**Жүніс САХИЕВ**

**КОСМОТАРИХ КУӘСІ**

ББК84 Қаз 7-6

С 26

**Сахиев Ж.**

*Космотарих куәсі. Сегізінші ғылыми-фантастикалық роман.“Кеңістік көшпенділері” сериясы.*

*- Астана: Елорда, 2006. - 264 бет.*

ISBN 9965-06-433-4

Қазақстанда сериялы ғылыми-фантастикалық романдар жазуды бастаушы белгілі жазушы-фантаст Жүніс Сахиевтің “Кеңістік көшпенділері” сериясымен бұдан бұрын “Тіршілік ұясы”, “Борыш”, “Шеңбердің түйісуі”, “Көктен келген көшпенділер”, “Марстан шыққан жаңғырық”, “Қимайтын әлем”, “Шолпанға көшкен ауыл” ғылыми- фантастикалық романдары жарық көрді.

Қолыңыздағы “Космотарих куәсі” ғылыми-фантастикалық роман да кезінде қазақ радиосынан берілген, мерзімді баспасөзде жарияланған. Мұнда бір топ қазақ ғалымдары Айдың солтүстік полюсіңдегі түбіне ешқашан Күн сәулесі түспейтін қазаншұңқырдағы мұз-тоңды ерітіп-аршу барысында күтпеген жерден динозаврдың қатқан денесіне тап болады. Сол арқылы динозаврлар әулетінің не себепті жойылып кеткені ғылыми негізде көркем тілмен қызықты да тартымды суреттеледі.

Шығарма оқиғасы күрделі, оқырманын Ай әлеміне, адамзаттың жарқын болашағына жетелейді. Адамзаттың өмірі мен денсаулығын сақтау мен жалпы табиғатта қорғаудағы идеясы кең ауқымды және әлемге ортақ.

ISBN 9965-06-433-4

© Сахиев Ж., 2006

© "Елорда”, 2006

**БІРІНШІ БӨЛІМ**

**ҚҰПИЯСЫ МОЛ ҚОЙНАУ**

*Бұдан жуз миллион жылға жуық бұрын Жер ғаламшарының көптеген аймақтарында түрлі аса ірі тіршілік иелері жайлап жүрді. Жер бетінде өзгеріс тоқтаған жоқ. Жанартаулардың жиі атқылаулары сол кездегі алып жыртқыштардың өміріне қатер төндірумен болды. Оған қоса ауа райының суынуы, Күн жарқылының күшеюі бауырымен жорғалаушылардың жойыла бастауына әкеліп соқты. Кейбірлерінің аяқтары бірте-бірте қысқарып, өздерінің пайда болған, шыққан ортасы теңізге оралды. Бірақ Жердің белсенді өзгерістері олардың да тіршілігін қысқартты. Жанартау атқылаулары, аспан- нан mac жауу жиі болып жатты...*

**Жаңа құрам**

Жер ғаламшарының ежелгі әрі жалғыз серігі - Айға аттанатын уақыт жақын еді. Бүгінде Жер мен Айдың арасындағы жол — бір қала мен екінші қаланың арасындағы жолмен бірдей. Ғарышкер-ғалымдар осы кезге дейін Айдың талай аймақтарын шарлап-зерттеді. Онда бірнеше Ай қалашығы да орнаған. Сол қалашықта тұрған ғарышкер- ғалымдар өздеріне қажстті аймақтарды зерттеуде. Ай бетінде Жердегі дамыған түрлі елдердің қалашықтары, бұрғылау қондырғылары, жұлдызды әлемді көзбен бақылайтын расытханалары бар. Ай атмосферасыз болғандықтан онан жақын жұлдыздардың төңірегіндегі ғаламшарлар мен көрші жұлдызжүйелер ядроларының детальдары да жақсы бақыланады. Соның арқасында жұлдызды әлемнен құпиясы мол қызықты ғаламшарлар да тіркелген.

Ай бетінде қазақ расытханасы да бар еді. Оған ара-тұра арнайы зерттеушілер тобы жіберіліп тұрады. Зерттеушілер жылдап тұрады онда. Ай төбешіктерін үңгіштей салын- ған жылы тұрақтар бүгінде кейбір ғалымдардың үйреншікті орындарына айналған. Олар үшін Ай көгінде алапат глобустай болып, әрбір жиырма төрт сағатта ширегін өзгертіп тұратын Жер ғаламшары да таңсық емес. Айдың үстіндегі таулар, қыраттар, ойпаттар мен жыралар ғалымдарға Жердегі табиғат сияқтанып кеткен. Ондағы мақсат -Айдың қойнауынан тіршілікке қажетті құрамдарды іздеу. Ай топырағынан оттегінің мол алынып жатқаны белгілі еді. Ал Айдың қойнауындағы суды бұрғылап шығару ісі ең басты нәрсе болатын.

Осы мақсатпен құрылған жаңа құрам Ай бетіне Күн тас төбеде тұрған мезгілде қонды. Алапат кеме арқа жонындағы «Ай-108» деген жазуын Күн көзіне шағылыстыра бұрылып, белгілі алаңға қарай жайымен жылжып жақындай берді. Іште отырғандардың көбі бұрын талай рет келгендіктен Айдың табиғатына зер сала қараған жоқ. Кеменің толық тоқтап, есігінің ашылуын күтті. Кейбірі қатты шаршаған адамдай орындыққа шалқая түсіп, көзін тарс жұмып әлі отыр. Кеме бірте-бірте баяу жылжып, Ай үстіндегі қарсы алушы адамның көрсетуімен қажетті жерге жеткенде біреу ұстап қалғандай кілт тоқтады. Қатты гүріл сөніп, күрделі жүйелердің ызыңы ғана естіліп тұрды. Жердей келгендердің назарлары енді қарсы алдарындағы үлкен таблоға ауған еді. Онда: «Қазақстан» базасына келдік. Мұнда қазір түс мезгілі. Қонған аумақтағы температура плюс жүз жиырма бес градус. Скафандрларыңыздың саңылаусыздығын тексеріп алыңыздар. Сыртқа шығу басталады» деген қызыл түсті жазу көрінді.

Соның артынша ғарышкер-ұшқыштар отыратын бөлім жақтан жас қыз салонға енді. Ол ортадағы кең жолшамен жүріп өтіп, кімнің қандай дайындықта отырғанын байқады. Келгендердің бәрінің жәй жолаушылар емес, ғалымдар екені белгілі еді. Соған қарамастан, «Ай-108» кемесі жайлы жасалғандықтан қарап шығудың артықтығы жоқтын. Жолсерік қыз кейін қарай жүріп өткеннен кейін таблоның астындағы үлкен экраннан оның бейнесі көрінді де:

- Сапарымыз аяқталды! Хош-сау болыңыздар! - деп қайта ғайып болды.

Ғалымдар орындарынан тұрды. Оларды бастап алып келе жатқан белгілі ғаламшар зерттеуші Есеналы Мұхит- ұлы бірінші болып есікке жақындады.

Одан кейін химик Жадай Қазымбекұлы, физик Беркін Сәтбекұлы, палеонтолог Саматай Ыбырашұлы және басқалар шықты. Ай табиғаты әдеттегісінше қараңғы жердегі қол шамының жарығы астында домаланған доп беті тәрізді жылтырап көрінеді. Айнала көкжиек қара перде тұтқандай қап-қара. Төбе тұстан Күн бажырайып тұр. Егер скафандр болмаса, Жерден келгендер де, осында жүргендер де бір сәтке де шыдамай ұңғыдағы тұраққа қарай қашар еді. Келгендер асыққан жоқ. Өздерін қарсы алушылармен жылы амандасқаннан кейін қону алаңынан онша алыс емес, үлкен ұңғыға қарай жүрді. Орталық үй соның астына орналасқан. Оның басты себебі - Ай атмосферасыз, жалаңаш. Аспаннан туралап келген кез келген тас емін-еркін келіп бұрқ ете түседі. Жол-жөнекей үйкеліп, бытырап, лапылдап жойылмайды. Ал ол осы үйге түссе адам өміріне қатер төндірмек. Сол үшін ұңғы жасалған. Сонымен бірге Айдың майда тозаңдарынан шыланған лаймен қалың етіп сыланған. Ол күндізгі аптап ыстық пен түнгі қақаған суықты бір дегеннен өткізіп жібермейді.

Ал ұңғының ішіндегі көріністің жөні бір басқа. Оны кішігірім оранжереялы ауыл десе де болады. Ұңғының екі қапталы кең дәліз болып келеді. Ол метро сияқты төмендеп кететіндіктен эскалатор да жасалған. Сол эскалатордың ортасында тізілген шамдар мен екі қапталындағы өсіп тұрған өсімдіктер Жерден келген адамның назарын бірден аударады. Өйткені Жер метроларында мұндай өсімдіктер жоқ. Ал Айдың мұндай үйлеріндегі әрбір бос орынға өсімдік өте қажет. Өсімдік бар жерде оттегі бар.

Келгендер қарсы алушылардың көрсетуімен сол эскалаторға мінді. Тартылыс өрісі Айдан алты есеге көп Жерден алғаш келгенде эскалатор үстімен жүрудің өзі де қиындық тудырады. Сол үшін эскалатордың жылжымалы тепкешегінің жанына орындықтар да қойылған. Текпешекте тұрып жылжығысы келмегендер соған отыра кетеді. Бірақ бұл жолғы келгендердің бұдан да бұрын тәжірибесі болғандықтан ешкім де ол орындықтарға отырған жоқ.

Арнайы ұстағыштан ұстап, әңгімелесіп тұра берді. Әңгіменің де шыны шлем ішіндегі радиобайланыс арқылы жүзеге асатыны белгілі. Соған қарамастан әркім бір жаңалақты естігісі келгендей шлем ішіндегі құлаққа ілеріне құлақ қояды.

Метроның тереңдігі аса коп емес-ті. Сондықтан да эскалатордың тепкешекті лентасы бірнеше есіктердің арнайы саңылауынан өткеннен кейін саябырсып барып тоқтады. Келгендер әрбір есік біткенді мұқият қарай қояды. Эскалатордан түскеннен кейін бастаушы оңға қарай бұрылды.

Тағы бір есік. Осыдан өткенде арғы жағы кең даладай болыи көрінді. Екі жақ сыңсыған ағаш. Орта тұсында аллея. Әр жер, әр жерде жеке-жеке коттедж. Ұңғы ішіндегі шамдардың жарықтығы сондай, Жер ғаламшарындағы күндізгі көріністі көзге елестетеді. Мұнда энергия көзінің негізінен Күннен алынатыны белгілі. Ал мына ұңғының ішінде қосымша реакторлар да бар.

Ай бетіне алғаш қонғанда бейне бір вакуумды шыны ішіне түскендей сезінген ғалымдар енді қайтадан абырлы-сабырлы Жер ғаламшарына келгендей күй кешті. Бастаушы кең жолмен ертіп өтіп, олардың көпшілігіне таныс коттеджге алып келді. Әрбір коттеджде алты адамнан тұрады. Бір ұңғының ішінде болғанына қарамастан ол коттедждегілер бір-бірімен видеотелефон арқылы байланысады. Жермен хабарласатын видеоканал өз алдына бөлек.

Келушілер өздеріне белгіленген коттедждерге кіріп, анау-мынау заттарын қойып, жуынып-шайынып, аздап демалған соң жаңа құрамның алдағы істері жөнінде шағын мәжіліс болды. Бұлардың келуін асыға күтіп жүрген бұрынғы құрамдағылар Жерді кәдімгідей-ақ сағынып қалыпты. Әрқайсысынан ананы бір, мынаны бір сұрап жатыр. Жаңа құрамның ішінде тележурналист те барды. Айдағылар одан жаңа телекөріністер сұрады. Тележурналист Жанеркін Салықұлы мәжіліс соңынан ескі құрамдағыларға Жердегі соңғы жаңалықтар жөнінде қысқа телефильм көрсетті. Содан кейінгі біраз уақыт үзілісте әркім өзінің қалаған адамымен әңгімелесіп, ауылы жайлы мәліметтерді сұрап жатты. Ай түгіл, бір кездері Жердің өзіндегі бір қаладан екінші қалаға барған кезде туған жерді қатты сағынатын адамдар үшін мына екі ара оңай жол еместі. Ара-тұра кілтипан табылып, не Айға жете алмай, не Жерге қайта алмай орта жолда абыржып жүрген ғарыш кемелері де кезігеді. Ең бір жақсысы, осы Айдағы «Қазақстан» мен Жердегі Қазақстан арасындағы ғарыштық трассада әзір ондай кілтипан болған емес. Ләйім болмасын деп тілейді ғарышкерлер.

Мәжілістен кейін келушілер қайтатындардың жұмыс орындарын қабылдауға кірісті. Жұмыс орны болғанда, Ай бетін зерттеп қайтқаннан кейінгі жұмыстарын жалғасты- ратын арнайы лабораториялар еді. Мұнда «Ғаламшар зерттеушілер лабораториясы», «Химиктер лабораториясы», «Физиктер лабораториясы» және тағы басқа лабораториялар аттары жазылған есіктер көп. Ғалымдар өздерінің салалары бойынша зерттеу жұмыстарын осы лабораторияда жалғастырады. Бірақ келгендердің негізгі жұмыстары Айдың солтүстік бүйіріндегі қазаншұңқырлардың бірінің ішіндегі мәңгілік көлеңкеде қатып жатқан су мұзын аршып алу болатын. Өздерінен бұрынғылар ол жаққа әзірге бара қоймаған. Олар экватор маңындағы ойпаттарды, таулы қыраттарды, қазаншұңқырларды зерттеді. Бірақ әзірге бағалы қазба байлық табыла қойған жоқ. Ай шары Жерден сәл-ақ кіші болғандықтан оның барлық жерін шарлап, зерттеу үшін қаншама уақыт керек. Өздерінен бұрын зерттегендер мәжілісте бір кездері Жер ғаламшарында болған жанартау атқылаулары, асиан тастары құлауы кезінде ғарыш кеңістігіне шығып кетіп, ұзақ мерзім кеңістікте сапар шегіп, Ай бетіне құлаған тастарды тапқанын мәлімдеген. Ол жаңа құрам үшін ерекше жаңалық болды. Сондай ғаламат құбылыс кезінде Айдан ұшып шығып, кеңістікте «санар шегіп» Жердің оң бүйірі - Антарктидадан табылған-ды. Одан бері де талай Ай куәгерлері жиналды. Енді міне, Жерден келген тастар да табылыпты.

Жаңа құрам лабораториядағы ол тастармен танысты. Олардың біразы Жерге әкетілетін болды. Барлық жұмыс жайы түсіндірілгеннен кейін ескі құрамның басшысы, ғаламшар зерттеуші Дархан Мақабайұлы былай деді.

- Сіздер біздің Жер есебімен бір жыл ішіндегі жұмыс- тарымызбен таныстыңыздар. Ай бетін тек біз емес, дүние жүзі болып зерттеп жатқаны белгілі. Бүгінгі Ай картасы да адам танымастай өзгерген. Ал өзіміздің «Қазақстан» аймағымызда да біраз жер игерілді. Дауыл Мұхитының алапат аймақ екені о бастан белгілі. Ал бүгінде сол аймақтын ең жақсы деген жерлері де қалашықтарға толды. Мұнда сутектен басқасы жетеді. Ал сутек арнайы тасушы кемелермен дер кезінде жеткізілуде. Біз осы бір жыл уақыг ішінде талай іс тындырдық. Жаңа айтқанымыздай, Жерден «келген» көптеген тастар таптық.

Оның біразын өздеріңіз де көрдіңіздер. Ендігі жаңалықты өздеріңіз ашарсыздар деп сенеміз. Іске сәт дейміз!

Одан кейінгі сөзді Жерден келген жаңа құрамның басшысы, ғаламшар зерттеуші Есеналы Мұхитұлы алды.

- Ақ тілектеріңізге көп рақмет! Біз де қолымыздан келген ісімізді жасаймыз. Біздің зерттеу бағытымыз сіздерге қарағанда шамалы өзгешелеу, елден алған тапсырмамыз бойынша әуелі осы аймақтан жасы жетпіс миллион жылдық реголит қабаттарын табуымыз керек. Өйткені, Жер тарихында осы уақытта экологиялық апат болды. Ол сол кезде ғаламшарымызда өмір сүрген жануарлар мен өсімдіктер түрінің жартысынан көбінің жойылып кетуіне әкелді.

Соның ішінде әлі күнге жұмбақ болып келе жатқан Жердің алып тіршілік иелері - динозаврлар да мертікті. Бұл аса қатерлі апаттың сол мерзімге сәйкес келетінін Жердің кейбір қазынды жыныстарын зерттегенде табылған сирек металл иридийдің көптігінен білінген-ді. Сол кезеңде Жер ғаламшарына астероидтар мен құйрықты жұлдыздар да көптеп соқтығысқан. Біз сол бір ғаламат апаттың ізін осы Айдан іздеуді мақсат етіп келдік. Реголит қабаттарын тапқаннан кейін Айдың солтүстік бүйіріне ауысамыз. Бізге берген мәліметтеріңіз, тапқан көптеген тастарыңыз үшін көп рақмет! Жолдарыңыз болсын!

Бізден елге көп-көп дұғай сәлем айта барарсыздар!

Осыдан соң келушілер мен қайтушылар орталық асханаға барды. Бұл жерде қабылданған дәстүр бойынша қарсы алу мен қоштасу отырысы болады.

Оған Айдағы «Қазақстан» базасының басшысы Демеу Қапанұлы да қатысты.

Ол екі жаққа да жетістік пен сәт сапар тілеп, сөз сөйледі. Ай үстіндегі алғашқы дәм келгендерге ерекше көрінген. Әсіресе, Ай топырағын алғаш басып тұрған жас ғалымдарға тіпті де қызық еді. Ондай жастар келгеннен тыпыршып, ертерек сыртқа шығып, Ай табиғатын қызықтауды, ертерек жұмысқа кірісіп кетуді ойлап жүр. Ғалымдардың мәжілістері, дастарқандағы отырыс оларға іш пысарлық істей көрінген. Дегенмен, күткен уақыт та келді-ау.

Қарсы алу мен шығарып салу рәсімі аяқталған соң Жерден келген ғарышкер-ғалымдар шамалы тынығып, сыртқа шықты. Жерден қарағанда қарайып көрінетін Дауыл Мұхитының үлкендігі сондай, оның ана шеті мен мына шетіне анау-мынау ғарыш кемесімен ұшып өтудің өзі біраз уақыт алады. Бірақ оның барлық жерін шарлап жүретіндей уақыт қайдан болсын. Отызы да бірдей киініп, арқаларына жүк артып, арнайы кемеге отырды. Мұндағы дәстүр бойынша алғаш келгендерді таныстыру мақсатында жұмыс басталардан шамалы уақыт бұрын серуен жасаулары керек-ті. Бұл құрамның ішіндегі алғаш келгендерді қатты қуантқан. Басқа әлемді бір көрудің өзі неге тұрады.

Оның үстіне бұл Жердегі басқа қала емес, дала емес. Жер шарында қанша жерді шарласаң да төбедегі Күннің нұры, аспандағы бұлт, жауын-шашын, жел, найзағай, кем- пірқосақ және тағы басқадай табиғат құбылыстары өзгермейді. Ондағы көретінің басқаша салынған зәулім үйлер, түрлі пішінді жеңіл, ауыр көліктер, түрліше киінген адамдар, олардың тілдері — осылар ғана. Ал жалпы, Жер шарының табиғаты бір-біріне негізінен ұқсас. Ал Айдың жөні мүлдем басқа. Мұнда Күн көзіннің өзі де қара аспаннан бажырая қалған. Тау мен тас біткен сол Күн сәулесінен қыза-қыза қарайыңқырап, өзгеше реңкке ауысқан. Тек қана ыстық па, Күн көзі батысымен қақаған суық орнайды. Ол суық Айдың кейбір аймақтарында минус 140 градусқа дейін төмендейді. Айдың күндізгі, түнгі температуралары о бастан белгілі. Сондықтан ғалымдарды негізінен осы аймақтағы бедерлер ойлантады. Серуенге жеңіл қозғалатын, жеңіл қалықтап ұша алатын бесаспап көп кісілік кеме бөлінді. Оның ішкі жағы о бастан белгілі кемелердің құрылымын көзге елестететін.

Екі қапталында жыпырлаған иллюминаторлар, жұмсақ орындықтар. Әрбір орындықтың алдында жиналмалы үстелше, кішкене телеэкран. Бұрынғы Ай кемелерінен басты айырмашылығы да осы телеэкрандарында еді. Бірақ ғалымдарға оның бәрі де таңсық емес. Алғаш келгендер үшін ғана кейбірі қызық көрінеді. Жас ғалымдар кемеге кіріп, өздеріне тиесілі орындарына жайғасысымен сол шағын телеэкрандарды іске қосып, алдында тұрғандай анық көрінген Ай табиғатына қарай бастады. Бірақ сол кезде іштегі қабырғалардан:

- Бұл қысқа серуен-сапарымызда біз Дауыл Мұхитының барлық аймағын шарлап шығамыз. Әуелі әйгілі Коперник қазаншұңқырына барамыз. Оның жан-жағына тараған сәуле-сызықтардың майда қазаншұңқырлардың тізбесінен тұратынына да көз жеткізетін боласыздар. Ал қалғанын бара түсіндірерміз. Сапар сәтті болсын! -деген жас қыздың дауысы ап-анық шықты.

Ғалымдар белдіктерін бекітті. Бұл қай заманнан келе жатқан заң болатын. Мәселе, ғарышкер-ғалымның кеме қалт-құлтынан қорыққанынан емес, кемемен ұшудың ережесінде еді. Сондықтан да байлау міндетті. Сырт-сырт дыбыс тоқтаған кезде қарсы алдарындағы үлкен экраннан Дауыл Мұхитының биіктен түсірілген толық бейнесі көрінді. Мұны Ай төңірегіндегі үлкен кеме-жүйеден алынып отырған бейне екенін ғалымдар бірден түсінді. Соның артынша кеме шамалы ілгері жүрді де, батпырауықша қалықтап жөнелді. Жерге қарағанда мұндағы тартылыс күші алты есе аз болғандықтан оны жеңіп шығу да жеңілге түседі. Отырғандар өздерінің салмақтарын да басқаша сезінген. Мұнда талай келіп, талай кетіп жүрген зерттеушілер тіпті жайбарақат отыр. Оларға кеменің ілгері жүргені де, қалықтап көтерілгені де ешқандай жаңалық емес. Бәрі де солай болуға тиістідей көрінеді. Тек жас ғалымдар ғана алдындағы орындықтың жақтауына орнатылған кішкене экраннан көз алмайды. Онымен отырған адам астындағы түймелерді баса отырып, кеме ұшқыш келе жатқан тұстағы кез келген тауды, сайды, тіпті майда тастарды да ап-анық көре алады. Көріністі жақындату да, алыстату да өз қолында. Онымен қалай жұмыс істеулері керектігі жайында алдын ала танысқан.

Ал бәріне бірдей көрінетін үлкен экрандағы көріністің жөні бір басқа. Ол экранда Дауыл Мұхитының бүкіл аймағы көрініп тұрады. Ұшып келе жатқан кеменің кішірейген бейнесі мен бағыты да анық. Іште отырған адам кемені бейне бір үстінен көріп келе жатқандай әсер алады. Бұл ғалымдардың зерттейтін аймақтарын жақсы түсінуі, дұрыс бағдар алуы үшін жасалған. Ал жас ғалымдар үшін орындық жақтауларындағы шағын экрандар өте пайдалы. Ешкім ешкімге сұрақ қоймайды. Әркім Ай табиғатын өзінше тамашалайды.

Коперник қазаншұңқырының дүрбі арқылы Жерден де байқалатыны белгілі. Ал оның үстінен жақын биіктіктен ұшқан кезде айналасы жаңа көріністерге толып кеткендей болады екен. Кеме де оны көрсете түскісі келгендей соған қарай құлдилап келеді. Егер кеме қалың жолаушыларға арналған болса, мұндай оқыс құлдилау болмас еді. Кемені басқарушы да кімдердің отырғандарын жақсы сезінеді.

Бүгінгі Ай кемесі үшін анау-мынау қашықтық ештемеге тұрмайды. Оның үстіне атмосферасыз, тартылысы Жерден аз, сусыз, бусыз, бұлтсыз табиғатта. Мұнда ауа райын алдын ала бақылап, хабарлап жатудың да қажеті аз. Оларды былай қойғанның өзінде мұнда әлі екі апта бойы Күн көзі осылайша жарқырап тұрады. Егер ғылыми істер күтіп тұрмаған болса, ғалымдар Дауыл Мұхитын екі апта бойы аралап көрер еді. Алда күтіп тұрған істер көп. Әрбір минут сағат қымбат. Сол үшін де жүйрік үшатын бесаспап кемеге мінген-ді. Ол бірте-бірте төмендей-төмендей Коперник қазаншұңқырының кең даладай болып жатқан түбі сәлден соң ғалымдардың көңілдерін сергітіп те жіберген. Жас ғалымдар осы екі аралықта алдарындағы шағын экрандарынан талай-талай тастарды анықтап та көріп үлгерген. Коперник қазаншұңқырының тал түс кезінде, ал жерліктердің сөзімен айтқанда, толған Ай кезінде жақсы жарықтанатыны белгілі. Оның ішінің өзі бейне бір шөл даладай қызып жатыр. Әрине, бірақ мұндағы аптап ыстықты Жердегі шөлмен салыстыру артық. Ғалымдар соған қарамастан шыны шлемдерін сырт-сырт жауып, саңылауларын жақсылап бекітті. Артынша тақыр жерге қона кеткен бүркітше кеме табаны да топырақка тиді. Бұрқ ете түскен шаң-тозаң жоғары көтеріліп, айналаны біршама уақытқа дейін күңгірттендіріп жіберді. Бірақ бұл көрініс те ғалымдарға жаңалық емес-ті. Олар Жердегіше кеменің есігі ашылысымен, жолсерік қыз мән-жайды хабарласымен бір-бірлеп тепкешекпен қазаншұңқыр түбіндегі тегістікке түсті.

Алғаш келген ғалымдарға сол заматта айналадағы аптап бейне бір алапат табаның ішінде қалғандай әсер берді. Енді олардың кейбірі Ай табиғаты мен құпиясынан гөрі өзінің денсаулығын ойлай да бастаған тәрізді.

Бірақ «Қазақстан» базасындағылардың серуенді осы алапат қазаншұңқырдан бастауының да басты себебі бар еді. Өйткені, бұлардың басты жұмыстары да осындай қазан- шұңқырлардың ішін бұрғылау арқылы зерттеу болатын. Ғалымдарды бастап келген Ай зерттеуші Мардан Келдібайұлы мән-жайды түсіндіріп шықты. Ол біраз жерді жаяу жүріп, қолына бірнеше тас алып, оны жанындағыларға көрсетті. Басты мақсаттың осыдан жетпіс миллион жыл бұрынғы реголиттерді табу екенін де еске салды.

Содан соң ғалымдар қайтадан кемеге отырып, жеңіл көтеріліп ұшьш кетті. Біраз биікке көтерілген кезде іштегі дыбыс күшейткіштерден жолсерік қыздың дауысы саң- қылдады.

- Біз Дауыл Мұхитының алқабымен ұшып келеміз, - деді ол, - Рейнер мен Марий қазаншұңқырларын көріп отырсыздар. Жиырмасыншы ғасырдың 1966 жылы, ақпанның 3-інде елімізден ұшырылған «Ай-9» автоматты ғаламшараралық кемесінің жұмсақ қонғаны белгілі. Ал солға таман, Геродот қазаншұңқыры бағытындағы аймақта 1966 жылдың желтоқсанының 24-інде «Ай-13», ал осы Дауыл Мұхитының орталық аймағындағы Ландсберг қазаншұңқырынан қашық емес жерге 1969 жылдың қарашасының 19-шы жұлдызында америаканың «Аполлон-12» ғарыш кемесінің ғарынпсерлер мінген бөлегінің қонғанын жақсы білесіздер. Әрине, бұл - өткен тарих. Одан бергі уақытта келген кемелердің саны жоқ. Өздеріңіз жеке-дара шағын экарандарыңыздан ұлғайтып көріп отырған базалар күні кеше ғана орын тепкен Қысқасы, Айдың ең үлкен аймағы

- Дауылдар Мұхиты бүгінде Жер ғаламшарының дамыған елдерінің ғарыштық базаларына айналған.

Жолсерік қыздың анық та жіңішке дауысы күрт тыйылды. Ғалымдар енді иллюминатордан сыртқа үңіле қарай бастаған. Дауыл Мұхиты қаншалықты ғаламат аймақ болса да, мына жүйрік кеме де сол қашықтықтарды ертегідегі дәулердей жұтып жатыр-ау. Әне-міне дегенше серуендеушілер «Қазақстан» базасына қонып келе жатқандарын да байқамады. Дегенмен, аз уақыттың ішінде көп нәрсені көріп, көп нәрсені көкейлеріне түйіп үлгерді. Кеме дөңгелектері шағын жүгіру алаңына тигенде ысылдаған дыбыс күшейіп, ғалымдар өздерін бейне бір аттас магниттың үстінде қалықтағандай сезініп кетті. Бұл қону Жердегі қонудан осындай жұмсақтығымен ерекшеленетін еді. Сәл уақыт өтпей кеме кілт тоқтап, дыбысы сөніп қалды. Кемеден түсу реті мінгендегі сияқты қайталанды. Ғалымдар тобы ұңғыдағы пәтерлеріне қарай асықты.

**Адам аяқ баспаған аймақта**

Ай табиғатының бүгінгі күні зерттелмеген аймақтары аз десе де болғандай. Әсіресе, ежелден Жер тұрғындарына белгілі Дауыл Мұхиты, Жаңбырлар Теңізі, Айқындық Теңізі, Молшылық Теңізі және басқа ойпаттарда ғылыми-зерттеу азалары көп-ақ. Олардың төңіректеріндегі қыраттар мен тауларда, жота-жоталарда Жерден келіп орын тепкен дамыған елдердің жалаулары желбірейді. Бүгінде Қазақстан Айдың көп жеріне ту тіккен. Егер Ай төңірегіне сырт жұлдыз жүйесінен қандай да бір мәдени дамуы жоғары адамдар келе қалса, Қазақстанның өзіндік ерекшелігі бар жалауына бірден назар аударар еді.

Қазақстан базасындағы тіршілік те Жер тәулігі уақытымен ерте басталды. Ұңғының ішінде барлық жағдай жасалған. Онда уақыттың түрлі мерзімін көрсететін сағаттар да бар. Ең дәл жүретіндері - атомдық сағаттар.

Ал ең сенімдісі - механикалық. Оларды қадағалайтын арнайы адамдар да бар. Әрбір ғалымның қолында шыны бетіндегі цифрлары жиырма төртке бөлінген механикалық қол сағат та тағылған. Олар арнайы комбинезонның қалың жеңінің ішінде, бірақ оның тұсынан жасалған қалың шыны арқылы ұлғайып көрініп тұрады. Егер осы сағаттың цифрлары он екі цифрға бөлінген болса онда ғалымдар Жердегі күн мен түнді ажырата алмас еді. Бұдан басқа Ай бетінен «мені көр» деп тұратын тағы бір алапат сағат бар. Ол - Жер. Жердің ширектерінің әрбір жиырма төрт сағат сайын қайталанып тұратыны белгілі. Өресі бар адам сол көз алдындағы глобус тәрізденген үлкен «сағаттың» ширектеріне қарап-ақ уақытты болжай алады. Бірақ бұл Ай бетінде серуендеп жүрген қарапайым адам үшін ғана қажет. Ал ғалымдар үшін қашанда уақыттың дәлдігі керек. Сондықтан астрономиялық жағынан атомдық, күнгершілік жағынан механикалық сағаттарға сенеді.

Егер ұңғының ішінде Жер тәулігіне ұқсас күн кестесі жасалмаса, таңның атқанын, кештің батқанын да білу қиынға соғар еді. Сондықтан да әрбір пәтерде тәуліктік уақытты білдіретін сағаттар мен шамды реттеп тұратын автоматты жүйелер де бар. Ғалымдар сол жүйелерге қарап күн кестесін реттейді. Жер тәулігімен жұмыс істеп, сол бойынша демалады. Осындағы екі кісілік пәтердің біріне ғаламшар зерттеуші Есеналы Мұхитұлы мен палеонтолог Саматай Ыбырашұлы орналасқан. Бұған басты себеп - екеуінің ғылыми бағыттарының ұқсастығы еді. Келгелі Айдың небір карталарын анықтап, өздері зерттеу жүргізетін аймақтарды қызыл қарындашпен белгілеумен болған. Ай жүзі Жерден шар ғана сияқтанып көрінгенімен ол ғасырлар бойы зерттеп, бар құпиясын аша алмай келе жатқан Жерден сәл-ақ кіші дене. Айдан қарағанда Жер шар болып көрініп тұр. Оның Айдан басты айырмашылығы — өне бойын қоршаған бұлттары мен теңіз мұхиттарының барлығы. Көгілдірлігі.

Соның өзі-ақ кеңістіктің осы аймағындағы күллі ғаламшардың ішінен өзгеше етіп көрсетіп тұр. Жұлдызды әлемнен келе қалған қандай дәрежедегі тіршілік иелері болсын, Жерге бір қызықпай өтпес. Жерде жүргенде қадірі болмаған Жер де енді ғалымдарға ыстық бола бастаған. Жердегі хабар оларды түрлі-түсті стереотеледидардан көрген кезде олар кәдімгідей сағынып, толқып қалады.

Осы пәтерлерге орналаса салысымен бірнешеуі Жердегі үйлерімен де сөйлесіп үлгерген. Аман-есендіктерін біліп, көңілдері орнығып қалған-ды. Бүгінгі тіршілік те өзіндік ерекшелігімен есте қаларлық еді. Ғалымдар енді тікелей істеріне кіріспек. Бұдан бұрын осында болғандардан істі қабылдап алғаннан кейін-ақ Есеналы Мұхитұлы өз ісіне мұқият бола бастады. Ай - келіп серуендеп кететін орын емес. Рас, Жерден арнайы жолдамамен, арнайы жолаушылар кемесімен ұшып келіп, Айдың бетінен сәл- ақ жоғары айнала ұшып, оның бар табиғатын өз көздерімен көретін, қажет деген жерлеріне қонып, Айдың топырағын, тастарын, өз қолдарына алып көретін жайлар да бар. Бірақ олардың бәрі де үстеріне туристік комбинезондар киеді. Айдағы тартылыстың аздығын, көлеңкесінің қоюлығын, атмосферасыз аймақтың қалай болатынын, Күннің жылжымағандай болып тұрып алатынын, аспанның қою қараңғы болып келетінін тамашалайды олар.

Ал ондай жаңалықтар ғалымдар үшін қызық емес. Ондай тамашалау дәрежесінен бұлар баяғыда өткен. Тек араларындағы Айды зерттеуді жаңа бастап жүрген кейбір жас ғалымдар ғана туристер дәрежесінде қызықтап қарайды. Бүгінде Айдың төңірегі де, үсті де қыбырлаған адамға, ұшып-қонып жатқан адамдарға көбейген. Жақсы деген аймақтың бөрінде де базалар орналасқан. Биік, көруге қызық тау шыңдарында Жерден келген туристер демалып, айналаны қызықтайтын, айналып тұратын шынылы мұнаралар да бар. Онда мейрамхана, дәмхана да жетеді. Сол орындардан келгендер Жерді қызықтайды. Көп уақытқа келгендер Жердің ширектерін де бақылап үлгереді. Қысқасы, бүгінде Ай бетінде сонау бір кездегі алғаш келіп, алғаш аяқ басқан адамдардың уақытындағыдай тыныштық емес. Енді жұлдызды әлемнен келген саналы тіршілік иелері де Ай бетіне ойланып қонар еді.

Ғалымдар өздері қысқа мәжіліс құратын бөлмелеріне асықты. Ол кезде Есеналы Мұхитұлы мен Саматай ЬІбырашұлы оларды күтіп отырған-ды.

Есіктен химик Жадай Қазымбекұлы, физик Беркін Сәтбекұлы кірді. Соңынан олардың көмекшілері - жас ғалымдар Әкіжан Иманбекұлы, Бәдеш Сағадиұлы, Бұлақбай Шәріпұлы және басқалар келіп жайғасты. Қысқа мәжілісте айтылатын нәрсе түсінікті еді. Ол осы Дауыл Мұхитының біршама жерлерін зерттеу, ал сонан соң Айдың солтүстік бүйіріне ауысу. Осы жөнінде Есеналы Мұхитұлы қысқаша түсіндіріп өтті. Содан соң бірнеше сұрақтар қойылып, барлық нәрсе түсінікті болғаннан кейін бәрі сыртқа қарай беттеді.

Сыртқа шығар ұзыннан-ұзақ дәлізде келе жатқанда олардың бірнешеуі арнайы байланыс орындарына кіріп, Жердегі үйлерімен тілдесті. Сапар алдында мұндай тілдесуге рұқсат берілетін. Өйткені, Ай бетіндегі зерттеу жұмыстарының қай-қайсысы да қатерсіз емес. Әсіресе, алғаш келгендер үшін. Тағы бір ғажабы, Ай бетінде жиі- жиі сілкініс болып тұрады. Ол да аса қатерлі емес деуге болар еді, зерттеу жүргізіп жатқан жерге ойламаған жерден аспаннан келіп бұрқ ете түсетін аспан тасы тағы бар. Айда атмосфераның жоқтығы - бейне бір қорғағыш қабаттың жоқтығымен бірдей-ді.

Сондықтан да ғалымдар зерттеу жүргізетін жерге уақытша арнайы қорғағыш қалқа орнатады. Ал жұмыс ұзаққа созылатын кезде сол қалқаны, аспанды бақылап тұратын адам да қойылады. Өйтпесе, қазудың, тапқан қызықты тастардың қызығына түсіп кеткен ғалымдар аспан тасының түсу қаупін ұмытып та кетуі мүмкін. Қай жерде де сақтық қажет.

Ғалымдардың біразы Жердегі үйлерімен сөйлесіп, балашағаларының амандықтарын білгенннен кейін сыртқа қарай асықты. Бірақ сырт болғанда Жердегі сияқты киімдерін жартылай киіп, ұмтылмайды. Шыға берісте адам денсаулығын әп-сәтте бақылайтын күрделі автомат жүйеден өтеді. Сонан соң жұмысқа арналған комбинезонын киеді. Сөйтіп барып, эскалатордың тепкешегіне тұрады. Эскалатордың жұмыс жүйесі де Жер метроларынікінен өзгешелеу. Ғалымдар оған да үйреніп алды.

Есеналы мен Саматай өздері бастап Ай бетіне шыққан кезде Жер жаңа туған Айдай болып тұр еді. Бұл ондағы Қазақстан жеріндегі таңның атқан, Күннің шыққан мезгілі болатын. Ғалымдар оны бірден түсінді. Жұмысты да сол қазақ жеріндегі уақытпен сәйкестендірген-ді. Ол қазақ жерінде өмір сүрген адам үшін пайдалы. Денсаулыққа да нұқсан келмек емес. Мұнда келіп әбден машықтанғандар үшін Айдағы көп құбылыс таныс. Кейде ғалымдар Жердің жылдам өзгеретін ширегін сағат есебінде пайдаланады. Ерте кездегі қазақтар уақытты Күннің көтерілу, шарықтау, ойысу мен бату мезгілдеріне қарап ажыратқан. «Таң атыпты», «Күн шығыпты», «Күн қарға адым көтеріліпті», «Күн таяқ бойы көтеріліпті», «Күн тас төбеге кешпті» деген сөздер де сол уақытты білдіретін тіркестер еді. Кейін сағат пайда болғаннан кейін ол сөздердің бәрі де қолданылмайтын болды. Ал Айда Жердің ширектерше қарап, ондағы таңды да, түс мезгілін де, түсті де, түс қайтқан мезгіл мен кешті де оп-оңай ажыратуға болады. Сөйтіп, Ай үстінде жүргенмен де Жердің уақыт-мезгілімен тіршілік жалғасып жатады. Ғалымдар бір шеті орақтанған Жерге бір-бір қарап алып, кемеге қарай жүрді. Ал бұл кезде Күн Айдың бетін табадағыдай шыжғырып тұрған-ды.

Келгелі өткен үш күндік уақытгың ішінде Күндік батысқа қарай сәл де болса ығысқаны байқалды. Бірақ мына түрімен Күн мүлдем қозғалмайтын сияқтанады. Тәуліктің жарты мезгілінде шығыстан көтеріліп, төбе тұсқа шығып, онан батыс көкжиекке батып үлгеретін Күн мұнда тіпті ұзақ. Алғашында кім кімге де ол біртүрлі көрінеді. Бірақ қалай болғанда да ғалымдардың өз мақсаттары, өз жоспарлары бар. Соны ойлаған кезде мезгіл жайлы ойлауға да уақыт табылмайды.

Ғалымдар бұл жолы кемеге мінді. Кеме деуден гөрі оны Айдың кез келген қиясымен, жотасымен жүре алатын бесаспап көлік десе де болар еді.

Кеме дейтіні, ол Ай бетінен сәл-ақ көтеріліп, жел толтырылған қайық сияқтынып ызғиды. Ал бесаспапқа жатқызатыны - таулы жерге, қияға, жотаға келгенде дөңгелек- терін түсіріп, жүреді. Аса тік жарларда кеме дөңгелектерін бауырына жиырып, арнайы табандарынан кілей беліп, тас-тасқа жабысып, жәндіктерше өрмелейді. Ғалымдарға да сонысы керек. Соңғы кездері Айдың тегіс жерлерінен гөрі қазаншұңқырлардың іші назарды көп аударып келеді. Қазаншұңқырлардың орта тұсында шошайып тұратын шағын тау-шыңдардың да өзіндік құпиялары әлі күнге ашылмаған-ды. Ай бетінің картасы да, суреті де, киносы да жетеді Бүгінде оны көріп отыру қызық та емес. Бүгінгі басты мақсат - Айдың бетінен Жерден ұшып келген тастарды, тағы басқадай нәрселерді іздеп табу. Соңғы кездері Айдан жетпіс миллион бұрынғы Жердің кейбір тастарының да көзге түскені белгілі.

Олардың түрлі үлгілері осы Айдағы базадағы лабораторияларда да, Жердегі мұражайларда да тұр. Бірақ олар жеткіліксіз еді. Сондақтан да бұл жолғы сапарда ғалымдар Айдың адам аяқ баспаған аймағын зерттеуді мақсат етті. Сол үшін де бесаспап кемені мінген. Ай үстінде қаншама базалар салынып жатса да, оның барлық ой-шұқырын зерттеп біттік деу ерте еді. Тіпті, кейбір құпия нәрселер Қазақстан базасының айналасынан да табылып жатады. Сондай құпия зат пен тастардан ажырату үшін соңғы кездері Аи бетіндегі ертеде келіп қонған ғаламшараралық кемелердің қалдықтарын жинаушы құрам да құрылған-ды. Соның арқасында біршама тазарып та қалған. Дегенмен, қалын қоятындары да бар. Анау-мынау құпия заттар жұлдызды әлемнен келген заттар ма деген де ой тудырады ғалымдарға. Қалай болғанда да, ең бастысы, Жер мен Айдың өзара байланыстылығын айқындай түсу еді келгендердің басты мақсаттары.

Бесаспап кемеге отырған бір топ ғалым оны жүргізушіге солтүстік тұсты ала жүруді ұсынды. Дауыл Мұхитының небір табиғаты көз алдарында келеді олардың. Бұдан бұрын кемемен биік ұшқанда тегістеніп көрінген аймақтың өзі де кедір-бұдыр екен. Ай бетінен сәл-ақ көтеріліп қалықтап келе жатқан кеме кейде сол кедір-бұдырға бағынғандай селк-селк ете қалады. Ғалымдар оған назар аудармайды. Олар үшін ол селкіл әуе кемесіндегі солқыл сияқты сезіледі. Оның үстіне биікте келе жатқан жоқ. Кеме көтере алмаса, тартылысы аз Ай бетіне жұмсақ түседі. Сондықтан да ғалымдар айналаны, тау-тасты, қыраттарды бақылап келеді. Тіршіліксіз табиғат өзінің бар құпиясын ішкі жағына сақтап алғандай тым-тырыс. Отырғандар өздерін бейне бір ғаламат вакуумда қалғандай сезінеді. Мұнда үміт арттыратын нәрселер — алыста Айдың топырағын жинап, оттегіге айналдырып жатқан күрделі қондырғылар мен Күн көзіне шалқалай-шалқалай жайылып жатқан электр энергиясының панельдері ғана. Олардың өздері де алыста. Дәл қазір ғалымдар Айдың дірілін де сезбейді. Егер көлік Ай бетімен ұзақ жүрсе, Жерден келіп қонып жатқан, ұшып кетіп жатқан кемелердің тастандыларынан болатын діріл мен Айдың өз сілкінісін де сезер еді. Мұндай көліктің бір ерекшелігі де осынысында екен.

Біраз жер жүрген соң Есеналы қолындағы кішкене жалпақ құралының бір түймесін басып қалды. Оның дөңгелек экранынан жылт етіп, Дауыл Мұхитының кішірейтілген картасы көрінді. Есеналы қай түймені басса, соған сай картадағы орындар жылжып отырды. Ғаламшар зерттеуші ғалым салыстыра қарау үшін Дауыл Мұхитының батыс бөлігінің картасын бір көріп алмаққа бекінді. Түйменің бірін басып қойды. Артынша дөңгелек экран бетінен Дамуазо, Герман, Флемстид, Скиапарелли және Кавальери маңдарындағы ильменитті базальт табылған аймақтар жылжып өтті.

Онан кейін Есеналы жарығы құбылып тұратын Аристрах, Кеплер және тағы басқа қызықты аймақтарға да көз жүгіртті. Саматай болса, ол да өзінің жеке құралымен қызықтыратын аймақтарын бақылап қояды. Кеме зулап келеді. Қалған жол да аз сияқты. Көздеп келе жатқандары солтүстік бағыттағы әлі ат қойылмаған шағын қазаншұң- қырлардың бірі еді. Солтүстік бүйірге жақындаған сайын Күннің сәулесі де қиғаштанғандай көрінеді. Сәуле қиғаштанған жерде көлеңкенің ұзаратыны ежелден белгілі. Ғалымдар сол көлеңкелер аса ұзармай тұрып жетуді де көздеп келеді. Кеме көздеген қазаншұңқырға жеткенше әлі біршама уақыт болған соң ұзақ үнсіздікті Есеналының өзі бұзды.

- Ай бетіндегі осындай емін-еркін шарлауды ата-бабаларымыз арман етіп кетті-ау! Ал біз үшін күнделікті тіршілік сияқты. Адамзаттың арманы таусылған ба. Ол кездегілер Айға келіп осылай емін-еркін жүруді армандаса, біз алыс жұлдыз жүйесіндегі ғаламшарларға барғымыз келеді. Осылайша кете береді.

- Оныңыз рас, - деді Саматай аспанға қарап қойып. Бірақ осы кезде соны күткендей қара аспаннан бірдем жарқ етіп, зулаған бойы келіп анадай жерге бұрқ ете түсті. Айналасына от шашылды. Ғалымдар үстерінде шыны жамылыңқы болса да, сескеніп бұғып қалды. Жеңіл кеме шайқалып кетті. Бейне бір теңізде толқын соққысына ұшыра- ғандай тербелді. Ғалымдар алдарындағы ұстағыштардан мықтап алған. Кеме жаңағының лебінен біршама жерге дейін өзінің бағытынан ауытқып та кетті. Осы кезде Есеналы:

-Аспан тасы құлаған жерге жақын баралық! - деді.

- Жоспарымыз ше?

\_ Мынандай жағдайда жоспарды қоя тұралық, Саматай!

- деді Есеналы толқып.

\_ Өзі неге ұқсайды? Аспан тасы ма, әлде?.. - деді Беркін Сәтбекұлы дүрбісін көзіне тақай беріп.

- Менімше, аспан тасына ұқсамайды.

- Мына құбылыс аспан тасынан гөрі құйрықты жұлдыздың құлауына көп ұқсайды.

- Расында да, қараңыздаршы айналасын, жарық сәулелер пайда бола бастапты! - деді Беркін.

- Оны барып көруіміз керек! - деді Есеналы.

- Онан бұрын ғылыми-зерттеу базасындағыларға хабарлауымыз керек шығар? - Саматай Есеналыға ойлы жүзін бұрды.

- Хабарлау өз алдына. Ал біз ізі суымай тұрғанда суретке, киноға түсіріп алуымыз керек!

- Кемені солай қарай бұрайын ба? — деді сол кезде манадан үнсіз отырған жүргізуші Манат Өтемісұлы.

- Бұра ғой! - деп Есеналы өзі отырған орындықтың алдындағы шағын пульттегі бір түймені басып жіберіп, - Қазақстан базасы? - деді.

- Қазақстан базасы тыңдап тұр! - деген жас жігіттің бейнесі шықты кішкене экранға.

- Маған жұлдызнамашы Әбіш Кәменұлы керек еді!

- Тыныштық па?- деді Ернұр есімді жігіт елең етіп.

- Тыныштық. Біз кетіп бара жатқан жолдан бірнеше шақырым жерде жарылыс болды!

- Ол неғылған жарылыс? - деп онан сайын басын көтере түсті Ернұр.

- Соны өзіміз де шамалай алмай жатырмыз. Әбіш Кәменұлы келді ме?

- Қазір...

Жігіт сөйлесіп отырғанымен алдындағы түймелерді басып, жұлдызнамашыны шақырып үлгерген екен. Бір кезде аздап шаршаңқыраған Әбіштің бейнесі шықты экранға. Есеналы оған қадала қарады да:

- Мезгілсіз мазалағанымызды айыпқа бұйырмаңыз, мұнда бір жарылыс болды. Зерттеуге кетіп бара жатқан

жолымыздан бұрылуымызға тура келді. Құйрықты жұлдызға ұқсайды!

- Құйрықты жұлдыз?

- Иә. Жобалауымызша солай!

- Бұл мейлінше сирек болатын құбылыс қой. Суретке, киноға түсірдіңіздер ме?

- Өзіміз де жаңа жақындадық. Айналасы көз қарықтырарлық жарық. Лебі кемемізді теңселтіп жіберді. Енді ғана бастадық сурет пен киноға түсіруді.

- Рақмет! - деді Әбіш Кәменұлы қуанып. - Бұл бір керемет жаңалық болды. Өзім тұрған расытқанадан қанша жер екен?

- Көп емес! Жүйрік ұшатын кемені аларсыздар.

- Түсінікті. Сіздер анау-мынау көріністері жойылмай тұрғанда суретке, киноға түсіріп алыңыздар. Ал қалғанын өзіміз анықтаймыз. Бақылауға дайындық жұмысын тоқтата тұрамыз.

- Жақсы, біз сіздерді күтеміз. Содан соң өзіміздің жоспарымыз бойынша сапарымызды одан әрі жалғастырамыз.

- Келістік.

Байланыс кілт үзілді. Осы кезде барып кеме ішінде отырғандар да сергіп, серпіліп сала берді. Есеналы алғашқыдан гөрі сәл де болса көңілденіп, қара көзілдірігін бір қозғап қойды. Басқалар да әзір көзілдіріктерін шешкен жоқ.

Кеменің маңдай тұстағы үлкен шынысы да қарайған түсті шынымен жабылған-ды. Бұл осындай кездейсоқ аса қатты жарықтан көзді қорғау мақсатында жасалған. Құйрықты жұлдыз ядросының бетіне қатқан газ бүркелген су мұзынан, тозаңнан, әр түрлі көлемдегі тас пен темірдің бөлшектерінен тұратынын ғаламшар зерттеуші болғандықтан Есеналы да жақсы біледі. Бірақ құйрықты жұлдыз Күнге жақындай бастаған кезде ядросы бірте-бірте қызып, су буы мен газдардың шашырай булануы басталады. Олар тозаңдармен бірге ядроны орап алады да, жарық кесек пайда болады. Ұзарып жарық құйрық шығады. Бір кездері Жер ғаламшарына құлаған жұмбақ дене - Тунгус метеориті де осыған ұқсап жарылған. Есеналы да, Саматай да, басқа ғалымдар да ол жайлы көп оқыған, көп зерттеген. Ай жағдайындағы жарылыстың қалай болатынын да біледі.

Қатерден сақтана түсулері үшін ғалымдар кемені жарылыс болған аумақтан сәл алыс, бір төбенің иегінің арғы жағына қондыруды ұйғарды. Манат Өтемісүлы өл өтінішті ап-сәтте орындады. Ғалымдар кемеден бір-бірлеп, бірақ асығып түсті. Көзілдіріктерін шешпестен әлгі иектің үстіне шықты. Бар ғажайып та сол кезде көрінді. Күннің жарық сәулесіне жарқырай шағылысьш ойылған жер жатыр. Айналасына Коперник қазаншұңқырындағыдай тарам-тарам сәуле-жолақтар тараған. Сол сәуле-жолақтардағы майда шұңқырлардың өздері де тізген маржандай жылт-жылт етеді. Ал орталық қазаншұңқырға көзілдіріктің өзімен қарау да қатерлі. Одан шыққан бу мен тозаң қара түсті Ай аспанына қарай тез ұшып кетіп жатыр. Егер осы құбылыс Жерде етсе, құйрықты жұлдыздың су буы мен тозаңы бұдан гөрі әлдеқайда баяу көтерілер еді. Мұндағы процесс мейлінше жылдам. Есеналы дереу жанындағы сурет пен киноға түсіруші Ғұбайдолла Жорабекұлына бұрылды. Ол тынымсыз түсіріп тұр екен. Соған риза болған Есеналы сәл кейін шегініп, жанындағыларға да соны істеуді білдірді. Қазаншұңқыр ойған ғаламат от-жалын мен су буы, тозаң минут өткен сайын әлсірей берді. Егер осы құбылысты Жерден бақыласа, бәлкім гейзер атқылап жатыр ма деп те қалар еді. Айда гейзер де атқылайды. Оның бірнешеуі бұған дейінгі талай жылдар бұрын бақыланған. Сондықтан ғалымдар үшін ол аса жаңалық емес-ті.

Ғалымдар екі қолдарына қара түсті шыны орнатылған арнайы дүрбілерін жарылысқа қарай бұра бергенде, өздерін айнала қоршай қонған кемелерді байқады. Олар үшеу еді. Үшеуі де жүйрік ұшады. Кемелерден бес-бестен он бес зерттеуші түсті. Үш кеменің ортадағысынан Әбіш Кәменұлы шығып, иекке қарай асыға басты. Төрт адам оны қоршап келеді. Көздерінде көзілдірік.

Радиациядан қорғайтын қалың комбинезондары күн сәулесіне жылт-жылт шағылысады. Бұл аумақтың жарығы әншейінгі жарықтан көбірек. Бейне бір осы жерде алапат бір жақұт жатқандай. Жақұт десе дегендей еді, оның әдемі көрінісін тілмен жеткізу қиын Ғарышкерлердің Айға келу тарихында алғаш болып тұрған ғажайып құбылыс бұл. Соның куәгері қазақстан ғалымдары еді. Бұл бір жағынан куанышты да, екінші жағынан басқа ғалымдар үшін қызғанышты да жайт еді.

Әбіш асыға басып келген бойда Есеналымен қалың қолғап сыртынан саусақ айқастырып амандасты да, дереу алға қарады. Бірте-бірте жарығы азайып бара жатқан ғажайып көрініс те «Мені жақсылап көріп алыңдар» дегендей көз алдарында жатыр. Әбіш қанша дегенмен жұлдызнамашы болғандықтан мойнындағы кинофотокамерасын алып, қазаншұңқырды тездетіп пленкаға түсіріп алды. Сонан соң сол иыгынан оң жамбасына қарай салбырап тұрған сөмкесін ашып, ішінен кішкене электронды күрделі құралын алып, құйрықты жұлдыздың қандай жылдамдықпен келіп құлағанын, ядросның көлемін, ойған қазаншұңқырының кесекөлденеңін, шашыранды сәуле-жолақтарының ұзындығын өлшеді. Екінші, үшінші кемемен келген ғалым жұлдызнамашылар да соған ұқсас істі қайталан жатты. Әбіш бар өлшеуін біткеннен кейін де әңгіме айтуға шамасы келмей, жарқырап жатқан қазаншұңқырға қараумен тұрды. Есеналы да оған кедергі жасаған жоқ. Қашан жұлдызнамашы тіл қатқанша мәдениеттілік пен сабырлылық сақтап сөйлемеді. Сырт-сырт еткен, ызыңдаған түсіру құралдарының дыбыстары көп уақытқа дейін өшпеді. Кейбіреулері қызыққаны сондай, оңға қарай, одан солға қарай бірнеше қадам жерге барып, қазаншұңқырдың о жақ, бұ жағын түсіріп жатты. Бірнеше минуттың ішінде құйрықты жұлдыздың бар табиғатын біле алатын кино-фото мәліметтер дайын болды. Тек осыдан соң барып Әбіш Есеналыға бұрылған.

- Қалған істі өзіміз жалғастырамыз. Сіздерге көп-көп рақмет! Жолдарыңыз болсын! - деді.

- Рақмет дейтін ештеме жоқ, - деп Есеналы да көріністі қиғысы келмегендей қазаншұңқыр жаққа бір қарап алды, - бұл біздің парызымыз. Біздің мамандығымыздың өзі бір-бірімізбен байланысты емес пе?

- Біз зерттейтін тағы бір қазаншұңқыр дайын болды! — деп жымиды шыны шлем ішінен Саматай.

- Оның рас, - деді оған Есеналы, - қазаншұңқырдағы от пен жарық жоғалғаннан кейін-ақ зерттеуді бастаймыз. Құйрықты жұлдыздың аты-жөнін, келген ауылын анықтай- мыз. Оған дейін Әбіш те қарап қалмас.

- Мұндай құбылысты қалт жібермеуіміз керек!

- Ал енді іске сәт! - деп Есеналы Әбішке оң қолын көтерді.

- Жолдарыңыз болсын! - деді Әбіш те оң қолын көтеріп.

**Айдағы сілкініс**

Қазақстан базасындағы пәтерлердің маңында арнайы орын бар-ды. Ол орындарда Жерден әкелінген түрлі хайуанатгар өсіріледі. Алғашқы кездері барлық азық-түлік, сутек Жерден жеткізіліп тұратын Ай қойнауынан судың мол алынуына байланысты барлық нәрсе осы аймақта дайындалатын болған. Тіршілікке қажетті топырақ пен судың жеткіліктілігіне байланысты хайуанаттар түрі де көбейген. Бүгінде арнайы қораларда, тор бөліктерде қоян да, тауық та, үйректер де бар. Ғарышкерлер пәтерлерінен күн шығысқа қарай жүрген жолда сол қоралардың бәрі қаз-қатар тұр. Пәтер мен екі араны үлкен аллея бәледі. Жасанды жарық күшімен өсірілген түрлі ағаштар да шыны шаңыраққа қарай өрлеп кеткен. Осының бәрі де ұңғының ішінде. Өзінше бір ел Ғарышкер-ғалымдар бейне бір Жердің бір кішкене бөлегін осында көшіріп алып келгендей сезеді.

Мамандығы мал дәрігері болған Есдәулет Тынымбайұлы Жер тәулігімен есептегенде әрбір үш сағат сайын хайуанаттардың жағдайын бақылап тұрады. Оларды күтушілердің жөні бір басқа. Күтушілер хайуанаттардың жағдайларын жақсы біледі. Түсінеді. Хайуанаттар да күтушілеріне үйреніп алған.

Мұнда соларды қатерлі болмаса да қарауылдап жүретін иттер де бар. Ғалымдар ит пен мысықты Айдың сілкіністік құбылысына қажет деп алдырған-ды.

Әрі ит адамға жақын, түсінгіш келетіндіктен ғалымдар қолы босаған кездерінде олармен серуен құрып та жүреді. Есдәулет қора-қораның бәрін бақылап шықты. Қояндар жатқан торлы бөлмеге келгенде олардың кейбірі зып беріп қашып, көздерін жылтыратып, қараңғылау келген індерінен қарап жатты. Жерден ең бірінші болып келгендер де солар еді. Қоянның тез көбейгіш екенін білмейтін адам жоқ. Сондықтан да Айдың алғашқы хайуанат меймандары солар болған. Есдәулет қояндар бөлімінен өткеннен кейін тау- ықтар бар тор бөлмеге келді. Олар «құқ», «құқ» деп тасталған жемдерін шоқып жеп жатыр. Көбісі келген адамдармен шаруасы жоқ. Есдәулетпен бірге осы хайуанаттар мен құстарды қарайтын топтың бастығы Зікірия Саматұлы да келді.

Ол адам азығының жайын, қояндар мен тауықтардың өсімін, жұмыртқа беру қарқынын түсіндіріп жүр. Осның бәрі тек бүл екі маман емес, күллі адамзатқа белгілі жайт.

Тауықтар бар тор бөлімінен өткеннен кейін екеуі үйректер бар көлшікке келді. Бұл өзінше жасалған бөлім еді. Үйректер шағын көлшікте жүзіп жүр.

Оранжерея ішінде өскен түрлі жеміс ағаштары мен өсімдіктер әлемі олар үшін Жермен бірдей секілді. Жабарақат жүзеді. Ара-тұра кішкентейлары су бетінде жылдам жүзіп, бір-бірін қуалап ойнайды. Есдәулет үйректердің жататын орындарын, оның тазалығына баса назар аударды. Содан сон жанындағы Зікірияға шамалы кеңее беріп, қайтадан сыртқа қарай бет алған-ды. Осы кезде екеуі де хайуанаттар мен құстардың оғаш мінез-құлықтарын байқады. Әсіресе, иттер қыңсылап, бос жүрген бір-екеуі сыртқа қарай жүгірді. Одан қайта келіп, екеуіне алдыңғы аяқтарымен асылып, қайта түсіп, далаға қашуды меңзегендей солай қарай жүгірді. Зікірия хайуанаттар мен құстардың орындарының он екі баллдық сілкініске шыдайтынын бідетін. Сондықтан өзін сабырлы ұстады. Тек қоралар емес, мына ұңғының өзі де сол сілкіністерге төзімді етіп жасалған-ды.

Бірақ Айдың аты - Ай. Жердеп сілкініс болса, оның сыры біршама белгілі еді. Жаңағы иттің аласұрғаны, мысықтардың қашқаны, қояндардың тыпыры мен тауық, үйректердің оғаш қылықтары екі маманды ойлантпай қоймады.

Есдәулет дереу жолдағы бағананың бойындағы бір түймені басып қалды. Соның артынша ұңғы ішінде қорғаныс дабылы естілді. Бірақ ол дабыл соғыс дабылындай адам шошытарлық емес-ті. Ескерту дабылы болатын. Оның да беріліп тұрғаны бірінші рет емес. Айда сілкініс Жерге қарағанда жиі болып тұрады. Ал ең ғажабы - сілкініс ұзаққа созылмайды. Сілкіністің жиі болатыны - Жерден келіп-кетіп жататын кемелердің тастанды бөліктерінен. Оған қоса аспаннан келіп түсіп жататын метеориттер тағы бар. Бірақ мұндағы хайуанаттар мен құстар ондай жеңіл сілкіністерге мән беруді қойған еді. Жиі-жиі діріл қаға берсе, үйренбей қайтсін. Ал мына қылықтарының жөні басқа сияқты. Жеңіл сілкініс боларда иттер де мұндай мінез көрсетпейді. Шамалы қыңсылап, үйшіктерінің ішінде ары-бері айналшықтап барып тынышталатын. Бұл жолғысы ерекше еді. Есдәулет те өзінің түймені дер кезінде басқанына қуанды.

Өйткені бұл мезгіл Жер есебімен алғанда таң алды болатын. Ал Есдәулет пен Зікірия үшін таңның атқаны, кештің батқаны білінбейді. Олар сыртқа сирек шығады. Ұңғы ішіндегі жасанды күндізгі жарық сырттағы тас қараңғы түнді де, жарық күнді де, қақаған аяз бен аптап ыстықты да сездірмейді. Олар тек өздерінің міндеттерін дұрыс атқаруды ойлайды. Бірі хайуанаттар мен құстардың аш болмауын қадағаласа, екіншісі олардың ауруға ұшырамау жағын жиі қадағалайды.

Екеуі өздерінің алдарын бірнеше рет орағытып, қыңсылай жүгірген иттермен бірге пәтерлердің ішін аралап жөнелді. Ондағы мақсат - ешкімнің төсек үстінде бейқам жатып қалмауын қадағалайтын. Жоқ, бәрі де ояныпты.

Бәрі де киініп, сыртқа шығуға да дайын тұр. Бірақ сыртқа шыққанмен де қатерден құтылу оңайға соқпас еді. Өйткені, табиғаты әлі толық зерттелмеген Айдан небір нәрсені күтуге де болатын. Тек ғалымдардың бір үміті сыртта ішке қарағанда сілкініс баяулау сезілуі мүмкін. Ал кейде керісінше болуы да.

Есдәулет пен Зікірия келген бетте жиналғандар ұңғыдан сыртқа шығуды ұйғарды. Тек Зікірия ғана одан бас тартты. Өйткені, бұл кезде хайуанаттар мен құстарды күтіп жүрген көмекшілері сол қора жақта болатын. Есдәулет оның мұнысына қарсы болмады. Бірақ ол сілкініс бола қалып, күшейіп бара жатқан жағдайда құтқарғыш кабинаға мінулерін өтінді. Зікірия басын шұлғып, қарсы жаққа қарай кетті. Қасындағы екі ит олай қарай жүргілері келмей қыңсылап, бұралаңдап еді, ол жетелеп алып кетті. Ғалымдар бір-бірлеп, кең жерде қатарласып эскалаторға жетті. Тап осы кезде бар дүрлігу де басталды. Ай қойнауынан гүрілдеген бір дыбыс естілді. Ол бірте-бірте күшейе берді де, сілкініс басталып кетті. Сілкіністің дыбысына қоса екі таудың бір-біріне соқтығысқаны сияқты дүрсіл де сезілді. Ғаламшар зерттеуші Есеналы ол дүрсілдің аса тереңдегі жыралар жүйесінің қозғалысынан екенін бірден сезді. Енді сілкіністің де метеориттен де, ғарыш кемелерінің тастанды бөліктерінен де еместігі түсінікті болды. Мұндайда қорғаныс керек. Ол жанындағыларға:

— Сілкініс Ай қойнауынан болып жатыр! Сақтану керек! Хайуанаттар бөліміндегілер мен басқа да қалып қойған кезекшілердің сыртқа шығуыңа мүмкіндік жасау керек! - деді жылдам сөйлеп.

- Қазір! - деп сол замат Саматай да эскалатор жанындағы осындай жағдайда қажет болатын түймені басып қалды.

Ұңғы ішін дабыл жаңғырықтырды. Адамддардың абыр-сабыр жүрістері көбейді. Ғалымдар қалғандар келіп жеткенше эскалаторға мінбеді. «Не көрсек те бірге көрейік» деген ойлары еді. Есдәулет оларға:

- Қалғандарды мен күтемін! Сіздер жүре беріңіздер! — деп еді, ғалымдар тыңдамады.

- Бұлай етуге болмайды! - деді Есеналы. - Кемедегінің жаны бір деген! Бірге шығуымыз керек, сыртқа! Тек ана хайуанаттар мен құстардың қауіпсіздігін қамтамасыз ететін қалқаларды қосуды ұмытпасын!

- Айттым! - деді оған Саматай.

Сол кезде сілкініс те күшейе түсті. Айналасы бір-екі минуттың ішінде дүние астан-кестен болып кеткендей. Егер мұнда бірнеше қабатты үйлер болса, жағдай мүшкілденер еді. Мына үш метр тереңдікке ұңғылана тұрғызылған мықты орынның өзі де солқылдап жөнелді. Құбырланып келетін қабырғалар сықыр-сықыр қозғалып, кейбір жерлерінің сылақтары да түсе бастады. Оған пәтер-пәтерден шығьш, осылай қарай жүгірген адамдардың тарсылы мен дабырласқандары қосылды. Жоғары қараған адам бұл қозғалысты кәдімгі нәресте бесігінің сықырымен теңер еді. Ол бара-бара күшейе берген. Адамдар эскалатор жанындағы ең қауіпсіз деген жерге жиналған. Содан соң сыртқа қарай шықпақ еді, сәлден соң эскалатордың ленталарының қозғалысы да кібіртіктей бастады. Бұл тербеліс пен сілкіністің аса жоғарылығынан болатын Ғалымдар қабырғаға сүйене түсіп, төбелеріне, жан-жақтарына қарап тұрып қалған. Енді бір кезде бұл араға адам сыймай кетті. Әншейінде пәтер-пәтерде, бөлме-бөлмеде, қорада, оранжереяның әр түрлі бөлімдерінде жүргендіктен адам саны оншалықты білінбейді екен. Енді өздерінің қанша- лықты екендіктерін де мынандай аласапыран кезде байқап қалды.

Есеналы мен Саматай Айдың мұндай құбылысын о бастан білетіндіктен оншалықты қорықпады. Бірақ беймәлім табиғаттың аты беймәлім. Мұнда қаншама рет болып жүрсе де, мынандай сілкіністің соңының неге апарып соғатынына көз жеткізе алмайды. Сондықтан да ештеме демей, екеуі бір-біріне қарап қойып тұр. Сілкініс әлі жалғасуда. Жерде мұндай сілкініс соғып өткен жел сияқты демде бітетін. Бірақ оның залалы да көп болатын Мұнда Ай үсті бейне бір жеңіл қабаттан тұратындай сезіледі. Сілкіністің толқыны көп уақытқа дейін кетпейді. Бұл жолғысы тіпті ұзады. Ғалымдар мен базаның басқа да тұрғындары, түрлі мамандары не істерлерін білмей кідірді. Сілкініс бұлайша созыла берсе, Ай қыртысының жарылуына әкеліп соғуы мүмкін. Қақ-қақ айырылып кеткен аймақтар Жер ғаламшарында аз кездесіп пе еді. Онда еш болмаса, бір аймақтан екінші аймаққа шамаңның жеткенінше қашып кете аласың. Онда ауа да, су да жеткілікті. Күн де аса ыстық емес, түні суық емес. Ал мұнда мына шектеулі ортадан қайда қашып құтыларсың. Айналаң толған қатер. Адам баласы комбинезон киіп, арқасына ауа баллонын арқалаған соң, сыртта тұрған кемесі бар болған соң қашып кете алар-ау. Ал ана кінәсіз хайуанаттар мен құстар бостан-босқа қарылмақ. Есеңалы осы жағын да ойлап, уайым кеше бастап еді. Жоқ, сәлден соң негізгі күш сәл де болса әлсірсгендей болды. Гүріл мен тербеліс бірте-бірте азая бастады. Бірақ Жердегі сияқты бірден жоқ болын кетпеді. Діріл ұзаққа созылды. Ғалымдар үшін мұндай діріл үйреншікті құбылыс еді. Сондықтан құбырдың қабырғаларын, эскалатордың лентасын, тағы басқадай нәрселердің бәрін көзбен мұқият сүзін өтті.

Осыдан кейін тұрғандар да бір-бірімен күбірлесіп сөйлесе бастады. Қора жақтан естіліп жатқан хайуанаттар мен құстардың дауыстары да бәсеңсіп қалған. Бірақ тербеліс әлі жалғасып жатыр. Бәрі де өздерін бейне бір тербелмелі тақтайдың үстінде тұрғандай сезінеді. Есеналы Саматайға қарап сөз де бастады.

- Осы Айдың ішкі жағы қуыс емес пе өзі? - деп жымиды.

- Қуыс болса, қуыс шығар. Мына тербеліс неге соншама ұзаққа созылады?

- Сілкіністің күштілігінен де болар-ау?

- Менімше, салмақсыздықтан сияқты. Жерде не көп, зәулім үйлер көп! Одан басқа ауыр нәрселер қаншама!

- Сен де айтасың-ау, Саматай, - деді Есеналы енді әзілді доғарғысы келіп, - жер шындап сілкінсе, зәулім үйлеріңді де, басқаларыңды да аспанға атады! Я болмаса, жермен-жексен етеді.

- Қорқынышты басу үшін айтылын жатқан сөз ғой бұл,- деп енді Саматай да жан-жағына қарады.

Төңіректегілер де екеу-үшеу болып топтанып, жаңа ғана болған қатерлі сілкіністі сөз етіп тұрған еді. Енді Ай қыртысының дірілі аздап болса да азая бастаған кезде құбыр қабырғасынан шығып, бір-бірінен алшақ кете бастады. Құрам басшысы Есеналы да төбесіне бір қарап алып, ілгері жүрді. Сілкініс енді қайталана қоймайтын тәрізді. Қанша дегенмен де құбырдың біраз сылағын жұлып түсті. Бірақ ол қатер емес еді. Алғашында бәрі де одан да бетер қорқынышты көрініс бола ма деп сезіктенген-ді. Енді көңілдері орнына түсіп, жайбарақаттанып та қалған. Хайуанаттар мен құстарды күтіп-баптаушылар Есдәулеттен рұқсат алып, қоралары мен торларына қарай асықты. Пәтерлерді қараушылар мен аспазшылар да өз жөндерімен жөнелді. Ғалымдар тобы ғана осы жерде біраз кідіріп қалған. Егер осындай сілкініс сыртта жүргенде өтсе қалай болар еді. Олардың бір ойлағандары да осы болатын. Бірақ қалай ойлағанда да Ай табиғатына адам баласының құдіреті жетпейді. Тек оны зерттей алады.

Соның өзіне де қаншама уақыт керек. Бір кездері Ай бетіне алғаш адам қонған кезде ғаламшардың бар табиғаты ашылып біткендей көрінген-ді. Енді зерттеген сайын Ай құпиясы көбейіп барады. Ғалымдарға о бастан анық нәрсе - Айдың атмосферасының жоқтығы, теңізі мен мұхитының, өсімдіктер мен хайуанаттар әлемінің жоқтығы еді. Енді Күн жүйесіндегі барлық ғаламшарлардың бүкіл құпиясын өз қойнауына жасырып жатқан Айды зерттеуге деген құлшыныс күн санап емес, сағат санап артып барады.

Біраздан кейін ғалымдарға сейсмологиялық станцияны бақылаушылар жаңағы болып өткен сілкіністің он екі баллдан асып жығылғанан ескертті. Егер осы сілкініс Жерде болса, талай дүние жермен-жексен болар еді. Айдағы тартылыстың да, Жерге қарағанда алты есе аздығы анау-мынау заттың салмағын жеңілдетіп, қатерді азайтқан. Оның өзі де ғалымдар үшін бір қуаныш. Есеналы біраз ойланып, сілкініс күшін анықтаған соң қасындағыларға:

- Енді өз орындарымызға баралық. Кезекті зерттеу сапарына шығатын уақыт та қашық емес, - деді.

- Иә, сілкініс жуық арада қайталана қоймас, - деді Саматай да.

- Толқын қайта тепкенде де жағдай белгілі болды. Біздің мына құбыр-ұңғымыз он екі баллдық сілкініске былқ етпеді. Енді қорықпауға болады. Сырттағылар да өздерінің істерін одан әрі жалғастыра берсін. Біздің жағдайымызды хабарлап қойыңдар, — деп Есеналы байланысшы жігіттерге көз қырын салды.

Олар сол замат бастарын бір-бір шұлғып, кейін бұрылып, жылдам басып өз орындарына кетті. Ғалымдар тобы сапар алдында жиналатын мәжіліс бөлмесіне қарай бет алды. Бәрі де қабырға-қабырғаларға мұқият көз салып келеді. Сілкіністің аты - сілкініс. Қанша дегенмен де жарылған тұстар да кездеседі. Оларды жөндеу үшін адамдардан арнайы топ та құрылып үлгерген-ді. Ғалымдар түзу аллея бойымен келе жатқанда олардың бір-екеуі сол шамалы бұзылған жерлерді жөндеуге кірісіп те кеткен. Мұндай ортада әрбір нәрсе тек осылайша жедел істеледі. Әйтпесе, қатер әрбір минутта болуы мүмкін. Бөтен ғаламшардың аты бөтен. Жерден қарағанда әсем болып көрінетін, тып- тыныш қана күміс сәулесін төгіп, баяу жылжитын Айдың да мұндай ғажайып та қорқынышты сырларының барын тек келген адам біледі.

Мұндағылар сілкініс болды екен деп, оның қайта тебетін толқынын күтіп тағы отыра алмайды. Әрбір минут қымбат. Әрбір қадам санаулы. Сондықтан Жер тәулігі бойынша есептелетін тәуліктің шамалы сәтінде ғана тынығады ғалымдар. Онда да ұйқы уақыты алты сағаттан аспайды. Бірақ демалу керек.

Есеналы сағатына қарағанда түнгі он бірге жақындап та қалған екен Ал Ай үсті әлі де сол баяғы Күн сәулесіне шақырайған күйінде тұр. Оған қараған адам екі апта бойы ұйқы көрмес еді. Сілкіністі өткеріп, қатердің жоқтығына көз жеткізген соң базадағылар ұйқыға дайындала бастады.

**Жердегі жаңалық**

Ай қыртысы астындағы қалашықтың орталық байланыс-басқару бөліміндегі үлкен электронды сағатгың тілі таңғы 5.00-ді көрсеткенде дабыл беріле жөнелді. Бұл Жер ғаламшарындағы таңның атқанының белгісі еді. Осы орталық байланыс-басқару бөліміндегі үлкен электронды сағаттан шыққан дабыл күллі пәтерлердегі шағын дыбыс күшейткіштерден беріледі. Мұндағы іс әскери тәртіпке негізделгендіктен осылай болуы тиіс болатын. Мұнда тұратындар ол дабылға үйреніп кеткен. Кейбірі тіпті, сағат беске бірнеше минут қалғанның өзінде-ақ оянып кетіп, түрегелуге дайын жатады. Әр пәтерде екі кісіден болғандықтан тыныш, демалуға да, жұмыс жасауға да мол мүмкіндік бар. Пәтер ішінде барлық жағдай жасалған. Онда стереотеледидар, стерео-магнитофон, электронды сағат, жуынып-шайынатын бөлме, асхана, тағы басқадай нәрсенің бәрі ойластырылған. Жерден келгендер ол жағынан еш қиындық көрмейді. Пәтердің сыртқа қараған терезесі жоқ болса да, Айдың бар табиғатын көруге мүмкіндік беретін арнайы тележүйе де бар. Оның экраны кейде байқамаған адамға Ай үстіндегі үйдің терезесі тәрізденіп тұрады. Терезе десе, дегендей. Экраннан Айдың бар табиғаты - таулары мен қырлары, ойпаты мен шыңдары көрінеді. Экранның астындағы түймелерді басу арқылы қалаған ендік пен бойлықтағы табиғатты да тамашалаудың мүмкіндігі бар.

Бұл жағынан келгенде экран терезеден де артық. Егер терезе болса, Айдың бір ғана жағы, бір ғана бөлігі көрінер еді. Ал мына экран арқылы қыртыс астында отырып-ақ «саяхат» жасай беруге болады.

Есеналы мен Саматай да бүгін үлкен электронды сағат дабылынан селт оянды. Қанша дегенмен де Айдың аты Ай. Қыртысы астында Жерге тән барлық нәрсе жасалса да оның ерекшелігі білініп тұрады. Тартылыс күшін арнайы жүйелермен Жердікімен бірдей еткенімен де кейде адам өзінің денесінің әдеттегіден жеңіл екенін сезінеді. Есеналы да тұрғаннан кейін өзін жеңіл сезді. Қол-аяғын қозғап, бірнеше жаттығу жасады. Саматай да соны қайталады. Содан соң екеуі жуынып-шайынатын бөлмеге бірге кірді. Ондағы шүмектер де екі кісіге есептелген-ді. Алдарындағы айнаға қарап, беті-қолдарын жуып, шаштарын тарап, самай сақалдарын алды. Содан соң-ақ ұқыпты жап-жас жігіттей болып шыға келді.

- Мына тұрмысқа үйреніп алсақ, Айдан кеткіміз де келмей қалар-ау! - деп Есеналы әзілге басты.

- Жердегі жанұямызды осында көшіріп алсақ қайтеді онан да? - деп Саматай да кем қалмады.

- Жанұя демекші, мен олармен тілдесуім керек. Бүгін сапарға шығамыз ғой. Енді бірте-бірте базадан алыстай береміз. Бойымыз Ай табиғатының көрінісіне үйреніп те келеді емес пе. Кішкентай тәттімді сағындым! Сонымның жүзін бір көрсем, маған көп күнге азық!

- Ондай тәтті менде де бар! - деді Саматай. - Асханаға барғанға дейін сөйлесіп алсақ, сөйлесіп алайық. Олар да бір қуанып қалсыншы!

- Әрине. Әсіресе, менің ең тәттім Гүлбаршын видеотелефонмен тілдескенді жақсы көреді. Осында аттанар алдында ол маған «Айдан жиі-жиі сөйлесіп тұратын болшы, көке» деп қиылғаны бар. Сонысы көз алдымнан кетпейді. Перзенттің құдіреті де сол емес пе? Ал менің кішкентай тентегімнің аты Сержан ғой! Ол бұзықтығында шек жоқ! Ол үйдегі видеотелефонның жанынан айналшақтап шықпайды. Ал мен жоқта тіпті де кетпейтін болар, оның жанынан.

- Ендеше, тілдесейік, Жермен. Басқа жаңалықтарды да білерміз.

Екі ғалым жуынып-шайынатын бөлмеден асыға шығып, сапарға шығарда киетін киімдерін киді. Содан соң Есеналы бірінші болып видеотелефон алдына отырды. Жерден Айға дейін әрбір дабылдың бір минут бойы жүріп өтетінін екеуі де о бастан біледі. Сондықтан да сөйлесу де біршама уақытқа созылады. Әуелі орталық байланыс-басқару бөліміне шығады, ол Ай төңірегіндегі айналым жолдағы ірі ғарыш жүйесіне жеткізеді. Ол жүйеден Жердегі қалаған қала, не ауылдағы байланыс торабы жалғасады. Мұның өзі үш минут уақыт алады. Содан соң екі жақтың сөз бен жүздесу байланысы басталады.

Видеотелефонның оң жағындағы арнайы орында тұрған электронды сағаттың сағаттық цифры бірнеше рет өзгергеннен кейін манадан бері жыбырлап тұрған экран беті тұп-тұнық болып шыға келді. Есеналы да сол замат өзі Жерге ұшып жеткендей күйге бөленіп, экраннан көз алмай отырды. Енді бір-екі минут өткенде экранда Есеналының жұбайы Рамзияның ап-анық бет-жүзі пайда болды. Сол кезде Есеналы да видетелефонның төменгі тұсындағы панельден тағы бір түймені басып жіберді. Көрініс тереңдей әрі кеңейе берді.

Енді тек Рамзия емес, бөлменің іші, үш ұлы мен екі қызы көрінді. Ең тәтті деген кенже қызы Рамзияның алдында отыр екен. Ол өзін көрген бойда жұлқынып кеп берді. Рамзия онымен алыса отырып, көзіне жас ала сөйледі.

- Халің қалай, Есеналы? Аман-есенсіңдер ме?

-Бәрі жақсы, Рамзия, - деді Есеналы да сәл толқып.

-Шаршаусың ғой? Жұмыс ауыр ма? - деді жұбайы мұның жүзін барлай қарап.

- Экранная солай көрініп тұрған болар. Денсаулығым жаман емес. Қасымда Саматай отыр. Оның да жағдайы жақсы. Ал өздерің қалай? Жерде қандай жаңалықтар болып жатыр?

- Мұнда да сол күнделікті тіршілік. Жаңалық дегенде айтатын нәрсе, Антарктидадағы бір қазба жұмысы кезінде мұз болып қатьш қалған кесірткелер табылыпты. Ал Күн сәулесі түскен кезде әлгілер жылынып, тіріліп кетіпті.

Мұндай оқиға мұнан бұрын да болған екен деседі. Осындай жаңалық естідік.

- Бұл қызық екен! - деді Есеналы кішкене сергіп – Өз денсаулығың қалай?

- Жаман емес.

-Бәди, Мәди, Нияз бен Ұлпан, Гүлбаршынның халдері қалай? Ал ана кенжем ше?

-Өзің көріп отырғандай бәрі де аман. Жұмыстарын істеп, сабақтарын оқып жүр. Ал мына кенжең... Сөйлесші өзімен.

Есеналы экранға жақындай түсті. Ойынша, жақындасам анығырақ көрінер дегені еді. Қайта керісінше, Жердегі қызына өзінің бейнесі анықтала түссе керек. Кенжесі де экранға қарай қолын созып:

- Көке, сен қашан келесің? - деді.

- Жаңа Ай туғанда, — деді Есеналы.

- Жаңа Ай қашан туады?

-Жаңа Айдың туғанын анаң көрсетеді. Сен мені сағындың ба!

- Сағындым, көке. Келіп мені де алып кетші.

- Мұнда саған рұқсат етілмейді.

- Онда өзің кел.

- Жұмыс қалай бітеді, солай ораламын, қызым!

Осы кезде кішкене қызды сәл кейін тартқан Рамзия экранға қайта жақындады.

- Жұмыстарың қалай жүріп жатыр?

- Жаман емес. Әзірше Айдың біраз қазаншұңқырларымен таныстық. Нағыз жұмысымызға енді кірісеміз. Негізгі мақсатымыз Айдың солтүстік бүйіріндегі қазаншұңқырлардағы қатқан мұзды бұзып алу.

Оны білемін. Енді мына ұл-қыздарыңмен тілдес.

Рамзия сәл кейін шегініп, ұлдары мен қыздарына жол берді. Олар да Айдағы әкелерімен кезекпе-кезек сөйлесіп жатыр. Мұндайда уақыт та өткіш. Байланыс жүйелерінде отырғандар уақыттың бітіп қалғанын ескертіп үлгерді.

Алғашқы кездері Ай мен Жер арасының аз жер емес екені ескеріліп, уақытты оншалықты шектемейтін. Енді мұнда да байланысатын мекемелер көптеп орын ала бас- тағандықтан сөйлесу мерзімі де шектеле бастаған-ды. Дегенмен, ғарышкер-ғалымдар ол ескеруге аса алаң болмайды. Есеналы ұл-қыздарымен кезек-кезек сөйлесіп мауқын басқан соң, видеотелефон алдына Саматай отырды. Ол да өзінің жұбайы Мінаура, үлкен ұлы Қалыбек, одан кейінгі қызы Зүлия, кенжелері Мырқасым, Досайлармен тілдесті. Мінаура да Рамзия айтқан жаңалықты еске салды. Бұлар Айдың құпияларын ашқалы жүргенде Жерден де қызықты жаңалықтар ашылып жатқанына ғалымдар қайран болды. Бірақ ондай хабар бірінші рет болып жатпағандықтан Саматай әңгіменің төркінін ауыл жағдайына бұрып жіберді.

Ғалымдар Жермен екі арадағы байланыс уақыты біткен соң орындарынан түрегеп, киімдерін түзеп, айнага қарап, шаштарын тарап, сыртқа бет алды. Бұл кезде тамақ ішетіндей уақыт болғанды. Үш қатар көше болып келетін үлкен дәліздің ішінде адамдар абыр-сабыр жүріп жатыр. Бәрі де бір-бірімен жақсы таныс болғандықтан бас изесіп жылы амандасады. «Кемедегінің жаны бір» дегендей, бәрінің де тілегі аман-есендік. Жер жағдайында да осындай сыйластық пен тілектестік бар. Бірақ онда көшеде кездескен адамдар бір-бірімен амандаса бермейді. Өйткені, бір-бірін танымайды. Танымайтын адамдардың бір-бірімен амандаспайтыны да бір жағынан оғаш қылық тәрізді. Ал екінші жағынан танымайтын адамға амандасқанымен оның қыр-сырын, мән-жайын білмейді. Ол үшін басынан бастаи танысу керек. Айдағы база тіршілігінің бір ерекшелігі де осы еді. Мұнда мыңға жуық адам еңбек етіп жүрсе де, кездескенде сәлем бермей, хал-жағдай сұраспай өтпейді.

Есеналы мен Саматай әдеттегісінше жайбарақат келе жатты. Сол кезде дәліздердегі қабырғалардың биік жағына орнатылған арнайы дабыл құралдары безек қақты. Оны қоспаи тағы болмайды. Ғалымдар таңғы астың уақытын онсыз да біледі. Сонда да болса, кейбірі кітап оқып, немесе стереотеледидар көріп, шаршағаны ұйықтап, тамақ ішетін уақытты өткізіп алуы да ғажап емес. Сол үшін жасалған. Екі ғалым дабыл біткенше асханаға келіп те үлгерді. Онда біраз адам жиналып қалыпты. Екеуі келіп олардың орта- сына кірді. Басты әңгіме өздері жаңа ғана Жерден естіген тірілген кесірткелер жөнінде екен. Бұл Ай қыртысын зерттеп жүргендер үшін үлкен жаңалық. Ол тіпті, стра- тиграфтардың өздерін де ойландырған. Жер мен Айдың тағдырларының кей жағынан бір-біріне жақын келетіні тағы бар. Оны ғалымдар жақсы біледі. Жерден келген затты осы Ай бетінен, Ай бетінен ұшып кеткенді Жерден тауып жатқан заманда қыртыс астынан шығып жатқан не нәрсе де ғалымдарға ой салмай қоймайды.

Асханадағы негізгі әңгіме сол жөнінде болды. Содан соң басқа мәселеге ауды. Күнделікті осындай біркелкі өмір адамды жалықтырып та жіберер ме еді, егер жаңағыдай бір жаңалық сергітіп тастамаса. Ай бетіне іріктеліп әкелініп жатқан, лабораторияларда зерттеліп жатқан тастар қаншама. Бірақ солардьщ бірінен де әзірі тіршілікке тән белгі байқалған емес. Ылғи сондай тастарды көре бергеннен кейін де ғалымдардың тіршілік жөніндегі үміттері де сөне бастаған-ды. Астан кейін ғалымдар өздерінің жоспарлары бойынша кетті.

**Қараңғылықтағы жаттығу**

Күн төбеден ауып, батысқа қарай біршама ойысқан кезде Жерден келгендердің іс-қимылдары да күшейе түскен-ді. Күн тас төбеде бажырайып ұзақ тұрып алған кезде мұнда ешқашан түн болмайтындай көрінген. Егер осы тіршілік Жерде өтіп жатса, ғалымдар баяғыда тыпырлар еді. Ай көгінде шартабақтанып тұратын Жердің ширектерінен байқауға болар еді жиырма төрт сағаттың қалай жылдам өтетінін. Ай үстіндегі ұзақ күн мен түн адамды асықпауға үйрететін тәрізді. Соңғы кезде ғалымдар онша асықпайтынды да шығарды. Бұл бір жағынан Айдағы күннің екі аптаға созылатыны болса, екінші жағынан аптап пен атмосферасыздықтың, ылғалдың жоқтығының әсерінен қалыптасқан. Дегенмен, ғалымдардың белгіленген жоспарлары бар.

Ал уақыт Ай тәулігімен емес, Жер тәулігімен есептелінеді. Сондықтан да Айдың аптабында да, түннің қақаған суығында да жұмысты жалғастыруға тура келеді. Есеналы бастаған топ Айдың жарты күнінде – Жердің аптасында талай іс тындырды. Келгеннен бастап олар бірнеше қазаншұңқырлардың ішін, құрылымын, тағы басқадай құпияларын зерттеді, суретке түсірді, сызбасын жасады.

Әрбір қазаншұңқырдан тас та алды, топырақ та алды, тозаң да алды. Оның бәрі сол қазаншұңқырлардың неден пайда болғанын анықтай түсу үшін қажет еді. Бірақ әлі табиғаттың қай жерін тіміскілесе де, адам баласын елең еткізетін қазба байлық табыла қойған жоқ. Оның есесіне Айдың топырағы мен тозаңы цемент ерітінділері мен бетон жасауға таптырмайтын ғажайып материал еді.

Сондықтан да бүгінде Жердегі әрбір дамыған елден жүк кемелері келіп-кетіп жатады. Ол ғалымдар үшін оншалықты жаңалық емес. Ғалымдарға қажеті - Айдың қойнауының құпиялары. Ал қазаншұңқырларды зерттеу - сол құпияларды ашуға барар бірден-бір жол еді.

Бірнеше қазаншұңқырдың қыр-сырын зерттегеннен кейін ғалымдар тобы олардағы көлеңкелерде жұмыс жасаудың тәжірибелерінен өтуді бастады.

Айдағы көлеңкенің аса қою болатыны, оған енген адамның көрінбей кететіні о бастан белгілі. Дегенмен, қай нәрсені де көзбен көргенге не жетсін. Айдың соңғы ширегінен ауып, олараға қарай бет қойғаны ғалымдарға сондай бір жоспарды жасауларына түрткі болды. Жоспардан бұрын өздерінің негізгі жұмыстары да сондай көлеңкелі жерде өтпек. Әрине, ол жерде түрлі қуатты жарық бағыттағыш шамдар болады. Бірақ сол шамдардың жарықтығының өзі де аса қараңғылықта әлсірегендей сезіледі. Ғалымдар жарықтың аса қараңғылықта қаншалықты әлсірейтінін терең үңгір ішінде байқап көрген-ді.

Жер ғаламшарындағы түн әншейін нәрсе. Күн Жердің екінші жарты шарын жарықтандырып тұрса да, оның сүлбесі жететін тәрізді. Оған көкте бола қалса Айдың күміс сәулесі мен алыстағы жымың қаққан жұлдыздардың жарығы қосылады. Ал адамдар соны да түн дейді. Кейде қараңғылық қоюланғанда адамның да кей нәрсені ажырата алмай қалатын кезі болады. Ондай жағдай күн бұлтты кездері кездеседі. Жарық мүлдем түспейтін бөлменің ішінде де жарыққа көп күш керек болады. Есеналы бастаған ғалымдар тобы Айға ұшардан бұрын сондай жаттығуларды бастан кешірген-ді.

Енді сол армандаған Ай бетінде жүргендіктен көлеңкенің қандай болатынын көзбен көретін уақыт та жеткенді. Олар үш кемеге бөлініп мініп, ішкі көлеңкесі көбейген қазаншұңқырдың біріне келді. Күн батысқа қарай қисайғанмен әлі де көп уақыт сол орнында тапжылмай тұрғандай болатыны белгілі-тін. Сондықтан ғалымдар «Кеш түсіп кетеді» деп сасқан жоқ. Кемеден түскен бойда, қазаншұңқырға түсіп-шығатын тепкешекпен төмендей берген Мұндай тепкешектер бүгінде көптеген қазаншұңқырларда бар. Қазаншұңқырдың ішіне жеңіл кемемен де қалықтап қона салуға мүмкіндік болса да, ғалымдар өздерінің істеріне шын берілгендіктерін танытып, бір-бірлеп, сол тепкешекпен көлеңкеге жақындады. Әрқайсысы комбинезондарының сол жеңіндегі термометрлеріне қарап қояды. Ондағы температура әзірге өзгере қойған жоқ-ты. Бірақ көлеңкеге енгеннен кейін-ақ қызыл түсті сынап төмен қарай зырғып жөнелді. Бірақ ғалымдар қыдырып жүрген саяхатшылар емес. Сондықтан көлеңкеде тұрып, бір-бірінің қалай байқалатынын, қалай қараңғылықпен астасып, көрінбей кететінін бақылады. Бұл былайша Карағанда баланың ойыны сияқты көрінгенімен зерттеу жұмысы кезінде қажет болатын жаттығу еді. Қай бір нәрсеге де осындай алдын ала жаттығу керек. Онсыз болмайды ғалымдар көлеңкеде тұрып, Ай аспанындағы жұлдыздарды да таныды. Ай табиғаты осы бір сәтте екі түрлі әлемге бөлінгендеи. Күн түсіп тұрған жағы жарық дүние болса, мына көлеңке қараңғы дүние. Сол күнгей жақта тұрған кейбірі қараңғыдағыларды көрмей де қалады. Бұл Жермен салыстырғанда өзінше бір ерекшелік көлеңке қараңғылығын сейілтетін атмосфераның жоқтығынан туған ерекшелік еді. Айдағы көлеңкеде заттардың неге көрінбейтіні о бастан белгілі.

Сондықтан ғалымдар ол жағына назар аударған жоқ. Олар осы көлеңкеде бір-бірін қалай байқайтынына көңіл бөліп, қалай жұмыс істеуге болатынын қарастырды. Енді біршама уақыттан соң Айдың солтүстік бүйіріндегі цифрмен белгіленген үлкен қазаншұңқырдың ішіне зерттеу жүргізеді О бастан болжанғандай, Айдың солтүстік және оңтүстік бүшрлеріндегі мәңгілік Күн сәулесі түспейтін қазаншұңқыр көлеңкесінде қатқан су мұзы жатуы тиіс. Бүгінде олардың неше түрлі көлемде анық етіп түсірілген суреттері де жеткілікті. Тек қана су емес, оның палеонтологиялық, стратиграфиялық мәні де бар.

Ғалымдар сол жағынан да үміттенеді. Өйткені, Жер мен Айдың тарихы бір-бірімен сонау өздері жаралған заманнан байланысты. Жер адам болса, Ай соның бар тарихын қойнауына жасырып жатқан қоймасы іспеттес. Ғалымдар қазаншүңқыр көлеңкесінде біраз болып, қалай жұмыс істеуге болатынын алдын ала белгілеп алған соң, арнайы әкелген жарық бағыттағыш қуатты шамдарын да жағып көрді. Соның алдында олар шам жанған бойда көлеңке сейіліп сала беретін болар деп ойлаған-ды. Бірақ ол ойлары жай екен, аса қуатты деп алып келген шамдарының жарығының өзі мандырып жарық бере алмады. Ол бейне бір жарығы әлсіреңкіреп қалған шам сияқтанады.

Мұндай көріністің болатынын ғалымдар сонау Жерде тұрғанда-ақ білген. Бірақ көзбен көрген құбылыстың әсері қашанда өзгеше.

- Бізге мұндай шам жарамайды екен, - деді бір кезде оған қанағаттанбаған Есеналы, - үлкенін әкелуіміз керек!

- Ол түсінікті нәрсе, - деді Саматай, - мынандай жарықта ешқандай да зерттеу жүргізе алмайсың.

- Қазба жұмысына қолданылатын жарық бағыттағыш қуатты шамдарымыз мұндай бола қоймас деп ойлаймын.

- Әрине, бұл қолданылып тұрғандарымыз тек қолшам ғана. Ал олар арнайы көліктің үстіне орнатылған. Және ол шамдар бір ғана емес, барлық бағыттан жарық шашатын болады. Сол кезде одан көрінбейтін нәрсе қалмас.

- Ол үмітің дұрыс, - деді Есеналы көлеңкеден шығуға ыңғай беріп, - қалай болғанда да қазаншұңқырдағы мәңгілік мұзды бұзбауымыз керек. Ай қыртысын күшпен терең қазып жатқаннан гөрі ана мұз дайын су емес пе?

- Су - тіршіліктің ең бастысының бірі, - деп Саматай жанындағыларына қарап қойды.

Ешкім үндеген жоқ. Қазір бәрі де көлеңке емес, бейне бір тас қараңғы түн қойнауына енгендей тұр еді. Бір- бірлерінің жүздерін де әзер таниды. Ал Күн түсіп тұрған жақ бейне бір жарық дүние сияқты. Тағы бір көңіл толмайтын нәрсе, жарық пен қараңғылық бір-бірінен пердемен бөлгендей екі түрленіп тұр. Жердегі барлық ғажайып көріністі жасап тұрған атмосфера екенін де ғалымдар тағы бір естеріне алды. Егер мұнда адам жалғыз қалса, одан артық тағдырдың тәлкегі болмас. Жердегі жалғыздық жай нәрсе екен, әсем бұлттар, жел, жаңбыр, жылы күн, табиғаттың шуылы, аңдар мен құстар адамды жалғыз етер ме. Бір замандағы Робинзон Крузоның жиырма жеті жылдық өмірін де жалғыздық деуге болмас еді, ол тек оңашалық екен. Егер сондай бір адам осы Айдың бір аймағында жалғыз қалса, жиырма жеті жыл емес, жиырма жеті сағаттың ішінде есінен ауысар еді. Ауыспаған күннің өзінде де өмір сүруге негіз жоқ. Ғалымдардың кейбірі соны да ішінен бір ойлап қойды.

Содан Жерден келген жаңа құрам күнгей жаққа шықты. Енді жаңағыға қарағанда тіршіліктің титтей де болса нышаны пайда болғандай. Адамның көкірегінде де өмір сүруге деген үміт туа бастаған сияқты. Бірақ бәрібір көңілсіз.

Тып-тыныш дүние. Тып-тыныш болғанда да шектен тыс тыныш. Өздерінен, техникаларынан басқа қимыл жоқ. Жер табиғатында болса, анау таулардың үстінде неше түрлі аңдар жүрер еді, төбеде құстар қалықтар еді, мына қазаншұңқырдың өзінің жалдары шөп пен гүлге толар еді. Оның бірі де жоқ. Әсіресе, жас ғалымдар Жерден келерде қызы- ғарын қызықса да, енді біртүрлі сезінін тұр. Тек алда мақсат болған соң, тапсырманы орындау қажет болған соң сол құлазушылықты әңгімемен, өзара пікірмен жоюға ты- рысады. Бұрын-соңды келіп-кетіп жүрген ғалымдарда жастардың мұнда өзін қалай сезінетінін жақсы біледі. Сондықтан да ылғи жұмысты айта бермей ара-тұра әзілге де көшеді. Тіпті жаңа, бір екеуі жас шақтарын естеріне түсіргілері әрі тұрғандарды бір серпілткілері келгендей көлеңке мен жарықта жасырынбақ та ойнап алған. Өйтіп қоймаса, мына бейтаныс табиғатта жастардың бойын қорқыныш билеп кетеді. Олар жұмысқа баса назар аудармайтын болады. Ондай сезімді осындағы ғалымдардың көбі алғаш келгенде басынан өткерген.

Көлеңкеде қалай жұмыс істеуге болатынын алдын ала байқап, зерттеп алғаннан кейін ғалымдар кемеге қарай жүрді. Қазаншұңқырдың ернеуіне шыққан бетте жастар кәдімгідей сергіп қалды. Олар үшін қазаншұңқыр іші бейне бір қүз ішіне түскенмен бірдей әсер береді. Ал сыртқа шыққан кезде бейне бір бар қатерден құтылғандай, Жер ғаламшарына бір табан жақындағандай сезінеді өздерін. Алыста болса да, үлкен глобустай алабажақтанып тұрған Жер ғаламшарының көрініп тұруының өзі бір жұбаныш. Ал ең кереметі — Айда бұлт та, жауын-шашын да ешқашан болмайтындықтан әсем Жер қай мезгілде болса да «Мен мұндамын» дегендей жарқырап тұрғаны. Ал оның ширек терінің өзгеруі аспандағы алып сағат сияқты. Кейбір елегізген жас ғалымдар ара-тұра Жерге қарап, ондағылардың қандай тіршілік жасап жатқанын көз алдына елестетеді.

Қазаншұңқыр ернеуіне шыққаннан кейін жаңа құрам өздерін манадан күтіп тұрған кемелеріне жақындады. Олар мұндай күту кезінде арнайы қалқанмен қалқаланады. Әйтпесе, Күннің аптап сәулесі оның қабырғаларын қыздырып-ақ жібереді. Жүзден жоғары температура оңай болсын ба. Кеменің қабырғаларында жылытқыш пен тоңазытқыш жүйелері де бар. Соның өзінде де үстіндегі қосымша қалқа олардың жұмысын қиындатпауға кепілдік береді. Кемелерге тән тағы бір қиындық - ол күнгей жермен ұшқанда қабырғаларындағы тоңазытқыштар тездеп іске қосылады. Ал қазаншұңқыр немесе биік таудың көлеңкесіне енген сәтте жылытқыш жүйелер іске кіріседі. Өйтпейінше, кемеге де, ішінде отырғандарға да қолайсыздық туады. Мұндағы күнгей жер мен көлеңкенің арасындағы температура айырмашылығы Жердегі сияқты бір-екі ғана градус емес, жүзден асып өзгереді. Сондықтан да мұндағы әрбір қадам қатерлі.

Бірақ адам баласының үйренбейтін, игермейтін ортасы жоқ. Осындай вакуумды ортаның өзінде де Айды зерттеушілер өз жағдайларын ұмытып, Жерден алған тап- сырмаларын ойлап кетеді. Қазір де көпшілігінің ойлары сондай еді.

Комбинезондарының жеңдеріндегі біресе жоғары қарай, біресе төмен қарай зырғып жылжитын қызыл түсті сынап та көп назар аудартпайды. Термометрдің мұндай құбылысына алғаш келгендер ғана жиі-жиі қарайды. Ал кейіннен олардың өздері де қарамайтын болады. Тіршілік пен әрекеттің құдіреті де осында. Адам баласының организмі де тұтқиылдан келген қатерлі соққыға төзбейді. Бірнеше секундтың ішінде адам мерт болады. Бірақ адам соны біле тұрса да, оны ұмытып, өмірдегі қызықты тіршілікке біріліп кетеді.

Өзін өмірде мәңгі жүретін тіршілік иесіндей санайды. Өмір сонысымен де қызық. Адам алдына қандай да бір мақсат қоймаса, онда оның уақыты өтпеген болар еді. Жерден келгелі ғалымдар жарты ай уақыттың қалай зырғып өте шыққанын да байқамаған. Айдағы күн ұзақ болғанымен бұлардың істері қарбалас өтіп жатты. Көлеңкедегі жаттығуды аяқтағаннан кейін ғалымдар «Қазақстан» базасына оралып, ең негізгі дайындыққа кірісті.

**Жерді еске алу**

Жер есебімен бүгін жексенбі болғандықтан екі бөлмелік пәтерде жататын химик Жадай Қазымбекұлы мен физик Беркін Сәтбекұлы бүгін асықпай тұрды. Бүгін дегенде мұнда Жердегі сияқты таң атып, Күн шығып жатқан жоқ. Бәрі де электронды күрделі жүйелер арқылы білінеді. Бүгінгі таңда орталық электронды сағат та дабыл бермеді. Бұл ғалымдар мен басқа да тұрғындардың тыныш демалуларына жасалған жағдай еді. Бірақ адамның бір әдеті - демалыс күндері бірдемені жасағысы келіп, сол уақытты бос өткізгісі келмей тұрады. Жадай мен Беркіннің де дабылсыз-ақ оянып, асықпады дегеннің өзінде Жер есебімен таңғы жетіде-ақ төсектен түрегеп кеткен. Әдеттегіше жеңіл жаттығулар жасап, жуынып-шайынып, тамақтанып алған соң пәтерлеріне қайта келген Мұндай күні ғалымдар зерікпеу үшін барлық жағдайлар жасалады.

Жер жайлы күн ұзаққа неше түрлі хабар көремін десе, бөлмелерінде стереотеледидар тұр. Әсем әуен тыңдаймын десе стереомагнитофон, ал Жерде көрген кейбір ұнамды концерттерін қайталап көремін десе видеомагнитофон бар. Бірақ оның бәрі де қайталау болғандықтан бүгін екі ғалымның онша зауықтары соқпады.

Онан да төсекке қисая жатьш алып, Жердегі кейбір оқиғаларын еске алуды жөн көрген. Жер жайлы ойлану үшін Айдың тып-тыйпыл табиғатын арнайы терезе сияқты экраннан қараудың қажеті жоқ. Сондықтан ғалымдар оны да сөндіріп тастаған. Енді екеуі шын мәніндегі бір тыныштықта қалғандай. Жадай да, Беркін де жастайынан тауқұмар-тын. Екеуі де ауылда өсті. Орта мектепті бітіргеннен кейін ғана қалаға аттанған. Сол қаладан Айға келіп отыр.

Әрине, жас кезінде екеуі де Айға барамыз, оның қыртыстарын, қазаншұңқырларын зерттейміз деп ойламаған. Өмірдің өзі кейде адамньщ көздеген мақсатын сол басқашалау етіп бұрып та әкетеді. Кейбір палуан боламын деген адамның жазушы, жазушы боламын деген адамның керісінше палуан болып кететіні де бар. Бірақ Жадай мен Беркін өздерінің бұл мамандықтарына, бұл сапарларына өкініп отырған жоқ. Айға барып қайту, оның табиғатын зерттеу Жердегі әрбір азаматтың іштейгі арманы. Бірақ бұған да екінің бірінің қолы жете бермек емес. Ол жағынан келгенде екеуі де өз тағдырларына риза.

Екеуі жұмсақ төсектерінде қисайып біраз жатқаннан кейін химик Жадай Қазымбекұлы әңгіме бастады.

- Жер шіркін, осы Күн жүйеміздегі жалғыз ғажайып тіршілік ортасы, — деді ол екі алақанын желкесіне апарып айқастырып, жастыққа қарай жылжи көтеріліп, — оның қадірін мұнда келген соң біледі екенсің. Кейде мен ішімнен қорқамын Жер де егер осындай күйге жетсе, не болмақ? Күн жүйесіндегі жалғыз тіршілікті ортадағы қыбырлағанның бәрі жойылмақ.

- Бұл уайымың дұрыс, Жадай, - деді Беркін төсегіне түрегеп отырып, — бұл табиғаттағы физиканың да, химияның да заңын бұзбауымыз керек. Әйтпесе, бәрі де өз қалпынан шығып кетеді.

- Мен де соны айтпақпын, Беркін. Сонау бір заманда өмір сүрген халқымыз қандай дана еді. Олар табиғатқа титтей де залал жасаған жоқ. Соның тылсымымен өмір сүрді. Ал мұнда келе Жердің батысындағы «мәдени дамуы жоғары» деп саналатын елдерге еліктеп қателікке ұрынды. Бүгінгі Жердің жарасы мына тіршіліксіз Айдың жарасынан кем емес. Мұны аспаннан келген алып тастар мен қойнауынан дүмпіген жанартаулар жараласа, Жер жыбырлаған адамзаттың тіршілігінен жапа шегуде. Менің- ше, адам Жердің ең қатерлі құрты сияқты. Ал жануарлар мен құстар, өсімдіктер әлемінің көбейгенінен басқа зияны жоқ. Олардың көбі де бүгінде жойылып барады.

- Дұрыс айтасың, Жадай, - деді Беркін тағы бір қозғалып қойып, — есіңе алып көрші. Ауылдағы табиғат құдайға шүкір әлі де өзінің реңін оншалықты бұза қойған жоқ. Әсіресе, біздің балалық шағымыз, ойлап қарасам бақытты кезең екен. Қала өміріндегі балалардың өмірлері қиын- ақ. Олардың көретіні зәулім үйлермен шектелген шулы орта ғана. Даланың не екенін, тау мен тастың, гүл мен жемістің не екенін, хайуанаттардың түрлерін білмейді. Олар өмір бақи жазықсыз түрмеде, тор ішінде қамаулы болатын хайуанаттарды көріп өседі. Олармен араласпайды. Үй малдарын қалай күтуді де білмейді.

- Менің жас кезімде де ауыл ауыл сияқты еді, - деп бір күрсініп қойды Жадай, - бүгінде қарасаң, бәрі де тозып кеткен. Өткен жылы ғана демалысымда барып қайтқанмын. Әлде қаламен салыстыра қарағандікі ме? Ылғи түзу көше, зәулім үйлерді көріп жүргеннен кейін де сондай әсер туатын болуы керек. Бірақ, әй, қайдам... Бұрынғы ауыл емес. Жас кезімде ауыл іші абыр-сабыр болып жататын. Жалаң аяқ, жалаң бас өзенді кешіп, өрлеп, балық аулаушы едік. Небір қызықты бастан кешіретінбіз. Сонда жазықсыздан жазықсыз жыландарды да өлтіруші едік-ау. Енді қарап отырсам, соның бәрі де балалықтың буы екен. Бүгінде жылан екеш жыланның өзі де санаулы болып қалды. Оларды қорғап жүрген де ауыл адамдары. Қаладағы өзіміз сияқты ғалымдар тек сөзбен жайғайды бәрін. Ал ауылда бір күн де тұрғысы келмейді.

- Әлі есімде, - деді бір кезде Беркін жастыққа шынтақтай жатып, - бір қыста ауыл сыртынан түлкі көрдім. Кәдімгі түлкі. Ол неғылды дейсің ғой? Ол мені мазақ етті.

- Қалайша? - Жадай елең ете түсті.

- Менің бала екенімді білсе керек, ол қу. Қашпайды. Жете алмайтынымды, ата алмайтынымды да сезеді ол Анадай жерге дейін қашып барады да, шоқиып отырып алып, басын қисайтып, тілін шығарады.

- Содан не істедің? - деді Жадай.

- Не істейін. Әлгіні қуа бердім, қуа бердім. Ол қаша түсті. Бір кезде әбден шаршадым. Ауылдан ұзап кеткенімді де байқамаппын. Содан кері қайтуыма тура келді.

- Түлкі ше?

- Ол сол қашқан бойы ұзап кетті. Әттең, сонда қолда мылтық болса ғой. Бүгінде сол қолымда мылтықтың болмағанына қуанамын. Егер қолымда мылтық болғанда бір түлкі мерт болатын еді ғой.

- Оның рас, Беркін, - деді Жадай күрсініп, - біздің ауылда да бір оқиға болған. Қыс айы еді. Бірде қар қалың жауды. Содан бір күні тау жақтан бір елік келгені. Шамасы, қар қалың түскен соң, шөп оның астында қалып ашыққан болуы керек. Ауылға жақындаған соң әлгіні иттер қуып жөнелмесі бар ма?

- Талап жеп қойған шығар? - деді Беркін елең етіп.

- Жоқ. Елік ұстатпады. Қулық жасап кетті.

- Қандай қулық?

- Елік ауылдың үлкен көшесін кесіп өтіп, көршілеріміздің бау-бақшасының арасымен өтіп, төмендегі өзенге қойып кетті.

- Содан соң...

- Суға түсіп алған елікке қашу жеңіл соқты. Иттер оған жолай алмай қалды.

- Міне, ғажап! Елікте де ақыл көп болады екен ғой!

- Болғанда қандай!

- Содан не болды?

- Содан ол елікті менің бір жақын ағайым ұл-қыздарымен қоршап, ұстап алды. Ол кісі өзі бір ақылды, табиғатқа аялы алақанын жаятын, адамгершілігі мол, кімге болса да тек жақсылық ойлайтын қарапайым еді. Басқа болса, бәлкім ол елікті сойып жеп те қояр ма еді, ол кісі елікті мәпелеп бақты. Тіпті оның ол кісіге үйренгені сондай, бау-бақ- шасында, көшеде соңынан еріп жүретін болды.

- Бұл бір қызық оқиға болған екен, - деп қойды Беркін балалық шағына қайта оралғандай сезініп, - сол бір заман да бақытты уақыт екен-ау. Егер мына Ай да Жер сияқты болса, өзіміз көрген таулардың бастарында, баурайларында, сай-салаларында түрлі аңдар мен құстар тіршілік еткен болар еді. Бірақ Ай енді қайтып тіршілікке оралмайды. Өмір бір-ақ рет келеді. Қай нәрсе де солай. Сондықтан Ай табиғатына қарай отырып, болашағымыз жайлы қам жеуіміз қажет...

Беркін осыны айтып болғанда қабырғадағы сыртта бірдеме болғанда белгі беретін қызыл шам жыпылықтап жөнелді. «Бүгін бір жақсылап демалатын шығармыз» деп жатқан ғалымдар жаңағы балалық шақтарынан бірнеше секундтың ішінде осы заманға жетті. Жадай барып Ай табиғатын көрсетіп тұратын экранды қосты. Содан соң оның төменгі тұсындағы түймелердің бірін нұқыды. Ай табиғаты жайымен жылжып көріне берді. Әуелі осы өздері тіршілік етіп жатқан Дауыл Мұхитының жоғарыдан түсірілген тұтас аймағы көрінді. Содан соң ондағы Коперник қазан- шұңқырынан бастап барлық қызықты жерлері ұлғайтылып әкелінді. Жадай мен Беркін экраннан көз алмай отыр еді, «Қазақстан» базасынан бірнеше шақырым жерге аспан тасы түсіпті. Бұл өздері келгелі кездескен екінші құбылыс. Бірақ алғашқысы құйрықты жұлдыз еді.

Артынша Ай қыртысы діріл қақты. Екі ғалым өздерін Ай үстінде емес, бейне бір іші қуыс серіппелі дененің үстінде тұрғандай сезініп кетті. Әсіресе, алғаш келген кезде ол діріл біртүрлі көрінетін. Кейде ұйықтай алмай да шығатын.

Бүгінде оған да үйреніп келеді. Ай үсті жалаңаш болғандықтан, айналада болып жататын кездейсоқ құбылысты дереу хабарлайтын осындай сезімтал құралдарды орнатқан ұңғы ішіндегі пәтерлерге. Онсыз тағы болмайды. Беркін мен Жадай діріл басылғанша жұмсақ орындықтарында отырды. Содан соң ішкі видеотелефон арқылы Есеналымен байланысты. Онан кейін сейсмологтармен сөйлесіп, Айдың сілкінісінің қанша балл болғанын білді. Бұл жолғысы мардымсыз еді. Сондықтан алаңсыз демала беруге болмақ. Ал аспан тасы қүлаған жерге сонымен ай- налысатын арнайы топ кеткен. Оның үстіне аспан тасы оншалықты үлкен болмағандықтан осындағы барлық ғалымдарды қозғаудың қажеттілігі жоқ-ты.

Беркін мен Жадай аспаннан келген келімсектің мән-жайын кейінге қалдырып, оранжереяға тартты. Жаңағы әңгіме қатты әсер берген еді. Оранжереяда қазақ жеріне ұқсатылып жасалған шағын табиғат орны бар. Ондағы тау да, тас та, өсіп тұрған ағаштар да сол қазақ жерінен әкелген-ді. Ағаштар мен өсімдіктер дұрыс өсуі үшін сол жерге тән ауа райы да жасалған. Ал арнайы қуыс-қуыс бұрыштарда ғалымдардың келген ауылдары мен қалаларының шағын көшірмесі де қойылған. Шыны сыртынан қарағанда тереңдеп кететін ол көшірме көрініс кім кімді де өзінің ауылына немесе қаласына келгендей әсер береді. Беркін оранжереяның әсерілі жерлерін айтқан әңгімедегі балалық шақтың балдәурен сәттері тап осындай ауылда өткен еді. Енді сол ауылына келіп, биік төбесінен қарап тұрғандай. Жадай да өзінің ауылының көшірмесі жасалған бұрышта тұр. Екеуі осындай бір тебіреністі сәтті де бастан өткерді.

Содан кейін хайуанаттар бағы сияқты рет-ретімен орналастырылған хайуанаттар мен құстар бөлімдерін аралап шықты. Бірақ мұнда өздері бала кездерінде көрген түлкі де, елік те жоқ еді. Қанша дегенмен Жер емес. Шектеулі орын, шектеулі орта. Бұлар пәтерлеріне қарай қайтқан кезде алдарынан басқа ғалымдар ұшырасып, жылы сәлемдесіп өтіп кетіп жатты. Демалыс күнгі тіршілік осындай серуен, әңгімемен шектесіп те қалатын. Кейбір ғалымдар кітапханаға барып өзіне қажетті мәліметтерді іздейді. Ал енді біреулері ғылыми-фантастикалық романдар оқиды. Дене шынықтыру бөлімдерінде түрлі жаттығумен айналысатындары да бар. Немен айналысса да осы бір ұңғының ішінде, шектеулі ортада жүреді. Сыртқа кез келген уақытта шығуға болмайды, оның да өзіндік ережесі бар.

Ал бұл кезде Ай бетіндегі қимыл-қозғалыс та тоқтаған «Қазақстан» базасының өзіндегі, төңірегіндегі Ай топырағын, тастарын жинайтын, қазба жұмыстарын жүргізетін күрделі жүйелер де тып-тыныш тұр. Ал арада енді жеті-сегіз сағат өткеннен кейін олардың бәрі де қимыл- қозғалысқа көшеді. Жер есебімен түн мезгілі өтеді. Таң атады. Сол кезде Ай бетіндегі, ұңғы ішіндегі қимыл- қозғалыс қайтадан жанданады.

Ғалымдар сондай бір демалыс күнін бүгін де қызықты өткізді. Жер уақытымен кеш болғанда асханаға жиналып, тамақтанды. Тамақтан кейін де әркім өзінің қалаған ісімен айналысты. Кешке қарай әдетте Жерден келген әншілер мен күйшілер концерт қояды. Бір жағындағы бөлімдерде кинофильм, видео-фильм болып жатады. Кім қайсысын қаласа, соған барады. Ал бір топ ғалымдар өздерінің ойларын, идеяларын ортаға салып, келешек жайлы толғайды. Бір кездегі Айды арман еткен Жердегі адамдардан ілгері, фантастикалық әлемде өмір сүріп жүргендеріне қарамастан, Ай табиғатында көп уақыт жүргендіктен одан алыс ғаламшарды барып көруді, сонда тұруды, тіпті жұлдызды әлемге сапар шегуді де арман етеді.

Сөйтіп базадағы ұйқы мезгілі де келген-ді. Бірақ олар Жер есебімен түн санағандарымен Ай бетінің шағын бөлігі әлі де Күн сәулесінен арылған жоқ-ты. Бұл олара уақыты Жердегілер үшін елеусіз құбылыс болғанымен мұндағылар үшін қызықты сәт. Өлара кезінде Ай Күннің тұсында болатындықтан Жердің келбеті бір тамаша болып көрінеді. Ай үстінде көз бұлтартатын қосымша жарық болмайды. Бірақ оның есесіне Күнге шағылысқан Жерден жеткен көмескі сәуле Ай бетін күлгін түске бөлейді. Әншейінде тып-тыныш болып тұратын тіршіліксіз дене одан сайын құлазып, адамның көңіл-күйіне ерекше әсер береді.

Соған қарамастан ғылымға берілген ғалымдар үшін бұл сәт айында бір болатын ерекше құбылыс. Өлара кезінде осындағы қуатгы расытханалардан Жерге түрлі зерттеулер жүргізіледі. Жердің бұлттарының құбылмалылығы, циклондар суретке, киноға түсіріледі.

Сондай бір сәт те таяған еді. Бірақ оғаи дейін әлі бір тәулік бар болғандықтан ғалымдар ұйқы мезгіліне дайындалды. Әркім езінің қалаған уақытында төсегіне жатты. Түн мезгілін білдіру үшін қараңғы ұңғының ішіндегі түрлі шамдар да бірте-бірте сөндіріледі. Таң ата қайта жағылады. Бұл күнкестесіне де Жерден келгендер ұйреніп алған. Түнді білдіретін дабылдар берілген кезде ғалымдар да өзді- өзді пәтерлеріне барып, жайғасып үлгерді.

Жер жарығындағы жарқылдар

Жерден келгелі алғаш рет болған өлара ғалымдарға ерекше әсер берді. Ай бетіндегі жарық азайған сайын айнала тұнжырап, аспан қараңғылығы да қоюлана берген. Егер Айда атмосфера болса, қараңғылық патшалығы бүйтіп бірден билеп алмас еді. Егер ғалымдар бұл құбылысқа алдын ала дайындалмаған болса, мұнан да басқаша әсер етер еді. Мұнда келгендердің борі де Айдың бүге-шігесіне дейін білетіндер. Өлараның өзін де Жерден талай бақылап көргендері бар-ды. Ал енді сол Айдың үстінен Жерді қарағанда қандай эсер беретінін бастан кешірудің де күні туған тәрізді.

Айдың Жерден көп айырмашылығы бары о бастан белгілі. Ал санай келгенде негізгі ерекшелік тағы да атмосферасының жоқтығына келіп саяды.

Айдың өлара кезінде Жердегілерге көрінбейтіні түсінікті. Сондықтан осы бір сәттер Аймен бірге Жерден жасырынғандай да күй кешуге болатын. Ғалымдар өлараның болуына байланысты жұмыстарын да Жер есебімен үш тәулікке тоқтатуды жөн санаған. Жалпы, Айдың адам денсаулығына қаншалықты ықпал ететіні де оларға жақсы белгілі. Ай тек адам денсаулығы емес, жануарлар мен өсімдіктерге де, жалпы Жердің түрлі құбылысына, жер сілкінуге де қатысты. Ал өлара кезінде осы Айдың өзінде қандай құбылыстың болатынын Жерден келгендер бірінші рет бақылағалы тұр.

Айдың Жерден қарағандағы соңғы ширегі аяқталып, қылдырықтай орағы бірте-бірте азайып, Жерге қараған тұтас беті толық қарайған көлеңкеге малынған кезде ғалымдар расытханаға жиналып, дайын тұрған. Жұлдызнамашылар тынымсыз бақылауларын жүргізіп жатты. Құралы жоқтар сол расытхананың арнайы биік алаңына шығып алып, Жерді жай көзбен қарап тұрды.

Біразының қолында он екі еселік дүрбі де бар-ды. Сондай дүрбімен қарағанда Жерден осы Айдың талай аймақтарын ажыратуға болатын. Ал Айдан Жерге қарағанда оның бұйраланған бұлттарын онан да анық көрудің мүмкіндігі туды. Ай жаңа туған кезде оның жіңішке орағының біткен жерінен былайғы жағы өзінше дөңгеленіп, өзінше бір шартабақ сияқтанып тұратыны белгілі. Ол күл түстеніп көрінетін. Ғылымда да сонысына қарай күл түсті деп атап кеткен Сол күл түсті аймақтың Күннен шағылысқан Жердің жарығы екенін де екінің бірі біледі. Бірақ сондай сәтте Айдың үстінде болу ерекше әсер беретіні сөзсіз.

Есеналы бастаған құрам арнайы алаңда тұрып көру құралдарымен де, дүрбімен де Жерді тамашалады. Жерде жүргенде Айдың күміс сәулесі түнде қандай ғажап әсер берсе, мұндағы Жер сәулесі де өзінше ерекше екен. Бірақ, әттең, Ай табиғаты өлі. Тып-тыныш. Егер осындағы тауларда, сайлар мен қыраттарда аң мен құстар шарқ ұрар болса, мына ғажайып сәуледен қаншалықты ләззат алар еді. Жерден қарағандағы Ай сәулесіне қарағанда, Жер сәулесі көбірек, сондықтан да айнала әудем жерге дейін ап-анық шалынады. Таулар да түнгі шамның алыстан түскен жарығына малынғандай көз тартады. Тек бәрі де көңіл құлазытады. Кейбір жерлердегі шағын қазаншұңқырлардың төңіректерінен бірдемелер жарқ етіп жарықтанып, қайта сөнгендей жоғалады.

Расытхананың ішінде, сыртында, арнайы алаңдарда тұрған ғалымдар мен басқа да тұрғындар Жердің ғажайып көрінісін тамашалаумен болды. Бірақ бұл уақыт Айдын; жаңа туған кезі емес, еларасы болғандықтал ғалымдар көп нәрсені бақылап үлгеруге тырысты. Әрине, жаңа Айға қарағанда өларадағы жарық шамалы болса да солғын көрінді. Бұл уақытта Жермен екі арадағы байланыс та шамалы әлсіреді.

Егер Жер Ай сияқты өз осінде баяу айналатын болған да бұл қызықты да ғылыми бақылау ұзаққа созылар ма еді, бірнеше сағаттың ішінде-ақ Жердің бір шеті кертіктеніп, ширегі өзгере бастады. Ал Ай Күннің тұсынан сол шетіне өткенге дейін әлі де көп уақыт бар еді.

Ғалымдар ең жаңа әрі күрделі құралдардың қолда барын пайдалана отырып, өлара кезіндегі ең қажетті, ең қызықты деген аймақтарды сурет пен киноға түсірді. Ай бетіндегі кейбір тастарға түскен жарықтардың құбылуының себебін Жердің өз осінен айналуы кезіндегі Күнге шағылысқан бұлттарының қозғалысы әсерінен екенін де білді. Бұл қызықты сәттер ғалымдарға мол білім қосты, өздері жүргізгелі отырған зерттеу алдында Ай қараңғылығының тағы бір сырын ашты.

Өлара кезінде өздері бар, басқалар бар Дауыл Мұхиты аймағы өзгеше түрге енді. Бірақ сүттей жарық еді. Егер Жерде тап осындай сәуле түссе, бәлкім, түнгі шамдардың да қажеті болмас па еді деген ой да ғалымдарды мазаламай қалған жоқ. Бірақ Айдың жалаңаш табиғатымен Жерді салыстыруға болмас еді. Жердің бетін көп жағдайда бұлттар бүркеп тұрады. Ал бетінде өсімдіктер әлемі бар. Қалың ормандар, бұталар және тағы басқа жасыл әлем жарықтың біразын жұтпай ма. Сондықтан да Ай сәулесі әлсіреп қалғандай болады. Ал таулы, өсімдігі сирек тұстарда Айдың сәулесі жарығырақ. Ал Айдың өзінде бұлт пен өсімдік болмағандықтан Жердің сәулесі ап-анық түседі. Мұнда жүрген адамдар да бір-бірінің бет-жүзін анадайдан таниды.

Алғашында ғалымдар да бір-бірлеріне таңырқай қарасып, шыны шлемнен бет-жүздерін ап-анық көрген. Одан кейін шамалы алыстағы тауларды да бақылады. Тіпті кейбір шоқыларды дүрбімен де көрудің мүмкіндігі туған. Шоқылардың, кейбір шыңдардың бастарындағы жарықгың құбылулары Жер атмосферасының, ондағы бұлттардың құбылуынан болын жататынына зерттеушілер әбден көз жеткізді. Оның өзі де осы кезге дейін жүмбақ болып келгенді. Негізгі құрамдар осы расытханада, оның төңірегінде болғанымен, бірнеше арнайы кемелер әуелден белгілі жарқыл көрінетін орындарға да сапар шегіп қайтты. Ай үстіндегі жарық Жердің ширегінің өзгеруіне байланысты құбылып тұрады. Бірақ оны осындай сәтте Ай үстінде тұрған адам ғана байқай алар еді.

Бақылау Жер төулігімен үш тәулікке созылды. Бұл үш тәулікте Жер де өзінің ширектерін толық үш рет өзгертгі. Бірақ Айдағылар үшін түн сол түн қалпында қалған. Тек екі тәулік өтіп, үшіншіге аяқ басқанда таңның ата бастағаны белгілі болды. Дауыл Мұхиты Ай шартабағының Жерге қараған жағының орта тұсында болғандықтан он- дағылар Күннің шапағын көре алған жоқ. Оның есесіне Жердің жарығы алғашқысынан күшейе түсты. Ғалымдардың өздері мұнда келмей тұрғанда айтатын күл түсті жарық та енді болды. Есеналы жарықтың молаюына қарай аз да болса көңілденіп қасындағы Саматайға қарап жымия:

- Ескі Айда есірке, жаңа Айда жарылқа, әумин! - деп екі алақанын аспанға қарай көтеріп барып қайта түсіріп, екі бетін сипады.

- Сен де айтасың-ау! Аспандағы Ай емес, Жер ғой! - деді Саматай мәз болып.

Жандарында тұрғандар да күбірлесіп, әзілдесіп жөнелді. Жаңа ғана бейне бір өлі дүниенің қараңғы патшалығында қалғандай болып сезініп, қобалжып, көңілсізденіп, көңілдері құлазып тұрған адамдар енді жаңағы сөзден кейін күрт сергіп сала берген. Расытхананың ішіндегілер арнайы телевизиялық экрандардан Айдың алыстау бейнесін де көріп отырды. Расында да Ай жіңішке орақтанып, сәл шалқалап тұр. Бүл Жерден көрінетін бұрышы. Арнайы телевизиялық жүйе арқылы экраннан Ай бейнесін қалай қарай бұрып я төңкеріп көремін десе де еріктері. Ал экранды місе тұтпайтындар Айдан гөрі өздері туып-өскен, кіндігі кесіліп, қаны тамған Жердің бейнесін көбірек қызықтағылары келеді. Бір жағынан ол да дұрыс-ты. Айды қай-қайсысы да кішкентайынан көріп өсті. Оның ширектерін де жатқа біледі. Ал Жердің жиырма төрт тәуілік ішінде өзгеретін ширектері мейлінше қызық, таңсық еді.

Біраздан соң екі ғалым сөздерін әрі жалғады. Әңгімелері қызық болғандықтан айналада тұрғандар да шыны шлемдерінің ішіндегі құлаққалқандарындағы дыбысты күшейтетін тетікті де қосып үлгерген.

- Ай көрдім, аман көрдім, жаңа бір заман көрдім! -деп тақпақтап қойды Есеналы балалығы ұстап.

- Ол Ай емес, Жер ғой? - деді тағы да Саматай.

- Жер екенін мен біліп тұрмын. Ал бірақ Жерде тұрған адамдар жаңағы менің сөзімді айтпай ма?

- Айтады.

- Енді не дейсің?

- Енді сол әйгілі тіркесті керісінше айтатын күн де туған тәрізді.

- Сонда қалай?

- Ескі Жерде есірке, жаңа Жерде жарылқа!

- Сен де айтасың-ау!

- Немесе, Жер көрдім аман көрдім, жаңа бір заман көрдім!

- Иә, заман деген осылай өзгеріп отырады.

Тұрғандар бұл сөздерден кейін шынымен-ақ Жерге Айға қарағандай қадалып қалған. Бірақ Жердің ширектері қан- шалықты өзгеріп жатса да мұндағы жағдай бірқалыпты. Күн шығады, Ай беті қатты қызады, Күн батады, Ай беті қатты суынады. Дегенмен, екі ғалымның бұл жарасымды өзілдері айналада тұрғандарды бір сергітіп тастады. Көпшілігі бір-бірімен күбір-күбір әңгімелесіп, сұқ саусақтарымен Жер шарын көрсетіп қояды. Мұнда расытханадағы жұлдызнамашылар ғана әзілге шамапары келмей, мұрындарынан су кете Жерге бақылау жүргізіп, суретке, киноға түсіріп, керекті мәліметтерін жинап жатыр.

Егер осылай тұра берсе, үш тәулік бойы аш қалуға да болар еді. Сол үшін де расытхананың ішінде арнайы асхана жасалған. Ай қараңғылығы кезінде қатты суынған ортада комбинезонның өзімен тоңған ғарышкерлер расытханаға кіріп-шығып та жүр. Осы мезгіл аралығында кәдімгі Жердегідей күнкесте бойынша үш реттен тамақ та ішкен. Расытхананың бір бөліміндегі бөлмеге кіріп, арқаларындағы оттегі балондарын тексертін, қажеттері оттегі құйғызып алған-ды. Өйтпеске болмайды. Ай үсті - Жер үсті емес. Бұл да бір, вакуум да бір. Комбинезонда кішкене саңылау болса, адам өміріне қауіп төнеді. Егер әркім өзін-өзі қадағаламаса, мұнда баяғы бір кездегідей санаулы ғарышкер болмағандықтан ағаттыққа жол беріп алулары да ғажап емес. Әрбір адам сол жағын да ойлауы тиіс-ті.

Ал өмірдің бір ғажабы - мынандай қызықты кезде кейбірінің бар есіл-дерті Жерге ауып кеткен. Жай көзбен де, дүрбімен де, шағын көру құралымен де тынбай бақылауда. Ол құралдардың өздері де Жердегідей емес, осындағы жүз градустан асатын суыққа төзімді материалдардан жасалған. Тек олар ма, мұндағы әрбір зат, техника Ай табиғатына лайықталған. Өйтпеске тағы болмайды.

Өлара кезіндегі Жерді бақылау да аяқталды. Уақыт өткен сайын Ай бетіне түскен Күн сәулесі ұлғая берген. Бірақ Дауыл Мұхитында әлі тас қараңғы түн. Және ол түн әзірге сейіле қоймайды. Оған екі апта уақыт керек. Сол кезде Күн тас төбеге шығады, сәулесін аямай төгіп, Ай бетін шыжғырады. Егер сонда мына иесіз жатқан табиғатта кесірткелер жүрсе, қалай шыдар еді? Бір сәтте қуырылып қалмақ. Табиғат та әр нәрсені өз орнымен жаратқан. Адам аузын ашып қалатын құмды шөлейттерде тіршілік ететін неше түрлі кесірткелер емін-еркін жүреді. Шым- шым ыстыққа аяқтары да күймейді. Рас, кейбірлері аяқтарын тез-тез алмастырып, екі аяқтап тұрып, жаттығу жасағандай болатыны тағы бар. Кей ғалымның көзіне сондай бір аптап та елестеп кеткен-ді. Адамдардың әдеті емес пе, суық болса - ыстықты, ыстық болса - суықты аңсайтыны. Мына түнерген дүниеде бұлар да сондай бір арманды ойлап қойған-ды.

Өлара өтісімен расытханадағы жұлдызнамашы ғалымдар да алапат бақылау құралдарын Жерден бұрып, өздері бұрыннан зерттеп жүрген жұлдыз жүйелеріне қарай бағыттады. Айдағы қазаншұңқырлар, қыраттар мен жоталар, ойпаттарды зерттеуге келген ғалымдар қайтадан ұңғы ішіне еніп, пәтер-пәтеріне тарасты.

**Техникалық дайындық**

Өларадан кейін Айдың солтүстік бүйіріндегі цифрмен белгіленген қазаншұңқырға аттанудың қам-қаракеті басталып та кетті. Алдымен қозғалатын техниқалық саланың мамандары еді. Өйткені онсыз іс болмайды. Ай топырағын ашу да оңай жұмыс емес. Жердегі жермен-жексен болып кеткен көне қалаларды аршығанда археологтар қолдарындағы кішкене құралымен топырақты қалай шұқыса, мұнда да сондай сақтық сақталады. Әрине, техника адамға қарағанда көп әрі тиімді қызмет атқарады. Жердегі алғашқы археологиялық қазбаларда техниканың қолданылмағаны белгілі. Өйткені ол кезде қазіргідегідей епті биороботтар жоқ-ты. Сондықтан табылған қандай да бір лекер затты сындырып алмау үшін адамдар инемен құдық қазғандай кішкене құралмен жерді шұқылап, табылған затты топырақтан, тоттан тазартатын. Сондықтан ол жұмыс жылдарға созылатын.

Ай үстіндегі кейбір қызықты, жұмбақты аймақтардағы археологиялық жұмыстар да соған ұқсап жүргізіледі. Бірақ мұнда адам рөлін мейлінше епті, мықты биороботтар ат- қарады. Адам оның жанында тұрады. Ал қазаншұңқыр ішіндегі қазу жұмыстарына мүлдем басқа техниканың қажеттігі өз-өзінен белгілі. Айдың солтүстік, оңтүстік бүйірлеріндегі қазаншұңқырлардың ішкі қиясындағы ешқашан Күн сәулесі түспейтін жерінде метан, көмірқышқыл газы, күкіртті сутек пен қатқан су мұзы болуы мүмкін деген болжам Айды бұлайша жайламай тұрып-ақ айтылған-ды. Енді соны көзбен көрудің реті келген.

Жерден келген соңғы зерттеушілср құрамының басшысы, ғаламшар зерттеуші Есеналы мән-жайды түсіндірген соң-ақ қазаншұңқыр ішіндегі қатқан мұзды бұрғылайтын техникаларды дайындауды сол техника бөлімінің басшысы Ермек Өтетілеуұлы қарамағындағыларға тапсырған. Бірақ мұнда бір-біріне тапсырма беріп қойып, өзі қарап отыратын жағдай жоқ. Айға келген әрбір адамның айналысатын жұмысы бар. Және бәрінің ісі бір-бірімен байланысты. Ермектің қарамағында он адам бар. Өзі он біріншісі. Басшы болғандықтан, жауапкершілігі мол болғандықтан Ермек соңғы кездері аз демалады.

Ол өзімен бірге Жерден келген кибернетик Едіген Нағашыбайұлы, инженер Бектеміс Рахымұлы, автоматты жүйелі бұрғыны басқарушы Ырымқұл Недірұлы және басқалармен жиі сөйлесіп, алдағы жауалты іс жөнінде қосымша түсінік берумен келеді.

Техникалық бөлімде де Айдың неше түрлі топографиялық қарталары бар.

Әрбір қазаншұңқырдың жеке-жеке картасы да сызылған. Сондықтан оны зерттеймін деген адам тіпті осы ұңғының ішіндегі жұмыс бөлмесінде отырып-ақ детальдарын ажырата алады. Қай нәрсе де алдын ала дайындықсыз жасалмайды. Оның үстіне өздері барғалы отырған қазаншұңқырдың ортасындағы шағын шоқының неден пайда болғаны белгісіз. Ғалымдардың пікірі де әзірше бір тұжырымға тірелген жоқ. Ғалымдардың кейбірі оны шоқы емес, шағын шоқыға ұқсаған басқа бір алып бірдеме болуы да мүмкін деген болжам да айтып үлгерген. Бірақ қалай дегенде де, заман баяғыдай емес, бәрі де Жерде емес, сол Айдың өзінде, қазаншұңқырдан көп алыс емес жерде тұр.

Бүгінгі ғарыш кемелері үшін оған жету де пәлендей қиындық тудырмайды.

Ең бастысы - ғажайып нәрсені бүлдіріп алмай, еппен бұрғылап, еппен аршу.

Бұл - техника саласы адамдарының алдарында тұрған ең жауапты нәрсе.

Ермек Өтетілеуұлы уақыт таяған сайын бұрғылаудың күрделі жүйелерін қайта-қайта сынақтан өткізді. Ол үшін олар арнайы алаңға барады. Күрделі жүйеде неше түрлі манипкуляторлар бар. Олардың қай-қайсысы да шебер адамның қолынан кем емес. Егер қазаншұңқырдағы қатқан су мұзын қалай болса солай бұзып-жарса, оның астында жатқан небір құпия нәрселерді бүлдіріп алуға болады. Сондықтан да алдын ала жаттығу жасау ауадай қажет. Ғарыш ісінің қай-қайсысы да осы. Тіпті ғарыш түгіл, Жердегі кейбір істің өзіне алдын ала дайындық жасалмай, ол жайлы оқымай, тәжірибеден өтпей рұқсат берілмейді. Ұзақ дайындық жасалуының өзі де сондан-ды. Оның үстіне, қазаншұңқыр ішіндегі қатқан су мұзы әлі күнге адам баласы ұстап көрмеген нәрсе. Сондықтан оған Жерден келген ғалымдардың бәрі тәнті.

Қазаншұңқырдағы мұзды аршуға арналған күрделі техникаларды сынақтан өткізу барысында оның мамандары істің жақсы басталып, нәтижелі аяқтапатынына да сенді. Бөлмедегі теориялық мұқият дайындықтан кейін бір топ маман ұңғыдан шыққан. Бұл бірінші рет жасалынып тұрған іс емес-ті. Техника мамандары Қазақстан базасының маңындағы шағын қазаншұңқырға қарай бет алды. Онда зерттеу жүргізетін барлық епті техникалар тізіліп тұрған-ды.

Ермек Өтетілеуұлы оған келісімен айналасындағыларға көз жүгірте қарап шығып:

- Бәрі дайын ба? - деп сұрақ қойды.

- Дайын, - деді Бектеміс Нәдірұлы.

- Жақсы екен Ал істің қалай басталып, қалай аяқталуы түсінікті ме?

- Түсінікті! - десті бір қатарда тұрған техника басқарушылар.

- Алдағы істің мейлінше жауапты екенін ұмытпаңыздар, — деп енді Ермек техниканы басқаратын кісілерге қарап сөйледі, - қазаншұңқырдағы мұз таудың астында қандай да бір беймәлім нәрсенің бары анық. Біздің күрделі жарып көрсеткіш құралдарымыз тіпті онда мұз болып қатып қалған қандай да бір алып тіршілік иесінің жобасын байқатты. Бірақ, әрине, оған да толық негіз жоқ. Мұз мейлінше қалың. Тау түзілгені де содан. Қара ойықтардан сәуле қалай қайтып шыға алмаса, қазаншұңқырдағы мұз жамылыңқысынан да түскен нәрсе қайтып еріп, қалпына келе алмайды. Ең бастысы - бұрғылау, аршу кезінде өте сақ болу керек. Барлық істі техника қолдары атқаратыны белгілі. Бірақ сол қолдарды басқаратын мына сіздер. Сіздердің шеберліктеріңіз - техниканың шеберлігі болмақ.

Ал мұнда жиналу себебіміз де түсінікті. Жаттығусыз жеңіс болмайды. Және бұл сапар алдындағы соңғы жаттығу. Мына шағын қазаншұңқырға сондағы шағын шоқының кішкене көшірмесі жасалып отыр. Осыны қалай аршысақ, барған қазаншұңқырымыздағыны да солай аршуымыз керек. Қысқаша айтқанда, осы. Сұрақтарыңыз болса...

Ғалымдар мен техника басқарушылар бір сот кідірді. Содан соң сөзді аршу техникаларының бірін басқарушы Иманғазы Рахманұлы алды.

- Мен осыған ұқсас аршу жұмыстарымен көптен бері айналысып келемін, тәжірибем де бар. Бірақ мына істі аса жауапкершілікті талап ететін күрделі іс деп санаймын. Менің сұрайын дегенім - егер аршығанымыз қандай да бір ірі мақұлық болып шықса оны не істейміз?

Тұрғандардың бәрі Иманғазыға жалт бұрылысты. Содан соң қайта Ермекке қараған. Ермек сәл жымиды да:

- Сұрағың орынды. Ондай мақұлық шықса, әуелі қорғану керек шығар?

Тұрғандар ду күлісті. Ол күлкілері Жердегідей ауада жаңғырығып жатпаса да, үлкен шыны шлемдерінің ішін күңкілдетті. Ермек істі ойынға айналдырмайын дегендей күлкі тыйылысымен езуін тез жиып алып:

- Мен кішкене сергіту үшін айттым. Айыпқа бұйырмассың, Иманғазы айналайын. Ойың дұрыс. Алып бірдеме табыла қалса, база үлкен. Мұнда түрлі-түрлі қоймалар бар емес пе?

- Түсіндім, - деді Иманғазы басын шұлғып.

- Ермек аға, - деді сол кезде екінші техника басқарушы жігіт Байқазақ Ұлымбетұлы, - ол егер Иманғазы айтқандай алып бірдеме болса, оны базаға әкеліп, қоймаға қойып қайтеміз. Ол атам заманнан бері мұз болып қатып қалған неме емес пе?

- Оны табылған дененің жайына қарап білеміз. Өмірде не болмайды. Әуелі оның не екеніне көз жеткізіп алайық.

Техника мамандары «Енді кім сұрақ қояды» дегендей бір-біріне қарай бастады. Сол кезде орта тұста тұрған екі дос қыз Салтанат Нұрымбетқызы мен Тәмила Кенжалықызы бір-біріне қарап бірдемені күбірлеп айтты да, Салтанат иегін сәл көтеріп, Ермекке қарап:

- Мен өзім көп уақыттан бері көтергіш техникада жұмыс істеймін, - деді ол, - Жердегі көптеген археологиялық қазбаларға қатыстым. Талай ілекер деген заттарды сындырмай, бүлдірмей көтеріп альш шыққан кездеріміз болды. Егер өздеріңіз айтып тұрған алып дене шынымен- ақ табыла кетсе, оны қалай көтеріп алмақпыз?

- Рас айтасың, Салтанат. Ондай жағдайда қосымша көмек қажет болады. Ал ондай көмекті біз Жерден алдыртамыз. Ал, мүмкін, алдыртпауымыз да. Айдағы әрбір заттын салмағының Жердегіден алты есеге жеңіл екенін де ескеруіміз керек. Егер алып дене өте ауыр болса, онда амал жоқ, Жердегілерге өтініш жасауымызға тура келеді.

- Сонда ол алып неме қай жұлдыз жүйесінен қаңғып келуі мүмкін? — деді сол кезде Тәмила.

- Оны алдын ала болжау қиын. Бәрін де өз көздеріңізбен көретін боласыздар.

- Егер мұз астынан алып дене шықса, суы да жарамсыз қалады. Ол жағынан ұтылады екенбіз, — деді еріген мұз суын сорып алып тұратын техниканы басқарушы Аманат Керімұлы.

- Не болғанда да су тазарту жүйелерінен өткізіледі. Әзірге су бар. Ал, енді іске кіріселік, - деді Ермек.

Зерттеушілер біраз нәрсені талқылаған соң алғашқыдан сергіп, қатардан шығын, олай-бұлай жүре бастады. Әуелгі тексерілетіні қазаншұңқырдың көлеңкесін жарық- тандырғыш техникалар еді. Олардың шамдары да ерекше қуатты етіп жасалған-ды. Шамдар арнайы қалың шынымен қапталған. Басшылар жағынан рұқсат берілген кезде бірнеше ондаған шам жарқ етіп жанды. Шағын қазаншұңқырдың ішіндегі көлеңкені бейне бір буландырып жібергендей күй орнады. Қолдан жасалынған щағын төбешік те ап-анық көрінді. Ғалымдар жағы оған қадала қарап қалған. Шамдар жанғаннан кейін техника мамандары өзді-өзді техникаларына отырды. Шлем ішіндегі микротелерадиобайланыс арқылы Ермек барлық мамандарға кезегімен рұқсат беріп тұр.

Қуатты шамдардан жарық болып кеткен қазаншұңқыр ішіне қарай енді бір сәтте алапат манипуляторлар төмендей берді. Ол қолдар әуелі төбешіктің үстін, айналасын сипап өтті. Содан соң манипулятор саусақтарындағы кішкене бұрғылар зыр қақты. Мұндай манипуляторлары бар техникалар бесеу еді.

Олар қазаншұңқұрды айнала тұр. Сәлден соң олар өз жұмыстарының репетициясын аяқтап, кейін қарай шегінді. Ендігі кезек бұрғыланған жерлерді тазалайтын манипуляторлары бар техникалардікі еді. Олар да өз міндеттерін ойдағыдай атқарды. Жарық пен бұрғының қызуынан еріген мұз суын соратын сорғышы бар техникалар да өз істеріне кірісіп кетті. Онан кейін техникаларына екі қыз отырды. Қыздар Ермекпен сөйлесе отырып, Айдың солтүстік бүйіріндегі қазаншұңқырға барғанда қалай әрекет ететін болса, сондай әрекетті жасап жаттықты. Екі қыздың техникасы да көтергіш болатын. Олар қазаншұңқырдың ортасындағы шағын шоқының астынан табылатын қандай да бір алып денені автоматты жүйелер мен қосымша манипуляторлар арқылы іледі, содан соң екі жағынан жайымен көтеріп, қазаншұңқырдың ернеуіне қарай жақындатып түсіреді. Бірақ алынған алып дене Күн көзінде болмауы тиіс. Оның қатқан жағдайдағы қалпын да сақтау көзделеді. Сонан соң басқа техникалар көмектесіп, табылған нәрсе базаға әкетіледі. Еріген мұздың суы сорылып алынады.

Жаттығу-байқау жұмысы біразға созылды, бірақ сәтті өтті. Ермек техниканы басқарушыларға алғысын білдірді. Ғалымдар да олардың қолдарын қысып, құттықтап жатты. Енді алда жауапты іс күтіп тұр еді. Сондықтан барлық нәрсені қайта жинастырып, базаға қарай бет қойды.

**Архимедтік әдіс**

Арнайы мәжіліс ұзаққа созылды. Ғалымдар сапарға аттанардағы ойларын ортаға салып, қазаншұңқырдағы жатқан қалың мұзды қалай еппен бұзып алудың түрлі жолдарын ұсынуда. Ғылым осындайымен қызықты. Егер ғылым қызық болмаса, Ай бетінде адам баласы бүйтіп алшаң басып жүрмес еді. Табиғаттың шексіз құпиясы адам баласын ілгері жетелейді, үміттендіреді. Сол құпияларды шешу барысында кейде басқа да жаңалықтар ашылып жатады.

Ойды ой қуалайды.

Күні кеше ғана жақын маңдағы шағын қазаншұңқырдың бірінде жасалған техникалық жаттығулар ғалымдарды біршама сергітіп тастаған еді. Ол жаттығуды өздері де бірге көрді. Соған қарамастан ғалымдар сол сәтте түсірілген қысқа фильмді қайталап көрді. Ондағы небір ептіліктер отырғандардың көңілінен де шыққан-ды. Бірақ осы жолғы қайталама көріністен кейін күтпеген жаңа ұсыныс та пайда болды. Фильмді көріп, техникалардың қимыл-қозғалыстарын мұқият қарап, біршама көңіл орнықтырғаннан кейін физик Беркін Сәтбекұлы сөз алды.

- Біз жаңалық ашуға дайынбыз, — деп бастады ол сөзін қоңыр дауысымен, - енді соған кірісу ғана қалды. Бірақ менде бір идея пайда болды. Идея болғанда да сонау бір көне заманда қолданылған әдіс. Ол бәрімізге де белгілі. Архимедтің айнасы...

Отырғандардың көпшілігі Беркінге бұрылды. «Іс басталар алдында бұл не айтпақ» деген оймен отыр бәрі де. Беркін аптықпады. Қоңыр дауысымен ойын жалғады.

- Соңғы техникалық жаттығу кезінде қазаншұңқырдың мәңгілік Күн түспейтін көлеңкесіне қуатты жарық бағыттағыш шамдарды қолданамыз дедік. Ол үшін ұлан-ғайыр электр энергиясының кететіні де анық. Мен сол энергияны үнемдеуді ғана ойлап тұрған жоқпын. Зерттеу жүргізетін жердің жарық болуын да қалаймын. Қысқасы, біз жарық бағыттағыш шамдардың орнына Күн сәулесін солай жинақтап бұратын үлкен айналы жүйе орнатсақ. Бұл әлдеқайда тиімді болмақ. Осы ұсынысыма қалай қарайсыздар, достар?

Ғалымдар бір сәтке кідіріп қалды. Ешкім ештеме демеді. Бөлме ішін тыныштық жайлаған. Енді ғана бәрін біттік, санаулы сағаттардан соң қазаншұңқырға аттанамыз деп отырғанда күтпеген жерден айтылған мына жаңалық расында да бәрін ойға қалдырды. Электр шамдарының ең қуатты дегендерінің өзі қазаншұңқырдың қою көлеңкесін аса жарық ете алмаған. Күн екеш Күннің өзі де Ай бетін тап Жердегі сияқты жарық етіп тұрмағаны о бастан белгілі. Атмосфераның жоқтығынан жарық бұлттарға шағылысып, жайыла тарамайды, тек тіршіліксіз тақыр табиғаттан шағылысып, қап-қара аспанға барып жоқ болып кетіп жатады. Таңғы, ымырт кезде Күн сәулесінен неше түске құбылып, әдемі көрінетін көкжиек те жоқ мұнда. Тек ақ пен қара. Осы жағынан келгенде физиктің сөзінде қолдарлық негіз бар.

Әсіресе, жарықтың мол болуы палеонтолоттар үшін ауадай қажет. Сондықтан да физикті Саматай Ыбыраш- ұлы бірінші болып қолдады.

- Достар, - деді ол отырғандарды көзімен шолып өтіп,- рас, біз қазаншұңқырдағы қалың мұзды бұрғылау мен аршу жұмысын бастауға жақын тұрмыз. Бірақ ол тек мұз емес қой. Оның қабаттарында небір нәрселердің болуы да ғажап емес. Оның үстіне Ай бетінде ондай қазаншұңқырлар да некен-саяқ. Мен Беркіннің ұсынысын қолдаймын. Бүгінде ондай айналы шағылыстырғышты жасау көп уақыт алмайды. Ол дайын болғанша, Күн де көтеріліп, Күн сәулесі сол қазаншұңқыр маңына жылжып жетеді. Менің пікірім осы.

Ешкім қарсы шықпады. Осыған қарап енді сол ұсынысты қабылдауға кірісетін де уақыт келмек еді, кенет отырғандардың орта тұсынан көтеріліп, сөз сұраған жас ғалым Дәурен Кішібекұлы бәрін елең еткізді. Мәжілісті басқарып отырған Есеналы Мұхитұлы оған қарап басын изеді. Жас стратиграф сөл толқып сөйледі.

- Ағайындар, - деді ол, - біз бұрғылап, аршығалы отырған мұз қойнауы жөй нәрсе емес. Оның қабаттарында нендей нәрселердің жатқанына біз әлі толық көз жеткізген жоқпыз. Біздің ең жаңа, ең күрделі деген зерітеу құралдарымыздың өздері оны анық көрсете алмай отыр. Мәңгілік тоңның қабаттарын талдап көрсету әрине оңай іс емес. Бұдан жетпіс миллионан аса жыл шамасындағы Жердегі, Айдағы белсенді тас жау құбылысын бәріміз де білеміз. Сондықтан барып зерттегелі, қалың мұзын бұрғылап, аршығалы отырған қазаншұңқырдағы ғажайыптың бәрін тек жұлдызды әлемнен келді деп келте ойлауға болмайды дегім келеді. Бәлкім, Жерден, ал бәлкім, тіпті осы Айдың жаратылысы кезінен қалған тарихтың бұлтартпас дәлелдері жатқан шығар оның астында. Сондықтан менің үсынысым Күн сәулесін қолданудың қажеті жоқ. Күн көзі қашанда ыстық. Ал мынандай атмосферасыз, гидросферасыз ортада температураның қаншаға жететінін көріп жүрміз. Ал сол ыстық сәулені айнамен жинақтасақ не болмақ? Қалың мүз қабаттарындағы майда су жәндіктерінің тасқа айналған қалдықтары, флораның тас¬ка түскен бейнелері жойылып кетпей ме? Онда біздің осынша еңбегіміз жоққа шықпақ. Біздің бұл ғажайып қазаншұңқырды зерттеуіміз инемен құдық қазғандай болуы тиіс.

Ғалымдар қозғапақтап кетті. Жас стратиграфтың мына сөзі дәл мірдің оғындай әсер еткендей. Әр түрлі мамандықтың иелері бір-бірімен де әңгімеге көшкен. Мәжілісті басқарып отырғандар да бірден не жауап берерлерін білмей кідірген. Олар да бір-біріне, ұсынысты жасаған Беркінге қарасып қояды.

Беркіннің өзі де мына жағын ойламағанын енді түсініп, Дәуренге қарай берді.

Бітіп тұрған істі әрі қарай созып, оның үстіне жаңағыдай ағаттық жасалынса, расында да одан өткен өкініш болмақ емес. Оның үстіне ғалымдар Жерде жүрген жоқ. Қаншама мың шақырым ғарыштық жолды басып өтіп, мынандай вакуумдық ортаға келді. Мұндағы әрбір литр су, тамақ, оттегі, тағы басқадай адам өміріне қажетті нәрсенің бәрі де есептеулі. Тіпті, Жердің өзінде де ғалымдар оның қазба байлықтарының қанша жылға жететінін алдын ала есептеп қояды. Ал Ай үстінде әрбір сағаттық өмірді ойлауға тура келеді.

Бірақ физик өзінің ойынан қайтпады. Ол тағы орнынан көтерілді.

- Дәурен бір жағын ойлаңқырамай отыр, - деп бастады ол сөзін, - мен физик ретінде айналы жүйенің қандай болатынын да көзіме елестетіп отырмын. Ол айналар архимедтік өдіс деп жалпылама аталғанымен ондай емес. Біз сол замандағы сияқты айналарды жинастырып, бір жерге шоғырландырып, қандай да бір нысанды өртеп жібергелі отырған жоқпыз әрине. Айналы жүйе бізге біріншіден жарықтылығы жағынан қажет. Егер жарық жеткілікті болмаса, сіз су асты хайуанаттарының, жәндіктерінің және өсімдіктерінің тасқа айналған бейнелерін қалай табар едіңіз? Оған тек жарық көмектеспек. Ал оның ыстықтығы жөнінде сіздің пікіріңізбен толық келісемін. Әрине, әншейінде жүз елуге жететін ыстық екі еселенгенде үш жүз болып кетпек. Сіздің бұл ескертуіңізді айнаны жасаушылар ескеретін болады. Және оның температурасын өлшеп, реттеп отыратын жүйелері де жасалмақ. Мұның бәрін біз ойластырамыз.

- Сонда бұл іс қанша уақытқа созылмақ? - деді зерттеуге іштей асығып тұрған Дәурен.

- Әрі кетсе, Жер есебімен бір апта.

- Онда көп емес екен. Мен келістім.

Ғалымдар тағы қозғалақтап, бір-бірімен күбірлесіп жатты. Мәжілісті басқарушы Есеналы Мұхитұлы екі ғалымның бір пікірге келгеніне іштей қуанды да, айтқан ойларының таспаға жазылып жатқанына қарамастан алдындағы кішкене қағазына түртіп отырды. Содан соң өзінің қорытынды пікірін ортаға салды.

- Достар, ғылым жолы күрделі де қиын жол. Ал ғаламшарлардың табиғатын зерттеу, оның мың-сан құпиясын ашу түпсіз тереңмен бірдей. Сондықтан әрбір нәрсеге байыппен келгеніміз қашанда орынды болмақ. Мен басшы ретінде өзімнің пікірім мен ұсынысымды айтайын. Беркін мен Дәуреннің пікірлері дұрыс. Оны өздеріңіз де қолдап отырсыздар. Ай бетінде мұндай ғажайып мұзы бар қазаншұңқырлардың некен-саяқ екені белгілі. Ендеше, біз аса жауапты іс алдындамыз. Сондықтан ғалымдардың пікірлерімен санасып, ортақ қорытынды шығарғанымыз да дұрыс болмақ. Халық сеніп тапсырып отырған жауапты тапсырманы ойдағыдай орындап шығу біз үшін, әрине, үлкен абырой. Қысқасын айтқанда, Беркіннің ұсынысын қабыл алайық. Дәуреннің пікірін де ескерейік. Қазаншұңқырдағы мәңгілік көлеңкеге шамды құралды да қоданамыз. Апта уақыт көп емес. Оған дейін біз Айдың табиғатымен кеңірек танысамыз. Болмаған жерлерімізге барып қайтамыз. Осыған қалай қарайсыздар?

- Дұрыс! - деді отырғандардың ішінен Есенхан Құрмашұлы есімді жұлдызнамашы ғалым.

- Осы пікірге тоқталайық!

- Тездетіп іске кіріселік!

- Екеуінің де пікірлерін қолдайық! — деген дауыстар шықты оның соңынан.

Мінбе жақта отырған ғалымдар әрбір дауысқа құлақ түріп, бастарын изеп қояды. Есеналы қорытқан пікірдің бір ауыздан қабылданғаны белгілі болды. Басшы енді мәжілістің ұзаңқырап кеткенін сезді де, орнынан тұрып:

- Достар, кеңейтілген мәжіліс аяқталды. Қабылданған шешімдерімізді орындауға кіріселік, - деді.

Отырғандардың бәрі дүркірей көтерілісіп, сыртқа қарай бет алды. Ғалымдар өздері сырласатын достарымен екеу- екеу, үшеу-үшеу болып әңгімелесіп барады. Жаңа мәжіліс барысында айта алмаған ойларын да енді ортаға салып жатыр. Беркін мен Дөурен екі жерде отырса да, пікірлері қолдау тапқаннан кейін бір-бірін жақын тұтып, шығар есікке жақындағанда қатарласа жүрді. Қол алысып, қысып қойды. Былайша қарағанда баланың ұсынысындай болғанымен қажетті сақтық еді. Көпшіліктің ішінде екеуінің ұсынысын қолдамағандар да бар. Олардың басты ойлары тезірек қазаншұңқырға жетіп, қызықты қазба-бұрғылау жұмысын бастап кету-ді. Бірақ ол ғылыми, техникалық тұрғыдан келгенде асығыстық әрі ағаттық болатын.

Беркін мен Дәурен есіктен шыққаннан кейін де жұбын жазған жоқ. Кең дәліздің бойымен жүріп отырып, жаңағы ойларын бір-біріне қайталап түсіндіріп келеді. Бірі сөйлегенде екіншісі мәдениеттілік сақтап, басын изейді. Дәліздің бергі шетіне жете бере екеуі иәтерлеріне қарай кететін келесі дәлізге түсті. Ғалымдардың бір тобы бұлардан озып, екінші бір тобы кейіндеп қалып кеткен. Кейбірі жандарынан өтіп бара жатып, қолдарын қысып, пікірлерін қолдайтынын білдірсе, екінші біреулері көрмегендей, жақтырмағандай болып өте шығады. Бұлар олардың екі қылығына да назар аудармайды. Өйткені олардың қылықтарынан гөрі өздерінің жаңағы ұсыныстары, оның жүзеге асуы қызық-ты. Әрине, бір ғана қазба жұмысына осыншама дайындық жасап, осыншама ұсыныс енгізіп, осыншама уақыт жіберудің қажеті де болмас еді.

Бірақ бұл Жер емес. Оның үстіне бұрғылап, қазғалы отырған мәңгілік қалың мұз да сиректің сирегі. Сол себепті оған қанша уақыт және қалай дайындалса да орны барды. Беркін мен Дәурен өзді-өзді пәтерлеріне қарай кететін кірер есікке келгенше әңгімелесті. Адам өзінің ұнатқан, зерттеп жүрген нөрсесі жөнінде жалықпай айтады. Екеуінің де көкейлерінен шығатын әңгіме де бітер емес. Олар кірер есіктің алдында да әңгімелерін бітіре алмай біраз тұрып қалды. Бірақ Айдағы күн кесте Жердегіден өзгешелеу. Мұндағы уақыт қанша дегенмен де санаулы. Кәдімгі әскери ортаның тәртібіне ұқсас. Олай етпеуге тағы болмайды. Ғалымдар Жерден белгілі бір мерзімге келген. Сол мерзім ішінде белгіленген жоспарларын орындап шығулары тиіс. Оның үстіне бір аптаға созылып отырған кезде көп нәрсені қосымша білу де керек. Екі ғалым аз уақытқа болса да қол қысып қоштасып, өзді-өзді пәтерлеріне кетті.

Ал бұл кезде Есеналы мен Саматай орталық байланыс торабына асыққан-ды. Жаңағы мәжілістен кейін Жерге жедел хабар беру керек еді. Бұл кеңейтілген мәжілістегі ғалымдардың шешімі. Уақыт болса ным-нымдап өтіп барады. Уақытпен санаспауға тағы болмайды. Сондықтан екеуі тіпті өздерінің пәтерлеріне барып шыға да алмады. Мұндай бөтен аспан денесінде жүргенде басшылықтың жауапкершілігі де көп есеге артып кеткендей. Есеналы осы Айға келгелі бір емін еркін демалып я тыныш ұзақ үйқтаған емес. Жер есебімен кеш жатып, ерте тұрады. Алдағы жоспар, оның түрлі қалтарыстары оған маза бермейді. Саматай да солай. Бар жауапкершілікті өз мойнына артқандай сезінеді. Ол Есеналының бірінші көмекшісі. Не шешсе де сонымен ақылдасып шешеді. Бірге жүреді. Есеналы да оған арқа сүйейді. Оның үстіне Саматай белгілі палеонтолог. Қазаншұңқыр көлеңкесінен қызықты тарихи олжа табыла қалса, оған бірінші болып баға беретін де осы Саматай. Басқа ғалымдардың да өзіндік орындары бар. Бірі білмегенді екіншілері толықтырады. Күллі ғылымның өзі де сондай тұтастықтан тұрады.

Есеналы мен Саматай жол-жөнекей кездескен мамандармен, ғалымдармен қысқа-қысқа сөйлесіп, кешірім өтініп, орталық байланыс торабына да келді. Егер аса қажет болса, екеуі де өздері тұратын пәтерден де сөйлесе алар еді.

Бірақ бұл жолғы мәселе маңызды болғандықтан орталық байланыс торабына келу қажет болды. Ондағы жыпырлаған тетіктер де көз тұндырады. Бір жағынан жарасымды. Сол байланыс торабында үш қыз отырады. Олардың бірі күллі байланысқа жауапты. Байланыс саласында қыздардың көп отыруы о бастан келе жатқан дәстүр. Бұл бір жағынан әйелдердің дауыстарының жіңішке әрі анық шығатындығынан-ды. Әсіресе, мынандай қашық аралықта ондай дауыстар қажет-ақ. Сол себепті «Қазақстан» базасына бірден-ақ байланысшы қыздарды алып келуді ұйғарған басшылық. Енді олар Жермен әрбір үш сағат сайын байланыс ұстап, ондағы барлық жаңалықтарды, құпия хабарларды алып отырады. Ал қажет болған кезде мұндағы басшыларға тез арада Жермен байланысты қосады. Байланысшылардың басшысы Маржан Бегімқызы екі ғалымды жылы қарсы алды. Анау-мынау мәселе болмаса, олардың бұлайша келмейтінін де біледі ол Соның артынша байланыс тақтасы алдында отырған Міраура Жалғасқызы мен Нұршат Рашитқызы да орындарынан тұрып, бас изеп амандасты. Сөйтіп, қайтадан орындарына отырып, өз жұмыстарын одан әрі қарай жалғастырды.

Ғалымдар мұндай жағдайда уақыт алмауды түсінгендіктен келген жұмыстарын тездетіп түсіндірді. Маржан бұлардың келесі бөлмеге өтіп, арнайы кабинаға кірулерін өтінді. Екеуі артық сөзге келген жоқ. Кабинаға еніп, екі жұмсақ орындыққа жайғасты. Ол орындықтардың қарсы тұсында үлкен экран бар-ды. Ол экран кәдімгі адамның тұтас бойын көрсететін үлкен айна тәрізді. Ғалымдар бір- біріне қарап, иек қағып үлгерген жоқ, әлгі экранда Жердегі үлкен қалалар мен далалар көрініп жөнелді. Алғашында бейне бір кино көрсеткелі жатқандай болған экран бірнеше секундтан соң лып деп сөніп барып, қайтадан жанды. Енді жаңағы көрсеткен қаланың ішіндегі үлкен бір үйді көрсетті. Содан соң үй ұлғайын барып, ішіндегі кең бөлме өздеріне қарай жылжып келе жатқандай болды. Жермен байланысты бұлайша бастау осы кабинадағы экранның тұрақты программасына енген көрініс-ті. Сондықтан ғалымдар оған қарап, байланыстың басталуын күтті. Сәлден соң кең бөлмедегі кең үстелде отырған Қазақстан - Ай ғаламшараралық ұшу сапарының басшысы Аңсаған Сәлімбекұлы көрінді. Ол да Айдан хабар күтіп отырғанын бірден сездірген. Енді бір кезде қарсы алдарындағы кішкене тақтадан қызыл шам жанып, қайта өшіп, Маржан Бегімқызының дауысы саңқ ете түсті.

- Жермен байланыс қосылды, сөйлесе беріңіздер.

- Рақмет! - деді Есеналы.

Саматай да сол сөзді қайталады. Артынша экрандағы Аңсаған Сөлімбекұлы бұларға қарап отырған күйінде сәл жадырап, бірдемелерді айтты. Алғашында оның дыбысы бейне бір телебайланыстың кілтипанынан шықпай қалғандай сезілген-ді. Бірақ ғалымдар үшін бөрі де түсінікті еді. Жер мен Айдың арасына дыбыс бір минут жүретіні о бастан белгілі. Жердегі телебайланысқа үйреніп қалған ғалымдар қанша дегенмен минуттық күтуге қалыптаспаған. Сондықтан да жаңағы өздеріне ыстық көрінген Жердегі Аңсағанның бейнесіне қарай ентелей түскен еді екеуі де. Сол кезде:

- Амансыңдар Есеналы, Саматай! Жағдайларыңыз қалай? - деген Аңсағанның дауысы кабина ішін жаңғырықтыра жөнелді.

- Аманшылық, - деді Есеналы оған.

Ол - сөзі Жерге жеткенше тағы минуттық уақыт өтті. Бірақ одан әргі байланыс заңды түрде білінбей жалғасып жатты.

- Ал, не жаңалық?

- Айтатын жаңалық баршылық, — деді Есеналы Саматайға қарап қойып.

- Мен сіздерді тыңдап тұрмын.

- Дайындығымыз ойдағыдай жүріп жатыр, — деп жалғады сөзін Есеналы, — Ай бетіндегі біраз қазаншұңқырлар- ды көріп, оларға алдын ала зерттеулер жүргіздік. Үлкен істің алдында жаттығу жұмыстарын өткіздік. Бөрі де ойдағыдай. Базаға келсем, ондағы тіршілік те бірқалыпты. Оттегі, су, тағы басқадай нөрселер жеткілікті мөлшерде. Біздің сізге айтайын дегеніміз мынау еді.

Қазаншұңқырға бұрғылау мен қазба жұмысын жүргізбестен бұрын жасаған жаттығу барысында электр шамының жеткіліксіз болатындығына көз жеткіздік. Әрине, жалпы қазба жұмысына ол да жарайды. Бірақ ол мұз қабаттарында майда заттардың да болуы ғажап емес. Біз оларды мұқият зерттеуге тиістіміз.

Сондықтан бізден бір үлкен өтініш, сол мұз қабаттарына жеткілікті жарық түсіретін айналы жүйе жасап жіберсеңіздер. Оның жобасын, сызбасын телефакс арқылы береміз. Осыған қалай қарайсыз?

- Мақсаттарыңызды түсіндім, - деді сәл үзілістен соң Аңсаған Сәлімбекұлы, - қандай жүйе қажет болса да тездетіп жіберуге дайынбыз. Сонда сіздер Күн сәулесін пайдаланбақсыздар ғой?

- Иә, біз оны Архимедтік әдіс деп алдық. Солай атаймыз. Барақ оның жұмыс принципі басқаша болады ғой.

- Ол түсінікті нәрсе, - деді Аңсаған.

- Сонда ол қай шамада дайын болмақ?

- Жоба-сызбасын алғаннан бастағанда үш күннің ішінде дайын болады. Содан соң жедел кемеге артып жібереміз.

- Жақсы, келістік. Біз күтеміз. Қазба және бұрғылау жұмыстарын соның келуіне қарай бастаймыз.

- Түсінікті. Бәрі ойдағыдай болады. Басқа қандай жаңалық бар?

- Жаңалықты сол қазаншұңқырдан ашамыз ба деп отырмыз. Былайша пәлендей ештеме жоқ. Ай табиғаты баяғыша. Ара-тұра сілкініс, жанартау атқылаулары, аспан тастарының құлауы сияқты елеулі құбылыстар болып тұрады. Ай діріліне де үйренейін дедік. Үйренбей қайда барамыз.

- Оқасы жоқ. Қазба жұмысының қызығына бір енген соң уақыттың қалай өтіп кеткенін де аңғармай қаларсыздар-ау. Ғылым жаңалығының қүдіреті де сонда ғой. Үй іштеріңізбен сөйлесіп тұрасыздар ма?

- Сөйлесіп жүрміз. Жалпы, Жерде не жаңалықтар бар?

- Ештеме де. Сол өздеріңіз көргендей.

- Ендеше, жақсы. Көріекенше!

- Сау болыңыздар! Көріскенше күн жақсы! Жерге аман- есен оралыңыздар!

Байланыс осымен доғарылды. Экран күрт сөнді. Аңсаған Сөлімбекұлының бейнееі ғайып болды. Ал оның алдындағы экраннан Есеналы мен Саматайдың бейнелері жоғалды. Жер мен Ай арасындағы телебайланыс осылайша аяқталды. Екі ғалым қыздарға рақметтерін айтып, пәтерлеріне қарай асықты.

**Екінші бөлім**

**МҰ3 ҚҰРСАҚТАҒЫ АЛЫП МҮСІН**

**Жерден келген жүк кеме**

Дауыл Мұхиты аймағына Күн сәулесі толық түсіп, айнала табиғат - тау мен тас, қия мен сай, ойпат пен өр қыз- қыз қайнаған шақ. Бұл кезде комбинезон киген ғалымдар да қызу еңбекке кірісіп кеткен Бірақ олар сағатқа қарап бірде демалып, бірде жұмыстарын жалғастырады. Егер Айдың ұзақ Күнімен санаса, оған Жер тіршілігіне үйренген адам қадағалап қарап тұра алмас еді. Өйткені олардың үзілістері ұзақ-ұзақ, бірнеше сағатқа созылады. Кейде Ай бетіне Күннің сәулесінің жарқырап құйылып тұрғанына қарамастан ілуде болмаса, тіршілік-еңбек тоқтап қалған-дай болады.

Сол еңбеккерлер түрлі саланың мамандары - ғалымдар. Мұндағы іс Жердегіге қарағанда көпке созылады. Өйткені Күн көзі бажырайып тұрып алған соң мамандардың демалғылары да келмейді. Жас ғалымдар тіпті ұйқыны да қойғысы келеді. Оған Жердегі күнкестені бұзуға тағы рұқсат жоқ. Ұңғы ішіндегі барлық жүйе соған лайықталып жасалған. Ал түн көргің келмесе, сол ұңғыдан шықсаң болғаны. Қатты қызған апталқа тап боласың. Оған да ғалымдар үйреніп алған.

Бірақ бүгін бәрін де алаңдатқан басты нәрсе бар-ды. Ол Жерден келген кеменің жүгі. Соны көруге асыққан. Ондағы айналы жүйені тексеруден өткізгеннен кейін көптен күткен сапарға аттанып та кетпек жаңа құрам. Кеме арнайы алаңға қалықтап келіп қонып, қабылдаушы көрсеткен тұраққа тоқтағаннан кейін оның ішіндегі жүкті түсірушілер бірінші асыққан. Жердің аты Жер.

Ондағы өнім де қанша дегенмен мұндағыдай емес, дәмді, нәрлі. Сондықтан ұңғыдағы оранжереяда өскен жеміс-жидектер мен көкөністерден гөрі Жерден келгендеріне ғалымдар ынтық. Тек ғалымдар ма, осындағы қалық және тағы басқадай қарапайым еңбек адамдарының өздері де Жерден көп нәрсені асыға күтеді. Сол күткендері де келіп жеткен-ді.

Жүк түсірушілер бір-бір техникаларына мініп алып Ай бетінде жеңіл қозғалып, Жерден келген алып жүк кемеге жақындай берген. Мұнда Жердегі әрбір салмақтың алты есеге жеңілдейтіні жүк түсірушілерге ерекше бір қызық көрінеді. Алғашында олар да «Жерде жүз килограмм тартатын мынаны қара, екі жүз килограмм тартатын мынаның қаңбақтайын қарашы» деп бір-біріне күле қарайтын олар енді салмақ жағына назар да аудармайды. Тек шамалы қиналатындары - комбинезондарының икемсіздігі.Одан құтылудың жолы жоқ. Ауасыз кеңістікте қалай тіршілік етуге болар еді онсыз. Сондықтан барға қанағат етіп, жоқты талай етпеуге тура келеді. Жүк түсірушілер ең әуелі тағамдарды, жеміс-жидектер мен көкөністерді, дәрі-дәрмектерді түсірді. Содан кейін алып жүк кеменің орталық бөлігіндегі үлкен бөлімнен айналы жүйені шығарудың қамына кіріскен. Мұндағы жүк түсірудегі бір ерекшелік Жердегі сияқты ашық-шашық қоя салатын ауалы кеңістік емес. Сондықтан да тағамдар да, жеміс- жидек, тағы басқадай заттардың бәрі де қалың етіліп, тұмшаланып, бөлек-бөлек оралған. Көгішілігі мықты жәшіктерге салынған.

Бір кездері Айдан әкелінген тастарды мұқият тексеруден өткізіп, адам организміне зиянды бірдеме болмасын деп сақтанса, бүгінде Жерден әкелінген заттарды да тап сол сияқты тексеруден өткізеді. Бұл Жердің экологиялық жағдайының қаншалықты екендігін білдіретін. Кейде ғалымдар ұлан-ғайыр Жердің лас ауасынан мына базадағы ұңғының ішіндегі тазартылған ауа мен жасыл орта әлдеқайда артығырақ деп те қояды. Бірақ қайдан артық болсын, шектеулі ортаның аты - шектеулі. Туған Жерге не жетсін.

Жүк түсірушілер алып жүк кеменің орта тұсындағы үлкен люкті ашты. Сонан соң онан Ай бетіне қарай қиғаш тірелген кең өткелмен жүк кеменің ішіне кірді. Жүк кеме дегені болмаса, іші даладай кең еді. Кемеден гөрі кейде үлкен қойманы көзге елестетеді. Бұл өзі соңғы кезде жасалған жаңа түрі. Жер мен Айдың арасы ат шаптырым қашықтық емес. Ол кім-кімге де түсінікті.

Ал оған анау-мынау кемені сабылтуға тағы болмайды. Жер төңірегіндегі ғарыш қалашығынан аттанған бұл кеме.

Ол қалашыққа ауыр жүктер арнайы көтергіш кемелермен шығарылады. Ал аса үлкен нәрселер бөлшек-бөлшегімен тасылады. Сонан соң Жер төңірегіндегі ғарыш қалашы- ғында құрастырылады. Кемеге сыймайтындай болса, сол бөлшегімен жіберіледі.

Айналы жүйе де Жерден жіберілген бөлшек-бөлшегімен тұр. Оның көптеген құрамалы айналары өз алдына бөлек-бөлек арнайы жәшіктерге сапынған.

Негізгі бір бөлек, автоматты күрделі жүйелері бір бөлек тұр. Бірақ бөрі де тап осы кеменің ішіне лайықталып жасалғандай орын-орнымен, тақта-тақтасымен жатыр. Тіпті әрқайсысының орны бұрыннан өлшеніп қойлғандай. Жүк түсірушілер өздері мінген манипуляторлы бір кісілік кемелерімен жеңіл жүріп келіп, әуелі ең жеңіл деген бөлшек- терін шығара бастады. Сырттан қараған адамға олар бейне бір өзінен үлкен дән тасыған кішкене құмырсқаның әрекетін көзге елестетер еді. Кішкене жүк тасығыш көліктер бірінің артынан бірі тізіліп, ұңғы ішіне кіріп кетіп жатты. Одан қайта шығады. Осындай бірнеше айналымнан кейін жүк кеме іші босады. Айналы жүйе ұңғының ішіне әкетілді. Кеменің орталық люгі қайта жабылып, іші Ай шаңынан тазартылды.

Содан кейін кеме қонған алаңдағы тазалаушы кісілер мен көмекші биороботтар алып кеменің үстін де шаңнан тазартуға кірісті. Ай бетіндегі топырақтың қалың келетін жерлері де көп. Мына алаң одан әр кез тазартылып тұрады. Бірақ шаңның аты - шаң. Оны жұтатын жасыл әлем болмағандықтан жалаңаш Ай бетінде борпылдап жатады. Ең жоқ деген жердің өзінде аяқ киімнің бедерлері бадырайып-бадырайып түсіп жатқаны. Егер адам осы базаныд үстіне шамалы ұшып-көтеріліп төмен қараса, адам түсініп болмайтын арнайы бәтеңке мен шым-шытырық көлік іздерін көрер еді. Ал базаның өзінде жүргенде ол онша білінбейді. Бір іздің үстін екінші із басып жатады.

Айдағы әрбір минут, сағат бос өтпейді. Сол жағынан келгенде бұл да бір өзінше бір өмір. Келгендер де өздерінің жауапкершілігін дұрыс сезінеді.

Ай бетінде жүру - мұхит тереңінде жүрумен бірдей. Мұндағы тартылыс күшінің аздығы да тап мұхит астындағы қалың скафандр киген адамның қимыл-әрекетін көзге елестетеді. Сондықтан да ғалымдар өздері де кейде Айды «Аспандағы мұхит» деп атайды. Сол мұхиттың ішінде өз мақсаттарын уақыт жоғалтпай орындаулары тиіс. Айдан қарағанда Жер әп-әдемі көрінеді. Ол өзінше бір әлем. Мұндағылар оған да ат қойып алған. «Аспандағы аквариум» дейді оны кейбірлері. Жердің өзіне ғана тән атмосферасы, биосферасы мен гидросферасы шынында да осы сөзге лайықты. Жер бетіндегі күллі тіршілік те сол көгілдір аквариумның ішінде өтіп жатыр. Атмосферадан тыс шыққан адам өмір сүре алмайды. Аквариумнан өзін- өзі лақтырып жіберген балық сияқты әп-сәтте мерт болады. Ал мына Айдың жөні басқа. Мұнда айнала жалаңаш дүние, ашық ғарыш. Комбинезонсыз күн жоқ.

Жүк түсірушілер айналы жүйенің бөлшектерін ұңғы ішіне тасып біткеннен кейін шығар-кірер есіктерді жапты. Сол замат арнайы тазартқыш жүйелер іске кірісті. Ұңғы ішіндегі орта Жердегімен ұқсас болғандықтан ондағы дыбыс та, шу да кәдімгідей естіліп жатады. Бірақ ол ұзаққа созылған жоқ.

Әп-сәтте едендегі жаңағы жүк таситын көліктердің табандарынан түсқен Ай топырағы желге ұшқандай жоқ болды. Одан кейін еденді жуатын жүйелер кезек алды. Айналасы бес-он минуттың ішінде ұңғы ішіндегі дәліздерде ештеме болмағандай күй орнады.

Осы аралықта тағамдар мен жеміс-жидектер орталық асханаға, дәрі-дәрмектер орталық емханаға әкетілін үлгерілді. Жердің демі қанша дегенмен басқаша болғандықтан мұндағы әрбір тұрғын жаңа әкелінген дәм татудан үміткер еді. Бірақ ешкім әдептің жолын аттаған емес. Сол дәмдермен бірге Жерден ғалымдардың әрқайсысына түрлі сәлемдемелер де келген. Видео-телефон, телефон байланыстары болса да, қолмен жіберілген сәлемдемедей болсын ба. Бұлар да Ай бетіндегі серуен, ғылыми жаттығу, тағы басқадай жүріс кездерінде қолдарына түскен әдемі, пішіні неше түрлі нәрсеге ұқсайтын тасатарды шағын ыдыстарына жинап алып, Жердегі перзенттеріне, ал аса ерекшелерін лабораторияларға жөнелтеді.

Ұңғы ішіндегілер осы жолы да кәдімгідей әбігерге түсті. Бірақ бұл әбігер бақытты өбігершілік еді. Осындағы қай тұрғынның да жүзінде қан пайда болған. Көңілдері көтеріңкі. Әркім қолына тиген қағаз хаттарын, видеохаттарын оқып бір жасап қалады. Қанша дегенмен жанұяны сағынбайтын адам жоқ.

Әсіресе, ғалымдар мен мұндағы басқа да тұрғындар өздерінің кішкентай перзенттерін өуес көреді. Жұбайлары Жерден сол сүйікті перзенттерінің неше түрлі қылықтары түсірілген видеохаттарды жібереді. Оны көре отырып, ғалымдар да, басқалар да бір сергіп, сағыныштарын басады. Сөйтіп өтіп жатқан уақыт. Жерден келген бір кеменің өзі мұндағыларға қаншама қуаныш пен бақыт сыйлайды десеңізші. Бұл күні жұмыс та тоқтатылады. Үлкен отырыс жасалады. Әркім өзінің Жерден келген жаңалығын айтып, ерекше бір әсерге бөленеді. Тіпті өздерінің алыс Айда екендіктерін де бір сәтке ұмытқандай болады. Кейбірі тебіреніп, өзінің мұндай алыс сапарда, қызықты ортада жүргенін іштей бақыт санайды.

Содан кейін Жерге беретін сәлемдемелерін дайындайды. Алып кеме мұнда тәулік сайын келіп жатқан нәрсе емес. Сондықтан ол барып, Жерден жаңалық, тағам, тағы бас- қадай заттарды әкелгенше бір Ай уақыт өтеді. Бұл Жер есебімен. Ал Айдың өзінде бар болғаны бір ғана тәулік алмасады. Тұрғындар ондай ұзақ тәулікке де соңғы кездері үйрене бастаған. Ұзақ та болса, Айдың таңын, тал түсін, кешін күтіп жүреді. Ал тәулік өтті деген сөз, Жерден кезекті жүк кеме келеді деген сөз. Сол уақыт аралығында тұрғындар жазатын хаттарын жазады, сәлемдемеге беріп жіберетін әдемі тастарын дайындайды. Бұл жолы да ғалымдар мен басқадай мамандар өздерінің арнайы шағын жәшіктерін қарап жатты. Олар үлкен отырыстан кейін орталық байланыс торабына келеді. Оның бір бөлімі Жерге анау-мынау сәлемдеме жіберуге арналған. Бірақ мұнда Жердегі сияқты кезекке тұрып, қабылдаушыға беріп жатпайды. Базадағы әрбір адамның өз жәшігі, өзінің бұрышы бар. Соған келеді де, жанұясына арнап жинағандарын тығыз жабылатын жәшікке салып, сыртына мекенжай көрсетілген қағазын жапсыра қояды. Қалғанының бәрі дайын. Бұл жолы да ғалымдар өзді-өзді бұрыштарына келіп, сәлемдемелерін жылжымалы лентаға қойып жатты. Ол ленталар бір-бірімен жалғасып, алып жүк кеме тұрған бағытқа қарай кетеді. Содан соңғы іс кемеден жүк түсірген сияқты жалғасады. Біраз демалған жүк тасушылар тұрғындардың, өздерінің сәлемдемелерін кемеге артады. Ол кеме ешқандай қиындықсыз Ай бетінен қалықтап көтеріліп жөндейді. Осылайша екі арадағы сапар жалғасып жатады. Ай бетіндегі тіршілік сол кемемен келіп-кетіп жүргендерге көрінеді. Әсем бұлттары, тамаша табиғаты, көгілдір мұхиттары бар Жерден атмосферасыз аспан денесіне келгенде өздерін біртүрлі сезінеді. Бірақ сапардың аты - сапар. Ғарышкерлерге бір артық нәрсе - Ай төңірегіндегі үлкен ғарыштық жүйенің бары. Олар әуелі соған қонады. Ал Жерге жеткен соң оның төңірегіндегі сол сияқты үлкен жүйеге аялдайды. Содан кейін барып басқа кемеге ауысып, Жерге қонады.

«Қазақстан» базасындағылар өздерінің сәлемдемелері мен ғылыми мәліметтерін Жерге жібергеннен кейін өздерінің әдеттегі істеріне кірісіп кетті. Енді бәрі де Ай күнінің тезірек өтуін, өздерінің көздеген мақсаттарын тезірек орындауларын қалайды. Сол істеріне бел теше араласады.

**Солтүстік бүйірге сапар**

Осы уақытқа дейін Ай табиғатының талай жерлері танымал болып қалғанды. Жерден жиі-жиі келіп жатқан басқа елдердің ғаламшаралық кемелері де талай құпияны ашып та тастады. Біразы тіпті Айдың қойнауының сырын ашу мақсатында аса терең бұрғылау жұмысына да кірісіп кеткен. Көптеген аймақтардан осыдан жетпіс миллион жылдан аса бұрынғы Жер мен Ай құбылысының нәтижесінде мұннан онда, оннан мұнда алмасқан небір тастар мен олардың кішкене бөлшектері де көптеп табылған. Осындай оқиға Жерде де болып жатты.

Қазақ ғалымдары да келгелі коп іс тындырды. Талай аймақтар жаттығу ретінде болса да мұқият зерттелді. Небір қажетті тастар мен кесектер табылды. Әр аймақтағы Ай топырағының құрамы анықталды. Ғалымдардың осы кезге дейін болжалдағандарының көбі тұжырымдалды. Енді Ай бетінің адам аяғы баспаған біраз аймақтары қалған-ды. Аяқ баспаған дегенде де зерттеуге қажетті деген аймактар. Ал оның ұлан-ғайыр жатқан ғаламат табиғатын түгел зерттеу бір ғана ұрпақтың үлесіндегі нәрсе емес. Ай түгіл, Жердің өзінде де әлі ашылмай жатқан құпиялар жеткілікті. Ал ондағы мұхит болса да өз алдына бір кеңістік.

Ұзақ мерзімді жаттығу-зерттеуден кейін Жерден келген жаңа құрам негізгі сапарға дайндалды. Бүгін Есеналы да, Саматай да Жер уақытымен таңғы бесте тұрған. Ерекше зерттеу жұмысы ғалымдардың қай-қайсысын да қуанышқа бөлейді. Қай-қайсысының да көкейлерінде «Ғажайып бір жаңалық ашсақ» деген арман да жоқ емес. Өйткені бұл зерттеудің өзіндік ерекшелігі бар. Айдың қай аймағы да бір-біріне ұқсас, күндізі аптап, түні қақаған суық. Тауы тау, қыраты қырат, ойпаты ойпат, жырасы жыра болып өзгерместей болып жата береді. Тек Айдың қойнауындағы аса терең жырықтан, жанартау, аспаннан түскен түрлі көлемді тастардан болатын ұзақ сілкінісі, түрлі жерлерінің жарық құбылтуы, сәулеге ұқсаған майда қазаншұңқырлар тізбесі ғана адам көңілін бөледі. Мұндағы ең бір назар аударатыны сирек те болса кездесетін гейзерлер. Оның да талай көздері табылды.

Ал Ай бүйірлеріндегі мәңгілік Күн көзін көрмей жатқан қалың мұзды аршу тарихта болмаған құбылыс. Оның бастаушылары да осы қазақ ғалымдары еді. Әрқайсысының көңіліндегі қуаныш та содан туындаған. Есеналы мен Саматайдан кейін басқа ғалымдар да ерте қамданған. Күнкестесі бойынша тамақтарын ішіп, арнайы бақылаулардан өткеннен кейін бәрі ұңғыдан сыртқа шыққан. Бүл кезде Ай үсті Күннің тік түскен сәулелерінен асфальт бетіндей қызып тұрған еді. Комбинезон киген ғарышкер- ғалымдар ол аптапты денелерімен сезінбесе де көңілдерімен сезеді. Комбинезон әрі жеңіл, әрі ыстық пен суықты, радиацияны өткізбейтін етіліп жасалған Айға алғаш келген американдық астронавтардың комбинезондарымен салыстыруға болмас еді. Одан бері қанша заман өтті. Ғалымдар радиобайланыс арқылы бір-бірімен емін-еркін әзілдесіп, әңгімелесіп, бұдан біраз бұрын дайын болған арнайы кемеге жақындады. Оның алдындағы тепкешекте кәдімгі жолаушыларды күткендей жас қыз қарсы алды. Ол жылы амандасып, ғалымдардың кемеге мініп, жұмсақ орындарға жайғасуға өтінді. Ғалымдар да қыздың жанынан өтіп бара жатып бір-бір өзіл сөз айтып қалады. Өйткені, Тәнзия Шәризатқызы ғалымдарға бұрыннан таныс. Осындай ұзаққа ұшатын сапарларда ол өздерін осылайша жылы қарсы алып, орын ұсынып, жол бойында сусын, тамақ әкеліп тұратын. Тәнзия да ғалымдардың бәрін таниды. Жеңіл қозғалып, әрқайсысының жағдайының жақсы болуын қадағалайды.

Ғалымдар кемеге мінген соң Тәнзия люкті жауып, кемені басқарушыларға сапарға аттануға болатынын хабарлады. Соның артынша кеме қабырғасы діріл қағып, бауырын-дағы бірнеше құбырдан от шашылып тік көтеріле берді. Жерден бұлайша жылдам көтерілсе, іштегілер әжептеуір салмақ жоғалтар еді. Мұнда тартылыс күші Жерден аз болғандықтан отырғандар ондай қолайсыздықты сезген соқ. Оның үстіне бүгінгі кемелер мейлінше жетілген жоба бойынша жасалған. Бұлармен сонау бір кездегі, алғаш ғарышқа жол салған ғасырдағы кемелердің аттануларын салыстыруға болмайды. Бүгіндегі кеме емін-еркін ұшатын қарлығашпен тең. Кеменің қарлығашқа ұқсатылатыны да содан-ды.

Кеме біраз көтерілген кезде отырғандар өзді-өзді тұстарындағы иллюминаторға үңілді. Әдеттегіше Қазақстан базасы өзінің жыпырлаған техникаларымен, Күн батареясымен ерекшеленіп қала берді. Енді Дауыл Мұхиттының бар аймағы алақандағыдай көрінді. Бірақ оның есесіне шағын жыралар мен ойпаттар кішірейіп барады. Ғалымдар үшін ол көрініс те таңсық емес. Айдың небір анық бейнелері түсірілген суреттерді ғалымдар жиі көріп жүр. Өздерінің басты істері сол болса, көрмей, білмей қайтсін. Қазір бәрінің де ойларында алдағы бұрғылау, қазба жұмысының қалай басталып, қалай аяқталатыны, нендей жаңалықтың ашылатыны ғана.

Кеме әлі ұшып келеді. Мана Ай бетінен алғаш көтерілгенде ол бейне бір өздерінен кері қарай ұшып бара жатқандай сезілген еді. Енді кеме көлденең ұшқан соң әрі биіктеген соң Ай бетіндегі бар көрініс кейін қарай баяу жылжитындай болады. Бірақ минут қосылған сайын неше түрлі көлемдегі қазаншұңқырлар дөңгеленіп-дөңгеленіп қалып жатыр. Ғалымдардың кейбірі өзіндегі қуатты суретке түсіргіштерімен жеке архиві үшін түсіріп те алады. Енді біреулері киноға түсіруде. Кейбірі алдындағы кішкене үстелшесін суырып шығарып, ақ қағаз қойып, біресе иллюминатордан Ай табиғатына, біресе ақ қағазына қарап, бірдемені сызып қояды. Ал жас ғалымдар иллюминатордан бастарын бір алмайды. «Қазақстан» базасы мен солтүстік бүйірдегі көзделген қазаншұңқырға барар аспан жолын әбден көріп алғылары келетіндей. Кімнің қандай ой түйіп отырғанын ажырату қиын. Бірақ мақсаттарының бір екені анық.

Қазаншұңқырға жарық түсіретін айналы жүйелер мен көтергіш техникалар, бұрғылау, аршу манипуляторлары бұдан біраз бұрын жөнелтілген. Алдын ала жасалған жоспар бойынша олар ғалымдарды күтіп тұрады.Ғалымдар барған соң белгіленген тәртіппен зерттеу жұмысы басталып кетеді. Әйтпесе, соншама техникаларды орналастырудың өзі де аз уақытқа созылмайды. Оның үстіне Айдағы тартылыс күшінің Жерден алты есе аздығы, шаң көтерілгіштігі тағы уақыт алмақ. Ал алдын ала дайын тұрса, зерттеушілердің қатты шаршамауларына да мүмкіндік тумақ. Техникалармен бірге қазаншұңқырдың Күн сәулесі түсетін жағына бірнеше көшпелі кеме-үйшіктер де орнатылған. Үзіліс кезінде және демалыс ұйқысында ғалымдар сол үйшіктерде болады.

Сондай-ақ оларда «Қазақстан» базасымен тікелей видеобайланыс та орнатылған. Қысқасы, зерттеу жұмысы барысында кездескен кез келген кездейсоқ жағдайға қарсы тұрарлық әрекеттің бәрі де осы ұзақ мерзімдік дайындық барысында алдын ала ескерілген.

Кеме қалт етіп төмедей бастаған кезде іште отырғандар селт бастарын көтеріп, Айдың қатпар-қатпар төбе-қыраттарына бұрылысты. Әншейінде биіктен тегіс алаң сияқтанып көрінетін жерлерінің өзі де шұңқырларға толы екен.

Ай табиғатының мұндай көрінісі бұрыннан таныс болса да, мына аймақ зерттемегендіктен таңсық. Сондықтан да дәл қазір ғалымдар да бір-бірімен сөйлеспейді. Бәрі де бір құпия құбылыстың куәгері боламыз ба деп үміттенетін сияқты. Олай болмасына кім кепіл. Айдағы жанартаулық газдардың көбі тап осы сияқтанған қазаншұңқырлардың ішіндегі шоқы топтарынан шыққан. Ондай газ атқылаулары тіпті, сонау бір кезде, Жерден де байқалған. Содан бастап-ақ ғалымдардың Ай мүлдем өлі дене деген ой пікірлерінен де бас тартқан-ды. Ал мұндағы бар көрністі, ғажайып тастар мен тауарларды, тағы басқадай тарихи-табиғи тас мүсіндерді үгітетін, мұжитын, өзгертетін су мен желдің жоқтығы сол бір заманның тарихын көзбен көруге мол үміт арттырады. «Ай- Жердің тарихи қоймасы» деп ғалымдар соңғы кездері бекер айтып жүген жоқ-ты. Мұндай жазу «Қазақстан» базасындағы орталық демалыс орындарында, кинофильм, видеофильм көретін кең бөлмелерде де бар.

Сол ғажайып алып қойманың үстінде жүр бүгінде ғалымдар. Өз ісіне, ғылыми зерттеуіне мықтап берілген ғалым үшін мұнда өмір кешкеннен артқан бақыттылық жоқ.Ай бетінде бұлайша қалықтап ұшып, алшаң басып жүріп, тасын қолға ұстап, топырағын үстіне жаққан ғалымдар саны да көп емес. Мұның өзі де ғалымдарға көп арман. «Жүзден жүйрік- мыңнан тұлпар» ғана келе алады Айға. Жете алмағаны сонау бірзамандағыша екі алақанын жайып жіберіп , Айға қарап, арманын күбірлеп айтқан адамдарша қала бермек. Кемедегі ғалымдардың үн – түнсіз қалып , Ай бедеріндегі әрбір нәрсені есінде сақтап, қолдарындағы видео, теле, кино камералармен түсіріп жатқандарындағы басты мән де осында-тын.

Кеме Айдың солтүстік бүйіріндегі көздеген қазаншұңқырдың жанына қалықтап келіп қонды. Мұнда да ең тегіс деген жердің қалың шаңы бұрқ көтеріліп кетті. Оның үстіне шаң жұқпалы болғандықтан кеме қабырғасының сыртындағы небір әдемі жазулар да сол шаңға көміліп қалды.ғалымдар қашан шаң басылғанша қозғалған жоқ. Бәрі де бейне бір қыдырып жүрген жолаушылардай Тәрзия қыздың шақыру сәтін күтіп отыр. Ол да асығар емес.

Қыздың негізгі мамандығы Ай зерттеуші болмағандықтан мұнда табиғат қатты таңдандырса керек-ті. Тәнзия Айға бірінші рет келіп тұрған жоқ. Бірақ оның Ай туралы білімін ғалымдармен салыстыруға болмас еді. Алдын ала дайындығы мол адам Ай табиғатына басқаға қарағанда өзгеше көзбен қарайды. Түсінгі де бөлек. Тәнзия сол жағынан келгенде ғалымдарға таңданып та қояды. Мына кеме, осы сапардың бәрі де осындай ғаламдардың идеяларынан шықты емес пе. Егер ғылым болмаса, Ай үстінде бұлайша емін – еркін ұшпақ түгіл, Айдың тұтылуының өзінен шошынып жүрген болар еді. Енді бір кездегі адам арман еткен сапар жай бір күнделікті тіршілік сияқтанып кеткен.

Тәнзия өзі отыратын кішкене бөлме ішіндегі дөңгелек экранды құралға қарап алып, орнынан тұрды. Ол сырттағы температураны, Күн сәулесінің түсу бұрышын, топырақ бетінің температурасын көрсететін өшлеуіштерді бақылап шықты. Сонан соң кішкене дыбыс қабылдағышқа қарап тұрып:

Құрметті ғалымдар! Көзделген қазан шұңқырға келдік. Комбинезондарыңыздың саңылаусыздығын тексеріп алғандарыңыз жөн. Оттегі қажет дегендеріңіз отырғыш жақтауындағы «Оттегі» деген жазуы бар түймені нұқысаңыздар болғаны. Кемедегі ауа райын зерттеуші күрделі жүйелердің көрсетулеріне қарағанда сыртқа шығуға мүмкіндік бар. Күн сәулесінің, топырақтың ыстықтығы әдеттегідей. Қиын да қызықты зерттеулеріңізде мол табысқа жете беріңіздер. «Қазақстан» базасы мен екі арадағы сапарымыз осымен аяқталды. Хош – сау болыңыздар!

Ғалымдар белдіктерін сырт-сырт шешіп, орындарынан тұрып, үлкен люкке қарай жүрді. Тәнзия радио арқылы қоштасқанымен сол шығар люктің бір шетінде ғалымдарға жымия қарап, ара-тұра басын изеп тұрды. Ғалымдар да дауысы жіңішке әрі ашық жас сүйкімді қызға ризашылықтарын білдіріп, бір-бір иек қағып өтіп жатыр. Ең соңынан шыққан Есеналы Мұхитұлы Тәнзияға қарап тұрып:

— Бізді алып қайтуды ұмытпаңыз. Ендігі жолы мұнан да үлкен кемемен келіңіз. Олжамыз көп болуы мүмкін, - деп оның нәзік саусақтарын біріктіре қысты.

- Міндетті түрде! Үлкен жаңалық ашатын болыңыздар! — деп Тәнзия есікті жабуға ыңғайланды.

Есеналы тепкешекпен Ай бетіне түсті. Егер комбинезондары мен бәтеңкелерінде салмақ ауырлатқыш болмаса, бүйткіш емін-еркін жүре алмас еді. Айдағы салмақсыздыққа бұлайша киінбеген адамның қалайша қалбаңдайтыны о бастан белгілі. Дегенмен жастар жағы Айдағы салмақсыздықты әуес көреді. Олар тыныш тұрсын ба. Комбинезон мен бөтеңкелеріндегі салмақ ауырлатқыш шағын жүйелерді ажыратып тастап, секіреді-ай кеп. Бір-бірімен «Кәне, кім қанша метрге дейін жоғары секіре алады» деп шарт қойып жасыратынын қайтерсің. Ал үлкендер жағы олардың мұндай қылықтарына, қатты секіргенде құлап, үсті-бастарының Айдың ылғал алған топырақтарына ала- бажақтанғанына қарап рахаттана кеп күліп алады. Ылғи томсырайып, тек зерттеу мен табысты айтып кеткен де жалықтырады адамды. Ал ара-тұра жаңағыдай ойындарды көріп, әзілді көріп күлудің өзі бір демалыс. Тіпті ғалымдар өздерінің басқа бір аспан денесінде екенін де бір сәтке ұмытқандай болады. Кейбірі тіпті іштей тебіреніп, ауылын сағынғанын есіне алып тұрып та қалады. Қалай болғанда да ондай сергу кім-кімге де пайдалы. Қазір де жастар жағы қазаншұңқырдың бетәлпетіне бір қарап алғаннан соң екі арадағы кішкене үзілісте сондай бір ойынды ойнап та үлгерді.

Өздері мініп келген кеме жайымен тік көтеріліп барып, көлденеңдей қалықтап ұшып, көрінбей кеткен соң ғалымдар құрамы әдеттегіше бір қатарға тұра бастады. Бұл сап саналы адамдардың өз еріктерімен түзген қатары. Әрқайсысының ішінде көптен күткен іске тезірек кірісуге деген асығыстық та бар. Кейбірі енді артық-ауыз сөзді де ұнатпайды. Бар есіл-дерті Есеналыда. Ол да жауапты істің басталар алдындағы толқынысын жасыра алмаған. Ғалымдар қатарға тұрған соң-ақ сөйлеп кетті.

- Достар, - деді ол қазаншұңқыр жаққа бір қарап алып,- көптен дайындық жүргізген қазаншұңқыр көз алдымызда. Оның жалпы пішінінің Альфонс қазаншұңқырына ұқсайтынын да жақсы білесіздер. Мұның іші онан терең- деу. Жалы да тік болып келеді. Сол жалдарының Күн сәулесі түспейтін бөлегі де әне, ап-анық көрініп тұр. Бұл бір өзінше техника күшімен қазылған кен орны сияқты. Өзіміз Жерден келгеннен бергі уақыттың ішінде мына өздеріңіз түскелі тұрған тепкешектер де жасалған. Ал ана қазаншұңқыр ішіндегі көптеген техникалар Жер тәулігімен есептегенде осыдан үш күн бұрын әкелінген. Ол техникаларды басқаратын өзімізге таныс жігіттер мен қыздар да осында. Ендігі істің бәрі өзімізге қарап тұр. Біздің бұл бұрғылау, аршу жұмыстарымызды күллі Жер шары бақылайтын болады. Сондықтан әрбір қимылымыз дәл әрі сапалы болуы тиісті. Ендігі біраз уақытымыз осы қазаншұңқырдың ішінде өтпек. Көшпелі үйшіктерді де көріп тұрсыздар. Олардың қазақтың киіз үйлерінен не айырмасы бар? Тек қабырғалары ғана қалың етіліп жасалған. Айдағы бір қазақтың киіз үйлі ауылына келдік деп есептей беріңіздер. Ал, енді тепкешекке қарай жүрелік.

Ғалымдар қарсы сөз айтқан жоқ. Есеналының соңынан жүріп, тепкешекке жетті. Ол ұзын еді. Бейне бір Айдағы кейбір қазаншұңқырдан тараған сәуле-жолақтай. Бұлар келерден біраз уақыт бұрын жасалса да тепкешектің кейбір жері шамалы кертіктеніп те қалған. Бұл ауа райынан я болмаса соққыдан емес-ті. Ай бетінде қандай зат болса да ұзақ әрі жақсы сақталады. Тепкешектердің кертіктенуі оны орнату барысында болған-ды. Ғалымдар оны да бірден түсінген. Олар бірте-бірте төмендей берді. Ал бұл кезде қазаншұңқырдың іші-сыртында қызу іс жүріп жатты. Үстінен, талай биіктен қарағанда іші теп-тегіс, төселген асфальттай болып көрінген қазаншұңқырдың бет-бедері кедір-бұдыра-ақ екен. Әншейінде білінбейтін төбешіктердің өздері де кәдімгідей аяқ шалады. Оның үстіне комбинезон икемсіздігі қосылады.

Бірақ зеріттеушілер қазаншұңқырдағы мәңгілік мұз-тоңның сыры ол шаршаудан қызықтырақ еді. Сондықтан да олар арнайы жасалған лифтілен де бас тартқан. Одан гөрі жаяу жүріп, кішкентай да болса тас біткенді анықтап көріп, қолға ұстап, қажеттісін жинуды да мақсат еткен. Жастар жағы әсіресе жиі еңкейеді. Айдың тартылыс күші аз жағдайында сол еңкейудің өзі декүшке түсер еді, егер салмақ ауырлатқыш бәтеңке мен комбинезон болмаса.

Соның арқасында ғалаымдар емін- еркін жүреді. Оның өзінде де Жерде де, мұнда да талай жаттығудан өтіп еді-ау. Қазаншұңқырдың тіктеу келген жалы да біршама ұзақ екен. Бастамай тұрғанда қайбір іс те оп-оңай көрінді. Ал бастаған кезде оның қаншалықты ауырлығы я жеңілдігі бірден білінеді.Оған керсінше, «Көз қорқақ, қол батыр» деген қанатты сөз тағы бар. Қорқа берсең, барлық нәрсе ауыр көрінеді. Қыбырлай берсең, біте береді. Ғалымдар ұстанғандары екіншісі еді.

Біраз жер төмендеген соң қазаншұңқырдың жарық түсер жартысы азая берген. Қалған жағы қап-қара қою көлеңке. Сол көлеңкеге жарық атаулы жылт етпегені қашан.Ай Ай болып жаралғалы солай жатыр. Ол да бір қызық. Сол көлеңкеге түскен не нәрсе де мәңгілік тоңның көрпесін жамылады. Ондағы мұз қабаты да бірнеше метрге жетеді. Тек қана су мұзы ма, басқа да химиялық қосылыстар бар. Не болғанда да көптен күткен мезгіл жетті. Енді бірнеше минуттардан соң-ақ ғалымдардың қолдары сол мәңгілік тоңды қозғай бастайды. Есеналы өзі бастап келе жатып, соңынан ерген басқа ғалымдарға, соның ішінде жастар жағына ерекше көңіл бөледі. Жас ғалымдардың қызыға-қызыға жинап, әжептеуір жүктеніп қалғандарын көріп шлем ішінен жымия қарайды да радиобайланыспен:

-Әлі жинайтын тастарың алда. Көп ала бермеңдер. Оның бәрін қайтесіңдер. Ай бетінде ғажайып тамаша тастар аз ба? Ең керекті, ең қызықты дегендерін ғана көтеріңдер Ай бетінен, - деп ескертіп қояды.

Олар бірінен соң бірі жауап қатады. Әрқайсысы өзінше уәж айтады. Алған тастарын қайтадан лақтырып тастаушылары өте сирек. Өздері де анау-мынау тасты алмаса керек-ті. Есеналы да оны түсінеді. Ай бетінде сондай пішіні мен табиғи түзілуі ерекше тастан, басқа не бар еді. Мұнда Жердегі сияқты жасыл әлем болса да жоқ.

Сондықтан ғалымдардың аңдитындары да тас пен кесек қана. Қазаншұңқырға алғаш рет түсіп келе жатқандықтан оның айнала жалдарына әрқайсысы мұқият қарайды. Күн сәулесіне ара-тұра жылт-жылт ете қалған тастарды мойындарына асынған кішкентай ғана кино-видео-теле камераларымен сырт-сырт еткізіп түсіре қояды. Қысқасы, әрбір мезетті, әрбір құбылысты, әрбір көріністі қалт жібермеуге тырысады. Жерден алған тапсырмаларының өзі де сол болатын.

Қазаншұңқырдың еденіне түскенде қарсы алдарын қап- қара әлем жайлады. Бірақ әрқайсысының комбинезондарының жеңдеріндегі Ай термометрлерінің қызыл сұйығы төмендей қоймаған. Күннің аптабы комбинезондарын қыздырып-ақ тұр. Ал ішкі жағындағы температура он сегіз бен жиырманың төңірегінде болғандықган ғалымдар пәлендей қолайсыздықты сезбей келеді. Әрине, аса қатты қимыл жасауға болмайды. Ондайда қанша дегенмен комбинезон кигендіктен тыныс алу да ауырлайды. Бірақ мүндағы автомат жүйелер ғалымдарды ондай күйге жеткізбек емес.

Бәрі қазаншұңқырдың ішкі еденіне жеткен бойда үлкен бір көлік алдарына келіп кесе-көлденең тұра қалды. Ғалымдар әскери адамдарша ширақ мініп алды. Көлік жүріп жөнелді. Қазаншұңқыр ішінің қаншалықты кең екендігі осыдан-ақ білініп қалды. Енді биіктен қараған адам қазаншұңқырдың ішінен құмырсқаның қыбырындай ғана тіршілікті көрер еді. Ал ғалымдарға осы ортаның өзі өзінше бір ғаламшардай болып кеткен. Айдың кең табиғаты жоғалып, айналаның бәрі биік те тік жалдармен қоршалған. Оның көлеңке жағында әзірге пәлендей нәрсе көрінбейді, Бірақ Ай төңірегіндегі майда шаңның тұтасқан қосындысынан Күн сәулесі аз да болса жайылып, жарықты күшейте түскендей болады. Егер ол болмаса, Айдың күнгей жағы мен көлеңке жағы тіпті бадырайып екіге бөлініп, аспаны қап-қара түске боялып, қараңғы кеңістіктің тал өзіне ұқсап кетер еді. Мұндағы әрбір адам көріністің мұнысына да шүкіршілік етеді. Жас ғалымдар үшін мұнда тағы бір зерікпестің ойыны бар. Олар сыртта тартылыс күшінің аздығын мазақ еткендей кезекпе кезек тік көтеріле секіріп, кімнің қанша метрге дейін тік жоғары көтеріле алатындығын байқап, өзара бәсекелессе, енді мұнда қою көлеңкеде бір-бірінен жасырынып та ойнайтын кез келген еді. Бірақ олар мұнда ойнағалы келген жоқ. Әрбір минут, сағат, тәулік есептеулі. Тек ол ма, мұндағы оттегі де, су да, тамақ та, үй жағдайы да шектеулі. Әрбір қалт еткен кемшілік ғалымдардың өміріне қатер тудырады. Мұхит тереңінде жүрген не, Айдың бетінде жүрген не, екеуінің қызықтылығы да, қауіптілігі де бір-бірімен бара-бар.

Көлік үлкен көлеңкенің жанына жеткен соң жүрісін баяулатып барып кілт тоқтады. Сол кезде айналада түрған түрлі техникалардың жүргізушілері бұларға қарай жүрген. Олар ғалымдардан сәл бұрын келіп, бұрғылау, аршу жұмыстарын қалай бастау керектігі жөнінде бір-бірімен кеңесіп те тұрған. Ғалымдар келген соң істің басталарын да сезіп бері қарай жүрген беттері.

Есеналы да әуелгіден кішкене абыржи бастаған. Қанша дегенмен жауапты іс болғандықтан толқиды. Толқымай қайтсін. Ай бетіндегі некен-саяқ мұндай орындарға қазба жұмысын жүргізуді өзіне сеніп тапсырса, кім де болса сол сияқты күйге көшер еді. Қайта Есеналы ұстамды. Осындай қатты толқу болмас үшін де ол талай уақытты жат- тығуға жіберген. Оның жемісін енді көрмек.

Бұрғылау, аршу жұмыстарын жүргізерден бұрын Есеналы Мұхитұлы сол іске қатысатындарды түгел жинап, кіріспе сөз сөйледі. Ол өзінің ойын былай ден жегкізді.

- Достар, біз бірнеше минуттан соң адамзат тарихында болмаған істі бастағалы тұрмыз. Мен қай-қайсысыңыздың да толқып та тұрғандарыңызды сеземін. Ол тек қана толқу ма? Ол қуаныш та. Ай бетіндегі осындай некен-саяқ қазаншұңқырдың ішіндегі мәңгілік мұз жамылыңқысына әлі ешкім қол сұққан жоқ. Оның қарлығашы да бізбіз, достар. Сөз айтылып жатыр. Жерде де айттық, базада да айттық, жолда да айттық, мұнда да айтып тұрмыз. Сөз де керек, сақтық та керек, достар. Адамзаттың күллі хайуа- наттардан басты айырмашылығы да тілі мен санасында. Ал адам харекетінің көбі сөз арқылы орындалатынын тағы да білесіздер. Сонымен, біз тарихи істі бастар алдында тұрмыз. Мына алдарыңыздағы қараңғы дүниенің қойнауында нендей құпияның жатқанын алғаш ашып көретін де өздеріңіз. Менің бұл қысқа сөзімде ескертерім, әрбір нәрсеге мұқият болыңыздар. Әсіресе, техника басқарушы жігіттер мен қыздар, әрбір түйір мұздың талай замандық тарихы болуы мүмкін. Сондықтан мүмкіндігінше манипуляторды еппен қозғалтарсыздар. Күмәнді нәрсе кезіккен жағдайда бұрғылауды я аршуды кілт тоқтатып, мына маған телерадиобайланыспен хабарлаңыздар. Іс барысын өзім де экран арқылы қадағалап отыратын боламын. Сонымен, іске сәт!

Есеналыдан кейін техника басқарушылардан бір-екі адам сөз сөйледі. Ол жауапты істі ойдағыдай атқарудың үлкен абырой болатынын, бар күш-жігерлеріқ шеберліктерін салатындарын айтты. Сөйтіп, қазаншұңқыр ішіндегі шағын жиын тарай берді. Әркім өзінің жұмыс орнына кетті. Есеналы мен Саматай техникаларға ең жақын тұрған киіз үй пішінді үйшікке кірді. Оның іші толған күрделі жүйелер еді. Ғалымдар келе өздеріне қажет деген экрандарына үңілді. Бұрғылау мен қазба жұмыстары басталып та кетті.

**Іс басындағы кідіріс**

Бұрғылау мен аршу жұмыстарының қарқынды жүріп жатқанына Жер тәулігімен есептегенде бүгін жетінші тәулік. Алғашында бұрғылау мен аршу оңайлау сияқтанып көрінген-ді. Енді мәңгілік тоңның оңайлықпен алына қоймайтыны да біліне бастаған. Егер архимедтік әдіс болмағанда тіпті де қиын болатын екен. Ол ұсыныстың жасалып, қолдау тауып, айналы жүйелердің жасалғанына да енді ғалымдар қуанады. Расында да қазаншұңқырдың көлеңкесіне түсірілген электр шамдарының жарығы май шамның жарығындай-ақ сәуле түсірген. Бұл Жер ғаламшарындағы көлеңке мен қараңғылық емес еді. Онысы бірден-ақ білініп қалды. Содан кейін айналы жүйелер көмекке келді.

Сол айналар жинақтап берген қуатты сәулелер ғана мәңгілік мұз тоңның беткі қабаттарын жібітті. Біраз мұз ерітіліп алынды. Алынған мұздар оларды өндірістік қайта өңдеу жүйелеріне жіберіліп отырылды. Үйшіктердің біріндегі лабораторияларда оның құрамындағы метан, аргон және тағы басқа жинақталған химиялық құрамдар ажыратылып жатты.

Ал тазартылған су арнайы үлкен ыдысқа құйылып, тазартылып, базаға қарай жөнелтіліп жіберілді. Жер есебімен жеті төулік ішінде қанша күрделі, ауыр десе де көп жұмыс тындырылды. Ғылыми-зерттеу үйшіктерінің біріндегі ғалымдар Есеналы, Саматай мен Дәурен мұз құрамынан біраз тіршілік иелерінің белгілерін де тапты. Бір ғажабы, осындағы күллі мұз қомағының бәрі дерлік Жерден келген. Заманы да сол ғалымдар болжаған жетпіс миллион жыл бұрынғы мерзімді мегзейді. Керегі де сол еді. Осындай қызықты іске беріліп кеткен ғалымдар бұрғыланып жатқан жер мен екі арада тынымсыз жүріп жатқан.Әрине, бұрғылайтын техникалардың ісі ауызбен айтып жеткісіз. Қазаншұңқырдың ішіндегі биік бір төбеге қойылған айналы жүйелер сырттағы жүйелерден келген сәулені жинастырып, тап қажет деген жерге түсіреді. Кәдімгі күйдіргі сәулеше артынша қалың мұздың буланғаны байқалады. Бірақ оны қалай болса солай жасауға тағы жол жоқ. Әрбір миллиметр, сантиметрді байқамаса, бір ғажайыпты бүлдіріп алулары әбден мүмкін. Сондықтан да Есеналы бұрғылау мен аршу жұмыстарының басынан шықпайды.

Сегізінші тәулікте бірнеше қабат мұз алынды. Оның ішінде Жер ғаламшарынан қатты бір жарылыс я аспаннан тас құлап түсуі кезінде атылып шығып, суық та қараңғы кеңістікті шарлай-шарлай осы Ай бетіне, мына солтүстік бүйіріндегі қазаншұңқырдың біріне түскен тіршіліктің небір белгілері-балықтардың тасқа түскен бейнелері теңіз жәндіктерінің, алып кесірткелердің және тағы басқадай жануарлардың қалдықтары шығып жатыр. Бірақ алғанды Жердегі сияқты Күнге қаратып, топырағын саусақпен тазартып отырған ешкім жоқ. Мұнда ауа жоқ солғандықтан, аса ыстық, немесе аса суық болғандықтан алынған нәрсе бірден шыны құбырға енеді де, арнайы жылжымалы ленталар арқылы ең жақын тұрған үйшікке жеткізіледі. Ол жерде бірден лабораториялық зерттеуге түседі. Үйшік ішіндегі жағдай Жердегімен бірдей, онда ғалымдар ешбір комбинезонсыз да жүре алады. Бірақ ешкім де бейқам емес. Зерттеу ісі оңай емес. Бұрғылау мен аршу барысында түрлі жағдайдың да болуы мүмкін. Сондықтан үйшік ішінде қандай жағдай болғанда да еркіндікке салынуға рұқсат жоқ. Мұнда қарбалас іс. Қызықты ғылыми зерттеулер жалғасып жатыр. Ғалымдардың бәрі үйшік- үйшікке бөлініп кеткен. Әр үйшікте екі-екі маманнан орналасқан. Әркім өзінің саласына сай жағын қарайды. Бірақ әуелі бұрғылау мен аршу жұмысын атқарып жатқан күрделі техникаларға ең жақын үйшіктегі Есеналы, Саматай мен Дәуренге келеді. Негізгі лабораториялық күрделі құралдар да осында. Бұлар көріп, өздеріне қажеттісін алып қалғаннан кейін мамандықтарына қарай үйшіктерге арнайы құбырлар арқылы жіберіледі. Зерттеу сөйтіп жалғаса береді.

Сондай бір кезеңде Есеналы отырған үстел жанындағы вилеотелефоннын қоңырауы сыңғыр етті. Есеналы оның шағын панеліндегі бір түймені нұқып қалды. Артынша экран жанып, бұрғылау мен аршу жұмысын жүргізш жатқан техниканың бірін басқарушы қою қара мұртты, қыр мұрынды, жұқалтаң денелі, бірақ өзі шебер Естеміс Ғұсманұлы көрінді. Есеналы Мұхитұлы да елең етіп, бір жаңалықты күткендей оған қадала қарап қалған еді. Жігіттің жүзі алабұртып тұр. Өзі отырған техниканың қалың шынылы кабинасының бір жағы қазаншұңқырдың Күн сәулесі түсіп тұрған бір шеті де көрінеді. Есеналы қоңыраудың бекер емес екенін ішінен сезіп, жігітгің сөзін күтті.

- Есеналы Мұхитұлы, - деді жігіт сәл аптыға сөйлеп, - мына техникамның епті манипуляторлары қандай да бір мүсін-тасқа тиді. Шамалауымша, мұнда келмей тұрып түсірген суреттегіге ұқсайды. Алдымдағы кішкене экран да соны көрсетіп тұр. Сол себепті мен кідіріс жасауды жөн көрдім. Келсеңіздер қайтеді?

- Ендеше, біздің суретке түсіретін құралдарымыз қателеспеген екен. Мен қазір жетемін.

Есеналы абдырап, кәдімгідей сасқалақтап қалды. Лаборатория ішінде олай-бұлай жүріп те алды. Сол кезде бірнеше минутқа басқа бөлмеге кеткен Саматай мен Дәурен де кіріп келген еді. Есеналы оларды жас балаша құшақтай алды. Екеуі не болғанын алғашында түсінбей тұрып қалған. Есеналы мән жайды түсіндіруге көшті.

- Біздің болжамамыз дұрыс болып шықты! Қандай да бір алып тас мүсін шықты! Қазір ғана маған ол жөнінде Естеміс Ғұсманұлы хабарлады. Тезірек сонда жетуіміз керек!

- Ал бұрғылау мен аршу ісі ше? — деді аң-таң болған Саматай.

- Тоқтай тұрады.

- Біздің әрбір минутымыз есептеулі емес пе?

- Ананың не екенін білмей тұрып қалайша істі жалғастырмақпыз?

- Ол небәрі тас мүсін емес пе?

- Жоқ, ол меніңше бекер нәрсе емес!

- Сонда не демексіз? - деді оған Дәурен жақындап.

- Ол кесіртке - динозавр!

- Оны қайдан алдыңыз тағы да?

- Естіместің сөзі соны мегзейді. Алып, мүсін түсінесіздер ме?

- Оған соншама қуанатын не бар?

Сен палентолог емессің бе, Саматай? Осы кезге дейін ондай алып жануарлардың тек сүйектерін тауып келдік. Ал мынау деген мәңгілік музейде сақталған нағыз өзі ғой. Бәрібір тірі өзі емес! Дегенмен, ғажап нәрсе!

Ал қозғалайық! Бұрғылаушылар күтіп қалды.

Үшеуі тездетіп, келесі дәлізге шықты. Сол жерде Есеналы тікелей видеобайланыс арқылы басқа ғалымдарға мән-жайды хабарлады да өзі бастап кішкене құбырдағы төрт кісілік пневмакөлікке отырды. Бір түймесін басқан замат ысылдаған дыбыс шығып, ол зырғып жөнелді.Көзді ашып-жұмғанша Естеміс отырған техниканың жанынан біра-ақ шықты.Сондай көліктермен артынша ғалымдардың бәрі келіп үлгерді. Сөйтіп ойламаған жерден абыр-сабыр күй орнады.

Ғалымдар келісімен мұз-тоң жиналған көлеңке беткейдің жан-жағынан Күн сәулесін жинақтап түсіріп тұрған айналы жүйелер де қозғалысқа көшті.

Электр шамы болса,анау-мынау жерлері шынында да анық көрінбес екен.Күн сәулесінің аты күн сәулесі. Ол бұзып-жарамайтын қараңғылық бар ма. Оның үстіне мына жағдайдан соң оны басқарушылар да жарығын күшейте түскен.

Енді қазаншұңқырдың көлеңкесінің көпшілік бөлігі күндізгі көрініске көшкен. Мұз- тоңның бұған дейін бұрғыланған, аршылған жерлері өзінше бір бөлектеніп жатыр. Кейбір аршылған жерлеріндегі мұздар айналы жүйеден түскен Күн сәулесіне шағылысып жылтылдайды.Енді бір жері ыстық сәуледен ери де бастаған.

Есаналы тездетіп Естеміс отырған көлікке көтерілді.Ол мейлнше биік әрі алып еді. Бірнеше манипуляторы бар. Қажет болса, сол манипулятор- қолдарының өзімен-ақ кез келген нәрсені, тіпті адамның өзін де көтеріп алып кез келген жерге қоя салды. Бірақ ғалымдар үшін ондай көтерістің қажеті жоқ.

Техникаға шығатын арнайы лифт те бар. Есеналы сонымен көтерілген. Ондадағы мақсаты - Естеміс отырған кабинадағы шағын экраннан мұз-тоңның астындағы ғаламат тас мүсінді жақсылап көру еді. Енді көзі жетті. Шағын экраннан мұз-тоңның кішірейтілген барлық төңірегі, жартас сияқтанып жатқан әлгі мүсін де ап-анық. Есеналының артынша шыққан Саматай да экранға үңіліп жатыр. Ал егер экран болмаса, шынында да былайша қарап тұрған адам ештемені аңғармас еді. Мұз-тоңның астында үлкен бір төбе жатқан сияқтанады да қояды. Ал оған техника бұрғысы мен тісі батып кетсе, тамаша бір ескерткіштен айырылуға болады. Бұл жағынан ғалымдар ұтты. Есеналы экран арқылы мұз-тоң астындағы тас мүсінді бірнеше минут мұқият қарады. Экран жүйесінің тағы бір ерекшелігі - мұз-тоң астындағы қандай бір зат болмасын, жан-жағынан көруге мүмкіндік беретін. Техникаға мінген ғалымдар енді сәлден соң мүсіннің тап кесірке-динозаврға ұқсайтынына да көз жеткізді. Содан соң лифт арқылы бәрі қайта Ай қазаншұңқырының ішкі бетіне түсті. Бұлардың шамалы болса да абыржулы жүздері қалғандарды да елеңдеткен. Есеналы мән-жайды техника жанында тұрған жас ғалымдарға да түсіндірді.

Техникалардың жүргізушілеріне ендігі бұрғылау мен аршу жұмысында бұрынғыдан екі есе сақ болулары керектігі ескертілді. Содан жұмыс басталып кетті. Мұз- тоңды еппен аршу, бұрғылау жұмысы жүргізіліп жатқан кезде «Қазақстан» базасына қарай шағын екі кеме жіберілді. Ондағы мақсат мына табылған тас мүсінді бүлдірмей, сындырмай көтеріп, тегіс жерге қоятын көтергіш техникалар өкелу еді. Соны хабарлауға аттанған. Ал оған дейін мұндағылар да қарап қалған жоқ. Техника манипуляторлары кідірген сәттерде ғалымдар қолдарындағы кішкене шұқып қазғыш құралдарымен мұз- тоңның кей жерлерін тазалайды. Мұз-тоңның кішкене бөлектерін арнайы ыдысқа салады.

Ал манипуляторлар жұмысқа кіріскен кезде кейін тұрып, сол алған заттарын пневмобайланыс арқылы лабораторияға жібереді.

Алып мүсін экранға жақсы көрінгенімен былайша мұз- тоңның астында жатқан бір шағын шоқыдай ғана-тын. Оны аршу да оңайға түсер емес, үлкен ожауымен қазып-қазып, топырағын іліп алып, жанында тұрған тасығыш көлікке сау еткізіп құя салатын жағдай емес. Әрбір сантиметрге ерекше мөн беріледі. Мұз-тоңның қаттылығы да Жердегі қатқан мұздан әлдеқайда артық. Оның үстіне мәңгілік жарық пен жылу көрмеген мүздың түсі де бір түрлі. Мұз деитін мұзға да ұқсамайды. Ол бір жағынан құрамында химиялық қосылыстардың барынан болса керек-ті. Қалай болғанда да, осы мұз-тоңды аршып алу, суын пайдалану, қалың қабатының астында жатқан әлгі алып мүсінді бүлдірмей шығару бірінші кезектегі жауапты іс. Сондықтан да ғалымдар үшін әрбір минут жылдай болып өтіп жатты.Егер соны адам қолымен тазалап аршыса, тіпті де қиын іс олар еді. Техниканың құдіреті де осында айрықша көрінді. Олардың епті манипуляторлары жылдам әрі жеңіл қозғалып, мұз-тоң бетін аршып, шыққан мұз ұнтақтары мен кесектерін арнайы жылжымалы лентаға салып жатыр лентаның арғы жағы құбырға енеді. Құбыр осы қазаншұңқыр ішіне орналасқан лаборатория-үйшіктерге қарай кетеді. Олардағы күрделі агрегат мұз-тоңды зерттеп, суын бір жаққа, басқасын бір жаққа ажыратады.

Одан кейінгі тап-таза, мөп-мөлдір суды көрген адам Айда су жоқ деп әсте айта алмайды. Тек қана мұз-тоң емес осы Айдағы топырақ та талай нәрсенің қажетіне жарай- ды. Ең бірінші - ол оттегі. Ай бетіндегі түрлі құрылысқа да сол топырақтар таптырмас материалдар. Соңғы кездері Жердегі кейбір құрылыс үшін де Айдың топырағы көптеп тасылуда. Одан цемент ерітіндісі мен бетон жасайды. Ол өз алдына бір ерекшелік.

Есеналы бастаған ғалымдар құрамы көз жеткізген ғажайып мақұлықтың тасқа айналған мүсінін қайта-қайта экран арқылы бақылаумен болды. Алғашында бәрі де алып кесіртке-динозаврдың тас мүсіні деп қалса да, мұз-тоң аршылған сайын ол пікірлерінен айни бастаған.

- Менің пікірімше, бұл ешқандай да тас мүсін емес суықтан мерт болған алып кесіртке-динозаврдың өзі, - деді Саматай палеонтолог ретінде жаңа ғана экраннан түсіріліп алынған рентгендік суретке мұқият қарап тұрып.

- Сонда ол қайдан келді?

- Қайдан келуі мүмкін? Меніңше, Жерден. Басқа қайдан!

- Сонда бұл осынша уақыт жатқаны ма?

- Ол таңғаларлық нәрсе емес, - деді Саматай Есеналыға суретті ұсынып, - қараңызшы, еш жері бүлінбеген.

Айдың мынандай мәңгілік Күн сәулесі түспейтін көлеңкесінде бұлай болуы әбден ықтимал. Бірақ, байқайсыз ба, алып кесіртке-динозавр өзі жатқан үңгір-тасымен бірге келген. Сондықтан сол алапат тасты да бірге көтеріп алуымызға тура келеді. Ең бастысы, асықпайық. Мынандай ғаламат нәрсені сақтауымыз керек.

\_ Ал Жерде болса ғой, мұның қалған-құтқан қаңқаларын жинап-теріп, құрастырып музейге қойып жүрміз. Ал мынау ешбір бұлтартқысыз алып кесіртке-динозаврдың өзі.

- Мұқият қараңызшы, өзі құйрығын жиырып, екі алдыңғы қысқа аяғын тас еденге төсей мәңгілік ұйқыға енген. Шамасы, үңгір ішінде демалып жатқан сәті болса керек.

- Сонда қалай мерт болды?

- Сол замандағы ауа райының күрт сууынан шығар. Жалпы, динозаврлардың жойылуы негізінен сол суыққа төзбеулерінен емес пе еді?

- Оның да жаны бар. Басқа да себептер айтуға болар еді. Бірақ мына мұз болып қатқан алып денені көріп тұрғанда басқа не ләж келтірмекпін.

Техника жанында тұрып, екі ғалым осындай әңгімеге киліккен еді. Сәлден кейін манипуляторлар қайтадан іске кірісіп кетті. Сол кезде қазаншұңқырдың күнгей жағынан көтергіш техниканы мықты сымға ілген үлкен ғарыш кемесі де көрінді. Ол жайымен қазаншұңқырға қарай құлдилай берді де, көлденеңдей ұшып, бұрғылау, аршу жұмысын жүргізіп жатқан техникаларға қарай келеді.

Ғалымдар асыға күткендерін көргенде көңілденіп, бір- бірімен әзілдесе сөйлесіп тұрды. Үлкен ғарыш кемесі мықты сымға байланған көтергіш техниканы жайымен мұз- тоңның жанына түсірді. Содан соң арнайы адамдары сымды босатқан бетте қайтадан жеңіл көтеріліп, «Қазақстан» базасына қарай ұшып, көрінбей кетті. Ай бетіндегі әрбір зерттеу жұмысы осылайша жедел жасалатын. Сондықтан мұнда артық сөздің де қажеті жоқ. Ол тек уақытты ұстамақ.

Көтергіш техника келген бетте бұрғылау, аршу жұмыстары одан әрі жалғастырылды. Ғалымдар алып кесіртке- динозаврдың мұз болып қатқан денесін қалай көтеріп алып, қай жерге қою керектігі жөнінде кідіріс кезінде шешіп алған-ды. Бірақ алып кесіртке-динозаврды аршып алудың өзі де оңай іс емес-ті. Айтуға оңай болғанымен, мәңгілік қат- қан тоңды бұрғылау көп жауапкершілік пен мол уақытты талап етті. Техника мамандары инемен құдық қазғандай көрінген бұл істен әсте жалыққан жоқ. Қайта алып кесіртке- динозаврды тезірек шығарып алғылары келіп, жұмысты қыздыра түсті.

**Айдан келген жаңалық**

Қазаншұңқыр көлеңкесіндегі бұрғылау менаршу жұмысы қызу жүріп жатқан кезде Есеналы шағын кемемен «Қазақстан» базасына келді. Ондағы мақсаты- жаңалықты тездетіп Жердегілерге жеткізу еді. Бұл жолы Есеналы Мұхитұлы қазақ жеріндегі Зоологиялық институтқа видео-телефон соқты. Осы институтта зоологиялық музей де бар. Онда қазба жұмысы кезінде табылған небір алып жануарлардың қаңқалары қалпына келтіріліп қойылған. Музейде Есеналының өзі де талай болып еді. Өзінің басты мамандығы ғаламшар зерттеуші болса да Есеналы ғылымының бар. Онда қазба жұмысы кезінде табылған небір алып жануарлардың қаңқалары қалпына келтіріліп қойылған . Музейде Есеналының өзі де талай болып еді. Өзінің басты мамандығы ғаламшар зерттеуші болса да Есеналы ғылымының бар саласына назар аударатын. Ғаламшар деген үлкен нәрсе.Оның үстіне ғылымның барлық саласына тән тіршілік жүріп жатады. Сондықтан да ол жан-жақты болуы тиіс. Ай табиғатын зерттеуге басшы етіп жіберіп отырғаны да содан-ды ғаламдардың. Есеналы өзінің зеректігі, ойлылығы, тапқырлығымен көзге түскен белгілі ғалым. Енді ол сол есімін тағы да ақтап, әлемді таңдандырарлық жаңалық ашып отыр.

Мен Есеналымын ғой, - деп бастаған ол сөзін видео-байланыс кезінде, - Ай бетіндегі зерттеулерімізді жалғастырып жатырмыз. Мұндағы тіршілік ортасына, жалпы Айдың ыстығы мен суығына, салмақсызданғанына біршама үйреніп те қалдық. Әріптестерімнің жағдайлары да жаман емес. Ауру-сырқаудан, кездейсоқ жазымнан аманбыз. Жігіттер мен қыздарымыздың көңіл-күйлері де көтеріңкі.

Осы сөздерді құлақ қоя тыңдаған Зоология институтының бірінші басшысы Байғожа Шарапатұлы бір қозғалып қойып жауап қатты.

Жердегі тіршілік те бұрынғы қалпынша. Пәлендей жаңалық жоқ. Ғылыми зерттеу жұмыстарымыз әдеттегіше жүріп жатыр. Ғылым академиясына да өзіңіз көргендегідей. Не болсын. Ғалымдарымыздың денсаулықтары жақсы, жанұялары аман. Институтымызға соңғы кездері өткен заман жануарларының қаңқалары түскен жоқ. Жалпы Жер шарында әзірге ондай жаңалық естіген емеспіз. Жер қойнауы адам санасы оянғалы бері зерттеліп келеді емес пе? Ал өздеріңізде қандай жаңалық болып жатыр? Ай бетінде тіршіліктің нышаны қайдан болсын. Мәңгілік мұз-тоңды бұрғылау мен аршу ісі де оңайға түспей жатқан шығар-ау. Ара-тұра теледидар арқылы істеріңіздің барысы жөнінде хабар таңдаймыз.

\_ Онынызға рақмет, - деді Есеналы бір қозғалақтан қойып - ендігі айтайын дегенім, қуантайын дегенім, біз Айдың солтүстік бүйіріндегі қазаншұңқырдың біріндегі көлеңкеден мұз болып қатқан алып кесіртке-динозавр таптық!

Не дейді? - деп елең ете түсті Байғожа Шарапатұлы.

- Ол рас! - деді Есеналы.

- Әзіл емес пе?

- Ешқандай әзіл емес. Бұрғылау мен аршу жұмысы қарқынды жүріп жатыр. Енді шамалы уақыттан соң алыпқа да жетеміз.

- Бұл қызық жаңалық екен! - деді Байғожа сергіп.

- Қызық болғанда, өзіміз де әлі өз көзімізге сенбейміз.

- Сенуге болады, - деді Байғожа, - ендеше сіздер барған мақсаттарыңызды орындапсыздар. Ол өзі сол жетпіс миллион жыл бұрын болған оқиғаның куәгері ғой!

- Иә, солай деуге негіз бар. Бірақ ол тас болып қатып қалған.

- Ол түсінікті нәрсе ғой. Бірақ оны арнайы лабораторияға жеткізген соң талай нәрсені болжалдауға болады.

- Оның рас. Ендігі мәселе, оны қайда қоямыз деген ойдың төңірегінде болып жатыр. «Қазақстан» базасында орын бар. Бірақ оған қалай қоямыз. Шектеулі тіршілік ортамыз одан сайын тарылып кетпей ме деген де пікірлер бар.

- Ай табиғатының өзі ғажайып музей емес пе? - деді Байғожа жұмсақ орындығына шалқая түсіп, - онда ауа да жоқ, су да жоқ, жел де жоқ. Егер олай болмаса, ана алып тап сол күйінде сақталмас еді. Менімше, оған пәлендей орын іздеудің қажеті шамалы. Оған тек Күн сәулесі түспейтін бір орын керек. Әйтпесе, алып кесіртке- динозаврдың денесі оп-оңай бүлініп кетуі мүмкін.

- Пікіріңізге рақмет, - деді Есеналы видеоэкранның төменгі тұсындағы электронды сағатқа қарап, - бір әрекетін жасармыз. Мен шамалы уақытқа ғана келіп едім. Қазір қазаншұңқырда іс қызу жүріп жатыр. Сонда оралуым керек. Барлық ғалымдарға бізден дұғай сәлем айтарсыз.

- Міндетті түрде, - деді Байғожа, - өзіңіз де туған жердің ыстық сәлемін әріптестеріңізге жеткізіңіз. Сіздерге табыс тілейміз. Істеріңіз ойдағыдай бітіп, Жерге аман-есен оралыңыздар. Басқа не айтамын. Ал мына жаңалықты осы мезетте Ғылым академиясына, басқа да институттарға жеткіземін. Бұл жерліктер үшін үлкен жаңалық болмақ.

Рахмет, - деді Есеналы сұқ саусағын видеотелефонның өшіру түймесіне жақындата беріп,- аман-есен жүздеселік.

Бірақ осы кезде Байғожа сөзді бітіргісі келмей оиындағы пікірін жалғастырды.

- Айтпақшы, сол алып кесіртке-динозаврды қайдан келген деп түжырымдадыңыздар?

- Жерден деп.

- Ал басқа жұлдыз жүйесінен келуі мүмкін бе?

- Оған негіз жоқ сияқты.

- Неге олай дейсіз?

Қазаншұңқыр көлеңкесіндегі мұз қабаттарынан шыққан Ай реголиттері бұдан жетпіс миллион жыл бұрынғы Жердің жағдайын еске салады. Өзміздің бұрыннан болжалдаған ойымыз дәлелденіп отыр. Екіншіден, біз аршып алғалы жатқан кесіртке-диназаврдың бітімі мен пошымы Жерден табылған қаңқалармен сәйкес келеді. Тап суреттегідей. Оның бірнеше суретін өздеріңізге де телебайланыс арқылы жіберетін боламыз.

Жақсы, оған сенуге болады. Ал сонда сол алып кесіртке-динозаврды қалай бүлінбей сонда жетті деп ойлайсыз?

Алып кесіртке-динозавр жалаңаш емес. Ол өзі демалып жатқан үңгірмен қоса кеткен .

- Мұныңыз ғажап екен, - деді Байғожа экранға жақындай түсіп,-ал оны кеңістікке қарай лақтырып жіберген қандай күш?

Сол замандағы ауа райының суытуы емес әрине. Сол кезеңде Жердегі материктердің қозғалысы мен жанартаулардың атқылаулары жиі болады емес пе?

Соның айғағы сияқты. Тек алыпты мұқият сақтаңыздар.Ол арқылы әлі талай жаңалық ашылмақ. Бірақ менің ойымша, алып кесіртке-динозавр жанартау атқылауына дейін мерт болған сияқты.

- Неден?

- Суықтан.

- Пікіріңіз орынды.

- Ал онан кейін жанартау атқылауы кезінде аспанға қарап оқша атылған. Кеңістікгі шарлай-шарлай Айға жетіп өзінің мәңгілік орнын тапқан. Мұз көрпесін жамылған.

- Біздің пікірміз де тап осылай.

Есеналы осы сөзден соң кідіріп қалды. Жердегі Байғожа да әңгімесі біткендей арғы жағына бұрылып қойды.

Есеналы негізгі әнгіме тәмамдалған соң Байғожамен қоштасып, жаңалықты академиядағыларға хабарлауды өтінді.Содан соң екеуі де – бірі Жерде, бірі Айда отырып, алдарындағы шағын панельднгі «Өршу» деген жазуы бар түймелерін басты.

Есеналы бұрғылау, аршу жұмысы жүріп жатқан қазан- шұңқырға қарай асықты. Ал Байғожа Шарапатұлы Қазақ Ғылым академиясының бірінші басшысына кірді. Ол денелі, орта бойлы, тығыршықтай сары кісі еді. Шашының бәрі дерлік ақ шалған. Көзілдірік киеді. Кең бөлменің төріндегі ұзын үстелдің жоғарғы жағында, жұмсақ орындықта отырған оның сырт бейнесі лашын құсты да елестетуші еді. Академия басшысы қызметке кешіккен емес. Қызмет мезгілінен сәл ерте келіп, кеш қайтады. Баиғожа келіп жеткенше де жұмыс аяғы болып қалған. Айдағы ғалымдардың ғажайып жаңалығын жеткізу үшін асықпасқа болмайды. Байғожа Шарапатұлы қабылдау бөлмесіндегі биороботқа төс қалтасындағы кішкене «Жолашар» деген жазуы бар қағазын көрсетті. Биоробот басын изеп қала берді.

Байғожа кең бөлмеге кіріп келгенде Бекжігіт Нұрбайлы жалғыз отыр еді. Бірақ сол тұсындағы видеотелефон арқылы бір танысымен сөйлесіп жатқан.

Байғожаға «Келе беріңіз» деген ишарат білдіріп, сөзін әрі қарай жалғастыра берді. Байғожа әдеп сақтап, аяғын еппен басып, ұзын үстелдің жанындағы көп орындықтардың біріне жайғасты. Бекжігіт Зоология институты басшысының кешке қарай бекер жүрмегенін іштей сезді. Сөйлесіп жатқан кісісінің өтінішін қабыл алып, жиі-жиі басын изеп, өзінің жұмыстарының көбейіп жатқанын да ескертті. Содан кейін қоштасып, видеотелефонды сөндірді. Оған дейін Байғожа да ештеме деген жоқ, бар жаңалығын да, іштегі қуанышын да асықпай, анық баяндауды жөн көріп отырды. Бекжігіт видеотелефонның шағын панеліндегі қызыл түймені басып қойды. Ондағысы — Бай- ғожамен болатын қысқа әңгіме кезінде өзге біреу видеотелефон қоңырауын сыңғырлатпасын дегені еді. Әрі ол мұның жұмыс соңында жай нәрсемен кірмейтінін де ішінен сезіп отыр. Байғожаның ерекше алабұртқан жүзі де бір Қуаныштың нышанын айтпай-ақ сездіретін.

Бекжігіт бері бұрылып, жұмсақ орындығына ыңғайлана түсіп, сәл шалқайды да, Байғожа сәл бас изеді. Бұл оның «Құлағым сізде, айта беріңіз мәселеңізді» дегені еді. Байғожа екі қолын ұзын үстелдің үстіне айқастыра қойып, сәл қырын бұрылып, сөзін бастады.

Жаңа ғана Айдағы ғалымдарымызбен сөйлесіп едім, - деді ол академия басшысына қадала қарап, - Есеналы Мұхитұлы видеотелефон соқты.

Иә, жай ма екен? – деді Бекжігіт Нұрбайұлы елең етіп, аса қатысты болғандықтан сонда қоңырау соғыпты.

Сонда не болады екен?

Бір ғажап нәрсе. Қазаншұңқырдағы мұз-тоңның астынан алып кесіртке-динозавр табылыпты.

Иә?

Кәдімгі, сонау осыдан жетпіс миллион жыл бұрын Жерде өмір сүрген алып кесіртке-динозаврдың бірі!

Денесі жақсы сақталып па?

Тірі кезіндегідей!

Әлі толық аршып алмаған. Мәңгілік мұз-тоңды бұрғылап аршу да оңай соқпаса керек. Оның үстіне алыпты зақымдамау да керек қой.

Мынау жақсы жаңалық екен. Қашан сөйлестіңіз? -деді Бекжігіт тез сергіп.

Бөлмемнен шығып келе жатқан бетім осы. Есеналы да асығыс сөйлесті. Соны хабарлау үшін ғана аз уақытқа келіпті Қазақстан ғылыми зерттеу базасына.

Расында да бұл тамаша жаңалық екен! «Бір жоқты бір жоқ табады» деген осы екен де. Оны енді көздің қарашығындай сақтау керек. Ол жағын айттыңыз ба.

Бәрін айттым. Өздері де біліп отыр. Палентолог Саматай бар емес пе?

Оныңыз да дұрыс. Олар біледі ғой бәрін. Менімше, оны көтеріп былай қоятын көтергіш техника да бар?

Бәрі бар онда. Тек ептілік пен сабырлылық керек.

Ғалымдарымыз осал емес. Ал алыпты қайда сақтамақ ойлары бар? Соны білдіңізбе.

Ол жөнінде де әңгіме қозғадық. Алып кесіртке-динозаврды сақтайтын Ай асты қоймасы бар деді ол.

Ол дұрыс екен. Жалпы, ондағы ғылыми зерттеу базасының бар сызба суреті белгілі ғой. Түсіндіріп қажеті жоқ. Ең тамашасы, соның табылғаны әрине. Сонда ол Жерден кеткен алып болды ғой!Ай табиғатының құдіретімен сақталған да.

- Оныңыз рас, - деді Байғожа қозғалақтап қойып, - Ай түгіл, осы Жердің мұз-тоңында қатып қалған кесірткелер табылған жоқ па еді? . ...

- Әлгі, Күн сәулесіне денелері қызған соң тіріліп, жүгіріп кеткендерді айтып отырсыз ба?

- Иә, иә.

- Бұл аз мерзім ғой. Ал ана алып жатқалы санаңызшы, жетпіс миллионнан астам уақыт өткен! Содан бері денесі бұзылмаған!

- Айды ежелгі тарихтың үлкен музейі деп бекер айтпасақ керек-ті.

- Иә, сонымен, тағы қандай мәліметтер айтты?

- He айтсын, өзі аптығып, асығып тұр. Қайта мен әңгімені біршама создым. Жерде болған соң ғой. Ал олардағы әрбір минут қымбат емес пе? Оның үстіне анандай алыпты көтеріп шығарғалып жатқанда...

- Сонда алып кесіртке-динозаврдың жалаңаш денесі қалайша сақталған? Ол Ай бетіне пәленбай жылдамдықпен құлаған жоқ па?

- Бұл сұрағыңыз дұрыс, - деді Байғожа біреу-міреу кіріп келе ме дегендей есік жаққа қарап қойып, - мен әлі айтып үлгерген жоқпын. Алып кесіртке-динозавр өзі жатқан үңгірімен қоса ұшып кеткен.

- Ендеше, бір ғаламат күш болды ғой. Жанартау атқылауы болар?

- Есеналы екеуміз де солай тұжырымдадық.

- Бұл ақылға келеді. Сол заманда Жер мен Айда күрделі құбылыс болған ғой. Жалпы, менімше, осы алып арқылы талай тарих ашылмақ.

- Біздің үмітіміз де сол. Ал бірақ сол алыпты Зоологиялық музейге қоюдың реті болар ма екен? Сізден сол жағын да сұрамақ едім.

- Бұл кейінірек қойылатын сұрақ, Байғожа, - деді Бекжігіт видеотелефонына қарап қойып, — алып кесіртке- динозавр әлі аспандағы нәрсе. Кім біледі, оның денесінің қандай жағдайда екенін. Олар әлі қолмен де ұстап көрмеген болар. Оны көтеріп алып, ғылыми зерттеу базасына жеткізу, арнайы қоймаға қою да оңай іс емес. Мен өзім де ертең олармен байланысармын. Сонда көп нөрсені анықтаймын. Оған дейін олар да біршама іс тындырар. Келіп хабар айтқаныңызға көп рақмет. Мұнда әлі қысқа мәжіліс те ашармыз. Сонда біраз мәселе шешілетін болады. Әзірге өз жұмысыңызды алаңсыз істей беріңіз.

Байғожа басқа сөзге келмеді. Бекжігіттің қолын қыса алып, басын мәдениетті түрде бір изеп, сыртқа қарай бет алды. Академия басшысы да бұл кезде пәтеріне қайтуға жиналды.

**Ұйқыдағы алып**

Айдың солтүстік бүйіріндегі қазаншұңқырдың ішкі жағындағы мұз-тоңды бұрғылау мен аршу жұмысы біраз жеріне жеткен. Алдын ала экранная байқалып алынған алып кесіртке-динозаврға да қол тигізетін мезгіл жеткен-ді. Үлкен көтергіш техникалардың бірнешеуі қатар тұрып, алып жатқан үңгір тасты қоса көтеріп былай шығарған. Алғашында ол мұз жамылыңқысының астында кәдімгі тас шоқысындай болып жатқан-ды. Енді оның үлкен орны опырайып қалған. Бейне бір төбесінен опырылған шахта тәрізді. Егер оның жанына адам аяғы тисе, тайып, ішіне құлап та кетер еді. Бірақ оған жақындаған адам жоқ. Техникалардың ұзын көтергіш сатылары ғана олай-бұлай жылжып жатты. Қазаншұңқырдың ішіндегі тегісте, сырт жағында көптеген айналы жүйелер көлеңкені кәдімгідей сейілтіп жіберген. Күн сәулесінің жинақталған ыстығынан мұз-тоңның кей жұқалары кәдімгідей еріп те жатыр. Мұз қабатының жалпы жіпсуі енді адамның аяқпен тұруына мүмкіндік бермейді. Қандай мықты, қандай тікенекті аяқ киім болса да ол лып деп тайып кетеді. Бірақ техникалардың алапат табандары ең қатерсіз, тіренішті жерге орныққан.

Олардың салмақтары аса ауыр болғандықтан мұнда да қозғалыссыз тұр. Егер солар Жерде болса, табандарының астындағы қара жерді ойып жіберген болар еді. Ал мұнда тартылыс алты есе аздықтан сол алыптардың өздері де қанша дегенмен жеңілденген. Жылжу, көтеру барысында техникалардың бүкіл денесі қозғалақтайды.

Мұндағы салмағы жеңіл тек техникалар ма, осыдан жетпіс миллион жыл бұрын келген мына үлкен үңгір тас та, оның ішінде мәңгілік ұйқыда жатқан алып кесіртке-динозавр да жеңіл. Жерде болса, мұны қанша көтергіш қатар тұрса да қозғай алмас еді. Ай тартылысының бір құдіреттілігі де осында-тын.

Техник алар сырттан қараған адамға өз бетімен қозғалып жатқан адамдай көрінеді. Өйткені, олардың әрқайсысында күрделі манипуляторлар бар. Көтергіш сатылары өз алдына. Солардың епті қозғалыстары сырттан қараған адамға шынымен-ақ ерекше әсер береді. Бірақ оны қызықтайтын уақыт бар ма. Мұндағылардың бәрі де өздеріне берілген тапсырманы орындау әрекетінде. Көтергіш техникаларда отырған жігіттер мен қыздар видеобайланыс арқылы бір-бірлерімен жиі-жиі сөйлесіп, үлкен тас үңгірді ішіндегі алып кесіртке-динозаврымен бірге көтере түсіп, ең ыңғайлы деген жерге қойды. Содан кейін техникалардың епті манипуляторлары тас үңгірдің жан-жағын, қойылған орнын тексерді. Тас үңгірдің үсті де қалың мұз-тоң болатын. Көтеру мен былай апарып қою кезінде манипуляторлармен ұстауда біраз қиындықтар да туғызған. Қанша епті, қанша мықты болса да мұздың аты мұз. Оған үйкеліс күшін арттыру да оңайға түспеген. Бірақ ғалымдар көздеген мақсаттарын орындап шықты. Тас үңгір алып кесіртке-динозаврмен бірге тегіс жерге қойылғаннан кейін айналы жүйелерден түсіп тұрған Күн сәулесінің күші шамалы әлсіретілді.

Өйткені тас үңгірдің үстіндегі мұз қабаттары ери бастаған-ды. Оның үстіне үңгір ішіндегі алыптың жай-күйін толық білмей тұрып, бойын жылытуға болмайтын еді. Ғалымдардың негізгі назары да енді соған ауған. Тас үңгір қойылған бетте-ақ кейбір ғалымдар мен бірге жүрген тележурналистер оның жан-жағынан әбден телефильмге түсірді. Содан кейін көтергіш техникалар кейін әкетіліп, орнына тас үңгірді тіліп-кесетін басқа техника әкелінді. Олай етпейінше алып кесіртке-динозаврдың түр-пошымын анықтап көру әлі де мүмкін емес еді. Осы бір сәт те ғалымдар үшін мейлінше толқулы сәт болды.

Техникалар аса қуатты лазерлік араларымен тас үңгірді бірнеше жерден кесті. Мұндай ара үшін қалың мұз-тоңның түкке тұрмайтын қабат екені де бірден байқалды. Ол әп- сәтте екіге жарылды. Бірақ бұл аса жауапты іс еді. Өйткені алып кесіртке-динозаврға ешқандай зақым келтірмеу керек. Бұл басты нәрсе. Сондықтан да тас үңгірді лазерлік арамен кесу кезінде Есеналы Мұхитұлының өзі сол техниканы басқарушы Қали Таужанұлының жанында отырды. Ол да әрбір қалт қозғалысты жасар алдында Есеналымен кеңеседі. Бұл айдалада, қазаншұңқырдың ішіндегі көлеңкелі жалда болып жатқан оқиға делінгенімен, мұны Жер шарындағы күллі адамзат та телехабар арқылы көріп отырған-ды. Сондықтан да әрбір қозғалыс аса жауапкершілікті талап етеді. Қалидың маңдайынан шып-шып тер шыққан. Есеналы да мәз емес. Осы құрамның басшысы болғандықтан бар жауапкершілікті мойнына артып, бар білімін де, тәжірибесін де осыған арнап отыр.

Тілініп алынған мұз құрсаулы тас бөліктері екінші техникамен былай алынып, тегіс бір жерге жинап қойылып жатты. Енді бір кезде алып кесіртке-динозаврдың арқа жаны да көрінді. Алдын ала арнайы экраннан көргендей күйде жатыр. Жуан әрі ұзын құйрығы денесіне оралған. Крокодилдің пошымына келетін үлкен басы төмен түсіп, тасқа тиіп жатыр. Екі үлкен көзі тарс жұмулы. Дөңестеніп келген алып арқа жоны үңгірдің жоғарғы қабырғасына сәл-ақ тимеген екен. Егер аса ептілікпен кеспесе, оған шынымен-ақ залал келтіріп алуға мүмкіндік бар-ды. Енді барлық істің сәтті өткені ғалымдарды қатты қуантты.

Тас үңгірдің үсті алып кесіртке-динозаврды көтеріп алуға болатындай етіп кесіп алынғаннан кейін оның бар дене пошымы ғалымдардың көз алдында тұрды. Тек ғалым- дар емес-ау, осы жерден Жерге тікелей телехабар беріп тұрған журналистер арқылы күллі адамзат та демін ішке тартып, тамашалап отырды. Бірақ сонау бір заманнан бері мәңгілік ұйқыда жатқан алып кесіртке-динозавр ғана бұл жағдайдан бейхабар еді. Енді оған не істесе де сезбейді. Бар денесінің тоң болып қатқаны сондай үстіне шығып қызықтауға да болар еді.

Бірақ мұнда тұрғандардың бәрі бала емес. Оның өз пошымын, ғажайып ерекшелігін зерттеушілер. Есеналы мен Саматайдың жүздері бал-бұл жанған Қуанбай қайтсін. Жер тарихында ел тарихында мұндай тамаша жаңалық болған емес-ті. Оның үстіне адам түсіне үш ұйықтаса кірмейтін Ай бетінен, қазаншұңқырдың мәңгілік көлеңкесінен табылып отыр. Ғалымдар мұндай ғажайыптың барын бұдан да бұрын білген-ді. Енді сол болжамдары қалтқысыз дәлелденіп отыр. Соның өзі де бір қуанып еді.

Алып кесіртке-динозавр жатқан тас үңгірдің үстіңгі жағы үлкен етіліп кесіліп, бөлектеп алынғаннан кейін ғалымдар топ-топқа бөлініп, көтергіш техникаларға отырып, олардың герметикалық кабиналарынан, мөлдір терезелерінен алыпты анықтап көруге кірісті. Ал жерге түссе, оны байқау қиынға соғар еді.

Енді ғалымдар сол техникалардың кабиналарында отырып, бір-бірімен видео-байланыс арқылы пікірлесуге кіріскен. Алыпты суретке, киноға, видеолентаға түсіру әлі саябырсыған жоқ. Қайта үстінен қарағандағы көрініс жаңағысынан да ерекшеленіп кеткен тәрізді. Бәрі де адам баласы ешқашан көрмеген ғаламат жануардың куәсі болып тұр Есеналы тіпті өз көзіне өзі сенбейтін дәрежеде қарайды. Еш тоймайды. Саматайдың қуанышында болса да шек жоқ. Қанша дегенмен өзі палеонтолог болғандықтан ең ке- ректісін тапқандай.

Енді оған осы Айда тағы біраз уақытқа қаласың десе де ешбір сөзге келмей келісімін берер еді. Ол казір енді мына алыптың денесін қалай бұзбай сақтау керек деген де ойға келген. Бірақ одан бұрын да жасалатын істер аз емес. Бәрінің де бастарындағы бірінші үміт - «Қазақстан» ғылыми зерттеу базасындағы Ай асты қоймасы. Соған ғана апаруға болар еді. Ал одан кейінгі жағдайды тағы ойластыру керек. Ол қоймадағы температура да дәл мына жердегі мәңгілік тоңдай емес. Жылылау. Тек Күндікі ме, Ай қойнауынан келетін жылу да аз болмайды. Сондықтан алтын тауып алып, қайда жасырарын білмей сасқан адамның кейпінде тұр бәрі де. Бірақ бұл бір ғана адамның шешетін ісі емес. Көп ақылы бәрін де шешеді. Есеналы сияқты салдарлы да сабырлы басшы қай нәрсені де байыппен ойлайды.

Ғалымдар алып кесіртке-динозаврды ұзақ қызықтады. Жарығын күшейте түскен айналы жүйелер де осы кезде ерекше ұнамды болып кеткен. Кейбірлері сол айна жаққа қарап та қояды. Айнада жанақталған сәуленің қызуы тас үңгірдің қалың мұзын біршама жібітіп те үлгерген. Ғалымдардың қалың қолғаптары оған тигенде тайқып жөнеледі. Үстінен бақылау жүргізу аяқталған соң бәрі қайтадан төменге түсті. Ендігі мақсат та алыпты тас үңгірімен бірге тегіс алаңға қарай жылжытып әкету еді. Оған арналған техникалар да жеткілікті мұнда. Олардың бір-екеуі радиобайланыс арқылы хабар алысымен-ақ келіп жеткен. Одан кейін алып жүк кемелер тас үңгірді «Қазақстан» ғылыми зерттеу базасына алып кетеді.

Есеналы техникалар жақындасымен радиобайланыс арқылы тас үңгірді қалай қарай жылжыту керектігін түсіндіріп жүр. Қасында Саматай бар. Саматайдың уайымы де енді күшейе түскен. Ол жетпіс миллионнан аса уақыт мұз құрсауда жатқан тас үңгірдің де, оның ішіндегі алып кесіртке-динозаврдың да бүлініп қалмауын ойлайды. Техниканы басқарушылар да сезеді мұның аса жауапты іс екенін. Тек қана өздері ме, бұл кезде Жер ғаламшарындағы күллі адамзат қадағалап отыр. Мұндай ғажайып, сирек жануарды кімнің көргісі келмесін. Бәрі де оны қолмен бір ұстап көруді де арман етеді. Жаңа ғана жас ғалымдар алып кесіртке-динозаврдың ауызын, маңдайын, тас үңгірдің екінші шетіндегі жиырылып жатқан үлкен құйрығын алақандарымен сипаған. Егер ол тірі болса, осындағылардың бірі де жақындай алмас еді. Тіпті ол мына ғаламат техникалардың өзімен де айқаса кетуден тайынбайды. Енді бәрі де болады. Тек тас үңгірден шығаруға рұқсат жоқ. Ғалымдар кеңесе келе осындай шешімге тоқтаған.

Тас үңгірді жылжыту да оңайға соқпады. Оның кенеттен бөлініп кету қаупі де бар еді. Сондықтан оны алғаш мұз құрсауынан шығарған көтергіш техникалар қайта көмекке келді. Олар алғашқыдай оны еппен қозғалтып, астыңғы жағына жалпақ тақталарын салды. Содан соң жайымен жоғары көтерді. Тас үңгір де, ішіндегі алып кесіртке-динозавр да қаншалықты үлкен болса да, тап осы кезде ертегідегідей бір құбылыс өтіп жатты. Тұрған ғалымдардың кейбірінің көзіне аңыздағы Толағай жылжытқан тау елестеп кеткендей. Тас үңгір жайымен қалықтап қозғалып, тегіске жақындады. Оны осылай жылжытып тұрған ғаламат биік көтергіш техниканы аспанға қарамаған адам байқамас та еді. Бейне бір тауға жан бітіп, өзі көтеріліи, өзі қалықтап ұшып бара жатқандай бір көрініс-ті.

Тас үңгір өкетіліп бара жатқанда қалғандар қарап тұрмады. Ғалымдардан басқалары көлеңкедегі мұзды одан әрі қарай бұрғылауды жалғастырды. Оның астынан түрлі ба- лықтардың, жәндіктердің таңбалары түскен тастар да шығып жатты. Оларды стратиграфтар былай алып шығып, мұқият қарап, пневмоқұбыр арқылы лабораторияларға жөнелтіп жатыр. Мұндағы қызу қозғалыс, тып-тыныш жататын Ай табиғатын да жандандырып жіберген. Әсіресе, алып кесіртке-динозавр шыққалы, өсімдіктер, балықтар мен жәндіктердің тасқа түскен бейнелері табылғалы Ай табиғаты ерекше ыстық көрініп кеткен.

Енді Айды мүлдем бейтаныс дене деуге де негіз қалмадай еді. Бір заманда Жер мен Ай бір-біріне тас лақтырысып та көрген тәрізді. Бірақ мұны ешкім де әзілге айналдырып жатқан жоқ. Қайта бір кездері болжалданғанның шындыққа айналғанына қайсысы да іштей қуанышты. Ғалымдар үшін қаншама зерттеу жұмысы табылды. Бір ғана алып кесіртке-динозаврдың өзі ғажайып жаңалық болып отыр.

Тегіс алаңға жеткен соң көтергіш техника тас үңгірді жайымен төмен түсірді. Алдын ала астына қажетті нәрселерді қойғандықтан оны ендігі кезде көтеру де жеңілге түспек. Тас үңгір тәмен қарай түскен мезетте ғалымдар кейіндеп, алыстан карап тұрды. Оның үстіне көтеріп келе жатқаны болашақ үйдің бір қабырғасы емес, кәдімгідей шағын тау. Бұдан кейін кім-кімге де Ай үстіндеп көптеген қазаншүңқырлардың ортасындағы шоқылардың неден пайда болатынын басқаша ойлауға тура келер еді. Бірақ оған негіз жоқ. Айдың бетіндегі қазаншұңқырлар мен оның солтүстік, оңтүстік бүйіріндегі қазаншұңқырларды салыстыруға болмайды. Басқа қазаншұңқырларда мұндағыдай мәңгілік көлеңкенің болмайтьшы белгілі. Сондықтан олардың ішінде тап осы сияқты тарихи ғажайыптың сақталуы да екіталай. Рас, оның ішіндегі қалың қабаттардан реголиттердің шығуы мүмкін. Ал мынандай алып кесіртке-динозаврдың осылайша бүп-бүтін, сол замандағысындай сақталуы сиректің сирегі.

Тас үңгір тегіс жердегі алдын ала дайындалған, астына қажетті төсеніш салынған тұсқа қойылған соң үлкен техника тақталарын шығарып-шығарып алып, кейін қарай жүріп кетті. Басқа техникалар да енді алыста қалған. Олардың көбі қазаншұңқырдың көлеңкесіндегі қалың мұз қабатын әлі де бұрғылап, аршып жатыр. Есеналы мен Сама- тайдан басқа ғалымдар да сонда. Есеналы енді тас үңгірдщ жан-жағын анықтап көре бастады. Саматай да соңында келеді. Оны көтеріп алып, осы жерге әкеліп қойған техниканы басқарушы жігіт те келіп қалған. Тек ол емес, осы іске қатысты көптеген мамандар жиналды. Есеналы сәлден соң жарықты күшейту керектігін ойлап, телебайланыс арқылы қазаншұңқырдың күнгей жағындағы айналы жүйені басқарушыларға мән-жайды түсіндірді.

Содан кейін-ақ тас үңгірдің жан-жағынан жарық сәулелер ағылды. Жаңа ғана күп-күңгірт болып тұрған тас үңгірдің бұжыр-бұжырына дейін ап-анық көрінді. Ғалымдар оны ұстап көріп жатыр. Ал алып кесіртке-динозавр болса, сол қалпында, мәңгілік ұйқыда. Оның жонын балтамен шапсаң да селт етер емес. Тас үңгірді төңіректеп жүргендер өз көздеріне өздері сенбегендей күйде қарайды. Бірде жақындап барады, енді бірде қайтадан кейін шегінеді. Алын кесіртке-динозаврдың ғаламат денесі өзінше бір төбедей көрінеді. Егер оның үстіне шықсаң да былқ етер жайы жоқ. Тек ең ғажабы, оның осыншама мерзімде өзгермегені. Есеналы алып кесіртке-динозаврдың қарсы алдына келіп, оның ғаламат басына, көздеріне, жұмулы аузына мұқият қарады. Содан соң қасындағы Саматайға бұрылып:

- Менімше, мына сабазың шынымен-ақ күрт түскен суықтан өлген! Ал былайша денсаулығында зақым жоқ-ау деймін!

- Ендеше, байқаңыз, тіріліп кетіп жүрмсін! - деді Саматай көңілді болғандықтан әзілге бұрып.

- Содан да тайынбас! Айтпақшы, қараңызшы, басын- дағы мұздар еріп түсіп жатыр!

- Жарықты азайту керек! - деді Саматай.

- Мұның дұрыс! Ең қымбат қазба байлығымыздан айырылудың жөні жоқ!

Есеналы қолына телебайланыс құралын алды да:

- Жарық сәулесін азайтыңыздар! Алып кесіртке-динозаврдың маңдайы терлей бастады! - деп, Саматайға қарап көзін қысып қойды.

- Түсіндік! — десті айналы жүйедегілер де әзілді түсініп, - азайтамыз!

Артынша тас үңгірге қатты түсіп тұрған жарық сәулесінің күнгі азая берді. Жаңа ғана ери бастаған су да қайтадан қатып, тоқтап қалды. Температураның мұндай күрт өзгергіштігінің де бір пайдасы осы жерде тиді. Егер атмосфера болса, бүйтіп күрт өзгермес еді. Ал Айда көлеңке мен күнгейдің айырмашылығы жер мен көктей. Сол үшін де комбинезон керек. Ал оның ішіндегі температура қашанда он сегіз бен жиырма үштің арасын- да болады. Сондықтан да мүндағылар кейде өздерінің Ай үстіндегі вакуумдық ортада жүргендерін үмытып кетеді.

Ғалымдар алып кесіртке-динозаврды әбден қарап алған соң алдағы істеріне кірісіп кетті. Ол істері - тас үңгірді алып кесіртке-динозаврымен бірге Қазақстан ғылыми зерттеу базасына жеткізу еді. Бірақ оны Айдың күндізгі мезгілінде апаруға болмайтын. Сондықтан да ол іс түн мезгіліне қалдырылды.

**Қоймадағы дайындық**

Ай күнінің де, түнінің де екі аптаға созылатыны ғалымдарға үйреншікті бола бастаған. Алғашында соншалықты ұзақ көрінетін. Сол екі аптаның ішінде көз алдарындағы Жер шары өзінің ширегін он төрт рет өзгертеді. Ол аралықта Жердегі адамдар жарты айлық жұмыс күндерін аяқтайды. Демалыста жүргендердің мерзімі бітеді. Тағы басқа көптеген іс бітеді. Егер Ай есебімен жүретін болса, сол он төрт күннің ішінде не күн, не түн мезгілі ғана өтер еді. Ал Айда бір тәулік өту үшін жиырма сегіз күн керек.

Ғалымдардың бір қуанышты жағдайы Айдың солтүстік бүйіріндегі қазаншұңқырдағы мұз-тоңды бұрғылау мен аршу жұмысын тал түстен ауған мезгілде бастағаны еді. Ал бұл олараға қарай уақыт таяды деген сөз. Соның өзінде де біраз уақыт бар еді. Айдың әрбір ендігіндегі Күн сәулесінің көрінуі әрқалай емес пе. Сонда ендігі жарық түскенге дейін бір жарым аптадай уақыт бар екен. Бұл уақыт ішінде көп нәрсені үлгеруге болады. Ғалымдар алып кесіртке-динозаврды тас үңгірімен бірге Күн сәулесі түспейтін жерге мықтап орналастырып, жан-жағын қоршатып, қарауылдар қойдырды. Енді ол жай тас қана емес, тарихи мәні үлкен ғажайып бір жануар еді. Оны бәрі де түсінген. Ең бастысы күллі Жер шарына әйгілі болған сол жануарды бүлдіріп алмау. Бәрі де сол үшін жанталас.

Есеналы мен Саматайда бүгінде ұйқы жоқ. Ұйқылары төрт-бес сағаттан аспайды. Қалған уақыттың бәрінде қоймадан шықпайды. Ол қойма Қазақстан ғылыми зерттеу базасынан аса қашық жерде емес-ті. Екі арасы құбыр жолмен байланысқан. Ол құбыр ішінде жіңішке рельспен кішкене көлік те жүреді. Пневмокөлік те бар. Рельспен жүретін көлік негізінен жүк тасуға арналған.

Ал пневмокөлікпен ғалымдар мен сол қойманың қызметкерлері жүреді. Мұнда тынымсыз тіршілік. Ал алып кесіртке-динозавр табылғалы іс қарбаласқа айналған. Ары- бері зуылдап жүріп жатқан көліктер, оның қатарындағы мөлдір қүбыр ішімен ысқыра аққан пневмокөліктер. Есеналы мен Саматай пневмокөлікпен Жер есебімен бірнеше тәулік ішінде талай рет барып қайтып, талай істің басында болды.

Мұндағы негізгі іс қойманың ішіндегі көптеген заттарды «Қазақстан» базасына тасу болатын. Өйткені, әлгі алыптың денесі оңайлықпен сыя қоймайды. Онан кейінгі қиын- дық сол қойманың үсті жағындағы қалың бетондарды көтеріп ашу керек. Алып кесіртке-динозавр өзі жатқан тас үңгірімен бірге сол арқылы ішке түсіріледі. Ғалымдардың алдын ала жоспарлауынша, бұл өзі Айдағы ғажайып тұңғыш музей болмақ. Ал оны Жерге тасымалдаудың реті жоқ-ты. Ол көп қиындыққа соқпақ. Оның үстіне алып кесіртке-динозаврдың мұз болып қатқан денесі ерімеуге тиіс. Ерісе, барлық еңбектің жоққа шыққаны. Ол бүлінеді. Сол үшін де дайындық қарбалас жүрді. Қоймадағы көптеген қажетті заттар рельспен жүретін кішкене поездармен «Қазақстан» ғылыми зерттеу базасындағы басқа шағын қоймаларға тасылды. Анау-мынау сыймағандарын бөлшектеуге тура келген. Қалай дегенде де қойманы белгілі мерзім ішінде тазарту қажет болды. Есеналы мен Саматайдың қадағалаулары мен кеңестері нәтижесінде іс тез аяқталды.

Үлкен қойма қажетті заттардан тазартылғаннан кейін оның іші біраз өзгеріске ұшырады. Бәрін де алып кесіртке- динозаврдың орналасу ыңғайына қарай жасады. Кей жерлері кеңейтілді. Жерден келгендер кіріп келгенде оның келбетінің қалай әсер беретіні де суретшілік тұрғыдан сын көзбен қаралды. Бәрі де жақсы болатын сияқты. Мұндағы істі зоолог Марқасқа Нақысбекұлы қолына алған. Оның қарамағында ондаған адам бар. Қойманың сыртындағы төңірегіне осыдан бір тәулік бұрын бірнеше көтергіш техникалар әкелінді.

Біразы сол Айдың солтүстік бүйіріндегі қазаншұңқырда қалған. Олар алып кесіртке-динозаврды әкелетін әуе жүк кемесіне салуға керек.

Қойманың ішін біршама өзгерткеннен кейін оған тоңазытқыш орнату ісі басталып кетті. Ол да аса қажет нәрсе еді. Өйткені, Ай бетінің Күн көзі бар кезде қатты қызатыны белгілі. Оған қоса Айдың қойнауының жылуы тағы бар. Ол алып кесіртке-динозаврдың денесіндегі мұзды ерітуге апарып соғады.

Ал мұз еріді деген сөз ғажайып жануардың денесі бүлінді деген сөз. Сондықтан ең басты істің бірі де осы тоңазытқыш еді. Ай түнінде оның қажеті жоқ. Өшіріліп тасталынады. Ал Күн көзі қойманың үстіне түскен мезеттен бастап ол іске қосылады. Оның бәрі электронды жүйелермен жабдықталған.

Тоңазытқыштың біразы осы қойманың өзінде де болатын. Бірақ іске қосылмаған-ды. Қосымша ретінде жатқан еді. Енді оны да қолданудьщ реті келген.

Бұл жерде сол жүйемен айналысатын жігіттер тобы қызу іске кірісті. Барлық нәрсені қалай орналастыруды біле тұрса да ол жігіттер Есеналы мен Саматайдан ақыл-кеңес алып отырды.

Тоңазытқыш жүйесі токты Ай бетіндегі Күн панельдерінен алады. Ол энергия Күн сәулесі қайта түскенге дейін толық жетеді. Жетпеген күнде қосымша ядролық энергия қондырғылары да бар. Олар басқа жерге орнатылған. Қазақстан ғылыми зерттеу базасындағы күллі күрделі жүйелерді токпен қамтамасыз ететін де негізінен ядролық энергия қондырғылары. Сол жағынан келгенде тоңазытқыштардың мүлтіксіз жұмыс істейтініне шүбә келтіруге болмайтын еді. Айналасы бірнеше Жер тәулігінің ішінде-ақ қойма іші адам танымастай болып өзгерді. Одан кейінгі іс сыртқа көшті. Бұрын оның үсті осы Айдың майда шаңынан жасалған цемент ертіндісі мен бетоннан қалың етіп құйылған болатын. Енді қойманы айнала тұрған көтергіш техникалардың епті қолдары сол тас тақталардың сылақтарын аршып, былай тастап, тақталардың өздерін жайымен көтеріп, бір шетке жинады. Бұл кезде Күн көзі де батысқа таяп, сәулесі қиғаш түсіп тұрған. Қойманың айналасындағы кейбір биік шоқының қою қара көлеңкелері қойманьщ тап сол ашылған жеріне де түсіп үлгерген-ді. Сондықтан оның төбесін ашу қауіпсіз. Іштегі жүйелерді қыздырып жіберетін Күн сәулесі жоқ. Егер ол түссе, сөзсіз, қойма ішіндегі кейбір ыстықты қаламайтын жүйелер істен шықпақ. Өйткені, мұндағы Күн сәулесінің қыздыру күші қалың линзамен жинақтап жіберген сәулемен бірдей. Қызуы да демде, сууы да демде. Көлеңке түсісімен-ақ айнала қақап қоя берді. Термометрлердің сұйықтары да жылынатын жер іздегендей төмен қарай зырғып жөнелген. Бұл Айдағылар үшін үйреншікті жағдай. Сондықтан ешкім де термометрге қарап, балаша қызықтап тұрған жоқ. Қайта, қолдарындағы сағаттарына жиі- жиі қарап, істің бітуін көздейді.

Көтергіш техникадағылар да ширақ басқаруда. Қалып тас тақталарды алып былай қойғаннан кейін-ақ қойманың бар құпиясы ашылып қалғандай болды.

Былайша айтқанда бұл да бір ашық қалған ескі шахтаны көзге елестетеді. Уақыт өткен сайын баяу да болса көлеңкелер ұзара түсті. Кейде мұндай қарбалас іс жасағанда уақыттың тез өтетін әдеті бар емес пе. Осы екі арада ғалымдар мен техниканы басқарушылар, тағы басқа мамандар тамаққа бірнеше рет барып келді. Өйтпеске шара жоқ. Адам баласы жаралғалы Жердің тәуліктік тіршілігіне қалыптасқан. Күн бойында ол үш мезгіл тамақтануы тиіс. Ал түн мезгілінде ұйықтайды. Жерден келгендер сол тәуліктік кестені бұзған емес. Бұзуға да болмас еді. Өйткені, ол денсаулыққа әсер етпек. Денсаулық жоқ жерде еңбек болса да еңбек емес. Ғалымдардың араларында дәрігерлер де бар.

Жедел көмек көлігі де әрқашан бірге жүреді. Жедел көлік дегенде мұндағысы алты кісілік пневмокөлік. Кенеттен ауруға шалдыққан кісіні ол әп-сәтте Қазақстан ғылыми зерттеу базасындағы орталық ауруханаға жеткізеді. Оған дейін дәрігерлік жүйелерімен көмек көрсетіледі.

Қойманың үсті сай-жырадай болып қалды. Енді ғалымдар да, басқа мамандар да оның жан-жағынан қарап жүр. Егер алып кесіртке-динозавр кірер есіктен сыяр болса, мұндай артық жұмыс болмас еді. Енді амал қанша, Жер тарихында, ел тарихында алғаш болып отырған бұл оқиға үшін бәріне де көнуге даяр ғалымдар. Іс қызу жүрді. Өйткені, ғалымдардың ешқайсысында да мұндай жоспар үш ұйықтаса түстеріне кірмеген. Енді бір жұмысты, екінші бір көлденең жұмыс көлбеп кеткендей күй туған. Техниканы басқарушы жігіттер мен қыздар әдеттегілерінше көңілді. Бір-бірімен әзілдесіп те қояды. Сөйтіп іс қызып жатты. Қойманың іш жағы да реттелді. Алып кесіртке-динозаврдың жатар орны да дайындалды. Ғалымдардың ойынша, ол мәңгілік ұйқыда болғандықтан қозғалмайды. Ендеше, оның жан-жағына кең алаң жасаудың да қажеті шамалы. Төбесі де тиер-тимес болса жарап жатыр. Ғалымдар бұл жағын да мұқият бақылап көрді. Есеналы мен Са- матай қай жұмыстың да басында жүрді. Әрбір істің сапалы, нәтижелі болуын қадағалады. Сөйтіп, бұл дайындық та бітті.

**Жерден келген мамандар**

Алып кесіртке-динозаврды қоятын қоймадағы орын дайын болғаннан кейін Есеналы Мұхитұлы Қазақстан ғылыми зерттеу базасына оралып, Жермен байланысты. Бұл кезде Жердегі, Қазақстандағы және басқа елдердегі ғалымдар бірігіп, арнайы мәжіліс өткізіп жатқан еді. Олар мәжілістерін осы қойманың дайын болуына қарай туралаған. Қойма жөнінде осындағы арнайы теле-тілшілер хабар берісімен-ақ ғалымдар да Қазақстан астанасындағы Достық үйіне жиналған. Осында олар Айдан табылған ғажайып нәрсенің мән-жайын жан-жақты талқылап жатты. Жер шарындағы кей елде бір ғана көсемнің денесін сақтау үшін бір институт жұмыс істейді. Ал мына ғаламат жануардың денесін одан әрі бұзбай сақтау үшін күллі елден ғалымдар келіп бас қосқан.

Бірақ институт құралар жайы жоқ. Дегенмен, табылған нәрсені сақтау да үлкен өнер. Ол тек Казахстан емес, күллі Жер шары ғылымы үшін керекті нәрсе. Сондықтан оны қалай болса солай қоя салудың да жөні жоқ.

Егер осы оқиға Жер шарында болса, ғалымдардың бәрі де баяғыда жетіп келер еді. Ал Ай мен Жердің арасы аз қашықтық емес. Оны былай қойғанда «Қазақстан» базасындағы тіршілікке қажеттінің бәрі де есептеулі, шектеулі. Ол жеткілікті болғанның өзінде қаншама уақыт керек. Жол шығыны болмақ.

Сондықтан да ғалымдар табылған алып кесіртке-динозаврдың суреті мен кинолентасын місе тұтпай мәжіліс ашуды жөн көрген. Көбінің ойында Есеналы мен Саматайға көптеген сұрақтар да қою жоспары барды. Ол күткен сәттері де келді. Есеналы байланыс торабындағы шағын кабинаға кірген бетте кезекші байланысшы қыздар Жерді қосты. Экран әдеттегіше Жер шарын, Қазақстанды, астанасын, сонан соң Достық үйінің кең залын көрсетті. Дөңгелек пішінді үлкен үстелді айнала отырған ғалымдар оның бәрін экраннан анық көрді.

Оператор көріністі бірте-бірте үлкейтіп, Бекжігіт Нұрбайұлына әкелді. Оның жүзі тап Айда тұрғандай ап- анық еді. Бекжігіт осыдан біраз бұрын Байғожа Шарапатұлынан осы жаңалықты естіген-ді. Енді Есеналы Мұхитұлының өзімен тікелей сөйлеспек. Соңғы минутгар зырғып өтіп жатқанда залдағы ғалымдар демдерін ішке тартып отырған еді. Олардың ішінде Жер шарының ірі-ірі елдерінен келген әр түрлі саланың мамандары бар. Олардың алдарында келген елінің аты үлкен етіліп жазылып қойылған Бекжігіттің бейнесі үлкейтілген кезде алындағы кішкене тақтайшаға жазылған «Қазақстан» деген жазу да көзге оттай басылды. Айдағы Есеналы туған жердің ыстық лебін сезінгендей экранға жақындай түскен. Бекжігіт адам психологиясын біршама біледі. Ол Есеналының Жерді сағынып отырғанын бірден сезді.

- Сәлеметсіз бе? — деп бастады сөзін Есеналы сәл толқып.

- Аманбысыздар. Жағдайларыңыз қалай? Бәрі дұрыс па? - деп жөнелді Бекжігіт Нұрбайұлы да.

- Бәрі жақсы. Қазір ғана Қазақстан ғылыми зерттеу базасының маңындағы қоймадан оралдым. Бәрі дайын. Енді Айдың солтүстік бүйіріндегі қазаншұңқырдан табылған алып кесіртке-динозаврды әкелуге болады.

- Ол жағынан хабардармыз, - деді Бекжігіт, - біз сіздерге әрқашан сәттілік пен жеміс тілейміз. Біз бүгін осында жиналып отырмыз. Мұнда Вашингтон, Париж, Лондон, Токио, Пекин және басқа ірі елдерден келген әйгілі ғалымдар отыр. Бәрі де сізбен жүздесіп, тілдескілері келеді. Ал қажет деп табылғанда бірнеше елдің ғалымдары көмекке жіберіледі. Олар жүк кемелермен бармақ. Енді өздеріңіздегі жаңалықты айта беріңіз.

- Айтатын не бар. Бәрі жақсы. Мұз құрсаудағы алып кесіртке-динозаврды қалай аршып алғанымызды телехабарлардан жақсы білесіздер. Соңғы жаңалықты айттым.

- Жалпы, денсаулықтарыңыз, көңіл-күйлеріңіз қалай?- деді енді Бекжігіт сәл шалқайып, - алып кесіртке- динозаврды айтамыз деп денсаулық пен көңіл-күйді сұрау- дан да қалдық. Ол жағын айып етпеңіз.

- Оқасы жоқ. Бәрі жақсы, Бекжігіт Нұрбайұлы, - деп Есеналы бір қозғалып қойды, - осы істің жемісті болып жатқаны да сол денсаулық пен көңіл-күйдің дұрыстығынан емес пе?

- Оның рас, Есеналы, - деп айналасындағыларға қарап қойды Бекжігіт, - енді мына меймандармен амандасыңыз. Сізбен тілдескісі келетіндері де бар.

- Мен де дайынмын, — деді Есеналы.

Соны күткендей экранда Саматай көрінді. Ол шұғыл жұмыстарымен өзінің лабораториясына кеткен болатын.

Енді келіп жеткені осы. Есеналы да жалғызсырап отырған Саматай келісімен кішкене еркінсіп қалды. Өйтпей қайтсін, екеуі осы істің ыстық-суығын бастарынан кешіріп келе жатса. Қалғандардың да көмектері ұлан-ғайыр. Бірақ басшы болғандықтан не күмән сұрақ туса да, не қиындық кезіксе де бәрі Есеналыға келеді. Есеналы ондай кезде Саматаймен ақылдасады. Сөйтіп, ол өзінің ең жақын жанашыр серігі болып кеткен. Ендігі жерде Есеналы ғалымдардың қайбір сұрағына жауап беруге де дайын. Ал Саматай болса да палеонтолог. Мән-жайды толығырақ түсіндіруге мүмкіндігі мол.

Осындай аз үнсіздіктен соң сұрақ қою басталып та кетті. Қазақ Ғылым академиясының басшысы Бекжігіт Нұрбайұлы алғашқы сөзді Вашингтоннан келген ғалымға берді. Ол қасқа бас, қыр мұрынды, көзі сәл шүңірейщкі, толық денелі, орта бойлы кісі еді. Өзін ол Нейл Стаффорд деп таныстырды. Содан соң сұрағын берді.

- Айдың солтүстік бүйіріндегі қазаншұңқырдан табылған алып кесіртке-динозаврдың Жерден барғанына шүбә келтірмейсіз бе?

- Жоқ, - деді Есеналы жұлып алғандай, - біз оның мерзімін әбден есептедік. Бұл жануар осыдан жетпіс миллион жылдан аса уақыт бұрын өмір сүрген. Денесі сол күйде сақталған.

- Ендеше, оның денесі жылыған жағдайда тіріліп кету мүмкіндігі бар ма? - деді американдық ғалым.

- Оны айту қиын. Біздің ондай мақсатымыз жоқ. Алып кесіртке-динозаврдың тірілгенінен пайда да жоқ. Онан да осы күйінде сақталғанын дұрыс дер едік.

- Менің сұрағым бітті. Жауабыңызға көп рақмет. — деді

Нейл Стаффорд. .

- Мен Токио ғылым академиясының академигімін. Мамандығым палеонтолог, - деп бастады сөзін орта бойлы, арық, көзілдірік таққан ғалым, - алып кесіртке-динозаврды Жерге өкелу жөнінде жоспар жасалынды ма? Жасалынса, қашан орындалмақ?

- Алып кесіртке-динозаврды Жерге апару жөнінде әзірге әңгіме қозғалған жоқ, - деп жауап берді Есеналы, - бірақ оның Айда ұзақ болмайтыны да белгілі. Мұндағы тоңазытқыш бар қоймадан гөрі Жердегі мүмкіндік әлдеқайда мол. Сондықтан..

- Рақмет, — деді жапон ғалымы Гомикава Икку орнына жайғасып жатып.

Онан кейін де бірнеше сұрақтар қойылды. Есеналы мен Саматай олардың барлық сұрақтарына мүдірмей жауап беріп отырды. Бірақ Есеналы әдеттегісінше қолындағы сағатына қараумен болған. Онысын Жердегі ғалымдар да түсінген. Бекжігіт Нұрбайұлы сұрақ-жауап сеансы біткеннен кейін ғалымдарға қазаншұңқырдан тікелей телехабар беруді өтінді. Есеналы алдындағы панельдің бір түймесін басты да:

- Қыздар, Айдың солтүстік бүйіріндегі қазаншұңқырмен байланысты қосыңыздаршы, - деді.

- Қазір, - деді қыздардың бірі.

Жердегі ғалымдар тікелей телебайланыс арқылы алып кесіртке-динозаврды көргілері келеді, - деп қосты Есеналы.

- Түсішкті, - деді байланысшы қыз.

Артынша кең залдың оң жақ қабырғасындағы үлкен экран жарқ ете түсті. Содан кейін одан Айдың алыстан түсірілген бейнесі, жақындатылған, ұлғайтылған аймақтары көрінді. Жылжи келе бүгінде Жер шары тұрғындарына әйгілі болған қазаншұңқырға тірелді. Ондағы техникалар көшпелі үйшіктер мен тағы басқадай абыр-сабыр болып жатқан нәрселердің бәрі ап-анық. Енді бір кезде мұз құрсаудан шығарылып алынған тас үңгір мен оның ішіндегі алып кесіртке-динозавр көрінді. Ол көлеңкеде болғандықтан жан-жақтағы қуатты айналы жүйелерден Күн сәулесі түсірілді. Енді алыптың бұжыр терісі де ап-анық. Ғалымдар алдарындағы, оң жақ қабырғаны түгел алып тұрған экранға үңіле түскен. Жер тарихында тек болжам суреттерден ғана көріп келген алыптың шын денесін көрудің өзі бір ғажайып сәт еді. «Оның жанында жүрген қазақ ғалымдарының не арманы бар екен» деп те қойды іштерінен кей елдің ғалымдары. Айға дәл қазір ұшып кеткісі келгендері де аз болған жоқ.

Қазаншұңқырдағы тәжірибелі телеоператорлар да бұл жолы алыптың дене тұрқын ерекше анық етіп, бөліп-бөліп, баяу жылжытып көрсетіп жатыр. Жалпы, бұған дейін суретке салып, кинофильмдерде мүсінін қозғалтып көрсетіп келген алып кесіртке-динозаврдың тап өзінен аумайды екен. Ғалымдар өздерінен бұрынғылардың қалай дәл болжағандарына қайран да болып отыр. Бәрі де көкірек тұстарындағы тез аударғыш кішкене құралдары арқылы бір-бірімен тілдесіп, бірдемені түсіндіріп қояды. Бірақ мүмкіндігінше тыныштық сақтауда. Бір жағынан карағанда, бір кездері жап-жасыл елсіз әлемде емін-еркін жүрген жануардың енді мүлдем жасылсыз табиғатта жалғыз қалғаны да ғалымдарды ойлантпай қалған жоқ. Табиғатты қорғамаудың шегі адам бапасының өзін де осындай таңданарлық жағдайға душар етпесін деп тіледі әркім ішінен. Әрине, алып кесіртке-динозавр Жерде болғанда әлдеқашан еті ыдырап, сүйегі қурап кеткен болар еді. Ол өз-өзінен түсінікті нәрсе-тін. Ал мынаның дене тұрқының тап сол замандағысындай сақталуы ғажаптың ғажабы еді.

Телеоператорлар көрсеткен әрбір бөлікті ғалымдар мұқият қарап отырды. Бекжігіт Нұрбайұлы да байланысқа көшіп, сол қазаншұңқырдағылармен ара-тұра тілдесіп қойып отыр. Бұл қай жағын көрсет десе, телеоператорлар сол жағын анықтата түседі. Алып кесіртке-динозаврдың соншалықты бүтіндігі тіпті ол қазір тіріліп, екі қысқа аяғын жоғары көтере алдындағысына ұмтылатындай сезіліп кетеді. Енді оған тек жан ғана жетпей тұрған тәрізді.

Бойына жан бітсе, мына өзгерген ғажайып дүниені көріп бұлқан-талқан мінез көрсетер еді. Бірақ оған өзірге негіз жоқ. Ғалымдардың ешқайсысы да оның ғаламат мүсінін қызықтағаннан арта алған жоқ. Олай болуы заңды да. Жетпіс миллионнан астам жыл мұз құрсауында қатып жатқан жануардан не үміт күтсін.

Ғалымдар алып кесіртке-динозаврдың күллі дене тұрқын, жатқан жерін, тас үңгірін түгел анықтап көрді. Содан кейін Есеналы байланысты тоқтатқызды. Оң жақ қабырғадағы экран сөнді. Енді Саматай екеуі ғалымдармен екі арадағы әңгімелерін одан әрі жалғастырды. Жердегі ғалымдар Саматайға да бірнеше сұрақтар қойды. Ол да өзінің қалаған мамандығының небір қырларын білетінін танытып-ақ тастады. Жер шарының ірі-ірі елдерінен келген даңқты ғалымдар бұл іске аса ризашылық білдірді. Қазақ Ғылым академиясының басшысы Бекжігіт Нұрбайұлы Есеналы мен Саматайға жиынға қатысып отырған ғалымдардың атынан үлкен алғысын білдірді. Олар да бастарын изеп, жылы қоштасып, видеотелефонды сөндіруге ыңғай берген еді.

Сол мезетте байланыс торабында отырған кезекші қыз дыбыс күшейткіш арқылы Есеналыға:

- Жерден ұшып шыққан ғалымдар кемесі келіп қонды. Олар сіздердің істеріңізге араласатын болады, — деп мәлімдеді.

- Рақмет, - деді Есеналы орнынан түрегеп жатып, - қазір шығамыз.

Сөйтті де, болған жайды Жердегі ғалымдарға ескертті. Ондай арнайы кеменің Айға жіберілгендігінен ғалымдар да хабардар еді. Істеріне жеміс тілеп қала берді. Есеналы мен Саматай видеотелефонды сөндіріп, сыртқа қарай асықты.

Ай елінде осылай тіршілік етуге тура келеді. Өйтпеске шара жоқ. Айдағы әрбір минут талай нәрсені шешеді. Сондықтан екі ғалым байланысшы қыздарға рақметтерін айтып, дәлізден өткен соң сыртқа бір-ақ шығады. Базадағы Жер жағдайына жақындатылып жасалған орта адамды кәдімгідей демалтады.

Сондықтан да ғалымдар көп жағдайда оған сағынып оралады. Ай бетіне қайта шыққылары келмейтін кездері де болады. Бәрін де ақ пен қара түс жалықтырып-ақ жіберген тәрізді. Егер осы Айда өмір бақи жүре берсе, түрлі түсті ажыратудан да қалатын түрлері бар. Бірақ тіршіліксіз ортада қайдан жүрсін. Осы мерзімнің өзінде де қаншама жағдайлар болып жатады.

Екі ғалым шығар есікке келген соң автоматты тексеру камерасына кіріп шықты. Ондағы күрделі жүйелер комбинезондарында, шлемдерінде саңылаудың жоқтығын, арқаларындағы оттегі баллондарының дұрыстығын, тағы басқадай киім жүйелерінің қалыптылығын анықтап берді. Енді қорқатын жай жоқ. Екеуі есіктен шықты да, эскалатордың тепкешегіне тұра-тұра қалды. Ол зырылдап жоғары қарай көтеріп жөнелді. Егер осы жылжымалы тепкешек Жерде болса, өзіне түскен ауырлықты кәдімгідей білдірер еді. Ап мұнда адам емес, одан жеңіл бір мүсіндерді көтеріп бара жатқандай жеңіл зырылдап айналады. Ғалымдар өздері де ауырлық атаулыны сезбейді. Бір-бір тепкешекке тұрып алған.

Сыртқа шыққан соң ғалымдар алдын ала дайындалып қойылған екі кісілік көлікке отырды. Ол да жалпақ табанындағы бедерлерін Айдың дымқыл топырағына бадырай- та-бадырайта түсіріп жөнеп кеп берді. Бағыты - базаның ғарыш кемелері алаңы. Жерден келген барлық кеме осында қонады.

Есеналы мен Саматайдың асыққаны бір топ мамандар келеді. Олар алып кесіртке-динозаврды қоятын қойманың жайын тексермек. Ақыл-кеңес бермек. Көп болып шешкен іс жаман болмайды. Екі ғалым жаңа ғана видеотелефон арқылы Жердегі ғалымдармен де пікір алысты. Енді мыналар өздерінің көмектерін іспен көрсекпек. Жердегі ғалымдар жиналар алдында бірнеше маманды осылай қарай аттандырғанды. Соған қарамастан қалғандарының да ынтасы мол болатын. Бірақ барлық ғалымды Айға алып келудің реті келе бермейтін. Оның сан-салалы себептері бар. Ал бұларды әкелудің өзіндік құпиясы тағы жетеді. Сондықтан да Есеналы мен Саматай байланысшы қыздардан олардың неге келе жатқандары жөнінде тіпті де сұрамаған еді. Өздері бәрін де білетін. Негізгі мақсаттың да мұз құрсаудан табылған алыпты қалай сақтаудың мәселесі екені айқын-ды.

Есеналы мен Саматай ғарыш кемелері алаңына жеткенде алып кеме Ай бетіне баяу қонып келе жатты. Оның ұшатын беймәлім денеге ұқсаған пішіні, жыпылық қаққан түрлі түсті шамдары өзінше бір ғажап көрініс береді. Ол алаңға табан тіреген мезетте қанша тазаланса да Ай бетінен әжептеуір шаң көтерілді. Бірақ оған ес бөліп жатқан ешкім жоқ. Екі ғалым енді үлкен кеменің түсер тепкешегіне жақындай берген. Бір кезде есік ашылып, іштен бір топ ғалым шықты. Киген комбинезондары бірдей болғандықтан қайсысының қай саланың маманы екенін білу қиын еді. Тек шыны шлемнен ап-анық көрінетін реңдерінен тануға болатын. Әуелгі бастап шыққаны қазаққа белгілі геолог-палеонтолог Қадыр Есбайұлы, одан кейінгісі қазақ табиғаттанушысы Қосбасар Сырымұлы, үшіншісі қазақ биологы Жанұзақ Балуанғалпұлы, одан кейінгілері орыс және шетел ғалымдары еді. Бәрінің де көкірек тұстарында кішкене-кішкене тілмаштары бар. Бір-бірімен сөйлескен кезде дыбыс сол тілмаш арқылы қабылданып, аударылып, шлем ішіндегі құлаққа ілер арқылы жетеді.

Бұл кезде Айда түн болғандықтан үлкен ғарыш көлігіне жан-жақтан қуатты жарық бағыттағыш шамдардан жарық түсіріліп тұрды. Айдың қақаған суығы да өзінің қаһарын төгіп-ақ тұр. Мұндай кезде қаншама жылыту жүйелері тынымсыз жұмыс істейді. Ал күндіз, Ай беті қызған шақта керісінше, суыту жүйелері іске қосылады. Бірақ күн мен түннің алмасуы мейлінше ұзақ болғандықтан сол жүйелерге аз энергия кетпейді. Түн мезгілінде ядролық энергия қондырғылары қосылады. Жерден келгендерге оның бәрі де түсінікті. Алғаш рет Ай топырағын басып тұрғандар үшін қорқынышты да. Комбинезондары қаншалықты қалың, қаншалықты жылы болса да, сырттың қақаған суығы сезіліп-ақ тұрады.

Есеналы мен Саматай келгендермен құшақтасып амандасты. Егер шыны шлем болмаса, Ай бетінде мына сияқты суық қақамаса, Жердегідей ауа болса, бұлар емін-еркін құшақтасып, бет сүйісіп те қояр еді. Өйткені, мынандай алыс жерде, табиғаты қатал ортада кез келген адамның ет бауыры елжірейді. Қиын-қыстау ортада адам баласының бір-біріне бауырмалшыл болып кететіні бар емес пе. Ғалымдарды бастап келе жатқан Қадыр Есбайұлы осы үлкен ғарыш кемесінің жанында тұрып-ақ біраз жаңалықтарды айтып тастады. Ол өзін қаншалықты еркін, батыл ұстаймын десе де Жерден кейін мынандай тас қараңғы дүниеге бойының үйрене алмай тұрғанын жасыра алмады. Жиі-жиі аспанға қарап қояды. Тұла бойының жеңіл тартқанын да сезінеді. Егер арнайы ауырлатқыш болмаса, қазір бір орында тұрақтап тұрудың өзі де жеңілге соқпас еді.

Қысқа әңгімеден кейін Есеналы мен Саматай бастап, Жерден келгендер соңына еріп, алғашқы қабылдау бөліміне енді. Ол тап осы ғарыш кемелері қонатын алаңның жанында. Мұндай бөлімнен кез келген ғарышкер өтеді. Онда комбинезонды Ай шаңынан тазартатын, дезинфекция жасайтын күрделі жүйелер орнатылған. Жерден келгендердің жалпы денсаулықтары да әп-сәтте тексерілді. Содан кейін арнайы көлікке мінуге рүқсат етіледі. Келгендер бөлімнен өткен соң көп кісілік Ай көлігі де дайын тұрды. Мұнда қажет болған жағдайда жүретін қыртыс асты құбыр-жолы да бар. Бірақ келгендер үшін қараңғы болса да Ай бетімен жүру қызық еді. Оны Есеналы мен Саматай да түсінген. Ондай қызығушылық сезім алғаш келгенде өздерінің бастарынан да өткен. Сондықтан келушілердің көңіл-күйлерін бірден-ақ сезінген. Сөйтіп, бәрі қалың шынымен жабылған үлкен Ай келігіне отырды. Оның жүру принциптерінің Ай табиғатына лайықталып жасалғанын айтып жату да артық. Ғалымдар мінісімен оның қуатты жарық бағыттағыш шамдары жанды да, алдарынан көрінген көлік жолына түсіп, жеңіл жүйткіп жөнелді.

Ғарыш кемелері қонатын алаң мен Қазақстан ғылыми зерттеу базасының кірер есігінің арасы оншалықты қашық емес. Солай бола тұрғанмен де екі араға көлікпен жүру ережесі қабылданған. Жерден келгендер қысқа уақыт ішінде Айдың табиғатын көп байқап үлгере алмады. Байқағандары алыстан жарық болып көрінген кейбір шағын қазаншұңқырлар, күлгін түсті жарық, аспандағы самсаған жұлдыздар мен кейбір ғаламшарлар. Жердің өзі. Айналадағы төбелер мен алыстағы таулар да кәдімгідей қарайып көзге шалынады. Бірақ көңілсіз. Бұған қарағанда Жер әрі жарық, әрі қайнаған тіршілік екен. Келгендер айналасына сұстана қарап, қандай да бір қатер күткендей үнсіз қалған. Мұнда тынымсыз сөйлеп келе жатқандар Есеналы мен Саматай ғана.

Қалғандар екеуін тыңдап, бастарын изеп, жан-жақтарына қарайлап отыр. Көлік те жылдам жүйткиді. Оның жүргізушісі де екі араға жүре-жүре әбден машықтанып алған. Ол үшін бүл жолдағы әрбір майда тасқа дейін белгілі. Көзін жұмып отырып та айдай алады көлігін. Айналадағы өзгермейтін көрініс те әбден таныс болып кеткен. Ал келгендер болса, көлік селк ете түскенде, Айдың қандай да бір шұңқырына құлап түсетіндей сезініп, бір-бірінен ұстап алады. Бұл Жерден алғаш келген әрбір адамға тән нәрсе еді. «Білмеген жердің ой-шұқыры көп» деген мақал да осы Ай табиғатына дәл айтылған сияқты.

Жерден келгендер мен қарсы алушылар мінген үлкен көлік кірер есіктің алдына келіп кілт тоқтады. Бірақ отырғандар Жердегі сияқты қатты алға қарай еңкейіп қалған жоқ. Сәл-ақ серпілді. Бұл да Ай тартылысы мен инерциясының өзіндік ерекшелігі еді. Ғалымдар өздерін ауада қалықтап жүргендей жеңіл сезініп, көліктен тез түсті. Содан соң ішке еніп, эскалатордың тепкешектеріне тұрды. Жерден келгендер үшін мұндағы әрбір нәрсе таңсық болып көрінеді. Тіпті әншейінде Жерде жүргенде ес бөлмейтін өсімдіктер де мұнда ерекшеленіп кеткендей. Ай тұрғындары болып қалған Есеналы мен Саматайдың жүріс-тұрыстары, сөйлеу мәнерлері де біршама өзгерген сияқтанып көрінеді оларға. Бұлар сөйлегенде бәрі де қадала қарап қалады. Ал бұлар үшін Жерден келгендер жас баланың кейпін танытады. Жүріс-тұрыстары да жасыңқы. Әрбір қадамдарын байқап басады. Қатты жүрсе, Ай үсті опырылып кететіндей көрінетіндей. Бірақ ондай сезімнің бәрін Есеналы да, Саматай да бастан кешкен. Сондықтан да Жерден келгендерге таңырқамайтындары.

Эскалатормен Ай астына түсіп, белгілі құбыр жолдармен жүріп, шағын қалашыққа енген соң Жерден келгендер өздерін еркін сезінді. Бәрі енді бастарындағы шыны шлемдерін шешіп тастаған. Жаңағы кейбір ыңғайсыздықтан да арылған. Кейбірі тіпті үстіндегі қалың комбинезоның шешіп тастауға да асығады. Бірақ қалай ойласа да, енді Жерде емес. Айда екендіктерін сезіне бастаған бәрі де. Сондықтан Есеналы мен Саматайдың айтқандарын орындайды. Қателікке ұрынбау жағын ойлайды. Оның үстіне бәрі де жас бала емес, қазақ халқына танылған белгілі ғалымдар. Қасындағылар да әр халықтың белгілі өкілдері. Сол себепті де мұнда артық айтып түсіндіріп жатудың жөні жоқ. Келгендердің көбін мазалайтын нәрсе - алып кесіртке-динозаврды ертерек көру. Оның ғаламат денесін өз алақандарымен сипап ұстау. Оның өзі де бір ғанибет болмақ. Келгендер соған да асықты.

«Қазақстан» ғылыми зерттеу базасындағы рәсімнің, бәрін бастан өткергеннен кейін Жерден келген мамандар Есеналы, Саматаймен бірге бірден қоймаға тартты. Ондағы түрлі жүйелерді қарап, кемшіліктерін түзетті. Жерден келгендегі негізгі мақсаттары да сол болатын. Қанша дегенмен көптің ақылы көл Анау-мынау жіберілген кемшіліктерді бірі болмаса, бірі түзейді. Расында да Жерден келген мамандар қоймадағы көп кемшілікті тапты. Егер олар келмеген болса, ол сол күйінде қалар ма еді. Сол өзгерістерге байланысты Айдың солтүстік бүйіріндегі қазаншұңқырдағы алып кесіртке-динозаврды әкелуді де біршама уақытқа кейін шегерген. Бірақ онан зиян келмейді. Алып көлеңкеде, сол мұздаған күйінде жатыр. Ал мұнда келгеннен кейін тоңазытқыш арқылы сол температураны сақтау қажеттігі өз-өзінен түсінікті.

Жерден келген мамандар бұдан кейін алып кесіртке-динозавр бар қазаншұңқырға аттанды. Уақыт тар еді. Анау-мынау істерді бітіреміз деп жүргенде Жер есебімен бірнеше тәулік те өтіп кеткен. Ай жарығы көбейіп келеді.

Осы ендікке Күн сәулесінің түсетін мезгілі де қашық емес. Сондықтан осы екі арада алыпты өзінің орнына қою қажет. Мамандар қазаншұңқырдағы алып кесіртке-дино- заврдың жан-жағынан қарап, әбден зерттеді. Өздеріне дейін айтылған пікірлердің дұрыстығына көз жеткізді.

**Тағы бір жаңалық**

Бұл күндері Қазақ Ғылым академиясындағы ғалымдар бекер жатпаған еді.

Олар Айдағы алып кесіртке-динозаврдың дене тұрқын, ұзындығын, салмағын сондағылар берген мәліметтерден толық білгеннен кейін одан әргі істеріне кірісіп кеткен. Бұл өзі дүние жүзіне әйгілі қызықты да жауапты іс болғандықтан Бекжігіт Нұрбайұлы істі өзі бастап жүргізді. Оның бірі алып кесіртке-динозаврдың ішкі құрылысы түсірілген рентгендік айрықша суреттер еді. Тек сурет емес, ғылыми танымдық фильмдер де түсірілген. Сол ғылыми мәліметтерді пайдалана отырып, алыптың ішкі құрылысының жағдайын анықтауды да мақсат етіп қойған еді алдарына. Бұл іске Байғожа Шарапатұлы да белсене араласты. Оның жөні де бар еді. Байғожа ертеңгі күні алып Жерге әкелінсе, оның дұрыс сақталуына өзі жауапты болады. Ал оның Айда қанша мезгіл болатыны әзірге белгісіз.

Бекжігіт Нұрбайұлы бүгінгі мәжілісті Зоология институтының үлкен лабораториясында ашуды ұйғарған. Солай болды да. Лаборатория іші айрықша жабдықталған еді. Оның бір қабырғасында Айдан табылған алып кесіртке-динозаврдың үлкейтілген суреті. Жан-жағында денесінің бөлек-бөлек көріністері. Ал төменгі жағында оның күллі ішкі құрылысы көрсетілген рентгендік сурет ілінген. Лабораториядағы ғалымдар содан көз аламай отыр. Бұл ерекше мәжіліске тек қазақ емес, басқа ұлттар мен шет ел ғалымдары да қатысып отыр. Өткенде ғана Айдағы ғалымдармен видеотелефон арқылы тілдескен кейбір ғалымдар да әлі қайтпаған. Бәрінің де мақсаттары сол ғажайып алыпты бүге-шігесіне дейін зерттеу-тін. Алыптың динозаврдың қай түріне жататыны, Жер шарының қай аймақтарында өмір сүргені әлдеқашан болжалданған. Мұндай бүтін динозавр денесі табылмай тұрғанда жасалынған болжамдардың енді шындыққа айналғаны кім-кімнің де ғылымға деген нанымын арттыра түскен. Сол себепті де бұл мәжіліс теледидар арқылы халыққа да көрсетіліп отырды. Тек қана ғалымдар ма, алып кесіртке-динозаврдың «тағдырын» білуге құштар адамдар да аз болып отырған жоқ. Зоология институтына, теледидар студиясына, газет- журналдар мен радиоға видеотелефон шалған, хат жолдаған адамдар мың-сан. Мәжілісті тікелей халыққа көрсетудің бір мақсаты да сол бораған сұрақтарға жауап берудің бір жолы еді.

Мәжілісті Бекжігіт Нұрбайұлы қысқа сөзбен ашты да, осы саланың маманы Байғожа Шарапатұлына иек қақты. Ол сөз берілгенін айтпай-ақ түсініп, лаборатория ішіндегі шағын мінберге көтерілді. Отырғандар сілтідей тынып, кірпік қақпай соған қараған.

- Достар және теледидар көруші халайық! - деп бастады ол сөзін. - Бүгін біз тағы бір жаңалықтың куәгері болып отырмыз. Ол алып кесіртке-динозаврдың ішкі құрылысының осынша мерзімде сол қалпында сақталғанын анықтағанымыз...

Отырғандар қозғалып, бір-бірімен күбірлесіп кетті. Кейбірі бір-біріне жай сөйлеуді білдіреді. Байғожа да бұл таңданысты іштей сезіп, сабырлық сақтап, кідіріп тұр. Тек осындағы ғалымдар ма, дәл қазір осы мәжілісті тікелей көріп отырған көрермендердің де таңданыстарын туғызатын жаңалық бұл. Егер көрермендермен видеотелефондық байланысты жалғап қойған болса, қоңырау жауып та кетер еді. Бірақ ғалымдар бұл аса ерекше ғылыми жиын болғандықтан оны хош көрмеді. Бір жағынан олары да дұрыс еді. Қазіргі ғалымдардың қимыл-қозғалысынан, күбірінен жаңалықтың қаншалықты әсерлі екенін сезіп- білуге болатын.

Аз үнсіздіктен соң Байғожа кейін бұрылды. Сол замат лабораториядағы шамдар өлеусіреп сөніп, тақтадағы экранда алып туралы түсірілген ғылыми деректі фильм бас- талып кетті. Фильм алдын ала дайындалып, сөзі жазылғандықтан енді Байғожаның түсініктемесі артық сияқты еді. Ол өзі де жұмсақ орындықтың біріне жайғасқан.

— Алғашқы кезде Жердің тіршілік иелерінсіз болғаны геологиялық зерттеулерден белгілі, - деп бастады диктор кіріспе сөзін, - шағын тоған суы жағаларына сылқ-сылқ ұрып жатты, тегіс дала ұн қатпады, жалаңаш жартастар Күн көзіне шақырайып-шақырайып тұрды. Мұндай тыныштықты тек жанартаулардың атқылаулары, олардың аспанға шапшыған от пен күлдерінен түзілген бұлттар ғана бұзды. Бұл уақыттың тіршіліксіз эра деп аталғаны белгілі. Одан кейін тіршіліктің кейбір нышандары пайда болған уақытты археозой эрасы дейміз. Оны протерозой эрасы апмастырды. Одан кейін фанерозой, яғни Нағыз Өмір эрасы келді. Осы фанерозой эрасының үшке бөлінетіні де белгілі. Олар: палеозой ( Ежелгі Өмір эрасы), мезозой (Орта кезеңдегі Өмір) және кайнозой (Жаңа Өмір эрасы). Бұларды біз палезой, мезозой және кайнозой деп қысқаша да атаймыз.

Өздеріңіз нағыз бейнесін көріп отырған мына алып кесіртке-динозавр өмір сүрген мезозой эрасының триас кезеңінен басталатыны белгілі. Бұл кездегі климат тұрақты болатын. Материктер көп орын алатын. Жаңа тау түзілу болған жоқ.

Жыл мезгілінің алмасуы да бүгінгідей емес, жауын шашынның мол жаууымен барып өзгеретін. Сол кездегі ағаштардың ішінен тек папоротниктер сақталған. Бұл эрада жануарлар әлемінде де көп өзгерістер болды. Қос мекенділер буырымен жорғалаушыларға орын берді. Триас кезеңінің соңында стегоцефалдар жойылды. Алғашқы кесірткелер, крокодилдер мен тасбақалар пайда бола бастады. Котилозаврлардан ірі бауырымен жорғалаушылардың үлкен тобы пайда болды. Олар өздерінің сыртқы қорқынышты түрлеріне қарай динозаврлар немесе «қорқынышты кесірткелер» деп аталынады. Ірі динозаврлар юра кезеңінде патшалық құрды...

Міне сол заманның соңғы тұяғы көз алдарыңызда. Алып кесіртке-динозаврдың түр-тұрпаты сіздерге әуелден белгілі. Ал мынау соның бұлтартпас дәлелі. Енді алыптың ішкі құрылысына назар аударыңыздар. Ішкі органдары сол қалпында сақталған. Егер оған жан бітсе, бүгінгі күрделі құралдарымыз арқылы алыптың миындағы барлық көріністі қабылдап алар едік. Сол заманды көрер едік. Бұл Жер тарихындағы тұңғыш жаңалық. Сондықтан оны көздің қарашығындай сақтауымыз керек...

Экранда алып кесіртке-динозаврдың басы, денесі, құйрығы түгел анық көрінді. Содан кейін ішкі құрылысының рентгендік бейнесі де лабораторияда отырған ғалымдардың көз алдарынан өтіп жатты. Ғалымдар бәрін мұқият көрді. Фильм бітті. Сол заманды Байғожа орнынан қайта көтеріліп, ғалымдарға қарап, өзінің алған іштейгі әсерін де баса алмағандай сәл кідіріп барып, сөзін бастады.

- Менімше, фильмнен кейін түсініктеме берудің өзі де артық сияқты, — деді ол, — дегенмен, біздің ендігі мақсатымыз, аиыптың жағдайын ойлау. Ол Айда көп тұрмайды. Осы өзіміздің Зоологиялық институтқа әкелінеді. Ал одан кейін оны керуге дүние жүзінен ғалымдар келетіні өз-өзінен белгілі. Әрине, алып кесіртке-динозаврдың пошымы туралы болжамдар баяғыдан айтылып келді. Бірақ оның бәрі де қаңқаларына қарап жасалған, сол қаңқаларынан жиналған дене тұрқы еді. Енді міне, нағыз өзін де таптық. Тек жан салсаң болғаны жүріп-ақ кеткелі тұр. Динозаврдың қазір ғана көрген рентгендік бейнесінен кейін оны тірілту жөнінде де пікір тууы мүмкін. Бірақ оған ерте. Алдымызда көптеген жауапты істер күтіп тұр. Қысқаша айтқанда осы. Сұрақтарыңыз немесе пікірлеріңіз болса рұқсат.

Ғалымдар тағы да бір-бірімен күбірлесіп сөйлесіп жатты. Сол кезде лабораториядан бөлек бөлмеде халықтың сұрақтарын арнайы құралдармен жазып алып отырған кезекші кісілерден хабар келе бастады. Отырған ғалымдарға мәселе түсінікті болғандықтан сырттың пікіріне құлақ түрген. Алғашқы сұрақ та пневмобайланыс арқылы келіп түсті. Кішкене қағаздағы сұрақты Бекжігіт Нұрбайұлы өзі оқып шықты. Содан соң көпшілікке қарап отырып былай деп дауыстап қайта оқыды.

- «Мен баспа қызмсткерімін. Жасым қырық бесте. Мамандығым биолог. Айдан табылп отырған алып кесіртке-динозавр маған үлкен ой салды. Жаңа ғана сіздер оның ішікі құрылысының рентгендік анық бейнесін көрсеттіңіздер. Бәрі cay. Тірі кезіндегідей. Оны тірілту жөнінде де жаңа пікір айтылып қалды. Менің айтайын дегенім, осы Жерімізде қазба жұмысын жүргізіп жатқанда бірнеше рет кесек болып қатып қалған кесірткелер Күн сәулесіне қызып, бойларына қан жүгірген кезде тіріліп кетіп жүрді. Сол құбылыс осы алып кесіртке-динозаврға да тән болмас па екен?»

- Сұрағыңыз дұрыс, Мәжит Тойболдыұлы, - деді оған Байғожа Шарапатұлы. Жауап берейін. Кесірткелердің тіріліп кету құбылысы болып жүрген жағдай. Бірақ бұл ондай оқиға емес. Алып кесіртке-динозаврдың мұз болып қатып жатқанына жетпіс миллионная астам уақыт өтті. Рас, оның ішкі құрылыстары сол қалпында сақталған. Ол аса қатаң суықтың арқасында болса керек. Енді ол қолдан жасалған қоймаға әкелінеді. Ондағы жағдайының қалай болары белгісіз. Бізде әзірге оның тіріліп кетуіне деген сенім аз. Екіншіден, оның денесі сол температурада сақталынады. Ал егер одан жылы болса, бүлдіріп те алуымыз мүмкін. Сондықтан ол ойыңыз әзірге қолдау таба қоймайды.

Байғожа қолына жаңа ғана алған сұрағы бар кішкене қағазды былайырақ қойды. Сол кезде Бекжігіт Нұрбайұлы екінші адамның сұрағын оқыды.

- «Менің аты-жөнім Ертуған Қаламбайұлы. Жасым жүзде. Мамандығым палеонтолог. Демалыста екенім өз- өзінен түсінікті. Немерелі, шөберелімін.

Сұрайын дегенім мынау, қарақтарым. Осы алып кесіртке-динозаврды естіп бір көруді мен де арман етіп келдім. Оның Айдан болса да табылғанына әрине қуанамыз. Ал енді, осы алып өз заманында талай нәрсені көрді ғой. Ұзақ та жасаған шығар. Оның көргендерінің ми қыртысында сақталатыны да белгілі. Соны бүгінгі жетілдірілген күрделі электронды құралдарымыз арқылы экранға шығарудың мүмкіндігі тумас па екен. Сонда біз сол мезозой заманын өз көзімізбен көргендей болар едік. Осыған жауап берсеңіздер».

- Бұл сұраққа өзім жауап берейін, - деді Бекжігіт Нұрбайұлы телекамераға қарап, - ойыңыз орынды, ақсақал. Ол жөнінде біздің де пікіріміз болған. Алып кесіртке- динозаврды біз күні кеше ғана мәңгілік мұз құрсаудан аршып алдық. Енді оны қоймаға жеткізудің өрекеті жүріп жатыр. Айдағылармен біз күн сайын хабарласып отырмыз. Әрине, бұл алып кесіртке-динозавр арқылы әлі талай тарихтың сыры ашылары сөзсіз. Мезгілсіз дүниеден өткен тіршілік иесінің тірі кезіндегі көргендерінің ми қыртысында сақталып қалатыны белгілі. Біз ондай тәжірибені жасадық та. Ал енді сіздің ұсынысыңыз бойынша, жетпіс миллион жыл бұрынғы Жер көрінісін экранға шығару керек сияқты.

Мен өз басым мұныңызды қолдаймын. Біз қолдан келгеннің бәрін жасаймыз. Алған ғылыми мәліметтеріміздің бәрін де осы сияқты паш етіп отырамыз.

Бұдан кейін де көптеген сұрақтар түсті. Бәрінің де армандары мезозой заманының мейманын бір көру. Ал экрандағы көрініс оларды қанағаттандырмайтын секілді. Ғалымдар да оны түсініп отыр. Қара халық түгіл, өздерінің де сол алыпты өз көздерімен көргісі келіп, тіпті, мүмкіндігі туса, Айға аттанып кетуден де тайынар емес. Ұзаққа созылған телемәжіліс бәрін де бір серпілтіп тастады. Халық қойған сұрақтардың біразы ғалымдардың өз бастарына келмеген тың ой да салған. Енді соның қорытындысын шығару да көзделген.

Мәжілісті қорыта келіп, Қазақ Ғылым академиясының басшысы Бекжігіт Нұрбайұлы былай деді.

- Құрметті ғалым достар, құрметті теледидар көруші халайық! Біз біршама уақытқа созылған ашық мәжілісімізді аяқтау алдындамыз. Әрине, қазақ ғалымдары ашқан бұл жаңалық дүние жүзіне белгілі. Алып кесіртке-динозаврдың Жерге әкелінуін тек барша халық емес, ғалымдардың өздері де қалап отыр. Сондықтан енді біз Айдағы ғалымдармен жиі-жиі байланысатын боламыз. Алып кесіртке жағдайын біліп отырамыз. Ол жөніндегі әрбір жаңалық телехабардан тыс қалмақ емес. Сондықтан да оған еш алаң болмауларыңызға кепілдік береміз. Мәжілісімізді көріп-тындап отырған көптеген кісілер, жастар берген түрлі сұрақтар біздің ғылыми танымымызды кеңейте түсті. Ол үшін өз атымнан да, Қазақ Ғылым академиясының ғалымдары атынан да мол алғыс білдіремін. Енді мезозой мейманын Айдан күтеміз. Келесі кездескенше сау-сәлеметте болып тұрыңыздар.

Бекжігіттің осы сөзінен кейін телехабар тоқтатылды. Енді тек лабораториядағы ғалымдар ғана өздерінің пікірталастарын жалғастырып жатты. Бірақ қалай таласса да, алып кесіртке-динозавр Айдан келмей тұрып, пәлендей бір шешімге келу мүмкін емес-ті. Сондықтан ол іс кейінге қалдырылды. Мәжіліс кеш бата бітті.

**Қанатсыз ұшқан алып**

Жерліктер өлара деп атайтын Айдың қараңғы түні басталғаннан соң-ақ қазаншұңқырдағы түрлі техникалар іске кіріскен-ді. Қазаншұңқырдың айналасында тұрған айналы жүйелер ғана қозғалыссыз. Олардың жұмысы Күн сәулесі түскенде ғана басталады. Қазір сол айналы жүйелердің орнын қуатты жарық бағыттағыш шамдар атқарып тұр. Ол шамдар токты түн жағдайында энергия қондырғыларынан алады. Күн батареялары панельдерінен келетін энергия да бар. Онымен қуаты шағын шамдар жанады. Қалай болғанда да бұл аймақтағы іс өзінше бір өмір. Сырттан қараған адам осы қазаншұңқырдан қандай да бір жарқыл шығып жатыр ма деп те қалар еді. Бірақ бүгінгінің адамдары Ай бетін бес саусақтай білетін болғандықтан оған таңдана қоймады.

Жарық түскен түстағы техникалар ап-анық көрінеді. Ал айнала қараңғы дүние. Аспандағы жұлдыздар да жымың қақпайды. Тек тұтылмалы айнымалы және физикалық айнымалылар ғана сол қалыптарынан жаңылмайды. Осы Күн жүйесіндегі ғаламшарлар да Жерден қарағаннан гөрі анықтала түскендей. Анықталмай қайтсін, мұнда атмосфера жоқ болса, ауа мен ылғал, шаң-тозаң қозғалмаса. Бірақ Ай төңірегінде шамалы болса да шаң-тозаң бар. Соның салдарынан күндізгі мезгілде шақырайған жарық шамалы болса да шашыраңқыланады. Ал түнгі мезгілде ол шашыраңқылық қайдан байқалсын.

Қуатты шамдардың астында ақшаңқан түсті комбинезондарымен шағылысып, олай-бұлай тынымсыз жүгіріп жүрген ғалымдар. Техникалардың мамандары. Өйткені бұл іс алып кесіртке-динозаврды мұз құрсаудан алып шығудан да жауапты еді.

Бұған дейін алып кесіртке-динозаврды сол тас үңгірімен бірге әкету керек пе, әлде тек өзін әкету керек пе деген екі түрлі пікірлер болған-ды. Ақыр соңында оның осы ғажайып жатысын бүлдірмеу және көтеруге ыңғайлы болуы үнгін тас үңгірімен бірге көтеріп әкету мақұлданды. Сөйтіп, бірнеше алапат техника оның жан-жағынан жақындап келді. Бір ұтымды нәрсе, Айдағы тартылыстың аздығы болатын. Ол аздық бұған дейін де талай іске жеңілдік туғызып келген-ді. Расында да егер осы істі Жерде жасаса, мына үлкен тас үңгірді көтеретін техниканың болмауы да ғажап емес-ті.

Енді ол өзінің Жердегі салмағын алты есеге жоғалтқан. Оның үстіне мұндағы көтеріп ұшатын жүк кемелерге жеңілдік бар. Ай бетінен ұшып шығу да жеңіл. Соның бәрін ескере келе осындай шешімге тоқталды бәрі де. Қазір Есеналы мен Саматай және басқа ғалымдар абыр-сабыр болып жүр. Оған Жерден келген мамандар тобы да қосылған. Көппен ойласып істеген іс те жеңіл орындалады. Алғашында Есеналы осыншама ғаламат тас үңгір мен оның ішіндегі алып кесіртке-динозаврды қалай бірге көтеріп ұпшақ жүк кемелер деп те ойланып-толғанған. Енді «көз қорқақ, қол батыр» дегендей, іс басталып та кетті. Ғалымдар тобы техникалардың біріндегі биік кабина ішінде отырды. Өйтпеске тағы болмайтын. Тас үңгір мен ішіндегі алып кесіртке-динозаврды бірге көтеру ісі кезінде оның қасында тұруға болмайды. Ол белгілі нәрсе. Ал техниканың биік кабинасынан оны ап-анық көруге болады. Қажет дегенде оның ішінде анықтатып, жақынға әкеліп көрсететін экран да бар. Ғалымдар соны да пайдаланып отырды.

Айдың қараңғы түні мәңгіліктей болып көрінеді. Еіптеме қозғалмайды, ештеме өзгермейді. Тау тауымен, қырат қыратымен, сай сайымен тым-тырыс жатыр. Тек Жердің жарығы ғана айналаны шамалы сарғыш түске бояйды. Біршама жер көрінеді. Бірақ оның анығырақ көрінуіне жарық бағыттағыш шамдардан түскен жарық сәулелер де себеп болғандай. Ғалымдар мен техника мамандарының есіл-дерттері қазір онда емес, алдарындағы ғаламатты қалай көтеріп алып, қалықтатып, Қазақстан ғылыми зерттеу базасы жанындағы қоймаға жеткізу. Бұл істің жоспарының жасалғанына қанша уақыт. Сол жоспарды орындау сәті енді келген. «Тойдың болғанынан боладысы қызық» дегендей, бәрі де артта қалды.

Бірнеше техника тас үңгірдің жан-жағынан жақындап келген соң оның астынан өздерінің жалпақ-жалпақ мықты ұзын темірлерін ілгері жылжытып, тас үңгірдің астынан бірнеше жерден өткізді. Бұл тас үңгірдің екі қапталындағы техникалардың әрекеті еді. Енді оның бас жағы мен аяқ жағындағы техникалардың сондай темірлері тағы да бір- бірлерімен айқаса-айқаса жалғасты. Бүл істің бәрін шеткеректегі техниканың биік кабинасынан Есеналы, Саматай және басқа ғалымдар мұқият бақылап отырды. Бірақ бұлардың билігі жоқ еді. Оны басқарып жүргендер сол техника саласының мамандары. Олар бір-бірлерімен телерадио байланысы арқылы сөйлеседі. Алапат техникалардың манипуляторлары да сол бұйрықтарға қарап қозғалады. Олардың қозғалысына қарай жарық беріп тұрған жүйелер де жақсы көрінуі үшін жарықтарын құбылтады. Мұндай кезде титтей де қате жіберуге келмейді. Қате кетсе болғаны, Жер шарының халқы бақылап отырған ғаламат тарихи оқиғаға нұқсан келмек. Сондықтан техника басында жүргендер кәдімгідей абыржулы.

Комбинезон ішінен терлеп кеткендері де бар емес пе. Бірақ шаршағанын я толқығанын білдіріп жатқан ешкім жоқ. Сырттай қарағанда бәрі де белсенді, бәрі де батыл Ол бақылап отырған ғалымдарға да жігер тудырады.

Техникалар тас үңгірді мықтап қармаққа алғаннан кейін өздерінің басшыларының бұйрығын күтті. Енді сәлден соң көтерілсін деген хабар жетсе керекті, ғаламат тас үңгір Ай үсті сілкінгендей солқ қозғалып, сәл теңселді де, жоғары қарай көтеріле берді. Бейне бір өз-өзінен Ай бетінен көтеріліп, ұшып бара жатқандай көрінді. Тас үңгір көтерілген замат оның айналасындағы анау-мынау техникалар да алыстатылды. Төрт жүк кеме қанаттарын жайған қалыптарында көтерілгенде Айдың осы солтүстік бүйіріндегі аты әлемге мәшһүр болған қазаншұңқырдың жиек-жиегінде тұрған жарық бағыттағыш қуатты шамдардың жарығы сол ғаламатқа қарай түсірілді. Бір-бірімен қылыштарша айқасқан жарық ағындары тіпті сонау қараңғылықты қақ жарып, жұлдызды әлемге кетіп жатқандай сезіледі. Ал тас үңгір мен оны көтеріп бара жатқан төрт алапат жүк кемеге түскенде олардың бар бет-бейнелерін ап-анық етеді. Алапат жүк кемелердің өздерінің де жарық бағыттағыш шамдары бар. Олар да сырттан қараған адамның көзін қарықтырады.

Тас үңгірді көтерген жүк кемелер қазаншұңқыр үстінен асып кеткен мезетте Есеналы мен Саматай бастаған бір топ ғалым өздері әр кез мініп жүретін арнайы жеңіл Ай көлігіне мініп, жеп-жеңіл ұшып шықты. Соның артынша қазаншұңқырдағы ұша алатын техниканың бәрі дерлік топтанған құстардай көтерілді. Мұнда енді тек әлгі мәңгілік мұзды одан әрі қазатын техникалар ғана қалған. Тас үңгірді әкетіп бара жатқан төрт жүк кеменің жан-жағында кішкене- кішкене кемелер де қоршап жүр. Олардың ішінде фото- тележурналисттер бар. Жедел хабар шеберлері сол мезетте-ақ Жерге талай қызықты мәліметтерді беріп үлгерген. ІІІынын айтса, дәл қазір осындағыларға қарағанда барлық әрекетті Жердегілер көбірек және анығырақ көріп отыр. Қайта мұндағылар олардың қасында аса жақын бара алмайды. Егер осы құбылыс Жерде өтсе, айналаны гүрілдеген, дүрілдеген дыбыс жайлап кетер еді. Ай үсті кәдімгі адам тұншығып өлетін вакуум болғандықтан бәрі де бейне бір адам құлағы еститін қашықтықтан алыс жердегідей көрінеді. Бірақ көрініс анық. Жүк кемелер Ай бетінен аса биік көтерілген жоқ. Оның қажеті де жоқ еді. Тас үңгірді алып кесіртке-динозаврымен бірге әуелетуге болмайды. Ол тек қауіп тудырмақ.

Айдың солтүстік бүйіріндегі Жерсандық деп аталған қазаншұңқыр мен Қазақстан ғылыми зерттеу базасының екі арасы аз қашықтық емес-ті. Соның өзінде де ұшу көпке созылған жоқ. Бұл да Жердегі сияқты ауа райының, жел мен дауылдың жоқтығынан, тағы басқадай кедергінің болмағандығынан еді. Төбе тұста жыпырлаған жұлдыздар, ғаламшарлар мен олардың ішінде шартабақтанған Жер тып-тыныш қарап тұр. Тек жүк кемелердің айналдырғыштарынан сәл-пәл ұшқындаған Айдың ылғалды майда шаңдары ғана шамалы қозғалыстың барын білдіреді. Жердің жарығынан алыс-алыс таулардағы, кейбір қазаншұңқырдың ішіндегі шоқылардың бастары жылт-жылт шағылысып, Жер бұлттарының өзгеруіне қарай жарықтылықтарын құбылтады. Бірақ оның бәрі де ғалымдарға үйреншікті болып кеткен. Сондықтан ғалымдар да, техника мамандары да қазір тас үңгірдің аман-есен қоймаға жетуін ойлайды.

Тас үңгір ішіндегі алып кесіртке-динозаврымен бірге бейне бір аспанда ұшып келе жатқан сияқтанады. Ал алыптың өзі болса сол қалпында мәңгілік ұйқыда жатыр. Құйрығы денесіне қарай қайырылып оралған, ал ұзын мойны сәл көтеріліп барып, басы төмен түсіп, тас еденде төсене жатыр. Көздері тарс жұмулы. Енді оны қанша түртсең де оята алмасың хақ. Ешкімнің қорықпайтыны да оның осы жансыздығы. Бірақ бәрібір, ол әлі болса да, ғалымдар да, мамандар да ешбір жеріне тиіп кетпеуді, бір жерін жарақаттап алмауды ойлайды. Өздерінің әрбір қимыл-қозғалыстарына есеп береді. Төрт жүк кеменің екі қапталында ұшып келе жатқан кемелердің бірінде Есеналы, Саматай, Дәурен және басқа ғалымдар бар. Екінші жағындағы осындай кемеде тағы бір топ ғалымдар мен Жерден жақында келген мамандар мінген. Ай түнінің ұзақтығының бір пайдасы да осы күні тиді. Егер Жердегі сияқты жеті-сегіз сағаттан соң таң атып, Күн шығып кететін болса, мына жоспардың жағдайы қиындар еді. Жоқ, Ай түні асығар емес. Тып-тыныш жатыр. Сол бір ғана ұзақ түннің өзінде Жерде қанша күн мен түн алмасады десеңші. Егер осы Айда туып-өскен адам болса, ондағы сол алмасуды көзіне елестете алмас та еді. Тіпті, Жердегі жағдай оған оғаш көрінер ме еді, қалай болар еді. Ал қазір Ай бетін жарықтандырып, бір-бірімен телерадио байланыс арқылы тынымсыз сөйлесіп келе жатқандардың бәрі де Жерде туып-өскендер. Сондықтан да мұндағы қайбір жерді болмасын менікі деуге де негіз жоқ-ты. Бірақ мынандай әлі табиғатты кім иемдене қойсын. Табылып жатқан қымбат қазба байлығы болып жатпаса. Әзір ондай да табыл- маған Тек мына ғажайып оқиға ғана адам баласын ерекше елең еткізді. Айды мүлдем пайдасыз деу де артық.

Оның топырағы, қойнауы мен солтүстік, оңтүстік бүйірлеріндегі әлгі сияқты қазаншұңқырлардың көлеңкелі бөлегінде қалған мәңгілік мұз қабаттары тіршілікке бірша- ма пайда келтіреді. Ал ең бастысы - Ай Жер бетінен келген қайбір нәрсені болмасын сол қалпында сақтай алатын ұзақ мерзімдік ғажайып музей.

Міне, сол қасиетінің арқасында Жерден келген алып кесіртке-динозавр да табылып отыр. Сол табылғалы бері Айдағы адамдардың қам-қарекеттері де жанданып жөнелген. Тек Жерден келген соңғы топтар ғана емес, осында жылдап тұрып жатқан зерттеушілср де осы жаңалыққа құлақ түре қараған. Көпшілігі дерлік осы істің басында жүр. Алып кесіртке-динозаврды көтеріп ұшып келе жатқан төрт бірдей алапат жүк кемелердің төңірегінде Америка, Жапония, Қытай, Франция, Англия және тағы басқа дамыған елддердің құрамдары да өз кемелерімен келеді. Олардың да тілшілері бар. Әрқайсысы өз еліне өз тілінде тынымсыз хабар беруде.

Жүк кемелер осылайша біреу аспанға іліп қойғандай қалықтап Қазақстан ғылыми зерттеу базасына қарай жақындап та қалды. Оның арғы тұсында, шамалы қашық жерде қойма бар. Қойма деп аталғаны болмаса, оның өзі де үлкен бір орын. Іші кең. Егер олай болмаса, мына алып кесіртке-динозавр сыймас еді. Қазір қойманың үсті ашық қалпында. Ал алып ішіне түсірілген соң оның үсті қалың бетон тақтапармен мұқият тығыз етіліп жабылады. Қалың Ай жынысымен көміледі. Сонда ол алыстан қараған адамға бейне бір үлкен төбе сияқтанып көрінетін болады. Мұндай төбелер көп-ақ. База деп аталғаны болмаса, осы маңда сондай төбелер көп-ті. Бәрінен де кірер есік көрінеді. Оның тағы басқадай қосымша есіктері де бар. Бірақ ол Ай топырағы түсімен бердей түстес болғандықтан аса байқала бермейді.

Алып кесіртке-динозавр өзі жатқан тас үңгірмен бірге қанатсыз-ақ қалықтап ұшып, Қазақстан ғылыми зерттеу базасының үстінен де өтті. Бұл кезде ондағылар да сыртқа шығып, ғажайып көріністің куөгері болып түрған-ды. Оларға бейне бір тау үшып келе жатқандай да болған. Өйтпей қайтсін, өзі қараңғы дүниеде тағы бір алапат қарай- ған қалықтап үшып келе жатса. Бірақ бәрі де ғылымның адамдары болғандықтан, оның осылай ұшып өтетінін алдын ала білетін болғандықтан ешқайсысы да сескенген түр сездірген жоқ. Қайта оған таңдана қарасып, істің жақсы, сәтті өткеніне іштей қуанып тұр.

Төрт жүк кемеден төгілген жарық сәулелері де базаның үстін, жан-жағын жап-жарық етіп жіберді. Енді ол жерде ине жоғалса да оп-оңай табылатындай. Бірақ кім ине жоғалтсын. Мұнда әрбір іс мұқият жүргізіледі.

Жүк кемелер өздерінің мықты жалпақ-жалпақ тақталарына салып алған тас үңгірді қозғалтпастан аспанмен алып өткен бетте Қазақстан ғылыми зерттеу базасындағылар өздерінің шағын көліктеріне мініп, Айдың суыққа тоңған қыртысымен селк-селк қозғалып, ілгері жүйткіп женелген. Жүз градустан төмен кеткен суық қалың шыны ішінде, температурасы он сегіз, он тоғыз градустық жылылықта отырмын десе де, сырттың қақаған суығы білініп-ақ тұрады. Ал Күн бар кезде осындағы ыстықты суытып көр. Екі жағы да қатерлі. Суықта жылытқыштың жайын, ыстықта тоңазытқыштың жайын ойлайтын сәт аз емес. Сонда да үйренесің. Алға қойған мақсат бәріне де төзуге мәжбүр етеді.

Ғалымдардың бәрі де осындай мақсатпен, осындай маңызды іспен жүргендіктен Ай табиғатының қаталдығын ұмытып та кетіп жатады. Ал мына оқиға тіпті де қапылысқа түсірген. Қазір жүк кемелердің соңында ұшып келе жатқан шағын кемедегі Есеналы мен Саматай және басқа ғалымдар да алыптың жайын ойлайды. Оның қоймаға аман-есен қойылуын көздейді. Алдарындағы қалың шыны арқылы ілгері қадала қарап отыр. Енді бір сәтте жүк кемелер ұшуын баяулатып, аз-аздан Ай бетіне қарай төмендей берді. Сол замат қойма жанындағы техникалардың жарық бағыттағыш шамдары бірінен соң бірі жарқ-жарқ етіп қосылды. Жаңа ғана қап-қараңғы болып тұрған айнала бейне бір өзінен жарық шашқандай күйге көшкен. Комбинезон киген ғалымдар мен түрлі маман иелері абыр-сабыр. Олардың кім екендерін комбинезондарындағы белгілерінен ғана тануға болады. Онда да мамандықтарын ғана. Ал аты-жөндері жазылған кішкене белдемше шыны алыстан байқалмайды. Оның есесіне адамдардың шлемдерінің ішінде барлық байланыс бар. Шлем ішіндегі кішкене телеэкранная қалаған адамыңның бет-жүзін мейлінше жақындатып, ұлғайтып көруге де болады. Алыстатып жіберуге де мүмкіндік бар. Жақындатып көрсету жүйесін ғалымдар көп жағдайда адамнан гөрі өздері анықтап білгісі келетін затқа қарай қолданады. Кейбірі тіпті, бәрін қойып, тас үңгірдің ішіндегі алып кесіртке-динозаврдың түрін көреді.

Осылайша өтіп жатқан қарбалас өмір. Ғалымдар жағы тездетіп қоймаға жақындаған. Жаңа жүк кемелер қойма үстіне жақындаған бетте Есеналы, Саматай және басқа ғалымдар мінген шағын кеме онан жылдам үпіып, алдын ала белгіленген шағын тегіс алаңға қона кеткен Ал телетілшілер мінген кемелердің жылдамдықтары өз алдына бір бөлек. Олардың жұмыстарының ғалымдардыкінен де қауырт болып жататыны өз-өзінен белгілі емес пе. Енді әп-сәтте бір-бір суыққа арналып жасалған телекамераларын ұстап, телетілшілер қойманы қоршай тұр. Егер қолдарындағы телекамера емес, қару болса, бүл көріністің мән-мағынасы мүлдем өзгерін шыға келген болар еді. Ләйім ондай жамандықты бермесін. Бұл осындағы әрбір ғалымның іштейгі тілегі.

Ғалымдар қойма жанына келген соң тағы да биік техниканың біріне мінді. Лифт болғандықтан оған көтерілу де әп-сәтте өтеді. Биік кабинасына шыққан соң бар жағдай көз алдарында. Қойма жанындағы техниканы басқарушылар да осы бастаушы ғалымдардың келулерін күтіп-ақ отырған-ды. Есеналы белгі берісімен-ақ күрделі де ала- пат техникалар іске кірісіп-ақ кетті. Төрт жүк кеме қойманың төрт жағында қалықтап тұрған бойда тас үңгірді ішіндегі алып кесіртке-динозаврымен бірге жайымен төмендете берді. Алдын ала өлшенгендіктен бәрі де орнына түсті. Тас үңгір қойма ішіне әуелден жатқандай орынға кетті. Содан соң-ақ келесі техникалар іске кірісті. Ұзын темір тақталарын суыра тартып алған жүк кемелер ауыр жүктен арылғандарын білдіргендей инелікше тез жоғары көтеріліп кетті. Содан соң белгіленген алаңға қарай бағыт алған. Бірақ оларды енді қайда кетсе де іздей қояр жан жоқ-ты. Бәрінің көздері келесі техникалардың қимыл-әрекеттерінде. Егер сонау бір заманғы техникалардың күшімен жасалса, бұл іс мұнан әлдеқайда ұзаққа созышған болар еді. Ал мына техникалардың әрбір ұзарған бөлшегінің манипулятор болып келетіндігінен қайбір іс те жылдам етіп жатады. Шебер адамның қолы қалай қозғалса, бұлардың қозғалыстары да тап сондай. Адам сүйсінерлік әрекет.

Бір техника алапат қолдарымен бетон тақтаны алып, қойманың үстіне еппен қойды. Екінші қол оның дұрыс жатқанын тексеріп, олай бір, бұлай бір қозғап, түзуледі. Үшінші қолдар келесі бетон тақтаны өкеліп, олардың жандарына тіркеді. Сөйтіп, айналасы бірнеше минуттың ішінде қойма төбесі жабылды. Алып кесіртке-динозавр да өзінің тыныш ұясына енгендей еді. Жұмыс барысын манадан мұқият бақылап отырған Есеналы мен Саматай да сол замат-ақ орындарынан түрегеп, лифтімен төмен түсті. Қойма үсті бұрынғы қалпындағыдай ретке келтірілді. Техникалар өкетілді. Айналасы тегістеліп, тазаланды. Енді жаңа келген адам мұнан пәлендей өзгерісті байқамас та еді.

Ғалымдар ішке асықты. Есеналы мен Саматай алып кесіртке-динозавр орныққан кең бөлмеге жетті. Бөлме деп атапғаны болмаса, мейлінше кең, төбесі биік орта еді. Оның жан-жағы толған күрделі тоңазытқыш жүйесі. Мұндағы бір жеңілдік, жылыту жүйесінің қажеті жоқ. Ай бетін Күн сәулесі қыздырған кезде қойманың қалың төбесінің өзі біршама қызады. Жылу баяу енеді.

Соның өзінде алып кесіртке-динозавр үшін қатерлі. Жерден соңғы келген құрам да осы қойманың бүге- шігесіне дейін тексеріп шықты. Олардың басты мақсаты да осындай көмек көрсету болатын. Бұдан да бұрын тексеру жұмысын жүргізген. Енді алып кесіртке- динозаврды әкелгеннен кейін жауапкершілік екі есе артты.

Ғалымдардан кейін қоймаға арнайы рұқсатпен теле-тілшілер де енді. Олар атам заманнан тап осылай жатқан-дай болып көрінген тас үңгірді де, ішіндегі алып кесіртке- динозаврды да жан-жағынан суретке, киноға тынымсыз түсіріп жатты. Сол мезетте Жерге хабар жеткізіп жатқандары да жеткілікті. Олар қалай хабар берсе де енді ешкімге таңсық емес еді. Ғалымдардың олармен сөйлесуге мұршалары да жоқ. Аңдығандары алып кесіртке-динозавр. Оның орны, жағдайы. Мұндағы бір топ техника, құрылыс мамандары енді қойманың төбесінің саңылаусыздығын тексеруге кіріскен. Ол әрекет сырттан Күн радиациясы- ның еніп кетпеуін қамтамасыз етеді. Мамандар қолдарындағы кішкене-кішкене құралдарымен қойма төбесінің тығыз жабылғандығына, Күн жөне ғарыш радиа- циясынан қауіпсіз екендігіне көз жеткізді. Содан кейін қойма ішін тазарту жұмысы басталды. Бұл кезде ғалымдар да, телетілшілер де келесі бөлімге өткен. Өйтпеске болмайды. Енді алып кесіртке-динозаврдың маңында тек арнайы қараушы мамандар қалған.

Келесі бөлімге өтісімен-ақ телетілшілер Есеналы мен Саматайды қоршап алды. Бәрі де өздерінің кішкентай телекамералары мен фотоаппараттарьш бұларға қарай соза түседі. Бұл дәстүр о бастан белгілі нәрсе. Сондықтан да Есеналы да осындай тосын сұрақтарға іштей дайын жүретін. Ол үшін алып кесіртке-динозавр жайлы айтудың өзі бір ғанибет. Адам өзі қалаған нәрсесі жайлы жалықпай баяндайды. Қай маман болса да сол. Қойшы қой бағу жөнінде айтса, өзіне қызық, ұшқыш - кемесі, геолог - тас пен тау, ал ғаламшар зерттеуші мен палеонтолог - осындай қызықты қазба жөнінде айтып беруге қай кезде де әзір. Оның үстіне мынандай үлкен іс біткеннен кейін ғалымдардың бәрі дерлік көңілді еді.

Бірінші сұрақты да «Қазақстан» ақпарат бағдарламасының телетілшісі, белгілі журналист Ибрагим Сүндетұлы қойып үлгерді.

- Әуелі, мына үлкен тарихи істеріңіздің сәтті аяқталуы- мен құттықтаймын! Мұнан да үлкен жетістікке жете беріңіздер! - деп бастады ол сөзін. - Енді Қазақстандағы ағайындарыңызға мынаны түсіндірсеңіз. Алыптардың кезінде теңіз мандарында тіршілік еткендері ғылыми болжамдардан белгілі. Ал мына алып кесіртке-динозаврдың тас үңгірден шыққаны қалай?

- Динозаврлардың бәрі тек теңіз жағасында өмір сүрді деген қатып қалған тұжырым жоқ, — деді Есеналы сәл ойланып, - олар әр түрлі ортада болған. Осыдан жетпіс миллион жылдан аса бұрын кенеттен болған суықта олар осындай тас үңгірлерді паналаса керек. Бірақ мынаның тағдыры бір ғажап. Бұл барып тығылған тастың жанына аспаннан үлкен тас келіп түскен де, мұны оқша атып жіберген. Бұл жөнінде мұнан да бұрын айтылды. Ал ғарыштағы түрлі қатерден де осы үңгір сақтап отыр. Аспанға қарай атылу кезінде үңгірдің кірер аузындағы тастар құлап бітеп қалған Сөйтіп, біз әзілдеп айтатындай ғарыш каби- насына айналған. Ал тағы бір таңқаларлығы, бұл бәтшағарың Айдың ана жер, мына жері емес, тап солтүстік бүйіріндегі қазаншұңқырдың мәңгілік көлеңкесіне түсіп отыр. Біреу әдейі осы заманға дейін сақтағысы келіп жасағандай. Ал қайда өмір сүрді дегенде, біздің алдын ала жобалауымызша, қазақ жерінен келген. Өмір сүрген жерінің маңында шағын көл болған деген де болжамымыз бар. Бұл әрине, әзірге. Ал мұның бар тарихы әлі ашыла түсетін болады.

- Рақмет, - деді телетілші, - осы хабарды тікелей көріп отырған Жер тұрғындары сұрақтарына жауап алды деп есептеймін.

Бұдан кейін басқа елдерден келген телетілшілер өздерінің көкейлеріндегі сұрақтарын қойып жатты. Айналасы бірнеше ондаған мннуттың ішінде Есеналы бастаған бір топ ғалым бірінен кейін бірі жауап берумен болды. Сұрақ-жауап рәсімі біткен соң ғалымдар мен тілшілер Ай бетіне шығып, өзді-өзді көліктеріне отырып, Қазақстан ғылыми зерттеу базасына қарай тартты.

**Үшінші бөлім**

**ҒАСЫРЛАР ҚОЙНАУЫНАН ЖЕТКЕН ҮН**

**Тоңазытқыштардағы ақау**

Айдың солтүстік бүйіріндегі Жерсандық атанған қазаншұңқырдан алып кесіртке-дннозаврды аман-есен қоймаға орнықтырғаннан кейін ғалымдар да, басқа мамандар да үлкен бір істің біткенін арнайы атап өтіп, біраз тәулік тыныштанған еді. Содан кейін әдеттегі зерттеулеріне кірісіп кеткен. Ғалымдардың Жерден келгендегі негізгі мақсатта- рының да сол осыдан жетпіс миллионнан артық жыл бұрынғы тарихты аршып алу болатын. Ал ана алып кесіртке- динозавр сол ғылыми зерттеу істерінде үлкен бетбұрыс болып кетті. Бірақ онан ғалымдар ештемеге ұтылған жоқ. Қайта ол Жер жүзі халқы үшін баға жетпес жаңалық болды. Бүгінде оның суреті мен кинофильмін пайдалану арқылы Жерде қаншама ғалым тер төгіп жатыр. Осы бір ғана алып кесіртке-динозаврдың арқасында қаншама ғылыми еңбек жазылмақ. Санай берсе, көп-ақ.

Бірақ Ай үстінде жүргендіктен ғалымдардың басты назарлары тып-тыныш жатқан алыпты қарай беру емес, Айдың басқа да адам аяқ баспаған аймақтарын зерттей түсу болатын. Сондай бір мақсатпен соңғы уақытта Есеналы бастаған құрам осы Дауыл Мұхитының көптеген қазаншұңқырларын зерттеп қайтқан. Бір жерден үлкен жаңалық ашылса, тап сондай нәрсе тағы да табыла кететіндей болып тұратын әдеті емес пе. Сол оқиғадан кейін ғалымдардың зерттеуге деген ынталары да арта түскен. Тек Айдағылар ма екен, динозаврдан кейін Ай қазаншұңқырларын зерттеу ісі мықтап қолға алынды. Жерден қаншама ғарыш кемелері келді десеңізші. Оны санап жату қиын. Келсе келе берсін, қазақ ғалымдарының онда жұмысы жоқ, бір ғана динозаврдың өзі оларға мәңгілік өшпес даңқ әкелді. Соны сіңіріп алса да жетер-ау. Сондықтан «Аналар бірдемені тауып ала ма, қайтеді» деген титтей де ой болған емес бұларда. Қайта кейін келгендер «Қазақ ғалымдары тағы бір жаңалық ашпас па екен» дегендей жиі хабарласып, жиі сұрақтар қояды. Есеналы бастаған ғалымдар құрамы оларға жауап беруден әсте жалыққан емес. Қайта өздерінің сүйікті ісі болғандықтан ұзағынан түсіндіреді.

Айдың осы ұзақ күнінде де олар талай істі тындырып, базаға оралған-ды. Бірақ келген бетте-ақ ғалымдарды бір жайсыз хабар елеңдетті. Ол алып кесіртке-динозавр қойылған қоймадағы тоңазытқыштан табылған ақау еді. Ол жөнінде қойманың қараушыларының басшысы зоолог Марқасқа Нақысбекұлы хабарлаған. Содан демалысты былай қойып, Есеналы да, Саматай да, басқа ғалымдар да солай қарай асыққан. Ай жағдайында барлық нәрсе дайын тұруы тиісті. Арнайы дабыл берілісімен-ақ база сыртында жедел көліктер тізіліп, ғалымдар мен техникалық мамандарды күтіп тұрған-ды. Алғашқыларының біріне Есеналы, Саматай және Дәурен отырды. Қалғандар келесілерінде. Кешікпей бәрі де Ай бетіне тиер-тимес қалықтап қоймаға жөнелді. Қалың бедерлері бар үлкен дөңгелектермен қозғалатын көліктер болса да артта. Бұл жолы тек ғалымдар құрамы емес, күллі Қазақстан ғылыми зерттеу базасындағылар дүрліккен. Өйткені, тоңазытқышпен жылытқыш жүйелері мұндағы өмірдің негізгі тірегі. Минус жүз қырықтан асып жығылатын түнгі қақаған суықта немесе тап сондай күндізгі аптапта кім шыдасын. Егер комбинезон болмаса, адам баласы әп-сәтте бұл өмірден ғайып болады.

Бірақ қазір ғалымдар да, техникалық мамандар да өздерінің жағдайларынан гөрі алып кесіртке-динозаврдың күйіне бар назарларын аударған. Өйтпеске тағы шара жоқ. Ол бүгінде Жер шары халықтарына белгілі жануар. Екіншіден, тоңазытқыштың істен шығуы тек ол емес, қоймадағы басқадай қажетті заттарға залал келтірмек. Сол үшін дүрліккен Ай тұрғындары. Бірінен соң бірі ағылған, әуелеп ұшқан түрлі көлемді, түрлі жылдамдықты көліктер енді бір кезде қойманың кірер есігінің жанында көгендеген қозылардай тізіліп тұрды. Олардың кейбірінің қанаттары, құйрықтары, арқа жондары Күнге шағылысып, айналаны ерекше бір тіршілік белгісіне бөлейді. Мұны көргендердің әрқайсысы өзінің Ай үстінде жалғыз еместігін сезініп, жігерленеді, батылданады. Ондай батылдық адам баласына қашан да қажет. Оның үстіне бүл мезгіл Айдың Күн көзіне әбден қызған кезі болатын. Сондықтан да мұнда тұрған көптеген көліктердің арнайы көлегейлегіштері де жайылып-жайылып тұр. Көліктердің мұндай ыстыққа онсыз да төзетіні белгілі. Бірақ соған қарамастан сақтық әрекеттері жасалынып жатады.

Есеналы, Саматай және Дәурен қойма ішіне кірген бетте-ақ шамалы жылуды сезген. Қойманың үсті бірнеше қабат бетон тақталармен жабылған-ды. Соған қарамастан атмосферасыз Ай бетіне қадалған Күннің ыстық оты өтіп-ақ кетеді. Қойма іші тымырсықтанады. Егер Айдағы тәулік Жердегі сияқты әрбір жиырма төрт сағатта өтіп тұрса, қорқатын ештеме болмас еді. Мұндағы бір күн ұзаққа созылады. Оған ғалымдар қаншалықты үйренсе де, мына жағдайда түннің тезірек болуын қалар еді. Бірақ Күң жыл- жысын ба. Біреу аспанға шегелеп қойғандай тапжылмайды-ау, тапжылмайды. Тіпті, мұндағы бар дүние мәңгілікке тоқтатылып қойғандай.

Кейбір ғалым мұнан уақыттың кідірісін де көзге елес-тетіп қояды. Сондай ұзақтық әсіресе мына жағдайда ауыр еді. Тоңазытқыш істен шықты деген сөз, қоймадағы көп нәрсенің бүлінгені. Онан кейін қатер әйгілі алып кесіртке-динозаврға төнбек.

Марқасқа Нақысбекұлы аптығып жеткен ғалымдарды кірер есіктің қасында қарсы алды. Реңі солғын. Қасында бірнеше адам бар. Олардың тоңазытқышты жөндеуші мамандар екенін ғалымдардың бәрі де айтпай-ақ танып тұр. Қолдарында бір-бір өлшеуіш құрал, бұрағыш және тағы басқалар. Есеналы жаңа ғана сөйлескендіктен Марқасқаға былай деп сөз бастады.

- Алып кесіртке-динозаврдың денесіндегі мұз қалай?

- Әзірше ери қойған жоқ, - деді Марқасқа мән-жайды түсініп.

- Тоңазытқышты жөндеудің ешқандай мүмкіндігі жоқ па? - деп енді ол оның бас маманы Қадыржан Талапұлына бұрылды.

- Жоқ, - деді ол маңдай терін жеңімен сүртіп, - барлық мүмкіндікті қарастырдық. Ауыстыруды қажет ететін бөлшектері бар.

- Сонда бұл қалай болғаны, - деді сол кезде Саматай, - күні кеше ғана Жерден әкелінген жап-жаңа бөлшектер емес пе деді?

- Солайы солай... - тоңазытқыштың бас маманы күрсініп салды.

- Сонда не десек болады мұны, - деп тоңазытқыш бар бөлімге қарап сөйледі Дәурен, - біздің әлемдік жаңалығымызға жасалыныш жүрген қызғаныш емес пе?

- Бәрін де ойлауға болады. - Есеналы Мұхитұлы тез есін жиды, - бірақ қазір оны талқылап тұратын уақыт емес. Қане, тездетіп бөлімге баралық.

Ешкім қарсы сөзге келген жоқ. Ғалымдар бастап, қалғандар еріп алып кесіртке-динозавр бар бөлімге келді. Оған кіре бере бәрі де шыны шлемдерін киіп алған-ды. Өйткені, тоңазытқыш істен шықса да бөлім іші кең болғандықтан пәлендей жыли қоймаған. Ал кіре берістегі бөлімшелердің температурасы кәдімгідей. Сондықтан ол жерде Ай тұрғындары шлемсіз-ақ бір-бірімен сөйлесе береді. Енді арнайы люк арқылы бөлімге өткен соң-ақ өздерін басқаша сезініп, басқаша ұстай бастаған. Есеналы келген бетте комбинезонының жеңіне саңылаусыз, жалғаусыз жалғасқан қалың қолғабымен сол қалпында жатқан алып кесіртке- динозаврдың айдаһардікіне ұқсас басын сипап өтті. Суық пен жылылық адамның терісі арқылы сезілсе де, Есеналы алақанын жарыққа қаратқан кезде шамалы ылғалды байқады. Бұл қойма ішінің жыли бастағанының белгісі еді. Бұдан соң ғалымдар тас үңгірді, алып кесіртке-динозаврдың денесін түгелдей сипап тексерді. Барлық жерінің «жіпсіп», төменгі жағы сол қалпында қалған.

Ғалымдар жан-жақтан қолшам жарығын түсіріп, бәрін тексеріп шықты. Үлкен шамды қосуға рұқсат еткен жоқ. Өйткені қуатты шамдардың жарығы да мұндай қысылтаяң кезде жылу қоспақ. Қазір әрбір адамның бойынан тараған жылудың өзі де есепке алынбақ. Сол себепті ғалымдардың, техника мамандарының көпшілігі дерлік кіреберіс бөлімде қалып қойған. Ең керекті, осы іске тікелей қатысты дегенде ғана кірген. Бірақ қаншама білікті, қанша шебер маман болса да, кіргендер тоңазытқыш мамандарынан аса алмады.

Олар жаңағыдай деп тұрса, не шара. Бәрі бір-біріне қарайды. Ешқайсысы амал айта алмайды. Айтатындай да жағдай жоқ еді.

Бірақ қандай жағдай болғанда да бір шешімді Есеналы Мұхитұлы айтуы тиіс. Бәрі де содан ақыл күткен. Есеналы да өзінің қаншалықты жауапты екенін сезеді. Оның үстіне күні кеше ғана Жердегі барша саналы халыққа мәшһүр болған мына алып кесіртке-динозаврдан айрылу да оңай нәрсе емес-ті. Жаңа ғана Ай бетіндегі кезекті зерттеуді ойдағыдай аяқтап, «Енді бір жақсылап демалсақ, шіркін» деп іштей армандап базаға жеткендері сол еді. Мына қырсық хабар аяқтарынан тік тұрғызды. Енді шар- шау қайда, енді рахаттанып демалу қайда, бәрі де жайына қалды. Ендігі бар ой - мына алыпты қалай бүлдіріп алмауда. Жанындағылар да соған бір уәж жауапты өзінен күтіп тұр. Кейде мұндай қысылғанда адамға жақсы ақыл да келе қалады. Есеналы соған да тырысқан еді. Бірақ амал шығар емес. Егер бұл Жер шары болса, әрекеттің талай түрі табылар еді. Онда орта да шектеулі емес, көлік те кәт емес, комбинезонсыз жүретін жер де аз емес. Бәрі де жеткілікті болар еді.

Ғалымдардың көпшілігі де сол Жерде, елде емес пе. Енді барлық ауырлық өзіне келіп төніп тұр. Дәл қазір Есеналы өзін тап бір ғасыр өмір кешкен кәрі ақсақалша сезінеді. Сезінбей қайтсін, әрбір қадам санаулы. Тек қойма ма, Қазақстан ғылыми зерттеу базасының өзінде қаншама тоңазытқыш пен жылу жүйелері бар. Олардың да болашағы толғантпай қоймайды. Сондықтан іскерлік жағынан да, ақылдылық жағынан да, тапқырлық жағынан да табиғат берген қабілеттен артығырақ болуға тура келеді. Адамды өмір осылайша ширатады, үйретеді. Бір кездері адам баласына бастық болып көрмеген Есеналы да енді басына іс түскенде ақылшы болуға мәжбүр болып отыр.

Біраз үнсіздіктен соң ғалымдар алып кесіртке-динозавр бар бөлімнен шықты. Есік сыртында манадан бері тыпырши күтіп тұрған басқа ғалымдар мен техника мамандары Есеналы мен Саматайдың жүзіне үңілген. Есеналы мән- жайды жасырмай айтқанды жақсы көретін адам. Сондықтан «Есік сыртындағыларды осы сарылтқаным да жетер» дегендей, екі жарылған топтан шыға бере қайта бұрылды.

- Тоқ етерін айтқанда, мұздатқыш істен шыққан. Оның күрделі жүйесінің қай жері кеткенін мына мамандар біледі. Түсіндіріп жатуға да уақыт тар. Оны өздеріңіз де жақсы білесіздер. Менің ұсынысым біреу. Уақыт оздырмай Жерге хабарлау қажет. Жедел кеме жіберсін. Тоңазытқыштардың ауыстыратын бөлшектерін жеткізсін. Онсыз болмайды. Қосалқы бөлшектердің болмағаны да қинап тұр. Амал не, басқа жол жоқ. Өзіміздің тіршілігімізге қажет тоңазытқыштарды мұнда қоя алмайтынымыз белгілі емес пе? Өз істеріңізбен айналыса беріңіздер. Бізбен бірге тек тоңазытқышты жөндейтін мамандар жүрсін.

Ешкім ештеме айтпады. Тұрған орындарында қалшиып-қалшиып қалған. Бейне бір қаралы хабар айтылғандай. Сонау бір заманнан жеткен алып кесіртке-динозаврдың қатқан денесі осыншама елеңдеушілік туғызады деп кім ойлаған. Бірақ солай болып тұр. Әрбір ғалым өзінің болашақ қызықты жоспарының бұзылып кетерін ойлап, кәдімгідей көңілсізденіп те қалған. Ғылымға берілген адамдардың әдеті бұл. Егер ондай талант болмаса, жанұясын тастап сонау Жерден осыншама мерзімге келмес те еді ғой. Ай табиғатын зерттеудің қызықты ісі оларды осындай қашықтыққа әкеліп отыр. Сондықтан көңіл бөлетін жайт. Ғалымдардың көңілсіздігінің бір сыры осында жатыр еді.

Есеналы да оны түсініп тұр. Үміт арпырар сөз айтайын десе, оған да көзі жетпейді. Бір заманнан қатқан тастай болып жеткен алып кесіртке-диназавр түгілі базадағы тоңазытқыштар істен шықса, өздерін де қоярға жер талпай қалар еді. Техникалық жүйелердің қалыпты жұмыс істеуі - мұндағылардың өмірінің басты кепілдемесі. Сол жағын ойлаған кезде кім-кім де өзін-өзі басып, көңіл орнықтырғандай болады. Тұрғандардың көпшілігі тап сондай күй кешкен-ді. Сондықтан да Есеналыға я Саматайға реніш білдірген жоқ.

Қайта қандай амал табуды әрқайсысы ішінен ойлап тұрды. Есеналы сұрақ болмаған соң жайымен топтан сытылып шығып, шығар есікке қарай жүрді.

Соңынан топ та ерген. Кіреберіс бөлімге келген соң бәрі бастарындағы шлемдерін шешіп, маңдай терлерін сүртті. Енді емінтеркін демала алады. Төбеге ілінген желдеткіштер де тынымсыз ызың қағып айналып тұр. Бұл ортадағы оттегі де, дыбыс та, бәрі де Жердегі сияқты болғандықтан адам кейде өзінің Ай үстінде екенін де ұмытып кетеді. Бірақ дәл қазір ешқайсысы да бір қатердің алдында тұрғандай толқулы болатын. Ешкім емен-жарқын сөйлеспейді.

Бәрінің де көз алдарында алып кесіртке-динозавр мүжіліп құлап, ылжа-ылжа болып жайылып, құрып кететіндей елестейді.

Тек Есеналы мен Саматайдың ойларындағы үміт оты сөнген емес. Екеуі де асығып тұр. Осы бөлімде, сыртқа шығар алдында біршама кідіріп, бірнеше минуттық дәрігерлік тексеруден өткізілетін рәсім бар-ды. Оны аттап кетудің реті тағы да жоқ еді. Сол аяқталғанша бәрі де шыдап тұрды. Содан кейін сыртқы есік ашылып, ішкі есік сырт жабылды. Екі арадағы шаң-тозаң тазартылды. Ғалымдар жайымен сыртқа шықты. Бұл кезде Ай үсті қайнап түр еді. Тіпті аяқ асты балқуға жақындағандай сезіледі. Бірақ қайдан балқысын.

Ай беті бірінші рет бүйтіп қызып тұрған жоқ. Атам заманнан бергі құбылысы емес пе. Оның үстіне оған назар аударып жүрген ғалымдар бар ма екен. Барлық назарлары алдағы әрекетте. Сыртқа шыққан бойда әркім өзі келген көлікке отырып, Қазақстан ғылыми зерттеу базасына қарай тартты.

**Айға аттанған кемелер**

Айдағы Қазақстан ғылыми зерттеу базасындағы тоңазытқыштарды жасайтын заводтың басшысы Әди Табылұлы түннің бір уағында безек қаққан видеотелефон қоңырауынан селт оянды. Басын төсегінен көтеріп алып, үлкен экранның алдындағы жыпырлаған түймелердің бірін нұқып үлгерді. Осыдан шамалы уақыт қана бұрын жұмыс бөлмесіндегі төсегіне қисайып, көзі ілініп кеткен-ді. Енді бірден түрегеп кеткендіктен мең-зең сезініп, ұйқылы-ояу экранға қадала қарап отырып қалған.

Әдидің өмірінде мұндай сеттер аз кездеспейді. Сондықтан да ол әркез сондай шұғыл жағдайларға сергек қарайды. Түрлі жұмыстармен, басқадай жай мәселелермен видеотелефон соғатындар қаншама. Егер видеотелефонының жанында сондай қоңыраулар мен жұмысын айтқандардың сездерін жазып алып тұратын электронды күрделі қондырғы болмаса, басы қатқан болар еді. Оған да шүкір, қай жақтан, кімнің видеотелефон соққанын біліп, уақыты бос кезде бәрін тыңдап алады.

Егер тез оянып, түймені басып үлгермегенде, бұл жолғы сөзді де автомат жазып қойған болар еді. Олай болмады. Әди қоңырау соғушымен тікелей байланысқа шықты. Бірақ бір ғажабы, ол Жерден емес, Айдан еді. Бұл жағдай Әдиді онан сайын елеңдеткен. Ол Есеналыны бірден таныды. Бозғылт тартқан жүзі, суалыңқыраған жағы, шүңірейген көздері бір қарағанда көңілсіздік көрінісін де туғызған-ды. Бірақ Ай үстіндегі қай адамның да мәз болмайтынын жақсы білетін Әди оның тұр-тұрпатын сұрай жатуды артық санаған. Есеналы да уақыттың тарлығын, көмектің зәрулігін ескеріп, қысқа аман-саулықтан кейін тікелей мәселеге көшкен.

- Өздеріңізге белгілі алып кесіртке-динозавр қатер алдында,-деп жалғады ол сөзін, ол жатқан бөлімдегі тоңазытқыштар істен шықты, алмастыратын бөлшектері көп. Мамандардың жөндеуге шамалары келмейді. Базада болса да қосалқы бөлшектер жоқ. Алыптың әлегімен жүріп ол жағын ұмыт қалдырыппыз. Амал нешік. Ендігі көмек өзіңізден болмақ.

- Жағдайды түсіндім, - деді Әди Табылұлы Есеналының жүзіне тура қарап, - Қандай көмек керек? Мен дайынмын. Қажет деген бөлшектеріңіздің бәрін де жіберемін.

- Олар мыналар, - деп Есеналы тоңазытқыш жөндеуші мамандар тізіп берген бөлшектер тізімін экранға жақындатты, - суретін түсіріп алсаңыз.

- Қазір.

Әди Табылұлы экран алдындағы түймелердің тағы бірін нұқыды. От жылт еткендей болды. Содан кейін оң жағындағы жіңішке сызықтай саңылаудан бір парақ ақ қағаз шықты. Онда экрандағы күллі тізіп жазылған еді. Әди оны енді анықтап қарап шықты. Көп емес сияқты, бірақ негізгілері екен. Қағазды былай қоя салды да, қайтадан экранға қарап:

- Есеналы Мұхитұлы, бәрін оқып шықтым. Түсіндім. Бұл жеңіл іс емес. Мен қазір Жер төңірегіндегі ғарыш қалашығына видеотелефон соғамын. Соларда мұндай тоңазытқыштың қосалқы бөлшектері болуы тиісті, егер болса, сол жерден әрі қарай жөнелтеміз.

Ал оларға тағы жасап бере саламыз. Ал егер болмаса, онда амал жоқ, тездетіп жасаймыз.

Ол көп уақыт алмайды.

- Бұл әркетіңіз жақсы болар еді, - деді жүзіне қан жүгіре бастаған Есеналы, - соны тездетсеңіз. Алып кесіртке динозаврдың үсті-басындағы мұз бірте-бірте еріп барады. Ай үстінен нұр шашқан Күн де күйдіріп барады-ау. Жағдайдың қалай өзгеріп кетері белгісіз. Тек тездетсеңіздер. Өзім де Жер төңірегіндегілерге өтініш білдірермін. Ал жақсы, күтеміз!

- Сау болыңыз! - деді Әди Табылұлы, - бәрі де ойдағыдай болады. Қолдан келген көмектің бәрін де жасаймыз. Ол жағынан қам жемеңіз.

Әди Табылұлы алдындағы бір түймені нұқып қойды. Экран сөнді. Завод басшысы сәл ойланып, экран алдындағы келесі бір түймені нұқыды, экран қайта жанды. Содан соң панельден кішкене қызыл шам лып-лып жанып-өшіп көрініп тұрды. Бұл шақырған жағына қоңырау тоғының жіберілген белгісі еді. Сәл өтпей ол қызыл шам лып сөнді де, ағарып тұрған экранда толық келген сары кісінің жүзі көрінді. Сол замат Әди де өзінің оның экранында көрініп тұрғанын сезініп, сөзін бастап кетті.

- Сәлеметсіз бе, Аманат Ниетқалиұлы! Беймезгіл мазалағаныма айып етпессіз. Шұғыл жұмыс бар еді.

- Аманбысыз? Айта беріңіз. Еш айыбы жоқ ,-деді Аманат, - мен әркез дайынмын Қандай жұмыс еді.

- Өзіңіз де есітіген боларсыз, Айдағы жағдайды...

- Жаңалықты білемін. Әлгі алып кесіртке-динозавр ма?

- Иә, сол.. Жаңа ғана маған Айдағы Қазақстан базасынан Есеналы Мұхитұлы видеотелефон соққан еді.

- Тыныштық па әйтеуір?

- Тыныштық. Жұмыстары бірқалыпты жүріп жатыр. Оттегі, су, тағамдары жеткілікті. Базадағы микроклимат та дұрыс. Тек әлгі қоймадағы тоңазытқыштардың істен шыққаны қинап тұрғанға ұқсайды.

- Ақау табылған ғой шамасы?

- Солай. Бірақ оларға же дел жәрдем керек. Әйтпесе, үсті күйіп тұрған Айдың қойнауындағы қоймадағы температура көтерілмек. Бұрын ол жерге мұз болып қатқан алып кесіртке-динозаврды қояды деп кім ойлапты. Аз уақыттың ішінде қойманың ішін соған лайықтап жендемеп пе еді.

- Иә, оны естігенмін Бізбен де пікірлескен олар.

- Ендеше, егер сіздерде қосалқы бөлшектер болса, сол Айға уақыт жоғалтпай жеткізе аласыздар ма?

- Сонда қандай бөлшектер?

- Міне, қараңыз. - Әди Табылұлы суретін экранға қаратты. —Түсіріп алыңыз. Сонан соң оқып шығарсыз.

- Жақсы. Қазір.

Аманат Ниетқалиұлы бір сәтке кідірді. Содан соң оң жағындағы жіңішке сызықтай саңылаудан шыққан кішкене фотосуретті алып, мұқият қарады. Оның ап-анық көрінген әрбір қимыл-өрекетін мұнда Әди де бақылап отыр. Бірақ кедергі келтірмеу үшін ләм-мим деп сөз қозғаған жоқ. Ал мына тізімдегі детальдарды тағы бір қарап шықты да, бері бұрылып:

- Бұлар бізде бар екен. Қашан жіберу керек? - деді.

- Тіпті, қазір жеберсеңіздер де болар еді! - деп қуанып кетті Әди Табылұлы.

- Жақсы. Бәрі түсінікті. Мен қазір әуежайға видеотелефон соғамын. Бәрі орындалады.

Жедел жібереміз. Енді ол жағынан қам жемеңіз!

- Рақмет! Қазір Есеналының өзі де сізбен хабарласып қалар. Әрбір минут қымбат. Ал кейін ол бөлшектерді өзім сіздерге жеткіздіремін. Осылай келіселік. Сау болыңыз!

- Сау болыңыз!

Жер төңірегіндегі Қазақстан ғарыш қалашығындағы Техникалық базаның басшысы Аманат Ниетқалиұлы панельдегі түймені басты. Экран лып етіп сөніп, кабинетінде тыныштық орнады. Содан сөл уақыт өткен соң Аманат әуежайдағы қойма иелеріне видеотелефон соқты. Әңгіме қысқа болды. Мәселе шешілді. Аманаттың өзі де мұндай іс жөнінде қысқа сөйлесуді ұнататын. Онысын түсінген қойма бастығы Жомартбек Рахметоллаұлы бірден іске кірісті. Жерден айтылған тоңазытқыш бөлшектерін тездетіп шығарып, арнайы жүк кемелерге артты. Содан Аманат өзі Айдағы Қазақстан ғылыми зерттеу базасына хабарласып, шуғыл көмектің бара жатқанын Есеналы Мұхитұлының өзіне айтты.

Ал бұл кезде Жер төңірегіндегі Қазақстан ғарыш қалашығының әуежайынан алып жүк кемесі кеңістікке қарай баяу көтеріліп кетіп бара жатыр еді. Кеңістіктегі қалашықтың бір ерекшелігі де осындай ауыр жүкті көтеріп ұшуға жеңіл болатын. Әрі жылдамдық алу да мәселе емес. Көзді ашып-жұмғанша алып жүк кеме алыстағы бір жұлдыздай болып қана көрінді. Әуежайдағылар арнайы үйде телеэкран арқылы жүк кеменің ұшу барысын қадағалап отырды. Бәрі де ойдағыдай. Байланыс торабындағылар жүк кемені басқарушылармен жиі-жиі сөйлесіп отырды. Өйткені, Айдағылар үшін әрбір минуттың қымбат екенін олар іштей жақсы сезінеді. Бұл екі арады аманат Жерге видеотелефон соғып, Әди Табылұлымен тілдесіп үлгерді. Содан кейін Айдағы тоңазытқыш жөндейтін мамандармен де байланысты. Біршама ақыл-кеңестер берді. Бұған дейін кеткен қателіктің енді қайталанбайтынына Айдағылар сендірді.

Арада белгіленген уақыт өткен кезде жүк кемедегілер үшін Ай табиғаты бірте-бірте анықталып, ол бейне бір өздеріне ұшып келе жатқандай көрінген. Егер ғарышкерлер болмаса, бұл көріністен шошынып қалары да сөзсіз. Ал ғарышкер-ұшқыштар үшін қарсы ұшып келе жатпақ түгілі, шыр айналып жатса да үйреншікті көрінер еді. Ол құбылыс та болып үлгерді. Ай айналым жолына шыққан бойда бір осьте шыр айналғандай болған Ай мен жүк кеме бірін- бірі қуалап жүрді. Бірақ ара қашықтықтары уақыт озған сайын азая берген. Коперник есіміндегі қазаншұңқырдан бастап кішігірімдеріне дейін анық көрінген үлкен аймақ та көз алдарында. Төмендеген сайын аймақтың көрінерлік аумағы азайып барады. Енді мұны Дауыл Мұхиты деп айтудың өзі де қиын. Оның үстіне Ай табиғатында бір-біріне ұқсас жерлер көп-ақ. Бұл да атмосфера мен гидросфераның жоқтығынан. Әйгпесе, су бар жерде, жел бар жерде өзіндік бедер, өзіндік ерекшелік болмай қоймас еді. Мұндағы бір құбылыс топырақтың қатты ысуымен, қайта сууымен шектеледі. Оның өзі де ұзақ мерзімде қайталанады. Айдағы ұқсастықтардың адамның адасуына да ықпал ететіні белгілі. Мұнда тұратын адам Ай табиғатын жақсы білуі тиіс. Ғарышкер-ұшқыштар ондай мұқият дайындықтан о баста откен. Олардың миларында сақталған қартада Айдың кішкене төбешіктеріне дейін бар. Бірақ ол Айдың бар табиғатында емес, қонар аумақта. Сондықтан да олар Айдан ұшар сәтте де, ұшып бара жатқанда да, қонар сәтте де саспайды. Бір-бірімен жайбарақат әңгімелесіп отырып-ақ қажетті түймелерді нұқиды.Тетіктерді қозғалтады.

Бүгіндегі кез келген ғарыш кемесі бесаспап етіліп жасалған. Ол тік ұша алады, тік қона алады, көлденең ұшып, көлденеңдей қона береді. Қажет болғанда мұнан да күрделі әрекеттерді жасай алады. Бірақ қазір адам таңғаларлық мәнер көрсету емес, көмек көрсетуге келе жатқандықтан жүк кеме бірте-бірте қалықтай төмендеп, Қазақстан база- сындағы әуежайға қарай келеді. Ол жердегі арнайы шыны үйдің екінші қабатында Есеналы мен Саматай бастаған бір топ ғалымдар күтіп тұрғанды. Телебайланыс арқылы олар бұларды, бұлар оларды көріп қояды. Екі жағы да қуанышты. Жүк кеменің қашан да аман-есен ұшып шығып, аман-есен қонғаны қажет. Ол тілекті әркім де тілейді. Ал оның ішіндегі аса қажет болып тұрған заттар аман-есен жетсе, нұр үстіне нұр. Жүк кемеде тек тоңазытқыш бөлшектері ме екен, онда басқа да адам тіршілігіне қажетті заттар бар. Су да алынған.

Жердің кәусар суын кім аңсамасын. Ондай су Жерден ғарыштағы қалашыққа жиі жеткізіледі. Ал мұнда аттанғанда сол судан алынады. Әрбір жүк кеме келгенде ғарышкер-ғалымдар таза судан ішіп бір іштері шығып қалады. Түрлі тағамдар мен жеміс-жидектерді, көкөністерді жейді. Оның өзі бір демалыс, бір жасау. Тіпті сонан кейін мына базадағы көкөніс күркеде өсетін көкөністерді жегілері де келмей қалады. Бірақ бұл жолы ғалымдар оған да асыққан жоқ. Бар мақсаттары ана тоңазытқышты қалай тездетіп жөндеу болатын.

Жүк кеме қонған бойда дайын тұрған жүк тасығыш, Ай көліктері де соған қарай жүйткіген. Сөйтіл, асыға күткен бөлшектерге де қол жеткен еді.

**Қоймадағы сілкініс**

Дауыл Мұхитындағы Қазақстан ғылыми зерттеу базасы орналасқан аймаққа Күн сәулесі тіктей түсіп, шақырайып, Ай беті нағыз қызған шақ еді. Енді мұнда тіршілік болса да комбинезонсыз жан баласы шыдамайды. Комбинезонның өзімен де көп жүру қиындық тудырады. Мұндай сәтте жүру кәдімгі моншадағы ыстық буы бар шағын бөлмеде болғанмен бірдей әсер береді. Комбинезонның жеңіндегі термометр плюс жүз қырықтан асып жығылады. Шаңқай түс мезгілінде әдетте ғалымдар демалыс тәулігін жариялап, ұңғыдағы пәтерлерінде жататын. Өйткені, мұндай күндері сапалы жұмыс жасау да қиын. Егер осында Жердің ыстық аймағындағы сары құмда екі аяғын көтергенде, басқа екі аяғымен тұрып, жаттығу жасағандай болып жиі қозғалатын кесірткелері болса мүлдем шыдамас еді. Басқасын былай қойғанда баланың еңбегіндей былқылдаған кейбір жерлер тіпті аяқ киімді өзіне жапсырып ала жаздайды.

Осындай бір мезгіл мен мезетте қоймадағы тоңазытқыш жөндеуші мамандар өздерінің шұғыл істерімен арпалысып жатты. Осыдан шамалы уақыт бұрын ғана Жер тәңірегіндегі Қазақстан ғарыш қалашығынан жеткізілген тоңазытқыш бөлшектерін тиісті жеріне тездетіп орнатпаса, алып кесіртке-динозаврдың тұла бойындағы мұз біткен еріп бітуге таяп қалған. Ал онан кейінгі істің не болары белгісіз еді. Қойма ішіне жөндеуші мамандардан басқа ешкім жіберілген жоқ. Есеналы мен Саматайдың өздері де қойманың бергі бөлігінде Жерге тән жасалған ортада істің аяғын күтіп отырған Қасында бірнеше ғалымдар бар.

Олардың дені осы іске тікелей қатысты мамандар. Олар бір бірімен баяу сөйлесіп, дауыс шығармауға тырысады. Бөлменің бір бұрышына қойылған үлкен экраннан тоңазытқыш жөндеуші мамандардың не істеп, не қойып жатқандары ап-анық көрініп тұр.

Олар тездетіп тоңазытқыштың ескі істен шыққан бөліктерін алып, былай қойып, жаңаларын салды. Көмекшілері алынған ескілерін басқа бөлімге әкетіп жатты. Әкеткенде мұнда іс шағын көліктермен жүзеге асады. Жердегі кез келген шағын қоймада болатын көліктерге ұқсас, бірақ олардан үлкен. Өйткені, мұндағы қойманың өзі де бір жатқан кең дала сияқты. Ондай болмаса, алып кесіртке-динозавр тас үңгірімен бірге қайдан сыйсын. Енді ол да өзінше бір төбешік тәрізденіп жатыр. Қозғалыс жоқ. Тек төбеден ұрған тымырсық ыстық ауа бойын жіпсітіп, еріген мұз сулары бой-бойын қуалап кетіп жатыр. Төбедегі тынымсыз зыр қағып айналған желдеткіштерден де көмек жоқ. Сырттағы, аспандағы күн де ерегескендей тап осы қоймаға бетін тіктеп бұрып алған.

Тоңазытқыш жөндеуші мамандардың әрбір қозғалысы ғалымдардың көңілінен шығып көңілді отырған-ды. Өйткені мамандардың қнмыл-қозғалыстары ширақ, қолдары епті.

Олар тіпті, тамаққа да кезекпен барған. Бар есілдерттері мына істі бітіруде еді. Ғалымдар оған іштерінен тілектес болып отыр. Қолдарынан басқа не келсін. Ара- тұра вндеотелефондық байланыс арқылы сөйлесіп тоңазытқыш жөндеуші мамандарға ақыл-кеңес қосады. Мамандар өз істерін жақсы біледі. Дегенмен, ғалымдармен кеңесіп қоюды да артық санамайды. Көп ақылы қашан да артық болған емес. Қайта бір қателікті екінші адам түзеп жатпай ма. Есеналы мен Саматай жиі-жиі байланыс ұстап, қолдарындағы сағаттарына қараумен болды. Өйткені, әрбір минут қымбат. Екеуі тіпті дұрыстап тамақ та ішпеген.

Жағдайдың жақсаруына деген үміттері бір орында тыныш отырғызбайды. Енді сол уайымдаған істері де бітуге таяу қалған-ды.

Бірақ кенеттен күтпеген оқиға болды. Тұла бойы «жіпсіп» жатқан алып кесіртке-динозаврдың қозғала бастасы бар ма. Ол жайымен басын көтерді. Содан соң қатты тоңғанын білдіргендей дүр сілкінді. Ғалымдар орындарынан ұшып-ұшып тұрды. Қойма інгіндегі жөндеуші мамандар сол бөлімге өтті. Есік сырт жабылды. Ендігі көріністі ғалымдар да тоңазытқыш жөндеуші мамандар да экран арқылы бақылады. Әзір ешкім ештеңе айта алмады.

Бәрі де түс көргендей күйде. Аса бір есеңгірегендей. Қайта-қайта бір-біріне қараса береді.

Бірақ онан ештеңе өзгеріп жатқан жоқ. Алып кесіртке-динозавр басын олай-бұлай тербеді.

Сонан соң ұзын құйрығы қозғала бастады. Ол қозғалған кезде маңында тұрған анау-мынау заттардың бәрі де тас қиыршықтарына домалай жөнелді. Енді сәлден соң алып көзін ашып алды. Мұз болып қатып жатқандағы көрінісі жай бір мүсін сияқты екен. Алып оянған кезде оның түрі де өзгеріңкіреп кеткендей сезілді. Бергі бөлімдегі ғалымдар мен тоңазытқыш жөндеуші мамандар енді тіпті экранға жақындауға қорқып тұр.

Алып ұзын мойнын алға созды. Сол кезде оның басы кәдімгі аңыздағы айдаһардың басына ұқсап кетті. Бірақ байқап қараған адамға одан гөрі өзгешелеу. Бірден залал келтіретін түрі де жоқ сияқты. Ал ең бастысы өзінің қайда жатқанын білмейді. Қай заманға келгенін сезбейді. Ғалымдардың іштей түйгендері осы еді. Енді не істеу керек екенін Есеналының өзі де табан астында шеше алмаған. Бар болғаны алыптың әрбір қимыл-қозғалысын бақылаумен тұр. Енді тоңазытқыш да жайына қалды. Оның бөлшектерін ауыстырып үлгергенімен қайта қосуға болмайды. Оянған алыпты қайта мұздатудан тағы пайда жоқ.

Бергі бөлімдегілер бір-бірімен күбір-күбір сөйлесіп, бір біріне экраннан оны көрсетіп, түрлі пікірлер айтып жатты. Тек нақты шешім жоқ. Нақты шешімді Есеналы айтуға тиісті еді, күтпеген оқиға оның өзін де дағдарысқа түсірген. Осы кезде алып кесіртке-динозавр үн шығара бастады. Үн болғанда да ащы үн. Бейне бір сол өзінің заманынан келіп жеткендей әсерлі. Шамасы, ол әлі де сол Жерде, үңгірдің ішінде жатырмын деп санаса керек. Ұзын мойнын әлі де олай бір, бұлай бір бұрып, ара-тұра басын тасқа соғып қояды. Құйрығын көтерген кезде ол қойманың төбесіне тиіп қайтады. Ал бүкіл денесін қозғағанда, сілкінген кезінде үстіңгі тұсынан кесіліп алынған тас үңгір дірілдеп жөнеледі. Тек қана тас үңгір ме, енді сәлден соң бүкіл қойма іші жер сілкінгендей дірілдеп кетті. Егер ол мықты етіліп жасалмаса, төбесінің де опырылып түсетін түрі бар. Мұндағы есіктердің де тығыз жабылатыны пайда болды. Алып кесіртке-динозавр ұзын мойнын тас үңгірдің ауыз жағынан шығарып ол жақ, бұл жағына қарады. Бірдемені білсе де, білмесе де енді ауыр денесін көтеріп алып ілгері ұмтылды. Бар қорқыныш та сол сәттен бас- талды. Бергі бөлімде тұрғандардың бәрі де өздеріне қарай келе жатқандай сезініп, экраннан да кейін қарай шегінді.

Алып тас үңгірден шықты. Осы кезде оның бар дене тұрқы тұтас көрінді. Ол аяғына тік тұрған кезде арқа жоны қойманың төбесіне сәл-ақ тимеді. Оған да шүкір еді. Егер ол онан да биік болғанда нағыз қатер басталмақ-ты. Қойманың ішіндегі шамдар да мана тездетіп сөндірілген. Алыптың баяу қозғалып жатқаны да содан-ды. Тек көмескі жанатын шамдар ғана сәуле беріп тұр. Бірақ күрделі телекамера үшін ол жарық аздық етпейтін. Сондықтан бәрі де анық. Әсіресе мұндай әлсіз жарықта алып кесіртке-динозаврдың терісінің бедері айқындалып, адамға ерекше қорқыныш сезімін тудырады. Ол экранда анықталған мезетте ғалымдар көз алдарына бегемоттың терісін елестеткендей болады. Онан өзгешелігі де айқындала бастаған. Алып әзірге ешкімді, ештемені көрмегендіктен қатты жұлқынбады.

Өзінің қайда, қай ортада екенін білмей, қайда басарын ажырата алмай біраз кідірді. Үстіндегі мұз біткен еріп-еріп түсіп қалған. Тұла бойымен қан жүгірген соң қайдан тұрсын. Қойма ішіндегі температура да бұрынғысынан жоғарылай берген. Алыптың үлкен іші үрленіп-тартылып түр. Бұл оның жиірек тыныс алғанының айғағы. Ғалымдар бейне бір фильм көріп отырғандай тып-тыныш қалған еді. Бір мезетте Есеналы олардың ойын былай деп бөлді:

- Алыптың тыныс алуы жиілеп барады, байқайсыздар ма? Оттегі керек! Әйтпесе, ол біржолата мерт болады.

- Оныңыз рас! - деді Саматай да бірден қолдап, - алыптың дене-тұрқын қызықтаймыз деп ол жағына көңіл бөлмеппіз! Дереу Қазақстан базасын оттегімен қамтамасыз ететін жүйедегілерге видеотелефон соғуымыз керек!

Осы сөзден кейін тұрғандар абыр-сабыр болып, қапелімде кім қайда жүгірерін білмей де қалған. Бірақ басшының аты — басшы. Бәрі енді соған қараған. Есеналы мән- жайды манадан түсінген. Енді уақыт өткізудің де жөні жоқ. Жер шарын телеэкран арқылы шулатқан алып кесіртке- динозаврдың кенеттен тірілгені бір ғажайып жаңалық болса, енді оны сол тірі қалпында қалдыру да бір мәселеге айнала бастады. Есеналы жанындағы бір-екі жас ғалымға тез арада оттегімен қамтамасыз ететін жүйедегілерге видеотелефон соғуды тапсырды. Олар тездетіп келесі бөлімге кетті. Ал қалған ғалымдар әлі де алыптың қимыл- қозғалысын мұқият бақылауда. Ендігі бір жетіспейтін нәрсе — алыптың жанынан емес, мына телеэкраннан көргендері еді. Бар ғаламат та қасында тұрып көру емес пе. Бірақ ғалымдар осының алдында ғана алыптың бар денесін мұқият бақылап, ұстап көрген. Енді ойламаған жерден оянған соң, оған жақындай алмай қалған. Тіршілік деген осы. «Өлдің мамай қор болдың, тірлігіңде зор болдың» дегеннің кері оқиғасы сияқты ол. Осыдан сәл-ақ бұрын алып мұз құрсауда жатқанда адам түгілі кішкене тышқан да қорықпаушы еді.

Енді жолап көрсін батылы жетіп. Жоламақ түгіл, алыптың қимыл-қозғалысының өзі қауіп тудыратын сияқты. Егер ол кіріп-шығар есікті талқандап жіберсе, өзі де мерт болады, қоймадағы талай нәрсені де жарамсыз етеді.

Ғалымдар ол жағын да ойламай қалған жоқ. Әрқайсысы өзінше ой қозғауда. Телеоператорлар бар көріністі түсіріп алып жатыр. Айдағы бір ерекшелік те телеоператорлар ғалымдармен бірге жүреді. Ол әуелден қалыптасқан дәстүр. Өйткені Ай жағдайында күтпеген құбылыстың болуы әбден мүмкін. Сондықтан телекамералардың объективтері қашан да дайын болуы тиісті. Бұл табылған ақыл еді. Оның дәлелі міне, қазір ғана бастан өтіп жатыр. Егер телекамера болмаса, телеоператорлар дайын тұрмаса, мына көріністі түсіріп алудың мүмкіндігі тумас та еді. Енді алыптың бар құпиясын зерттеудің мол мүмкіндігі бар.

Арада шамалы уақыт өткенде жас ғалымдар Зікібай Дарасұлы мен Сұлтан Бисек қайта келді. Олар мән-жайды түсіндіргендерін, оттегінің мол қажеттігін айтқандарын білдірді. Енді Есеналы да Саматай да, басқа ғалымдар мен тоңазытқыш мамандары да көңілдерін орнықтырып, жайбаракаттанған еді. Бірақ алыптың қимыл-қозғалысы, үн шығаруы күшеймесе, әлсіреген жоқ. Ол әлденені іздегендей болады. Ұзын мойнын жоғары бұрып, басын төбеге тигізіп-тигізіп қояды. Егер басы ғаламат үлкен болса, сол қойма төбесін көтеріп те жіберер ме еді. Ол онша үлкен болмағандықтан тек сылақты шамалы ысырып түсіріп жіберген. Содан кейін оның қан қызуы жоғарылағандай алғашқыдан да белсенді қозғалды. Бұл көрініс ғалымдарға Жердегі теңіздердің жағасында өмір сүретін су жануарларының Күн қызуын күтіп жатып, Күн көтерілгенде денелері қызып, бұлқынып, белсенділеніп кететін сәттерін елестетті. Қойма ішіндегі жылу артқан сайын алып кесіртке-динозаврдың да белсенділігі күшейе берді. Енді ол қойма ішін айнала жүріп, шығар есікті іздегендей де белгі көрсетті. Ғалымдар оның әрбір қимылын аңдып тұр.

Бір сәтте қойма ішіне қарай келіп тұратын оттегі де көбейе бастады. Сол кезде барып алыптың тыпырлауы мен бұлқынуы шамалы саябырланды. Ауаның тарлығынан да тыпыршығаны енді белгілі болды. Ғалымдар оттегімен қамтамасыз ететін жүйедегілерге өздерінің ризалықтарын білдіріп, сәл де болса көңіл орнықтырған еді. Тек сәл уақыт өтпей тағы бір уайым қосылды. Алып үшін келіп жатқан оттегі жұқ болар емес. Егер ондай оттегі жіберілсе, адамның өзі масаңсып қалар еді. Енді тағы бір мәселе пайда болды. Ғалымдар бұлайша қарап тұрғаннан ештеменің өнбейтінін сезіп, осы араға бірнеше бақылаушы ғалым мен телеоператорларды қалдырып, өздері Қазақстан ғылыми- зерттеу базасына қарай асықты. Ондағы мақсат — болған жайды тездетіп Жердегілерге хабарлау еді.

**Айда оянған алып**

Бүгінде Жер шарындағы саналы, оқи білетін, стереотеледидар көретін адамның бәрі де Айда оянған алып жайлы жақсы хабардар болған. Тілшілер жедел жазғыштар емес пе, дүние жүзіндегі газет, журнал біткеннің бәрінің беттерінде Айдан табылған алып кесіртке- динозаврдың суреттері жайлап кетті. Мұндай хабарлар мұнан да бұрын болған-ды. Ал ендігі хабардың әсерлілігі сондай, Жер шарындағы газет-журнал сататын орындарда олардың бірде-бір нөмірі жатпайтын болды. Жердегі анау-мынау киносеанстардан гөрі халық Ай жаңалығын аңдиды. Стереотеледидарлардан берілетін «жаңалық» Ай ай- дарындағы жаңалықтар кім-кімді де өзіне үйіріп алған. Үйде болсын, қызметте болсын, қиырда болсық адамдардың бір- біріне айтатын әңгімелері осы алып кесіртке-динозавр жайында болатын.

Жердегі халықты тағы бір толғандырған нәрсе - Айдағы Қазақстан ғылыми-зерттеу базасындағы ғалымдар мен техника мамандарының жалпы жағдайлары еді. Өйткені, оянған алып үшін әдеттегіден көп оттегі мен су керек, тамақ керек. Ондағылар өздеріне жеткізе алмай жатқан нәрсені оған қалай бермек. Жер тұрғындары осы төңіректе толғанған. «Айда оянған алып» айдарымен берілетін тұрақты хабарларда алып кесіртке-динозаврдың өмір-тіршілігін күнделікті беріп келеді. Өйткені оның енді қалай күн кешері әркімді де толқытады. Тіпті оған қызыққан кейбір адамдар өзінің ауыр тұрмысын да ұмытып кетіп жатады. Жаңалықтың қүдіреті деген сол.

Соңғы күндері Айға Жерден бірнеше дүркін кемелер аттандарылған. Олар оттегі, су, тағам алып кеткен. Жер мен Айдың арасы аз қашықтық болмағандықтан кемелер жиі жіберіледі. Бір кеме Айға қонған кезде екіншісі жарты жолда, ал үшіншісі Жерден жаңадан аттанып жатады. Сондай тізбектене ұшудың арқасында алыптың өмірін сақтап қалу ісі жүзеге асып жатты.

Бірақ оның ұзаққа созылуы тағы қиын еді. Жерде отгегі де, су да, тамақ та жеткілікті. Бірақ сонау Айға жеткізу үшін қаншама жол шығына кетпек. Сол жағынан келгенде Жер халқы үшін бір ғана алып кесіртке-динозаврдың өзі біраз әбігерлік туғызған. Бұл іске тек қазақ халқы емес, дүниежүзіндегі ірі елдердің ғалымдары да ат салысты. «Көп түкірсе көл» демекші, көп болып қолға алған іс осылайша жанданып та кеткен-ді. Бүгіндегі Жер мен Ай арасындағы ары-бері ұшып жатқан ғарыш кемелерінде сан жоқ. Жүк кемелерді былай қойғанда, Айдағы жаңалықты біліп, фильмге түсіріп, суретке түсіріп қайтуға аттанған тілішлер мен ғалымдар қаншама. Ендігі бар назар да сол Айға ауған. Әншейінде Айдың туып, ширектеніп, толып, қайта ширектеніп, олараға жасырынатын кездерін біле бермейтін адамдар да бүгінде Айды мұқият қадағалайды. Ондағы өтіп жатқан қызықты оқиға жайлы хабарларын аңдиды. Бұрын Айға қараған адам «тіршіліксіз бір дүние» деп қарайтын болса, бүгіндегі әрбір адам ондағы адамдардың тағдырын, әлгі оянған алыптың жағдайын ойлайды. Кейбір әуесқой жұлдызнамашылар өздерінің шағын бақылау құралдарымен Дауыл Мұхитын, ондағы Қазақстан ғылыми-зерттеу базасын бақылайды. Көрсін, көрмесін көргендей болып, бір-біріне жанынан қосып айтып мәз болатынын қайтерсің.

Қысқасы, осы бір күндердегі жаңалықтың жандануында шек болмайды. Ай ғаламат оқиға өтіп жатқан басты объектіге айналды. Айдың түрлі құбылысын білмейтін адам некен-саяқ.

Бәрі де қолы босаған сәтінде соны андиды. Енді Жердеп адамдар мен Ай арасын бір ғана нәрсе - олара болып калған. Ол кезде Ай Күн тұсына барып оның сәулесіне малы- натындықтан көрінбейді. Күнмен бірге шығып, бірге батады. Ал Жер тұрғындары мұндай кезеңде тек теледидар арқылы Айдағы жаңалықтарды біліп отырады. Қалай болғанда да алып кесіртке-динозавр оянғалы өткен бірнеше тәуліктің ішінде ғалымдар жағы қатты әбігер болды. Қазақстандағы Қазақ Ғылым академиясының Зоология институты да елеңдескен.

Ғалымдар алып кесіртке-динозаврдың мұз болып қатқан денесін Айдан әйтеуір бір әкелеміз деп ойлаған-ды. Енді жағдай мүлдем басқаша болып шыға келді. Өмірдің бар қызықтылығы да сонда. Адам өз тағдырын алдын ала анық біліп отырса, оның жоспары да, өмірдегі мақсаты да өзгерген болар еді. Адамның жаратушы алдындағы бір әлсіздігі де осында.

Күні кеше ғана хабарласып, институттан орын дайындап, ғаламат жануардың қатқан денесін үлкен бөлмеге қоямыз деп жүрген институт қызметкерлеріне бұл хабар тіпті де өзгеше өсер еткен. Олар енді қоятын бөлме емес, тірі жануарды бағатын орын іздеуге кіріскен. Байғожа Шарапатұлында тіпті тыным жоқ. Бірінші бастық болған соң жағдай солай болуы тиісті де. Байғожа осы бір-екі күннің ішінде Айдағы Қазақстан ғылыми зерттеу базасымен бірнеше рет сөйлесті. Есеналы мен Саматайдан мән-жайды анықтады. Қоймадағы ұзақ ұйқыдан оянған алыптың өзін де тікелей арнайы байланыс жүйесі арқылы көрді.

Содан кейін барып көңілі орнықты. Алғашында «Бұл өзі жай сөз бе, жоқ шын сөз бе», деп сенгісі де келмеген. Бірақ ғылымда әзіл бар ма. Әзіл түгілі, Айдағы Есеналы мен Саматай өзімен тілдесуге әзер уақыт тапты.

Біраз уақыттан бергі жүргізілген жұмыстар күрт тоқтады. Өйткені, енді Зоологиялық институттың ішінен музейлік бөлмені жабдықтаудың қажеті жоқ еді. Бұл күнге дейін ол үлкен бөлменің ішіне тоңазытқыш жүйелері орнатылған-ды. Ол Айдан әкелінген алыптың сол қалпында сақталуына жағдай жасайтын. Ол еңбек бір-ақ күнде жоққа шықты. Барлық іс үлкен өзгеріске ұшарады. Енді Жерде, мына Зоологиялық институтта тоңазытқышы бар үлкен бөлме емес, алып кесіртке-динозавр өмір сүретін орта қажет болды. Сондай бір мақсатпен Байғожа ІІІарапатұлы қаладағы орталық Хайуанаттар бағының директорына видеотелефон соқты. Анарбек Донбайұлы тез жауап берді. Бір қаланың ішіндегі, бірақ екі аудандағы мекеме кабинеттерінде отырған екі ғалымның бейнелері өзді-өзді видеоэкрандардан анық көрініп тұрды. Сәлем- саулықтан кейін Байғожа мән-жайды түсіндіруге кіріскен.

- Бұл өзі аса жауапкершілікті талап ететін оқиға, -деп жалғады ол сөзін толқын отырып, - өзіңіз білесіз, алып кесіртке-динозавр бұдан жетпіс миллионнан аса жыл бұрын өмір сүрген. Оны осыншама мерзімнен кейін бүйтіп тіріліп кетеді деп кім ойлапты. Тіпті, осындай болжамдар айтылғанда кейбір ғалымдар қарсы да болып еді-ау. Өмірде не болмайды деген осы да. Мейлі, енді болары болды. Оянар алып оянды. Егер ол саналы адам болса, талай тарихты баяндап берген болар еді. Амал қанша, сана да жоқ, тіл де жоқ.

Бірақ ең бстысы - ол тірі. Тарихтың тірі куәсі. Бәлкім, біз арнайы ми құрылғыларымыз арқылы алыптың көргендерін видеолентаға түсіріп те алармыз. Ол енді болашақтың жұмысы. Менің айтайын дегенім де соған тікелей байланысты нәрсе.

- Өзім де сезіп отырмын, - деді сөзді бір сәтке бөлген Хайуанаттар бағының директоры, -біз барлық жағдайды жасауға дайынбыз.

- Алып кесіртке-динозаврдың Айдағы ауасы да, суы да, тамағы да шектеулі ортада ұзақ бола алмайтыны белгілі нәрсе. Сондықтан ол келгенше бір әрекетімізді жасауымыз керек.

- Менің пікірімше, пілге арналған орындай болса жеткілікті шығар?

- Әрине, биіктігі содан көп емес. Бірақ алыптығы жағынан пілден асып түседі-ау. Оның өлшемдері белгілі емес пе. Несіне тон пішеміз. Әңгіменің тоқ етері, осы бір-екі күннің ішінде сол алыпқа арнап жай салу қажет. Бүгіндегі техникалар үшін бір үй салу сөз болып па. Оның үстіне динозавр үшін үй дейтін үй керек пе? Айтпақшы, ол өзінің тас үңгірімен бірге келеді. Сондықтан салынған үйдің үсті ашылып-жабылатын болуы тиіс. Сол жағын да ескерерсіздер.

- Жақсы, - деді Анарбек Донбайұлы, - бөрі түсінікті. Уақыт жоғалтпай іске кірісеміз. Оның мойнының ұзындығын да ескеру керек болар. Мойыны әрі жуан, әрі керіктікі сияқты ұзын ғой. Алыстан қармайтын жануар. Бет-бейнесін талай көрдік емес пе. Ал денесінің алыптығы болса да таңғаларлық. Ол бәтшағарға аз тамақ кетпесе керек. Ал бағу жағы тағы бар. Оны бағатын адам да шыға қояр ма екен.

- Мұныңыз шынында да көкейкесті мәселе екен! - деп жымиды Байғожа, -ол жағын тіпті де ойламаппын-ау. Баптай білсе, адам баласына үйренбейтін хайуанат бар ма?

- Ол бүгінгі күннің хайуанаттары ғой, Беке, -деді Анарбек сәл шалқая түсіп, - ол кезде біздің ата-бабаларымыз алыптың маңына жолады ма екен? Ол бәтшағарыңның көз алдында қазіргі заман емес, сол баяғы заман тұрған болар?

- Иә, ол заңды нәрсе. Қалай болғанда да, алып біздің заманда, біздің ортамызда. Тілі жоқ мейман ғой. Оны қорғап, бағып-қағуымыз керек. Онсыз болмайды. Қаншама жылдардағы зерттеу еңбегіміз, болжамымыз еді ол. Енді міне, өзінен-өзі ертегідегідей арамызға келіп, оянып, басын көтеріп отыр?

- Ол рас. Тек аман болсын. Біз бұл жаңалыққа тек қуанамыз. Мұнда келуін күтеміз.

Ал бағып-қағу жағын бірдеме етерміз. Жаңадан салынатын үйдің ішін де оның қатерлік жағына ыңғайлаймыз. Қандай қатерлі болғанда да біз оны қарамағымызға ала- мыз, тамақ берудің жөнін табамыз. Оған келісетін адам да табылар-ау.

- Солай шығар. Ал, уақытыңызды алғаныма айып етпеңіз. Мен енді Айдағыларды алыптың жағдайы қарастырылды. Бәрі жақсы болады, - деп сендіре аламын ғой?

- Иә, айтуыңызға болады. Бізден оларға дұғай сәлем. Өзім де хабарласармын, олармен. Ал онан бұрын жаңа үйді салатын кісілерге бағыт-бағдар беремін.

Әңгіме осымен бітті. Екі жақтың да видеоэкрандары лып-лып сөнді. Байғожа Аймен сөйлесуге кірісті. Ал Анарбек алдындағы панельдегі көп түйменің бір-екеуін басып-басып жіберіп бақтағы қызметкерлерін өзіне шақырды. Айда оянған алыптың жағдайын олар да жақсы білетін. Білмей қайтсін, өздерінің де күнделікті айналысып жүрген істері де хайуанаттармен байланысты болса. Олар үшін хайуанаттың қандайы болса да ыстық.

Қызметкерлер өздерінің бөлімдеріне қарай хайуанаттармен араласады. Бағып-қағады, астын тазалайды. Денсаулықтарын мал дәрігерлері қарайды. Қанша жабайы болса да өздеріне жақсылық жасаған адамды олар да біледі. Шапшымайды. Ал сырттан қараған адамға олардың бәрі де қатерлі көрінер еді. Дүрдиіп, шиыршықтанып, анда- санда сәл ғана қозғалып қоятын үлкен жыланды кім көрмеген. Ал сол үлкендердің өзін күтетін, жағдайын жасайтын адам бар. Оларды жүрек жұтқандар дейді кей адамдар. Солай деуге де негіз жоқ емес. Қатерлі жылан қашан да өзінің түрімен де, қимылымен де суық. Келесі бір бөлмеде тым-тырыс, бейне бір өліп-семіп қалғандай болып жататын крокодилдер ше? Тосыннан келген адамға азулы ауызын арандай ашып тұра ұмтылмасына кім кепіл? Ал алыптай алшаң басатын пілдің бір тұяғының өзі адам баласын езіп тастар еді. Сондай-ақ бақтағы арыстан мен жолбарыс, қасқыр мен түлкі де қатерсіз емес.

Директордың кабинетіне аз уақыттың ішінде жиналған қызметкерлердің дені сол қатерлі хайуанаттар мен бауырымен жорғалаушыларды бағатындар. Табиғаттағы ең қатерлі деген хайуанаттар мен саналы-қатерлі деген адаммен арасындағы байланысты күнделікті көріп-біліп жүргендер. Олар үшін хайуанаттың да, құстың да бәрі бірдей. Бәрінде де жақсылықты, қамқорллықты түсінуге деген сезім бар. Оны келгендердің бәрі де жақсы біледі. Анарбектің өзі де жастайынан хайуанатты ұнатып өскен. Ол күшік, мысық десе ішкен асын жерге қоятын. Ауылда өскендіктен оған тек қолдағы емес, жабайы хайуанаттар да таныс-ты. Үйіндегі малдың жайын жақсы білетін. Қойларының әрбір еніне дейін жаттап алатын.

Есейгенде де, оқуға түсіп, студент атанғанда да сол хайуанаттарға деген сүйіспеншілігі қалған жоқ. Егер ол басқа саланы тандағанда бәлкім, хайуанаттардан қол үзіп кетер ме еді, солай болмас үшін Мал дірігерлік институтын таңдаған. Содан кейін ғылым докторы болды. Бүгінде де нағыз қайнаған хайуанаттар ортасында жүреді. Адам баласы өзі қалаған, нәрсесінен үлкен ләззат алады. Егер қалам аса, мына хайуанаттарға аса жаны ашымас та еді. Олардың тілсіз жан-дүниесін түсінбей селқос қарамақ. Анарбек ондай қасиетті ұнатпайды. Қарамағындағылардан да соны тал ал етеді.

Ол үлкен үстелдің екі жағындағы қаз-қатар тізілген қызметкерлеріне барлай қарады. Сонан соң алдындағы қағазына бірдемелерді түртіп алды. Бірақ асыққан жоқ. Асықпайтыны, бұл кезде бір-бірлеп қызметкерлері кіріп жатқан. Олардың хайуанаттардың жайын ойлап, мезгілінен өткізіп алмауға тырысып жүретінін де жақсы біледі.

Сондықтан да мұндай шұғыл жиылыс кезінде кешіккендерге ол үлкен кешіріммен қарайтын. Қызметкерлеріне кешіріммен қарағаны, тілсіз хайуанаттарға да кешірімділік жасағаны. Күнделікті араласқан соң осы бақтағы тіршілік иелерінің бәрі де оған өзінің жанұясының мүшелеріндей болып кеткен. Жай кездері ол әрбір қызметкерден бағып-қағып жүрген хайуанаты я құсының хал-жағдайын асықпай отырып сұрайтын. Олардың көпшілігінің аттары да бар. Сол аттарымен еркелетіңкіреп те айтатыны бар. Оны қызметкерлері де жақсы көреді. Еркелетіп айтқан атты олар да жиі қайталайды. Күнделікті көрсететін қылықтарын айтып, біраз күлісіп те алады.

Бірақ қызметкерлерге Анарбек Донбайұлының бүгінгі мінез-құлқы ерекше көрінді. Емен-жарқын емес. Бір түрлі тұйықтау. Әлденені ішінен уайымдап та отырғандай. Бірақ сыр бермейді. Алдындағы ақ қағазына сызылған бір схема-суретті олай бұрып, бұлай бұрып қарайды. Содан соң оның жанына бірдемелерді жазады. Бақтағы қызметкерлер Ай- дан табылған алып кесіртке-динозаврдың табылғаны жөнінде көптен хабардар-ды. Ал оның соңғы жаңалығын естіген жоқ-ты. Алып табылғанымен мұнда қойылмайтыны белгілітін.

Оның орны да Зоология институтындағы арнайы бөлме еді. Сондықтан бүгін ол жайлы жаңалық айтылады деп ешқайсысы да ойламап еді. Қызметкерлер алып кесіртке- динозаврдың оянғанын да біледі. Соның өзінде де оның болашақ тағдыры өздерімен байланысты болады деп топшыламаған. Ендігі сөз Анарбектің өзінде еді. Ол асықпай отырып, соңғы қызметкер есікті жайымен жапқан кезде басын көтерді.

- Амансыздар ма? Хал-жағдайларыңыз, хайуанаттарыңыз аман ба?-деп бастады ол сөзін әдеттегіше. - Көңіл- күйлеріңіз қалай? Ал хайуанаттар мен құстардың, бауырымен жорғалаушылардың жағдайлары мен көңіл- күйлері ше?

— Жақсы, — деді алдыңғы орындықтың бірінде отырған арық келген, ұзын бойлы, шашын ақ шалған, жалпақ бет жігіт, - маймылдардың бүгінгі көңіл-күйлері көтеріңкі. Ызалық жоқ. Аспа темірлерде емін-еркін ойнап жүр!

- Рақмет, Киікбай Ренатұлы! - деді оған Анарбек, -маймылдар осы бақтың ішіндегі хайуанаттар мен құстар, қос мекенділердің ішіндегі ең саналысы! Солардың жағдайлары дұрыс болса, қалғандары да жаман өмір сүрмес деймін! Жарайды, қалғандарда арыз болмаса жаңалығымды айта берейін, солай ма?

Отырғандар бастарын изеді. Бұл анау-мынау жаман жаңалықтың жоқтығын білдіргендері еді. Анарбек «Әлде де біреуі бір оқиғаны айтып қала ма» дегендей иегін сәл көтеріп, отырғандарды көзімен шолып өтті де, алдындағы қағазын қолына алды.

— Тыныштық па әйтеуір? — деп қалды сол кезде құстар бөлімін қараушы, орта бойлы, толықтау денелі, дөңгелек жүзді, тәмпіш мұрын, қара көз келіншек Анарбекке, сонан соң отырғандарға көз жүгіртіп шығып ерте жинадыңыз?

- Сандуғаш Есенқызы бірдемені сезіп отыр-ау, -деп жымиды Анарбек Донбайұлы, - тыныштық емес. Бірақ жақсы жаңалық. Айтайын Мен жаңа ғана Зоология институтының басшысымен сөйлестім. Әңгіме Айдағы алып кесіртке-динозавр жайлы...

- Өзі аман ба екен? — деп қалды океанариумды қараушы жас жігіт Иембай Лекерұлы, — оянды дегендерін білеміз...

- Аман-есен, - Анарбек қағазына бір қарап алды, -менің айтайын дегенім басқа жоспар. Өздеріңіз жақсы білесіздер, Айдағы базадағы отгегі де, су да, тамақ та шектеулі. Ол қанша кең болса да тар Жердің ғажайып табиғатына жете ме? Байғожа Шарапатұлы маған бір өтініш жасады. Ол мынау. Айдағы алып кесіртке-динозаврды осы баққа әкелу жоспарланып отыр екен...

Отырғандар қозғалып кетті. Күбір-күбір сөз де басталған. Бірақ Анарбек сөзін әрі қарай жалғамаққа талпынды.

Олар сөз берер емес.

- Сонда ол қайда тұрмақ? Мұнда ол сыятын орын бар ма? Тамақты да аз жей қоймас? Алып емес пе? - деді ірі хайуанаттар бөлімін қараушы маман Бейсебек Қожашұлы.

- Оның бәрін ойластырып отырмыз, — деп қияқтай мұрты бар, арық келген, көзінде көзілдірігі бар, шашы сәл бұйралау жас жігітке қадала қарады Анарбек, — міне, мына қағазда алып кесіртке-динозавр тұратын үйдің жобасы да сызылған. Мен мұны манадан бері бекер қарап отырған жоқпын.

- Ал ол үй қай кезде дайын болмақ? — деді отырғандардың ішінен бір жас қыз.

— Бүгінде үй тұрғызу сөз бе екен? Оның қабырғалары дайын. Тек іші демесеңіз.

Мен құрылысшыларды да шақырып қойдым. Олар материалдарын бірге ала келеді де, тездетіп үйді тұрғызуға кіріседі. Мен осыны сіздерге ескерткелі шақырдым. Білейін дегенім алып кесіртке-динозаврдың бағымызға келуіне қарсы емессіздер ме?

— Қайта ғажап болмай ма? — деді Ғали Сапарұлы дейтін жігіт орнынан тұрып, — ол келсе, біздің баққа адамдардың келуі де күрт көбейеді! Нағыз керек нәрсе!

— Ол жағын біз де ойлап отырмыз. — Анарбек жігітке отыра ғой деген белгі беріп, — енді сол алыпты бағып- қағатын адам керек. Ондай батыл бар ма арамызда?

Бұл сұрақ бәріне де ауыр болды. Анандай алыппен алысу деген оңай нәрсе ме. Әдетте, хайуанаттар бағына аңдар мен құстар кішкентай кезінде әкелінеді. Сол шағынан адам өз қолына үйретеді. Әйтпесе, тағының аты — тағы. Сенуге болмайды. Тіпті, қолға үйретілгендердің өздері де кенет ашу шақырғанда адамның өзіне тап береді. Цирк ойынында мойнына орап, қысып жіберіп, үлкен жыланнан мерт болған ойынпаздар аз ба еді. Ол ол ма, бақ ішінде онан да басқа түрлі оқиғалар болып жатады. Тіпті, тор сыртында тұрып ашуландырғандықтан жігіттің көйлегінен шап беріп ұстап, өзіне қарай тартып алып, үсті-басын тырнап, көйлегін жыртқан маймылдар да болып жатады. Мазаққа ешкім де төзбейді. Хайуанаттардың да намысы бар. Оны бағушылар ондай қатерлі психологиямен абайлап байланысады. Ал сонау бір заманнан жеткен алып кесіртке- динозаврдың тілін табу қатердің қатері болса керек. Сондықтан да бөлме ішінде шыбын ызыңы естілерлік тыныштық орнаған. Сол себепті ол біразға дейін үнсіз отырды. Содан кейін қатерді ешкімнің де мойнына артқысы келмей сөзін былайша сабақтады.

- Мен сіздерді қатерге итергелі отырған жоқпын - деді ол, қолындағы сағатына қарап, - оны бағып-қағуды өз мойныма аламын. Сіздер өз істеріңізді жалғастыра беріңіздер. Тездетіп іске кірісуіміз керек. Алып Айдан келгенше бір апта уақыт өтеді. Ал осы уақыт ішінде үйіміз даиын болуы тиісті. Осымен жиналыс бітті.

Мән-жай түсінікті еді. Сондықтан ешкім артық сұрақ қойып, уақыт алғысы келмеді. Уақыттың қадірін қай-қайсысы да жақсы біледі. Оның үстіне Анарбектің басқа да жұмыстарының толып жатқаны белгілі. Қызметкерлер жақсы десіп, бір-бірлеп кабинеттен шығып кетті. Өздерінің де күтіп тұрған жұмыстары жеткілікті. Кабинет іші әп- сәтте босап қалды. Анарбек Донбайұлы енді басқа жақпен байланысқа кірісті.

**Алыппен арпалыс**

Алып оянғалы Жер тәулігімен есептегенде үш тәулік зыр деп өте шыққан. Сонда да зыр жүгіру мен алаңдау басылған жоқ. Қайта күшейе түскен. Бүгінгі күндері Есеналы мен Саматайда тыным болмады. Қалай болсын, барлық нәрсе өздеріне қарап тұрса. Кім нені түсінбесе осы екеуіне келеді. Басқа ғалымдардан сұрап жүргендері де жоқ емес. Дегенмен, басшы осы болғандықтан жауапкершілік қашан да мойнынан түспейді.

Есеналы соңғы уақытта телебайланысты қойып, қоймадағы алыппен кәдімгіше жүздескенді қалайды. Онысы орындалып та жатыр. Тек ара-тұра оған жасалатын жедел көмектер бөліп кетіп отырады. Жедел көмектің ең бастысы - Жерден оттегін жеткізу. Бұл мәселемен ғалымдар мықтап айналысуда. Тек Жер ме, Айдың топырағынан алынатын оттегі де бар. Жерден келмей қалған кезде сол топырақтан өндірілген оттегілер жіберіледі. Бірақ алыптың аты алып. Ол оттегіге тояр емес. Беріліп жатқан шикі еттер де жұқ болмай жатыр. Қазақстан ғылыми зерттеу базасындағылар соңғы кездері көп уақыттарын осы мәселеге арнаған. Көптеген ғылыми зерттеу жұмыстары да тоқтап қалды. Бірақ амал не, дүние жүзі көз тігіп отырған алыптан тағы да айырылмау керек.

Алып кесіртке-динозавр арнайы саңылау арқылы тасталынған шикі етті оп-оңай опырып жейді. Содан соң тағы тілегендей гүрілдеген дыбыс шығарады. Ол қойманың кең бөлмесін жаңғырықтырып, күңірентіп жібереді. Оянғалы бері алыптың қимыл-қозғалысы да, дыбысы да видеолентаға жазылып алынды. Ендігі мақсат - оның мінез-құлқын, тіршілік жағдайын бақылау еді. Есеналы мен Саматай сол мақсатта бақылау жүргізеді. Екеуінен басқа зоологияның өз мамандары да бар. Бір алыптың арқасында Жерден қан- шама ғарыш кемелері келді. Қаншама оттегі, су, тағамдар жеткізілді. Алып үшін Қазақстан ғылыми зерттеу базасында қаншама өзгерістер жасалынды. Бірақ сонда да ғалымдар өз бағыттарынан, өз үміттері мен мақсаттарынан тайған емес.

Алып кесіртке-динозавр соңғы уақытта тас үңгірінен шығып, қойма ішінде айналшақтап жүретінді шығарған. Онан бір мезеттерде шығатын есік іздейтінін қайтерсің. Ол әлі де өзінің қоймада жалғыз емес екенін сезбейді. Өзін аңдып жүрген ғалымдарды да әлі көре алған жоқ. Тіпті, алып бір заманнан басқа бір заманға, бір ғаламшардан екінші ғаламшарға ауысқанынан да бейхабар. Ол ғана ма, өзінің дәл қазір қандай ортада екенін де білмейді. Алып кесіртке-динозавр емес, мұндай жағдайда саналы адам да ажырата алмас еді. Ғалымдар оның бұл күйін де түсінеді. Бірақ онымен қалай жақындасуды, қалай «тілдесуді» білмейді. Ол әлі адам баласын көрген жоқ. Көрсе бәлкім, мұнан да асауланып кетер. Тіпті, мына қойма ішінің астаң-кестеңін шығарып, көптеген күрделі жүйелердің бүлінуіне әкеліп соқпақ. Ол тек күрделі жүйелерге ғана залалын тигізіп қойса жақсы, қойманың бір жер, бір жерінде саңылау пайда болса, тіпті де қиын. Онда тек алыптың өзі емес, осындағы күллі адам баласына қатер төнбек. Ай үстінің ауа аквариумы екенін әрбір жан жақсы біледі. Ал алып үшін бәрібір. Артық қадам басса, өміріне қатер төнетінін сезбейді.

Жер есебімен саналатын үшінші тәулікте Есеналы алыппен жүздесуді жөн санады. Бірақ ол ойын айтқанда, базадағылардың бәрі де қарсылық білдірген. Есеналының бір бет мінезі олардың ол қарсылықтарына қаратпады.

Содан ол үстіндегі комбинезонын шешіп, қосымша шығар люкке жақындады. Оны бірнеше ғалым қоршап жүрді. Люкті ашардан бұрын оның мөлдір терезесінен алыптың жайын бір бақылап алған-ды. Ол әуелгісінен жайбарақаттау болатын. Қойма бөлмесін айнала-айнала шаршап, біраз тынығуға да көшкен. Бірақ кенеттен болған құбылыс оның қайта көтерілуіне мәжбүр етті. Ол ашылған люк жанында тұрған Есеналыны бірден байқады. Бұл алғашқы адамдарға ұқсап шыққан еді. Алып ұзын мойнын көтеріп, айдаһардың басына ұқсаған басын жоғары көтеріп, мойнын жыланша иіп, алдында тұрған адамды бір-ақ жұтпақ болды. Бұл сәтте бірнеше ғалым Есеналының тасасында қатер төнген жағдайда кейін тартып әкетуге дайын тұрған. Алып кесіртке-динозаврдың қызғылттанған көздері онан сайын қанталап, ақсиған тістері ап-анық көрініп, ғалымға жақындай берді. Оның денесі мұндай кезде де әзер қозғалатын. Орта тұсы кәдімгі пілдің денесін көзге елестетеді. Аяқтарының жуандығы мен салмақтылығы еденге түскен іздерінен білінеді. Құйрығы да жуан әрі ұзын. Егер сол құйрығымен алдында тұрған кішкентай адамды бір салса да жетіп жатыр.

Есеналының мұндай жағдайға баруына негізгі себеп - оны жақсылап бір көру болатын. Өйткені, Жерден арнайы жүк кеме келген бетте алып соған салынады. Ал онан кейін онымен кездесудің өзі де қиындап кетпек. Есеналы бастаған жаңа құрамның әлі орындап бітпеген істері көп-ақ. Соларды орындау қажет. Ал сонан соң Жерге оралғанда алыптың хал-жағдайының не болып кететіні де белгісіз. Оның үстіне алыппен бұлайша жүздесу қатерсіз. Алыптың азулы аузы шындап жақындаса, ол лып деп люк арқылы кейін кетеді. Алыптың аузы оған сыймайды. Бұл сол мезозой дәуірі емес. Егер ол кез болса алдындағы адам бірнеше қадам жүгірген соң-ақ оп-оңай қармап алып, қылғыта салар еді. Енді мына адамның тұрысы мен қулығы алыпқа ұнамаған сияқты. Есеналы кейін лып деп кіріп кеткен кезде алып кесіртке-динозаврдың тұмсығы қабырғаға тиеді де, ызаланып, басын қақшита жоғары көтеріп барып, еденге күрт түсіреді. Содан айдаһарша басын олай, бұлай жылжытады. Аузын арандай ашып, тістерін ақситып, ол екі арадан ұзын тілін шығарады. Қарап тұрған адамға аса қорқынышты. Есеналы да өзінің қатер жағдайында екенін ұмытып, алға қарай ұмтылады. Алып кесіртке- динозавр ерекше бір арбаушылық қасиеті де бар тәрізді. Оның үлкен екі көзі, бас пішіні ақ тістері мен қызыл тілі адам баласын қараптан қарап тұрып-ақ талдырып түсіреді, мықты болса, есеңгіретеді. Мұнан ғалымдар алыптың заманындағы жемін жеудің қандай әдістері барын аңғарды. Алып кесіртке-динозаврдың ұзын мойны өте жылдам қозғалады. Оның кейбір әрекеттеріне көз ілеспейді. Бір қарағанда, жылан мен баланың арбасуы сияқты көрініс. Баланың ісі сияқты. Бірақ керек көрініс еді.

Енді біраздан соң алып кесіртке-динозавр өзінің қандай да бір қапаста екенін, мұнан шыға алмайтынын сезгендей болды. Ол жайлап барып, тас үңгірге енді. Өзінің жатқан орнын иіскелеп, тіміскілеп көрді. Әлденелерді іздегендей болды. Тек түсіне алмағаны айнала ортасы еді. Қарсы алдындағы адамды ұстап жей алмағанына налығандай бірде тас үңгірден мойнын созып шығарьш, бірде жиырып ішіне енгізіп қояды. Екі көзі тас үңгірдің қараңғылау аузынан көше реттегіш шамдай қызарып көрінеді. Өз дәуірінде қалағанын қармап үйреніп қалған алыптың әрекетінің бұлайша сәтсіз аяқталуы алғаш болса керек. Ара-тұра тас үңгірден басын шығарып, люк жаққа қарайды. Есеналы да мейлінше сақ тұр. Өйткені, оның аса жылдамдықпен шабуыл жасауы да ғажап емес. Бірақ жазым болса, бұламыққа тіс сынады дегендей, Есеналы қасындағылармен әңгімелесіп тұрғанда алынтың ақ тістерінің мұның белбеуіне қарш ете түскені бір-ақ сезілді. Алып басын қайта көтеріп алғанда, шынжыр белбеу шайқалып жоғары қарай шырқап жөнелді. Есеналыны төңірегінде тұрғандар тез тартып қалмағанда алыптың аузында кететін еді. Ол әлі де өзінің қандай жағдайда екенін сезбейтін тәрізді. Бейне бір баяғы заманын көзіне елестететін болуы керек. Ғалымдар оның тіс қаруының құдіреттілігіне аса таңданған жоқ. Өйткені, ол солай болуы тиісті де еді. Алып кесіртке-динозавр сол бір замандағы ең күшті тіршілік иесі болатын Ол кезде адам баласы әлсіз еді. Қолындағы бар қаруы — тасы мен таяғы-тын. Динозаврдың көз алдына тек сол бір заман келетін тәрізді.

Есеналы енді есікке аса жақындамады. Шынының бергі жағынан бақылауға кіріскен. Өзі ғана емес, жанындағы басқа ғалымдар да алыптың әрбір әрекетін мұқият бақылауда. Бұл бір дәуір мен екінші дәуірдің екі мықтысының кездесуі іспетті көрініс. Ол кезде алып кесіретке-динозаврға тең келер мықты болмаса, бұл заманда адам баласын жеңетін күш жоқ. Бірақ оны түсінетін алып бар ма. Тұла бойына қан жүгіріп, денесі ширап, қарны тойған соң бұлқына бастаған. Қойманың кең бөлмесінде саңылау іздеп, тіміскілеп те жүрді. Ал өзі жақсы байқап алған қалың шынылы люкке қайта-қайта тап береді. Ондай кезде ғалымдар сол шынының бергі жағында тұрса да сескеніп кейін шегінісіп қалады. Алыптың алапат тұмсығы сол шыныға сарт тиеді де, кейін қайтып кетеді. Егер ол шыныны сындырған күннің өзінде де мойыны болмаса алып денесі сыймас еді. Онысы айдан анық.

Ғалымдардың бір сенген нәрсесі де сол-тын. Бірақ мынандай ғаламат қара күппсе сене беруге де болмайды. Ол шындап бұлқынса, адам қолымен жасалған мына құрылыстың тас-талқанын шығарып жіберуі мүмкін.

Жаңа ғана Есеналының белбеу шынжырын қас пен көздің арасықда кесіп әкетті. Енді оны ол қаршылдатып шайнап-шайнап, шынжырдың дөңгелектерін бөлек-бөлек етіп шашып тастады. Осы қылығынан кейін оны үйретемін, я онымен достасамын дейтін үміт өз-өзінен үзілген-ді. Енді ғалымдар шыны люкті ашуға да қорқады. Алып кесіртке- динозаврдың бар тіршілік-әрекеті енді тек телебайланыс арқылы ғана беріліп тұр. Оның қабырғаны дірілдететін ғаламат дауысының өзі адамның денесін түршіктіреді. Ол тек дауыс па екен. Өзінің күллі тобырын іздегендей аласұрады. Жалғыздығын да сезінеді. Қанша алып болса да адамдар оны бір жағынан аяп та кетеді. Бірақ амал не, мақұлықтың аты мақұлық. Егер ол кішкентай болса, онда қолға үйретудің әрекетін жасауға да болар ма еді, бұл ол кезеңнен өтіп кеткен.

Дегенмен, ғалымдар онан үмітін үзген жоқ. Алыптың қанша мықты болса да қамауда екені белгілі. Ол енді ешқайда кете алмайды. Ғалымдардың қорқатыны - ол бұлқынып-бұлқынып, қойманың төбесін бұзып Ай бетіне шығып кетсе, жоғары ыстыққа шыдамай мерт болатыны. Сол үшін де бүгінде қойманың үстіңгі жағы тағы бір қабат бетонмен жабылған. Қатер ол ғана емес, алыпқа қажетті оттегінің, шикі еттің жеткіліксіз болып қалуы да бар. Айналып келгенде ойламаған жерден ғалымдар осындай әбіржушілікке тап болды. Айда, ондағы бір қазаншұңқырдағы мәңгілік қатқан мұз астында осындай алып жа- тады, ол бір мезгілде өстіп тіріледі деп кім ойлапты. Енді бәрі де шындыққа айналды. Алып кесіртке-динозавр көз алдарында.

Жаңағы алып шабуылынан кейін ғалымдар біршама уақыт демалуға кетті. Енді шыны люктің жанында арнайы кезекшілер ғана қалған. Олар тікелей де, телебайланыс арқылы да алыптың жай-күйін қадағалайды. Бірақ алып тыным таппады. Басын олай бір, бұлай бір шайқап, кейде қойма қабырғасына соқты. Мұндай соққы кезінде кезекшілер үрейленіп кетеді. Алыптың өзін-өзі мерт етпеуі жағын да қарастырады. Оның ұзын мойны мен басының айдаһарды елестеткені болмаса, аса бір зұлымдығы білінбейді. Бірақ о бастан бері сол замандағы алып кесіртке-динозаврдың ең күшті жыртқыш болғандығы са- наға әбден сіңгендіктен оған деген сенім аз. Түрі анық, көзі жанып тұр. Тек тілі жоқ. Сенім жоқ. Адам оған қаншалықты сенімсіздікпен қараса, ол да сондай дәрежеде өзін сақ ұстайды. Ал оның миының қыртысы астында талай тарихтың жазылып жатқаны болса да белгілі. Тек соны жеткізетін тіл жоқ. Ғалымдар тобы енді сол жағын ойластыруға кіріскен-ді. Осы екі арадағы демалыс кезінде Есеналы бастаған ғалымдар құрамы алып кесіртке-динозаврдың ми қыртысындағы ғажайып көріністерді видеолентаға түсіріп алуды да жоспарлады.

Ол үшін тағы да Жермен байланысу қажет еді. Соңғы кездері Жер мен Ай арасындағы жүк кемелердің ары-бері ұшысы жиілеп кеткен. Сол жиі ұшудың арқасында алып оттегімен, сумен, шикі етпен қамтамасыз етілді. Енді мұның болашақ өмірі Жерде өтпек. Ал алыптың миындағы көргендерін видеолентаға түсіру үшін оған қандай да бір қозғау салу қажет еді. Және ол бір-екі күннің үлесіндегі іс емес. Есеналы осы жағына ерекше мөн беріп, ғалымдарға ол үшін динозаврды Жерге апару керектігін ұсынды. Ондағы ойы Жерде динозавр заманына келтірерлік жағдай мол Жердің бір жақсы табиғатын сол бір мезозой заманындағыдай етіп өзгертуге болады. Сөйтін, мұны біраз еркіндікке жіберсе. Сонда барып мұның ми қыртысында сол бір заманғы көргендері елес бермек. Бұл ұсынысты ғалымдар бір ауыздан қабыл алды. Сонан кейін алып кесіртке-динозаврды мазалудың жөні де жоқ деп санады.

Ғалымдар аз ғана демалып, келесі бөлімге өткен кезде базадағы әуежайдан Жерден арнайы жүк кеменің келіп қонғаны жөнінде мәлімет берілді. Бұл асыға күткен жүк кеме еді. Сондықтан ғалымдар алыпты қадағалауды бірнеше кезекші мамандарға тапсырып, өздері әуежайға қарай асықты. Жүк кеме арнайы жасалған еді. Оның салоны осындағы қойманың үлкен бөлмесінен сәл-ақ кіші. Кеменің қабырғалары да мейлінше мықты етіліп жасалған. Әуеге көтерілген бетте оны жан-жағынан қоршап ұшып жүретін арнайы шағын кемелері де бар. Олардағы ғарышкерлер жүк кемедегі алып кесіртке-динозаврдың жай-күйін біліп отырмақ. Ал жүк кемедегі ұшқыш-ғарышкерлер отыратын бөлім салонымен мойын арқылы жалғасады. Ол мойында бірнеше люк бар. Алып кесіртке-динозавр қанша бұлқынса да ұшқыш-ғарышкерлерге қарай өте алмайды. Жүк кеменің біраз бөлігі оттегі мен суға арналған. Алыпқа берілетін шикі еттер де арнайы бөлімде. Олардың бәрі манипуляторлар арқылы беріледі. Қоймадағы оның кенеттен жасаған шабуылы оған деген сенімді мүлдем жоғалтқан.

Сондықтан да енді оны жүк кемеге артудың өзі бір мәселе еді. Бірақ адамнан қулық артылған ба. Жүк кеме қоймаға жақын келгеннен кейін екі араға іші кең құбыр жүргізілді. Бүл әдіс Жерден ойластырылған-ды. Есеналы бастаған топ оны көргенде бір жеңілдеп қалған. Бірақ алып кесіртке-динозаврды кемеге қалай өткізу керек. Осы жағы да біраз қиындық туғызғандай болды. Артынша оның да жолы табылды. Алып кесіртке-динозавр өзінің мынандай техника дамыған заманда екенін әсте сезбейді. Ендеше, сол кездегі адамның бионикалық көшірмесін жасаса қайтпек. Жерде бұл жағы да ескерілген-ді. Ғалымдар ол әдісті де қолдады. Құбыр қойма мен алапат жүк кеме арасын жалғастырады. Содан соң оның ішіндегі шаң-тозаң, радиация тазартылды. Оттегі жіберілді. Енді онда ешбір комбинезон, шлемсіз жүруге мүмкіндік бар. Әуелі ғалымдар мен сол істің арнайы мамандары байқап көрді. Содан кейін оттегіні жіберу жүйелерінің жұмысы күшейтілді. Адамның бионикалық көшірмесі алып кесіртке-динозавр жатқан бөлімге қарай жіберілді. Ол алыстан, арнайы пультпен басқарылып отырды. Мезозой адамы ашыла берген люкке қарай беттеді. Сол кезде не істерін білмей жатқан алып та басын тез көтеріп алып, өзіне таныс тіршілік иесіне қадалды. Енді пульттегілер адамды кейін бұрды. Сол замат алып кесіртке-динозавр да тұра ұмтылған. Адам қаша жөнелді. Алып соңынан ерді. Сөйтіп, аз уақыттың ішінде-ақ ол қалың құбыр арқылы алапат жүк кемеге өтіп кеткенін байқамады. Бірақ ол адамның бионикалық көшірмесін қуып жетіп, аузын арандай ашып, жұтып жіберуге талпынды. Онымен салыстырғанда адам баласы кәдімгі қуыршақтай ғана болып қалады екен. Алыстан басқарылып отырған бионикалық көшірме оған оңайлықпен ұстатпады. Соның салдарынан жүк кеме ішінде біраз арпалыс болды. Алып кесіртке-динозавр ұзын мойнын шайқап,құйрығын қозғап, жүк кеме қабырғаларына соқтығып, оны дірілдетіп жіберді. Кеме оған арнап жасалынған-ды. Өйтпегенде, анау-мынау жерін қиратудан тайынбайды. Қалың қабырғалардың өзі де сондай солқ-солқ ете түсті. Телебайланыс арқылы көріп отырғандар ондай әрекет кезінде алыста болса да сескеніп қалады.

Оянғанына біршама уақыт өтсе де онымен ешкім жақын жүздескен жоқ. Тек шыны арқылы, телебайланыс экраны арқылы ғана көріп, қимыл-өрекетін бақылауда. Алыптың мінез-құлқы да уақыт өткен сайын күрделене түскен. Ол асауланып, жиі бұлқынатын болды. Мына қамаудан шығуға талпынды. Сонау бір өз заманындағы еркіндігін аңсайтын төрізді. Санасыз болғандықтан қандай жағдайға тап болғанын тағы түсінбейді. Сөйтіп ол жүк кеменің не екенін де ажыратқан жоқ. Адамның бионикалық көшірмесі әкетілгеннен кейін де көп бұлқынды. Ұзын мойнын орай қозғап, басын жүк кеме қабырғасына сарт-сарт ұрды. Кей соққысы тіпті, оны тесін жіберердей. Жүк кемені басқарушы ұшқыш-ғарышкерлер де оның шамалы болса да тынышталуын күткен. Араларын бірнеше люкті құбыр бөліп тұрса да оның бұл бұлқынысы мен түрілі жан түршіктіреді. Ұшқыш-ғарышкерлер қоймада қалған ғалымдармен жиі-жиі байланыс ұстап отырды. Ғалымдар да алып кесіртке-динозаврдың шамалы болса да тынышталуын күткен. Әйтпесе, мына күйінде кеменің Ай бетінен көтеріліп үшуы да қиын еді. Табиғаттың мұндай құдіретті күшін алғаш көрген ғалымдардың өздері де таңданып отырып қалған. Алып кесіртке-динозавр көп бұлқынды. Оның құдіретті күшін көріп-біліп отырса да енді бірде ғалымдардың кейбірі аяп та кетеді. Осыншама мерзімге бір-ақ секірген мезозой эрасының мейманы енді жалғыздықтың азабын тарта бастаған сияқты. Тек жалғыздық па, енді ол бүкіл өмірін осындай шектеулі ортада өткізбек. Ғалымдардың оны Жердің бір мезозой эрасына ұқсайтын ортасына жіберіп алу жөніндегі ісі жүзеге асса жақсы. Онан бұрын ол әзірленіп қойылған хайуанаттар бағына апарылады. Бірақ санасыз бейбақ ғалымдардың осы жоспарларының бірін сезсейші.

Алыптың бұлқынысы мен дауысы бүкіл Ай бетін жаңғырықтырғандай болып жатты. Ол әрі ұзаққа созылды. Алдын ала жоспарланған ұшу уақыты кейінге қалдырылды.Олай етпеске шара да жоқ еді. Жердегілер де жиі-жиі байланысып, алыптың жайын сұрауда. Есеналы бастаған құрам мүшелері алыптың бар қимыл- қозғалысын мұқият бақылап отыр.

Енді бір кезде алыпқа арнайы контейнермен ірі қара малдың етін жіберді. Сол кезде барып ол тыныштала бастады. Ол үшін сойылған ет ештеме емес-ті. Кейбір ірі қара малды тірідей жіберуге тура келген. Бірақ жүк кеме ішінде олай етуге болмайды.

Алып кесіртке-динозавр ірі қара малдың етін жеп, ашқарақтана жұтып, шайнап жатқанда ғалымдар жүк кеменің Ай бетінен көтерілуіне рұсат етті. Ұшқыш-ғарышкерлер де дайын еді. Кеме жайымен көтеріле берді. Тіпті оны алып кесіртке-динозавр оншалықты сезген жоқ. Алдына келіп түскен етпен әлек-ті. Жүк кеме осы сәтті пайдалана бірте-бірте жылдамдық қосып, Ай бетінен алыстай берді. Осы кезде әуежайдан бірнеше шағын ғарыш кемелері ұшып шығып үлкен жүк кемені жан-жағынан қоршай берді. Ендігі бағыт Жер ғаламшары еді.

**Жолдағы жағдай**

Жер қарай бағыт алған кемелердің жылдамдықтары бірте-бірте арта берген-ді. Бұл кезде жүк кеменің қалың қабырғалары бөліміндегі алып та берген еттерін жеп тауысқан. Онан кейін оған жіңішке құбырлар арқылы су жіберілді. Оттегі болса да барып тұрған. Етін жеп, суын ішкен алып кесіртке-динозавр біршама уақыт тынышталып, кемені басқарушылардың көңілдері де рныққандай болған еді. Ай мен Жердің орта қашықтығына жеткен кезде алыптың мінез-құлқы қайта өзгере бастады. Ол қабырғасы қалың бөлімнің ішінде тыным таппай қабырғаға денесін, құйрығын, басын соғумен болды. Ол әрбір соғылған кезде қанша үлкен болса да жүк кеме кәдімгідей теңселіп кетеді. Егер жүк кемеде басқа біреулер отырған болса, үрейіне үрей қосылар еді. Ұшқыш-ғарышкерлер неше түрлі жаттығу-тексеруден өтетін болғандықтан кеме қалай сілкінсе де қорықпайды.

Бірақ бұл жолғы діріл мен шайқалыстың жөні бөлек-ті. Алыптың соншалықты тыпыршуынан жүк кемедегі кейбір жеке күрделі жүйелер істен шыға бастады. Сынып кеткен детальдар да аз емес-ті. Кемені басқарушылар отырған бөлімде бірнеше «Қатер» жазуы бар қызыл шамдар жыпылық қақты. Енді біраз шыдағанда Жер төңірегіндегі ғарыш қалашығына да жетер еді. Жоқ, шыдатар емес. Алыптың ғаламат күші қанша дегенмен де тегін қалмады. Кемедегі жыпылық қаққан қызыл шамдардын саны уақыт өткен сайын көбейе түскен. Басқарушылар кеме бағытын қадағалауды автожүйеге тапсырып, өздері болып жатқан ақауларды түзеуге кірісті. Ең қиыны-алып кесіртке-динозавр жатқан бөлімге қарай кеткен бірнеше оттегі құбырының бірінің жарты жолда үзіліп кеткені еді. Қатты қысыммен жүріп жатқан оттегі енді кеменің сыртына қарай ысқыра шықты. Ол кеңістікте, салмақсыздықта ұшып келе жатқан кемені қозғалта бастады. Оған алып кесіртке-динозаврдың бұлқынысы қосылды. Егер алып тыныш жатса, түрлі қосымша шағьга айналдырғыштардың күшімен кеменің тепе-теңдігін сақтауға болар еді. Кеме сәл тербеле бере алыптың бұлқынысы күшейді. Ол енді мына қапастан шығудың әрекетіне көшіп, басын, денесін, құйрығын қабырғаға соғуды жиілетті.

Егер саналы болса, ол тап мынандай қауіпті жағдайда өмірін сақтау үшін тып-тыныш жата қалар еді. Жоқ, ол өзінің қайда, ненің ішінде келе жатқанын сезбейгіндіктен «Осыдан шықсам, еркін далаға кетемін» дейтіндей соққылайды келіп, соққылайды келіп. Ұшқыш-ғарышкерлер тез арада Жермен байланысты. Бірақ болған жайды баяндаудың өзі де оңайға соққан жоқ. Бұл кезде жүк кеме өзінің осінде шыр айнала бастаған Басқарушылар сол айналып жатқан кеменің ішінде жүрсе де, өздері де айналып жатса да, Жермен байланыстарын үзген жоқ. Айдан көмек жоқ еді. Өйткені енді жарты жолды өтіп кеткен Енді Айдан Жер жақын. Оның үстіне Айдан гөрі Жерден көп үміт бар. Кемені басқарушылардың басшысы Алмасқан Малқарұлы Жер төңірегіндегі Қазақстан ғарыш қалашығымен байланысты.

Біз осындай жағдайға тап болдық, - деді ол шыр айналып жүріп, - алыпқа оттегі баратын жіңішке құбырлардың бірі үзіліп кетті. Оттегі кеңістікке кетіп жатыр. Алып кесіртке-динозавр үшін ол жеткіліксіз! Көмектеріңіз керек. Өзіміз де қазір ашық ғырышқа шығамыз.Шамамыз келгенше құбырды жалғауға тырысамыз. Қосымша манипуляторларды қолданамыз. Бірақ не боларын алдын ала болжап айту қиын.

— Түсінікті! — деді Жер төңірегіндегі Қазақстан ғарыш қалашығындағы ғарыш кемелеріне техникалық жедел көмек беретін қызметтің кезекшісі Есенмұрат Құрышжаұлы көмек күтіңіздер! Кеменің өз өсінен айналуын кідіртуге тырысыңыздар!

— Бар күшімізді жұмсаймыз! Кеменің бұлай айналуы біз үшін жаңалық емес,-деді Алмасқан экранда айналып тұрып, - біздің қорқатынымыз ана альш кесіртке-динозавр. Сол бірдемеге ұшырамаса болғаны. Оттегі азайып барады. Алып үшін қатер көбейіп келеді.

— Жақсы! Көмек жетеді! — деді кезекші.

Алмасқан Малқарұлы кеме ішінде қалықтай айналып жүріп, байланысты сөндіретін түймені басты. Содан соң қасындағыларымен бірге ашық кеңістікке шығуға дайындалды. Кеме өз осінен айналып түрған мезетте мүндай әрекет жасау тарихта болған емес-ті. Бірақ ғарышкерлерге соны орындауға тура келген. Егер олар осыған ұқсас арнайы дайындықтардан өтпеген болса, қиындық туар еді.Енді сол Жердегі тәжірибенің пайдасы тиді. Қосымша шоктерді ашып ашық кеңістікке Алмасқанның өзі шықты. Жағдай күрделі еді. Айналып жатқан кеме емес, бейне күллі жұлдызды әлем сияқты. Ұшқыш-ғарышкер сол шыр айналғандай болған көріністің өзінен де сасқан жоқ. Ішінен барлық жағдайды дұрыс түсінді. Өзінің дене схемасын дұрыс сезінді. Соның арқасында кеме үстіндегі сатыдан мықтап ұстай оттегі ысқырып шығып жатқан тұсқа қарай жылжыды .

Бұл кезде іштегі басқару пультінде қалған екі ұшқыш-ғарышкер де әрекеттенуде болатын. Оның бірі Бозжігіт Таужатұлы, екіншісі Қаламбай Бержанұлы. Онан кейінгі екеу - Ғазиз Нұргелдіұлы мен Сүндет Жақыпұлы Алмасқанға көмекке келе жатты. Ол екеуі екі ғарыш «Тайын» мініп алған. Мұндай «Таймен» ғарышкер кеңістікте емін-еркін, тез қозғала береді.Оның пошымы көдімгі екі дөңгелекті сайтан арбаны көзге елестетеді. Бозжігіт пен Қаламбай «Тайларымен» люктен шыққан бойда зулап біраз жер ұшып барды да, үлкен кеменің ол жақ, бұл жағын айналып шықты. Олар үшін әлем тыныш еді. Тек сол тыныш кеңістікте бір бүйірінен оттегі себезгілеп шыр айналып жатқан үлкен жүк кеме ғана назар аудартады. Бейне бір су түбінде аунап ойнаған кейбір балық сияқты. Күн көзіне оның панельдері жалт-жұлт шағылысады. Егер осы кемені сонау алыстан бақыласа, оны тіпті, айнымалы жұлдыз немесе жұлдыздабылға ұқсатар еді. Бірақ қазір өйтіп ойланып, әрдемеге ұқсатып тұратын заман емес. Сондықтан да жігіттер шұғыл іске кірісті.

«Тай» мінгендер кемеге қайтадан жақындап, Алмасқан ұстай берген жіңішке құбырды туралады. Бірақ жайбарақат келуге болмайтын. Өйткені үлкен жүк кеме айналып түр. Сондықтан бұларға да сол кемемен бірге айналуға тура келген. Бір жағынан қарағанда екеуі қандай да бір жұлдыздьі айналып жүрген екі серік сияқты көрінеді. Енді «Тай» мінгендерге де жұлдызды әлем шыр айналып жөнелгендей болды. Жігіттер сонда да сасқан жоқ. Астарындағы жүйріктерін кеменің айналысымен бір жылдамдықта ұшырып, Алмасқанға қол үшын беруге талпынды. Екеуі үзілген құбырдың бір шетін көтеріп, Алмасқан жақтағы ұшына қарай тартты. Осы кезде бар қиындық та басталған. Егер кеме бірқалыпты ұшып келе жатса, онда мұндай істі баяғыда бітіріп тастаған болар еді, ұшқыш-ғарышкерлер. Енді оларға кемемен бірге ілесуге және айналуға тура келген. Соның өзі қаншама күш еді.

Үшеуі де қалың скафандр ішінде терлеп те кеткен. Егер осы арпалысты сырттан қарап тұрса, ол бірде көрініп, бірде көрінбес еді. Олар кеменің арғы тұсына айналып кеткен кезде көрінбейді де, бер жағына шыққанда кемеге жабысып бірдеме жасап жатқандар болып байқалады. Қалай болғанда да қазіргі жағдай аса күрделеніп кеткен. Сол айналымның салдарынан ұшқыш-ғарышкерлер үзілген оттегі құбырын бір-біріне қайтып жеткізе алмады. Жеткізген күнде де үлкен қысыммен ысқырған оттегі түйістіруге мүмкіндік бермеді. Кеменің өзіндегі қосымша епті манипуляторлардың да көмектері аз.

Жағдай қиындай түсті. Кеменің басқару пультіндегі жігіттер Жермен жиі-жиі байланысуда. Жер төңірегінен шыққан бірнеше жедел көмек кемелері де жеткен жоқ. Бірақ жақындап қалғаны анық. Соның өзі де бір үміт еді. Кеменің қалың қабырғалы бөлігіндегі алып кесіртке- динозаврдың да басы айналған сияқты. Оның үстіне сал- мақсыздық алыпты жеңілдетіп жіберген. Мұндай құбылысты бастан кешпеген алып кей-кейде ақырғаныы доғарып, шамалы уақытқа тынышталады. Ондай кезде ұшқыш- ғарышкерлер қуанбайды, қайта бірдемеге ұшырады ма деп уайым кешеді. Іштегі жігіттер оның жай-күйін телеэкранная мұқият бақылап отыр. Солар арқылы біледі оның жайын сырттағылар.

Арпалыс ұзаққа созылды. Жігіттер жіңішке құбырды жалғай алмады. Ол ұшқыш-ғарышкерлердің епсіздіктерінен емес, үлкен жүк кеменің өз осінде шыр айналуы мен оттегінің қысымы еді. Жігіттер қатты шаршады. Оған басты себеп - жүк кемемен бірге көп айналғандары. Бастары ауырып, көздері қарауыта бастаған. Енді істі тоқтатуға тура келді. Осы кезде кеңістік тұңғиығында бірнеше кішкене жұлдыз пайда болды. Олар уақыт өткен сайын ұлғайып, кемеге жақындай берген. Жігіттердің негізгі үміттері де солар еді. Жұмысты тоқтатып, люк арқылы қайтадан ішке кірген олар арнайы дәрігерлік тексеру бөлмесінде шамалы уақытқа жатты. Оның ішіндегі күрделі дәрігерлік жүйелер денсаулықтарын тексерді. Химиялық тазалықтан өткізді. Содан кейін тез әлдендіретін дәрі-дәрмектер берді. Ұшқыш-ғарышкерлер тез қалыптарына келіп, басқару пультіне ауысты.

Осы сәтте бірнеше кеме өздерін қоршай берді. Олардың қабырғаларындағы «Қазақстан» деген ірі-ірі жазулары көзге оттай басылды. Енді мән-жайды айтпаса да түсінуге болар еді. Жігіттер тез әлденді. Жаңағы шаршағандарын ұмытып, келіп қоршаған кемелерден үміт күтті. Ол кемелердің бәрінде де күрделі манипуляторлар барды. Бірі келген бойда оттегі ысқырып шығып жатқан жіңішке құбырды ұстады, екіншісі оның екінші жағын. Қалған бір- екеуі жүк кеменің шығыңқы қабырғасынан демеп айналуын бәсеңдете бастады. Епті манипуляторлар кемемен бірге айнала жүріп, жіңішке құбырға тас кенеше жабысып алған. Жаңа ғана ұшып келе жатқанда бір-бір жарық шамдай дөп-дөңгелек көрінген кемелер енді қаптаған шаяндар сияқты әрекетке көшкен. Әрқайсысы кеменің әр жағында. Қай-қайсысы да өзіне тапсырылған тапсырманы жақсы біледі. Оның бәрі Жер төңірегіндегі Қазақстан ғарыш қалашығьшан шығар кезде тапсырылысталған тәрізді.

Іштегі басқару пультіндегі жігіттер енді тек сол келген кемедегілермен видеобайланыс жасап отырды. Орындарынан қозғалған жоқ. Ол қажетсіз еді. Келгендерге адам қолы күшінің қажеті шамалы. Сондықтан олар алаңсыз. Көңілдері де орныққан. Ендігі аңдығандары қарсы алдарындағы шағып экраннан көрінген алып кесіртке-динозавр ғана. Үлкен жүк кеме де уақыт өткен сайын өз осінен айналғанын баяулата берген. Ал Жер төңірегіндегі Қазақстан ғарыш қалашығынан келген кеме-манипуляторлар жіңішке құбырды жалғаған бойда кеменің тынышталуы тез болды. Енді шыны арқылы жұлдызды әлемге қараған адам оның да тыньппталғанын байқайды. Оны да келгендер бейне бір қолмен тоқтатқандай.

Жіңішке құбыр жалғанған бойда алып кесіртке-динозавр жатқан бөлімге оттегі мол бара бастады. Кәдімгідей әлсіреп қалған алып тез басын көтерді. Бөлім ішінде ұшқыш-ғарышкерлерше сәл қалықтап, айналшақтайды. Қанша алып болса да, қанша салмақты болса да кеңістіктің салмақсыздық құдіреті онан да асып түскен. Соншама ауыр алып кесіртке-динозавр қазір қаңбақтай. Егер ол қауіпсіз болса, кез келген адам алыпты көтеріп алып, қалаған орнына қояр еді. Бұл бірақ таңсық көрініс емес. Кеңістіктегі салмақсыздық адам баласының қанат қағып, алғаш рет кеңістікке шыққан сәтінен бастап белгілі. Ал бүгінде Жер төңірегі түгілі, күллі күн жүйесіндегі жағдай белгілі. Тек ұшқыш-ғарышкерлер үшін ғана емес, кеңістік жағдайы кез келген қарапайым адамдар үшін де үйреншікті құбылыс. Айға келіп-кетіп жатқандар қаншама.Олпанды, Шолпанды, Қызыл ғаламшарды, Қоңырқай ғаламшар мен Есекқырғанды көргендер де аз емес. Ендігі үміт сонау қиыр ғарышта, жұлдызды аралдарда.

Үлкен жүк кеме қалпына келіп, тепе-теңдігін ұстаған соң Жер төңірегінен келген кеме-манипуляторлар өздерімен бірге келген «Тіршілік» жүк кемесін жақындатты. Онда «Оттегі» деген жазуы бар үлкен ыдыс бар. Сол ыдыстан шыққан құбырды епті манипуляторлар алып кесіртке-динозаврды әкеле жатқан жүк кемедегі арнайы саңылауға жалғады. Содан кейін оттегінің ысқырып жүргені білінді. Кеме-манипулятордағылар айнала ұшып жүріп, жағдайды бақылады. Сонымен қатар келгендер жүк кемеге басқа да заттарды берді. Оның ішінде ұшқыш- ғарышкерлерге арналған заттар мен тағамдар бар-ды.

Барлық іс аяқталғаннан кейін көмекке келген кемелер өздері бастап Жерге қарай бағыт алды. Үлкен жүк кеме де қалпына келген соң жылдамдығын арттыра түскен. Алда- рында көгілдір ғаламшар - Жер тұрды.

**Өзгерген жоспар**

Өмір болған соң өзгеріс бола береді. Ай мен Жердің арасындағы кеме сапарында кездескен жайт ғалымдарды тағы ойлантқан еді. Алып кесіртке-динозаврдың кеменің қалың қабырғалы бөлімінде қатты бұлқынуы осыған дейін жасалған жоспарды өзгертуге тура келтірді. Бұл іске басты ықпал жасаған да Айдағы ғалымдар еді. Есеналы мен оның төңірегіндегі ғалымдар алып кесіртке-динозавр жүк кемеге салынып, Жерге қарай әкетілгеннен кейін де оны телебайланыс арқылы бақылап отырған «Осы алыпты Жерге алып кетсе, содан соң алаңсыз зерттеулерімізді жалғастырар едік» деген ойлары да жайына қалды. Қайта алып кесіртке-динозаврды алып кетісімен ғажайып бір ту- ыстарынан айырылған адамдай уайым кешкен. Қанша алып, қанша қатерлі болса да сонау бір заманнан жеткен жалғыз жануар болтан соң қиын екен.

Есеналы жүк кеменің Ай мен Жер трассасындағы ұшу жағдайы әрбір үш сағат сайын қадағалап отырған Ал әлгі жағдайды естіп-көргенде өзін қоярға жер таппаған. Одан әрі жалғастырамыз деген зерттеулері де жайына қалған. Алыптың жан даусы шыға бұлқынғаны, соның салдарынан оттегі келетін жіңішке құбырлардың бірінің үзіліп, оттегі себезгісінің күшінен жүк кеменің өз осінде айнала бастағаны аса қорқынышты жағдай еді. Егер сол күшпен кеменің қалың қабырғасының бір жерінде саңылау пайда болса, не жағдайға ұшырамақ. Алып кесіртке-динозавр көп ұзамай-ақ мерт болар еді. Соншама зерттеу, соншама бұрғылау мен аршу жұмыстарынан кейін алынған алыпты жол үстінде мерт ету де күллі еңбектің жоққа шыққаны. Сондықтан да ғалымдар өздерінің одан кейінгі зерттеулерін Жерден мерзімінен бұрын шақырылған құрамға тастап, өздері арнайы ғарыш кемесімен Жерге аттанған.

Ішінде алып кесіртке-динозавр бар жүк кеме Жер төңірегіндегі Қазақстан ғарыш қалашығында біршама уақыт аялдағаннан кейін арада Есеналы Мұхитұлы бастаған ғалымдар құрамы да жеткен. Жер төңірегіндегі Қазақстан ғарыш қалашығына Жету елге жетумен бірдей-ді. Оның үстіне өздері Айдан тапқан алыптың аман-есендігін көргенде ғалымдар аса бір көңілді күйге бөленді. Бірақ алыптың жағдайы онша емес еді. Ол бұлқынысын тыйған жоқ. Қайта тыныштық кезінде бар даусымен гүрілдеп, кеме бөлімінің ішінде бұлқынумен болған. Ғалымдарды бір тыныштандырған нәрсе, мұнда оттегінің де, судың да, алыпқа берер етгің де жеткіліктшгі еді. Қысқасы, алыпты аман алып қалуға барлық мүмкіндік бар.

Осы Қазақстан ғарыш қалашығында бірнеше рет мәжіліс сәтті. Ол мәжілісте ғалымдар алыпты қайда апару, қаи жерде ұстау жөнінде мәселе қараған. Жер жақын болғандықтан әр елден топ-топ ғалымдар мен телетілшілер келген. Енді алып жайлы мәлімет те Жерге жиі жетіп жатыр. Бүгінге Жер төңірегінде ғарыш қалашықтары көп болғандықтан ғаламшар кәдімгі Қоңырқай ғаламшардың кейпін көзге елестететін. Егер Жерге адам сондай қашықтықтан қараса, енді бұл да өзін қоршаған сақинасымен көзге ерекше түсер еді. Бірақ мұндағы сақина жыпырлаған майда тас пен тозаңнан емес, адам қолымен жасаған ғарыш қалашықтарынан құралған. Бұл көрініс бүгінде ешкімге таңсық емес. Сондықтан келгендер қалашықтан гөрі Жердің өзін, оның түрлі аймақтарын қызықтауға құштар. Арнайы жасалған ғарыш алаңынан, андағы бақылау орнынан Жердің небір аймақтарын бақыдап көрудің мүмкіндігі бар. Көзге көрінбейтін аймақтар мен аудандар түрлі түсті стереотеле байланыс арқылы анық әкелінеді. Мұнда келген адамға Жер шарын айналып жүрудің қажеті жоқ. Шекарадан да өтпейді. Әуе көлігіне де мінбейді. Осындағы алаңнан өзінің қалауы бойынша Жердің кез келген ауданын көре алады. Тек аудан ба екен, жер бетшде қыбырлаған құмырсқаға дейін көрудің мүмкіндігі бар.Шамалы ғана уақыттың ішінде адам Қазақстанның түкпір-түкпіріне, Америкаға, Африкаға, Үндістанға, Антарктидаға және тағы басқа елдерге «сапар шегеді». Және оларды соншама уақыт жіберіп, кеме сабылтып, шаршап-шалдығып көрмейді, бір орында тұрып-ақ бақылайды. Сол жердің өзінде жүргендей сезінеді. Мұнда тұрған адамға Жер бейне бір тіршілік экраны сияқтанады. Осында келген ғалымдар да қалыптасқан дәстүр бойынша сол алаңға барып, өздерінің қалаған жерлерін тамашалайды. Бірақ Айдан келген ғалымдар үшін ең ыстығы-қазақ жері. Әркім өзіңнің туған жерін аңсайды. Айда болған біраз уақыттың өзінде ғалымдар өздерінің жанұяларынан қарау Айдан байланысқаннан әлдеқайда әсерлі, жақын. Есеналы бастаған топ та келген бетте шамалы тынығудан кейін сол алаңға барып Жерді тамашалаған. Туған жерді, өскен елді, жанұяларын көріп, туғандарымен сөйлесіп бір марқайып қалған. Содан соң негізгі жұмысқа кірісіп кеткен-ді. Сол жұмыстың, бірнеше мәжілісте айтылған пікірлердің нәтижесінде ғалымдар алып кесіртке-динозаврды хайуанаттар бағына апарудан бас тартты. Оның себебі түсінікті еді. Алып кесіртке-динозавр ояғалы біраз қасіретті бастан кешті. Егер оның орнында тілі бар адам болса, ішкі қайғы-мұңын сыртқа шығарар еді. Алып кесіртке-динозаврдың бар айтары жанұшыра гүрілдеп, қатты бұлқынуы ғана. Оны алыптың қамауда болғандығынан деп топшылау да ерте еді. Өйткені, оның мына замандағы ортаға үйренуінің өзі бір жағдай. Ауылды жерден қалаға келген адам ауаның тарлығын, шудың көптігін қалай сезсе, алып үшін ондай таңсықтылықтың шегі жоқ.

Ол сонау мезозой эрасынан келген жануар. Онан бері қаншама заман өтті. Қаншама өзгерістер болды. Жүз жыл ұйқыда болған адамның өзі оянған соң өз ортасын танымай қалар еді. Ал бұл жүз жыл да емес, мың жыл да емес, миллион жыл да емес, жетпіс миллион жыл! Бұл бір ғажайып оқиға. Мұндай болады деп кім ойлапты. Ғалымдардың өздері де осындай нәрсеге тап келеміз деп бармағанды Айға. Рас, олардың ойларында сол бір замандағы табиғаттың дүлей құбылыстары кезінде Жерден Айға ауысқан тастардың қалдықтарын табамыз ба деген үміт бар-ды. Сол үміттің арты мынандай ғажайып оқиғаға ұласып кетті. Енді араларында жалғыз жануар – алып кесіртке-динозавр бар. Күллі ғылыми тірлік сонымен байланысып жатыр.

Жер тәулігімен есептегенде осыдан бір күн бұрын ғалымдар қалашықтағы соңғы мәжілісінде алыпқа арнап қорық ашу керектігі жөнінде мәселе қараған. Ол көпшіліктен қолдау тапты. Содан кейін іс жалғасып кетті. Алып кесіртке-динозаврды мұнда да көп ұстауға болмайтыны түснікті болды. Оттегі де, су да, оранжерея да жеткілікті болса да, алыптың жағдайы жақсара қойған жоқ. Қайта күн өткен сайын нашарлай берген Жерге енді жеткізбесе, ол қанша мықты болса да мерт болмақ. Сондықтан ғалымдар арнайы алаңға жиі-жиі жиналып, ондағы телебайланыс арқылы бақылау жұмыстарын жүргізген. Әуелі карта арқылы, сонан соң сол айтылған аймақтарды көзбен көру арқылы алып өмір кешетін аудан белгіленді. Оның атын «Бронтозавр қорығы» деп атады. Бронтозавр делінсе, адамдар да оның қандай жануар екенін бірден көзге елестетеді. Ал алып кесіртке-динозавр дегені оның жалпылама аты. Негізгі шыққан тегі бауырымен жорғалаушылар болғандықтан олай деуге де негіз бар-ды.

Бронтозаврдың тіршілік етер ортасы белгіленген соң Қазақстан көтеріліп, Жерге қарай бағыт алды. Белгіленген координатқа жеткенде баяу құлдилау басталды. Осы сәтте бөлімдегі алып кесіртке-динозавр да тыныштала қалған. Шамасы, мына ортаға үйрене бастаса керек. Бір жағынан ол қандай жағдайда, қайда келе жатқанын түсініп те жатқан жоқ. Кемелер парашютпен қалықтаған топ-топ парашютшілерше бірте-бірте төмендеп келеді. Жер шарынан таңдап алынған осы бір аймақта жыл бойына қыс болмайды. Табиғат көрінісі де сол баяғы мезозой заманына ұқсайды. Ғалымдардың қазіргі бар армандары да, үміттері де мына алыптың Жер жағдайына қалыптасып кетуі еді. Есеналы Жер төңірегіндегі Қазақстан ғарыш қалашығында жоспар өзгерген соң Қазақстан астанасындағы Хайуанаттар бағының директорына видеотелефон соғып, мән-жайды түсіндірген. Жоспардың өзгеруі Есеналыға байланысты емес еді. Ол алыптың жағдайына сай болған. Сондықтан Хайуанаттар бағының директоры оған ешқандай да өкпе-реніш білдірген жоқ. Қайта қолдап, қуанды. Ал бақтағы алын кесіртке-динозаврға арналып тұрғызылған үлкен үй де босқа қалмақ емес. Алыптың қорықтағы жағдайының қалай болары белгісіз. Егер ол ол ауданды жерсінбесе, тіршілігі қиындаса, амал жоқ, осы дайындалған үйге әкелінеді. Онан кейінгі өмірі де осы бактың ішінде өтпек.

Алып кесіртке-динозавр салынған үлкен жүк кеме кең алаңға қонды. Онан кейін айнала қоршай ұшқан көптеген шағын кемелер де құстарша жерге қалт-қалт тиіп жатты. Ол кемелердің ішінде дүние жүзінің өкілдері бар. Ал негізгілерінің бірінде Есеналы Мұхитұлы бастаған ғалымдар тобы. Үлкен жүк кеменің кең есігі ашылған бетте алып кесіртке-динозавр гүрілдей дауыс шығарып, ұзын мойнын кемеден сыртқа созды да, о жақ, бұл жағын қарап алды. Енді-енді есін жиған адамдай аспанға да қарап қойды. Содан соң не шығарын, не шықпасын білмегендей бөлім ішінде олай-бұлай айналды. Кеменің қалың қабырғасын үлкен денесімен соққан кезде ол солқ етіп, шытынап кете жаздайды. Айналадағы тым-тырыс қалған көптеген кемелердегілер де сыртқа шығуға бата алмай терезелерден қарап қалған. Алыптың тілін білетін ешкім жоқ. Бар еркіндікті оның өзіне берген.

Енді айнала кең. Мұнда оттегі де, су да, жемге қажет жануарлар да жеткілікті. Оларды алып кесіртке-динозавр өзі ұстап жеуі керек. Ғалымдарға да ендігі керегі оның тіршілік әрекетін көзбен көру. Мұнда әкелудің бір мақсаты да соған саятын. Алып та өзіне еркіндік берілгенін сезген сияқты. Алғашқыдан гөрі сәл саябырланып, сыртты тағы бір шолды. Содан соң ауыр денесін көтеріңкіреп, батпандай-батпандай төрт аяғын нығыздай басып сыртқа қарай жүре бастады. Оның әрбір басқан қадамы кеменің бүкіл қабырғасын сықырлатып жіберді. Егер ол секіріп барып түссе, кеменің едені ойылып та кетер еді. Ғалымдар да жүк кеменің кеңістіктегі салмақсыздықтың күшімен аман келгенін енді түсінді. Алып кеме еденін сықырлата басып есікке таяды. Ол да өзінің салмағының баяғы қалпына қайта келгенін сезінген сияқты. Бірақ салмақсыздықтан кейін қанша дегенмен қалыпқа келу уақыты керек-ті. Алып түгілі кемеде отырғандардың өздері де Жердің тартылыс күшіне қайтадан қалыпаса алмай отыр. Қайта алып өзінің қалыптасу сәтін онша білдірмеді.

Ол енді гүрілдей-гүрілдей сыртқа шықты. Жерге түскен кезде батпан табандары топыраққа батып-батып кетті. Бірақ оған қарайтын алып бар ма. Ұзын мойнын олай- бұлай шайқап, жоғары көтеріп, бадырайған қара көздерін жан-жаққа қадады. Айнала қонып, тым-тырыс тұрған кемелерді де шолды. Осы кезде шағын кемедегілер ол бір оғаш әрекет көрсете қалса, ұшып кетуге даяр отырған. Алып та бірдемені сезетін сияқты. Бірақ өзінің мынандай ортаға тап келгенін адам дәрежесінде түсіне алған жоқ. Әлі де болса оның үлкен өкпелері жиі демалып, алқынып тұрды. Ол мең-зең. Баяғы заманындағыдай күш қайдан болсын. Жүргенде шамалы теңселгені байқалады. Өзінің еркіндікке шыққаны ғана қуат беретін сияқты.

Алып өзін Айдан алып келген үлкен жүк кемеге тиіспеді. Бірақ жүк кеменің жан-жағын, үстін, астын, екі шетін барлап шықты. Ол үшін алып орнынан қозғалған жоқ. Ұзын мойнымен ғана орындады. Содан кейін тағы бір-екі адым басып, кемеден алыстады. Әлі де болса, еркіндікке жіберілгеніне сенбейтін сияқты. Кемедегілер одан көз алмайды. Бірақ қатаң сақтық пен ұшуға дайындықта отыр. Алып өзінің бұл заманда жалғыз екенін де сезетін сияқты. Қанша санасыз болса да, мына коп өзгерген табиғат оған басқаша әсер берсе керек. Мең-зең болтан адамдай әлі де қалпына келе алар емес. Салмақсыздықтан салмақтылыққа ауысқан кездегі жай-күйі де жүрісінен білінеді. Енді ол сәл де болса адамдарға бауыр баса бастағандай. Егер сол өзінің заманында кездессе, адамды бір-ақ асап жіберер еді. Ал мына заманда ондай әрекеттің бекер кететінін Айдағы қоймада-ақ сезген сияқты. Сондықтан ба, енді ондай әрекетке талпынған да жоқ. Алдыңғы тұсындағы қалың ағашқа қарай жүріп барады. Бұл маңда қажет десе шағын қол де бар. Тау мен тас та бар. Мезозой эрасында динозаврлардың бір ғана ортада омір сүрмегені белгілі. Оның үстіне бұл өзінің тас үңгірімен бірге табылған. Сондықтан да осындай табиғат ортасына әкелініп отыр.

Алыптың әрбір қимыл-қозғалысын, мінез-құлқын бақылап тұрған ғалымдармен басқа да меймандар кірпік қақпауға тырысады. Өйткені бұл оқиға жетпіс миллион жылда бір ғана рет болып отырған ғажайып. Оның әрбір сәтін бос жібермеу қажет. Айда ғылыми зерттеу жүргізген ғалымдар тобы да көп уақыт өткеніне қарамастан әлгі өздерінің туған жерлеріне, жанұяларына барған жоқ. Алыптың жайы көп нәрседен маңызды болған сияқты.

Алыпты бір жақты етіп барып оралмақ үйлеріне олар. Есеналы тіпті осы алып кесіртке-динозаврды түрінің қорқыныштылығына қарамастан таңсық көреді. Өйтпей қайтсін, бір алыптың өзі күні кеше ғана қатардағы ғалымдардың бірі болып жүрген оның есімін Жер шарына паш етсе. Бірақ алып өзінің адамзат дейтін тіршілік қожаларына белгілі болып, қамқорлығына түскенін білмейді. Өзіне қаратылып сырылдап жатқан небір телекамераларды да түсінбейді. Білетін де, қызығатын да, зерттейтін де адамдар. Алып үшін ауа мен су, жатын орын мен тамақ болса жеткілікті.

Ол ұзай берді. Ара-тұра үлкен жүк кемеге, айнала жыпырлай қонған шағын-шағын кемелерге бұрылып қарайды. Содан соң сәл кідіріп, ұзын мойнын жоғары көтеріп, гүрілдейді.

Бейне бір өзінің тіршіліктестерін іздегендей болады. Жалғыздықтың кім кімге де жақсы емес екені белгілі. Оны жануарлар да ұнатпайды. Егер оның тілі болса, мына жағ- дайда өзінің қандай күйде екенін айтып гүрілдер еді. Енді қай заманнан қай заманға қарай кетіп бара жатқанын да түсінетін емес. Әйтеуір кетіп барады. Жүрген сайын аяқ алысы да түзеле бастады. Тек тыныс алуы жиі. Ұзын мойнын қайта-қайта аспанға көтеріп, айналасын шолып, қандай да бір шуды еститіндей елеңдейді. Әрі сол естіген шуын іштей жақтырмайтындығын сездіреді.

Кемедегілер алып алыстаған кезде люктерін ашып, сыртқа шықты. Сол кезде оның нағыз табиғи түсін де анық көрді. Айда қанша дегенмен үстіге қалың комбинезон киетіндіктен және шлемсіз жүре алмайтындықтан әлем басқаша көрінетін Оның үстіне Айдың табиғаты да бөлек. Онда екі-ақ түс бар. Ақ пен қара. Болса шамалы сарғыш. Сол түстің өзі де адамның дүниеге көзқарасын өзгертетін де сияқты. Айдан келген ғалымдар ылғи да Жерге бір түрлі көзбен қарайды. Таңданысқа ұқсас. Ал Айда ешқашан болмаған адамға одан келгендердің жүріс-тұрысы, мінез- құлқы басқаша өзгергендей көрінеді. Енді бәрі де сол Айдан келгендіктен бір-бірінен пәлендей ерекшелікті байқан тұрған жоқ. Бар ерекшелікті алып кесіртке-динозаврдан іздейді. Ал оған керегі еркіндік. Ара-тұра гүрілдеп қойып қалың ағаштың жанына да барып қалды. Содан соң ұзын мойнын жоғары қарай созып, ағаштың бірінен жапырақ жұлып та жеді. Оның ғаламат денесі үшін ондай тағам жұқ та болмайды. Бірақ оның мақсаты жеу емес, не нәрсе екенін байқау ғана сияқты. Содан ол тау-тасқа қарай жүрді. Сол кезде кемедегілер де қайтуға дайындала бастады. Есеналы бар кемедегі байланысшылар алып кесіртке- динозаврдың жағдайын бақылайтын орынға Есеналы, Саматай және басқа ғалымдар айтқан ақыл-кеңестерді жеткізді. Қорықтың айналасы жақсы қоршалған. Одан алып қанша мықты болса да шығып кете алмайды. Қоршаулардың көп жерінде күзетшілер бар. Тағы басқадай автоматты жүйелер орнатылған Ғалымдар алыпты соларға сеніп тапсырды. Бірақ олар біржолата байланысты үзбек емес.

Ендігі ғылыми зерттеулері де сол алып. Жерге келген бетте оны көруге, оның тіршілігін көруге деген ынта-ықылас көп болды. Алып жайлы қанша естісе де, қаншама рет теледидардан көрсе де өзімен бепе-бет тұрып көруді арман еткендер де аз болған жоқ. Енді ондай талапкерлердің бөрі есімдері әлемге әйгілі Есеналы мен Саматай және басқа ғалымдардың алдарынан өтулері тиісті еді.

Алып кесіртке-динозавр біраз ұзағаннан кейін кемелер бірінен кейін бірі жеңіл көтеріліп, осы маңайдан аса қашық емес қалаға қарай ұшты. Қазақ жерінің ғажайып көріністері кім-кімді де сүйсінтеді. Алып кесіртке-динозавр жіберілген аймақ өзінше бір жер жаннаты еді. Оған келуге, онда демалуға деген адам құштарлығы шексіз-тін. Осы маңайда бірнеше сауықтыру үйлері де болған Қорықтың ашылуына байланысты олар басқа жаққа көшірілген. Кемедегілер сол үйлердің орындарындағы, айналасындағы тақырланған табиғатты көріп, іштерінен өкініштерін де білдіріп қойды. Кемелер биіктеген сайын көріну аясы да кеңейе түскен Сол ғажайып табиғат аясында ара-тұра басын көтеріп, мойнын бұрып, жан-жағын барлап, одан қайта төмен қарап, енді бірде ақыра дауыстап алып кесіртке-динозавр басы ауған жағына қарай кете барды. Оның ендігі тұлғасы да кәдімгі қолдан жасалған мүсіндей болып қалған. Бірақ алып жағдайдың мән-жайын түсінбегендіктен кемелердің қонғаны не, ұшқаны не, бөрі бірдей аяктарын жерге батыра басып, кетіп бара жатты.

**Отбасындағы қауышу**

Ұзақ сапар мен зерттеуден кейін туған ауылға оралған Есеналы өзінің отбасына аса сағынышпен жетті. Оны үй-ішіндегілер де асыға күткен-ді. Алып кесіртке-динозаврдың табылуы, онан соң тірілгені, қоймадағы жағдай, Ай мен Жер арасындағы жағдай, тағы басқа оқиғалар Рамзияны біршама жүдетіп те тастапты. Есіктен кірген бойда ол Есеналының мойнына асыла кетті. Артынша шыдамай көзіне іркіп жас та алды. Қуаныштың жасы еді ғой ол. Ай көз алдында күнде көрініп тұрса да, ондағы ауасыз кеңістікте жұмыс жасаудың қаншалықты қиын екені белгілі еді. Рамзияныкі ештеме емес, ал Есеналының жүдеулігі айқын байқалады. Осыдан біраз бұрын Аймен сөйлескенде де экраннан Есеналының жүдеулігі байқалған. Бірақ уайымдамасын деп Рамзияға айтқысы келмей, экранға жаба салғанды. Енді міне, көптен бір-біріне жете алмаған жұбайлар құшақ айқастырып, бір-бірінің жүзіне тіке қараған.

- Аман-есен жеттің бе әйтеуір, - деді Рамзия күрсініп салып.

- Өзіңнің реңің де түсіп қалыпты, - деп Есеналы жұбайының самай шашын кейін ысырып қойды.

Бірақ екеуінің бүйтіп көз түйістіріп тұратын жайлары жоқ еді. Әке құшағын күтіп тұрған перзенттер бар. Рамзия кейін шегінген бетте-ақ Бәди әкесін құшақтай алды. Өзі соқталдай жігіт болып кеткендей. Есеналы құшақ екпінінен кейіншектеп, сәл болмағанда құлай да жаздады- ау!

- Байқасайшы, балам-ау! - деді Рамзия оған Айдан тек қаухары келген әкеңді құлатасың ба?

- Сағынсам қайтейін! - деді ол әке бетін кезек-кезек сүйіп жатып.

- Көке! - деп қабаттаса құшақтай берді сол кезде екінші ұлы Мәди, -осыншама күттіргеніңіз қалай?

- Қайтем, жұмыс қой, жұмыс, - деп көзіне мөлт-мөлт жас толды Есеналының.

- Көке, мені де құшақтаңызшы, - деп Нияз жабысты.

Бір қарағанда волейбол добына таласып, торға секіріп жатқан спортшылар сияқты көрініс еді бұл.Ортада тұрған бақытты әке. Ол перзенттерінің ешқайсысын да кейін қақпайды. Құшағы жеткенше өзіне қарай тартып-ақ жатыр. Содан үш ұлы мауқын басып сәл кейін шегінген бетте Ұлпан келді. Ол есі кіріп қалған қыз болғандықтан ағаларының алдына шықпай, сабырлылық сақтап, шеттеу күліп тұрған. Енді әкенің жүзі көрінген кезде шыдамады-ау. Қыз бала қанша дегенмен көңілі босаңдау келеді. Бұл жолы да әкесінің мойнынан құшақтай алып, я күлгенін, я жылағанын білдірмей ұзақ тұрып қалды. Тек басын тартып алған кезде екі көзінің қызарып кеткені байқалды. Бұл ғажайып бір әсерлі сәт еді. Сондықтан да ешқайсысы да бір-біріне қарап, «Сенің көзің неге қызарып кеткен» деп сұрап жатқан жоқ.

Әке де перзенттеріне аман-есен жеткеніне шексіз қуанышты. Дәл қазір оның ойынан ғылым да, ана алып та шыққан тәрізді. Ал ең ғажабы, анадай жерде бір тал гүлдей болып, өзіне қарап тұрған кенжесі, ең тәттісі Гүлбаршынның екі көзін уқалауы еді. Алыстағы Айдан сағынып келген әке үшін кенже қызының бұл қылығы ерекше көрінген. Ол ағалары мен әпкесінен бата алмай, әкесіне жете алмай бар өкпесін көзінің жасымен білдірін түрган Есеналы әркез сөйлескен сайын «Көке, сен қашан келесің?» деп сүрақ жаудыратын ең сүйікгі қызы осы. Үлкеннің аты үлкен. Бәрі қаумалап, оның жақындауына мүмкіндік бермеген. Әке үшін тәтті болса да, агалары мен әпкесі үшін тете. Күнде бір-бірін көріп, күнде бірдемеге таласын жүргендіктен әкеге соншалықты ыстық деп ойлай ма. Әрқайсысы әке құшагына бірінші болып жетуге талпынган. Енді Гүлбаршын сабырлылық сақтап тұрғандай бір орында отыр.

Есеналы оған екі қолын жайып жіберіп жақындап келді де, әуп деп көтеріп алды. Екі бетінен кезек-кезек өбіп, көкірегіне қысты. Кішкентай қызы да әкесінің мойнынан тас қып құшақтап алған. Жіберсейші. Оны көрген анасы Рамзия тағы да көзіне жас алып, ара-тұра сұқ саусағының қырымен сүртіп-сүртіп қояды. Қыз бала болған сол Ұлпан да көзіне жас алған. Көзінің ішкі жағы манағысынан да қызара түскен. Ағалары да іштей толқып, жігіт болған соң өздерін ұстайды.

Осындай ыстық қауышу бірнеше минутқа созылды. Содан кейін ғалым аяқ киімін шешіп, төргі болмеге қарай жүрді. Енді әкесі мен шешесінің сағынышына кедергі болғылары келмегендей ұлдары мен қызы өздерінің болмелеріне кетті. Тек Гүлбаршын ғана әкесінің мойнынан айрылмайды. Қолдарын босатса болды, әкесі қайтадан Айға кетіп қалатын сияқты. Қайта-қайта бетін әкесінің бетіне тақайды. Анасының шақырғанына да бармайды. Әкесінің түсіп алдына отыршы дегенін де тыңдамайды. Есеналының да түсіргісі жоқ. Өзі де ең төттісіне әзер жеткен Енді Рамзия екеуі кең болмедегі жұмсақ диванға отырып, бір-біріне әлі де назар аудара қарап, өңгімеге кіріскен. Сөз бастардан бұрын Рамзия Ұлпанға шай қоя салуды тапсырған. Ол асханаға қарай асықты. Содан соң барып Рамзия Есеналының жүзіне тагы бір қадала қарады. Ауасыз табиғаттағы зерттеудің адамға қаншалықты әсер ететінін де көріп отыр ол көз алдындағы жолдасынан. Гүлбаршын да бірдемені түсінетіндей әкесінің әжімі жиілей бастаған бетін нәрестелік жұмсақ апақанымен сипалап-сипалап қояды. Содан соң сүйіп қоятынын қайтерсің.

Әке онан сайын толқиды. Айдан көрген-білгенін, алыптың жайын айтқаннан гөрі алдындағы ең тәтті перзентін аймалағанды әлдеқайда артық көреді. Рамзия да оны ішінен түсініп отыр. Өзі де сөз айтқаннан гөрі Есеналының жүзіне көп қарайды. Тек ара-тұра ғана бір сөз айтып қояды.

Ұзақ уақыттан кейінгі әңгіме де тартымды, әрі қызық. Ерлі-зайыптылар екі аспан денесіндегі соңғы жаңалықтарды да айтып жатыр. Осындай бір сағынышпен кездесу де адамға әсерлі. Тату-тәтті тұратын жанұяның екі тірегінің аман-есен жолыққанынан, өстіп бір емін-еркін әңгімелескеннен артқан бақыт бар ма екен. Есеналы өзінің Айдағы ғылыми зерттеулерін айтып, алып кесіртке-динозаврдың қалай табылғанына тоқталған кезде басқа бөлмедегі ұл мен қызы да қайта жиналды. Динозаврды білмейтін жан жоқ. Мектеп қабырғасындағы оқушы да суретін салып бере алады. Ал оны жүзбе-жүз көрудің бақыты біріне де туған емес. Жүзбе-жүз түгіл, оның шын бейнесін фильмнен көріп пе. Ондағылар да қолдан жасалған макет-автомат мүсін болатын-ды. Ал мына ғажайып күллі әлемді дүр сілкіндірген. Оны табудың бақытының әкесіне түскеніне ұлдары мен қыздары риза. Олар өздерінің құрбы-құрдастарына да талай айтып мақтанған. Мақтанатындай да орны бар еді.

Ендігі әңгімені өз әкелерінің аузынан естігендеріне қатты қуанып, оның аузына қарап қалған Есеналы әуелі алып кесіртке-динозаврдың дене-тұрқын, қимыл-қозғалысын суреттеп берді. Бұған дейін ол жөнінде берілген телехабарлардың бәрі де қысқа болатын. Ал әке аузынан балалары талай қызықты әңгімені естіді. Есеналы алып кесіртке-динозаврдың небір ерекшеліктерін, айрықша қылықтарын сөз етті. Телехабар арқылы беруге рұқсат етілмеген көріністерді де қызықты етіп баяндады. Содан кейін өзінің видеокамерасымен түсіріп алған қысқа көріністерді тамашалады. Бейне бір алып кесіртке- динозавр үйге келгендей еді. Есеналы оның адамға ашулы екенін, өзінің жақындаймын деп қарымды тістеріне тап бола жаздағанын да айтты. Оның да телебайланыс арқылы берілмегені түсінікті. Сондықтан да естігенде перзенттері кәдімгідей шошынып отырды.

- Сәл болмаса, сізден айрылатын екенбіз-ау, көке. Бір құдай сақтаған екен, - деп қалды Бәди. - Heгe оған жақындадыңыз? — деді екі қолын көкірегіне жинастырып алған Ұлпан.

- Басқа біреуді жіберсеңіз болмады ма? — деп Нияз бұртиды.

- Менің көкем күшті! Менің көкем батыр! - деп басын көтере, бұрыла қарады сол кезде Гүлбаршын.

Қалғандар еріксіз ду күлді. Рамзия жымиярын жымиып алды да, артынан көзіне жас алып, бет орамалының ұшымен оны сүртіп қойды. Есеналының өзі де жұбайының мұндай толқынысынан әсерленіп, сәл кідіріп қалды. Содан соң мән-жайды жайымен былай деп түсіндірді.

- Мен ол жерде бірінші басшымын. Сондықтан анандай қатерге кімді жіберуді де мен шешуім тиіс еді. Бірақ мен оған баратын адамды өзімнен таптым. Әрине, айна- ламдағылар оныма қарсы да болды. Мен тыңдамадым. Әдетте, басшы жақсы іс болғанда өзі бастап, қауіптісіне қарамағындағыларын жібереді емес пе? Мен сол жазылмаған заңды кері өзгерттім. Арнайы киім киіп, шынжыр байлап, люктің жанында тұрдым. Алыптың мойнының ұзын әрі епті қозғалатынын жақсы білесіңдер. Оның жалпы қимыл-қозғалысын телебайланыстан да көрдіңдер емес пе? Жағдай солай болды. Алып бізді сол баяғы өз заманындағыдай адам деп білсе керек. Онысынан ештеме шықпады. Мен аман қалдым. Және біз оған ашуланған да жоқпыз. Егер бірдеме болған күнде де оны сақтау керек еді. Өйткені, ол сонау жетпіс миллион жыл бұрынғы тіршілік иесінің өкілі емес пе?

- Сонда сен немене, бізді әкесіз қалдырмақ па едің? Ғылымға соншалықты берілмесең қайтеді осы? -деп қойды Рамзия.

- Ғылымға жан-тәнімен берілмеген адам ешқандай жаңалық аша алмайды, Рамзия.

Шын ғалым өзінің өмірін соған арнауы керек. Ғылым жолында өзін мерт етуге дайын болуы тиіс!

- Сен де айтасың-ау! Мен өзім дәл сен құсап жан- тәнімен берілген ғалымды көре қойған жоқпын. Ондайлар өте сирек!

- Нағыз ғалым да сондықтан сирек!

Рамзия ерінің жүзіне қадала қарады. Оның ақ шалған шашы, шаршау жүзі арықтаған денесі бір түрлі сүйкімді көрінді. Өзі де жастайынан солай тәрбиеленгендіктен бе, ғылымға, білімге жаны құштар адамды жан-тәнімен сыйлайтын. Енді сондай адаммен отау құрып, перзент сүйіп отырғанының өзіне ішінен бір тәубешілік еткен. Ол Есеналының жаңағы сөзінен кейін онан сайын риза бола түсті. Көз алдында ғылымға барынша берілген, оның жолында өмірін де қия алатын адамның отырғанына ерекше толқыды. Біраз уақытқа дейін сөз де таба алмай қалған. Балалары да үнсіз. Тек Есеналы сәлден соң өзінің алыс жолдан шаршап келгендіктен, диванға қисайғысы да келген еді. Сол сәтте Ұлпан орнынан ұшып түрегеліп, асханаға барып, тездетіп дастарханды дайын етті. Есеналы өзінің шаршағанын білдіргісі келмегендей тез басын көтеріп, сергіп, әңгімесін әрі қарай жалғамақ болды. Бірақ Рамзия оның жайын о бастан білетіндіктен әңгіме қаншалықты қызық болса да тамақ жайын ұмытпауды ойлады. Өзі де ширақ түрегеп, асханаға өтті. Гүлбаршын сол кезде сағьшған әкесінің мойнын құшақтап, қысып-қысып қойды.

Осы кезде асханадан Рамзияның:

- Есен, а Есен, дастарханға келіңдер. Әңгімені содан соң жалғастырамыз, — деген даусы шықты.

Есеналы диванның оң жағындағы кішкене, үсті дөңгелек, үш аяқты үстелдің үстінде тұрған кішкене дыбыс күшейткіпггің ақ түймесін басты да:

- Міне, бара жатырмыз! - деді.

- Бара жатырмыз! - деп қайталады алдындағы Гүлбаршын

- Есіттік! Тамақ әзір! - деген Рамзияның даусы күшейткіштен тағы саңқ етті.

Есеналы Гүлбаршынды көтере түрегелді. Тәттісінің әкесінен бір қарыс айырылар жайы жоқ. Әбден-ақ сағынып қалыпты. Жер шары болса бір сәрі, сонау қол жетпейтін Айға барып келу оңай болып па екен. Ай жайлы ештеңе білмесе де, Гүлбаршын күнделікті естігені мен көргенін қайталайды. Далаға шықса Айды көрсетіп: «Менің көкем анау Айда жүр. Жақында келеді. Мен көкеммен кеше кешке сөйлескем» дейтінін қайтерсің. Оның сондай тәтті сөздерін әуес көретін көршілер мен құрбы-құрдастары Рамзияның қызына қайта-қайта сұрақ қояды. Ол ерінбей жауап береді. «Бала тілі - бал» деген сол болса керек. Қазір де Гүлбаршынның сондай әуес сөздерін қайта-қайта тыңдағысы келген Есеналы шаршағанын да, ашқарақтанғанын да ұмытып кеткен. Талайдан қолы жетпей, өстіп бір көтеріп, құшағына қысып, бетінен сүюге асыққан ғалым қайдан жерге түсірсін. Ол Рамзияның: «Гүлбаршынды жерге түсірсеші. Шаршап келіп отырсың ғой. Өзі де жүре алады ғой. Әуелі кішкене демалып, тамағыңды ішіп ал. Сонан соң әңгімелесерсің онымен» деген сөзіне де құлақ асқан жоқ. Гүлбаршынды көтерген күйде барып қолын шайды, көтерген күйде келіп дастархан басына отырды. Есеналының ғылымды ұмытатын бір-ақ сәті болатын. Ол осы өзінің перзеттерімен әңгімелесу кезі. Оны Рамзия да жақсы біледі. Кейде сонысы үшін үндемейді. Ал басқа уақыттағы оның әңгімесінің бәрі де ғьшым жайлы болады.

Өз саласына соншалықты берілген ғалымның бала сияқтанып кететіні де бар. Рамзия Есеналыны алтыншы бала ретінде мәпелейді.. Оның артық жүрісі жоқ. Я біреуге жамандық ойлап көрген жан емес. Айтатыны ғылым. Демалысы серуен, теледидар көру, ал ең бастысы - перзенттерімен әңгімелесу. Бұл оның өзі айтатындай ең бақытты сәті. «Балаларым - байлығым» деп отырады ол әркез. Тек өзінің бе екен, ұлы ғалымның балалары - халықтың балалары. Олардың болашағы да халықпен байланысты болмақ. «Әке көрген оқ жонар, ана көрген тон пішер» деген сөз бекер айтылмаған болса керек. Есеналының балалары да ғылымға бет қойған. Артық жүрістері жоқ. Кітап оқиды, әке-шешесіне көмек береді, қолдары босағанда театр мен кинотеатрға барады. Үлгілі болуға тырысады.

Рамзия мен Ұлпан Есеналы, Гүлбаршын мен Бәди, Мәди, Нияз дастарханға жайғасысымен алдарына алдын ала қойылған табақтарға жаңа ғана піскен палаудан сал- ды. Сонан соң алдарына бір-бір кесе шай қойды. Әңгіме бір сәтке тыйылып,тату-тәтті, бақытты жанұяның мүшелері алдарындағы тағамнан, шайдан алды. Осындай бір бақытты сәтті қай-қайсысы да көптен күткен еді. Жанұяда бұдан артқан қандай ыстық қауышу болмақ. Бәрі де бір-біріне сағынышпен қарайды. Әке перзенттеріне, перзенттері әкеге, ері жұбайына, жұбайы еріне. Осындай бір салтанатта ара-тұра әзіл айтып, үлкен ғалымның сөзін тыңдап, емен-жарқын отырды.

**Айналаны барлау**

Алып кесірке-динозавр өзін еркіндікке жібергеннен кейін айнала-төңіректі шарлап шыққан. Өзі тектес алып кезікпеді. Табиғаттың көп өзгерісі де оны біраз дағдартқан. Демікпесі де басыла қойған жоқ. Тынысы тарылғандай болады. Қандай да бір иіс те сезіледі. Алысқа көз жіберсе, көкжиек мұнартыңқырап көрінеді. Алып қаншама рет өзінің белгісімен гүрілдеп дыбыс шығарды. Бірақ оған ешқандай жауап дыбыс болмады. Өзінің заманында ондай дыбыс шыққан бойда басқалары жетіп келетін. Ал енді бәрі де керісінше. Қайта ара-тұра көрініп қалатын өзіне мүлдем бейтаныс майда-майда түрлі аңдар бет қаратпай бытырай кашқан. Өз заманындағымен салыстырғанда көзге әзер ілігетін титтей тастай ғана құстар зып деп ұшып, аспан тұңғиығына еніп жоқ болады. Алып кесіртке-динозавр оыдай жылдамдықты байқай алмайды. Заманында өздерінің айналасындағы ірі жануарлардың бәрі де асықпайтын. Тек жемі кездескенде ғана қас пен көздің арасында атылатын. Немесе мойыны жетерлік қашықтықта болса я жылан, я айдаһарша атылатын. Сөйтіп ұстайтын жемдерін.

Алыпты алаңдатқан тағы бір дыбыс аспаннан естіледі. Жиі-жиі қандай да бір барылдаған бірдеме осы аймақты айналып ұшады да жүреді. Олардың не себепті әйтетіні де алып үшін түсініксіз еді. Егер өзіне жақын жерде ұшса, ұзын мойнын созып жіберіп, үлкен басымен қағып түсірер еді. Дыбысының жағымсыздығы соншалықты, алып өзі де еріксіз гүрілдеп дыбыс шығарып, олай-бұлай бұлқынып, алдыңғы екі аяғын көтеріп, мойнын олай-бұлай сермеп, басын айналдыра бұрап, сол ұшып жүрген бәлекеттің қозғалысын бақылады. Өз заманындағы алып құскесірткелерге қарағанда мұның жылдамдығы көптеу екен. Ал дыбысы құс-кесірткелерге мүлдем ұқсамайды. Өзінің үлкендігі өзін Айдан әкелген алып кемеден кіші. Ішінде не бары да белгісіз.

Содан бір кезде сол гүрілдеген, барылдаған бірдеме ұзап, кокжиектен асып жоқ болды. Дыбыс та азайған. Бірақ оның есесіне орман ішіндегі шуылдаған майда құстар тағы да тыныштық бермеді. Егер альш кесіртке-динозавр саналы тіршілік несі болса, екі құлағын бірдемемен бітеп алар еді. Сана түгілі тілі де жоқ. Шығаратын дыбысы да біркелкі. «Шақыру», «Қорғану», «Шабуыл жасау» кездерінде берілетін дыбысы ғана жай дыбысынан шамалы өзгешелеу. Оны маңында естіп тұрған басқа тіршілік иелері түсінбейді. Түсінетін тек өздерінің тобырындағылар еді. Олардың бірі де жоқ. Алып қандай әлемде жүргенін біле алмады. Негізгі байқағаны, уақыттың ол кездегіден баяулау өтетіні, төбедегі жарқьфаған жарық кеменің де баяу жылжитыны. Ал оның есесіне күллі тіршілік иелерінің жылдам қозғалатыны. Өзінің баяу басысы мұнда бір түрлі оғаш көрінетіндей. Бірақ оны біліп жатқан алып бар ма.

Ол енді көлге қарай бет алды. Көлдің түсі де бұрынғы түс емес, лас еді. Сондықтан алып оған жақьпадап келгенімен түсуге батпады. Егер өзі үйренген қол болса, келген бетте гүмп беріп, жүзи жөнеліп, ұзын мойнын суға салып жіберіп, ірі-ірі балықтарды қаршылдата тістеп, рахаттана қылғытар еді. Мына көлдің түсі де ұнамады. Су беті көгілдірден гөрі ақшылтымдау көрінді. Оның ішінде шоршып жатқан ірі балықтар да жоқ. Өзіне таныс дыбыс та естілмейді. Алып кесіртке-динозавр көлге өзақ қарап тұрды. Содан соң оның шет жағасын бір барлап көрмекке тағы жақындап, ұзын мойнын аспанға қарай көтеріп әкетіп барып, басын тік төмен қарата суға малды. Артынша тұмсығы қоқырсыған бірдемелерге тиді. Ол басын тартып алды. Қарш деп тістеп алғаны ірі балық емес, қандай да бір тасталған зат еді. Алып оны былайырақ тастады, не нәрсе екенін түсіне алмай ұзақ қарады. Содан соң басын тік аспанға көтеріп, бар даусымен гүрілдеді. Бірақ оған ешқандай басқа алып жауап дыбыс бермеді. Содан бұл жаңағы қатты бірдемені қайтадан тістеп алды да, басын бір жаққа қатты сілки лақтырды. Егер осы арада саналы адам болса, ол нәрсенің жеңіл көліктің қаңқа темірі екенін бірден таныр еді. Ал қажет еткені қуана-қуана алып та кетер ме еді. Бірақ алып кесіртке-динозавр бақылаусыз емес. Арнайы адамдар осы маңдағы тау-тастың төбесіне орнатылған шағын үйшіктерде отыр. Олар алып қалай қарай жүрсе, солай қарай қозғалады. Дыбыссыз ұшатын көліктері де бар. Мақсаттары алыптың не істейтінін бақылау, фотоға, киноға түсіру, көз жазьш қалмау. Ал қатер төнген жағдайда көмекке келу. Олардың осы маңдағы елді мекендер орналасқан үлкен тобы да бар. Алыпты Айдан тапқан, «тірілткен» және осында әкелген Есеналы бастаған ғалымдар тобы да сол елді мекенде. Олар да жиі-жиі келеді.

Бірақ алыптың оларда жұмысы қанша. Оған өмір сүрсе болған-ды. Өзінің тобырын тапса, соған қосылса, мақсатына жеткені. Ал ондай тобырдың мұнан жетпіс миллион жыл бұрын мерт болғанын қайдан білсін бұл бәтшағар. Егер үңгір таспен бірге Айға ұшып барып, сондағы бір қазаншұңқырдың мәңгі Күн сәулесі түспейтін мұзының астында жатпағанда мұндай оқиға да болмас еді. Мұндай табиғатты көрмек емес. Енді тағдырдың жазғанына қарай бәрі де болып жатыр.

Алып кесіртке-динозавр өзіне шағын су тоғанындай көрінген көлдің біраз жерін тексерді. Қай жеріне басын малып алса да, жаңағы сияқты бірдемелер тісіне ілігіп жатты. Кейінгілерін ол бірден-ақ былай лақтырып тастап келеді. Егер мұны көрген зерттеуге қатыссыз біреу болса, бейне бір алып көл жағасын тазалап жүргендей көрінер еді. Ал шындығында алып көлден өзіне қорек іздеуде. Енді біраздан соң ол жайлап суға түсті. Су да бұрынғыдай емес, жылы сияқты. Өз заманындағы су мөлдір, таза, салқын болатын. Ал тіршілік қайнап жатушы еді. Көлдің айналасы ну қамыс, онда сусыған небір алып кесірткелер жүретін. Ондай кезде алып кесіртке-динозавр сол алыптығына қарамастан сақ жүруші еді. Өздеріне шабуыл жасайтын жануарлар да аз емес-ті. Қазіргі жағдай мүлдем басқа. Тып-тыныш. Ал қыбырғаларының бәрі де өзінен пәленбай есе кіші. Алып қанша санасыз болса да, енді өзінің мына бір түсініксіз табиғат ортасында одырайып жалғыз қалғанын сезе бастады.

Тек адамдар өздерінше бірдеме ден атайтын ірілеу жануарлар кездеседі. Олардың да өзіне жем үшін арнайы жіберілгенін сезіп жатқан бұл жоқ. Кезі келіп қалғанда сарт еткізіп мойнынан тістейді де, жерге апып ұрып, тыпырлатып қойып, қанын рахаттана сорып ішеді. Жануар жан тапсырып, тырп етпей қалған кезде қалған жағын соядай тістерімен тірейді. Мұндай көрініс алып түгілі, бақылаушы ғалымдарға да бүгінде таңсық емес. Алып үшін өз заманынан үйреншікті құбылыс. Бірақ мұндағы жемін аулау мен ұстау, жеу о заманнан әлдеқайда жеңіл Өзімен тайталасып жатқан бір де бір алып кесіртке-динозавр жоқ. Шабуыл жасап жатқан басқа кесірткелер кездеспейді. Тек табиғаттың сұрықсыздығы мен жеген жануарларының дәмсіз еттері ғана өзін қанағаттандырмайды. Ішкен суының да дәмі ұнаған емес. Амал жоқ. Басқа барар жері, басар тауы болмағандықтан, тіршілік ету үшін әрекеттенеді.

Алын көл жағалап жүріп, бірде суға түсіп, бірде шығып жүріп біраз нәрсені жейді. Асқазанына ел қонып, енді үрілдегені де басылды. Шамалы болса да тоқмейілсіп, мойнын тікейте, басын жоғары көтеріп айналаны шолып қойды. Мұның осы тыныштығын күткендей орман жақтан құстардың шиқылы естіле бастады. Көлден шорпыған ба- лықтардың жылт еткені көзге шалынды. Ғалымдар алып үшін осы көлге ірілеу балықтарды жіберген. Бұл көлде оның алдында да өзінің ежелгі иелері - түрлі балықтар барды. Көлдің тереңдігі де алып үшін ештеме емес еді. Ол түскен кезде соншама ауыр денесіне қарамастан ішіне ауа толтырылған қарындай қалқып жөнеледі. Суға сүңгимін десе де оңай. Ал ұзын мойнын сүғып жіберіп, су астын тінтіп, бір топ майда балықты аузына бір-ақ салады, оп- оңай жұтады. Алыптың су астындағы әрекеттерін бақылайтын да күрделі жүйелер орнатылған.

Бірақ ол жылжымалы. Жылжымалы болатыны шағын су асты қайығына орнатылған. Оны басқаратын адам бар. Алып егер солай қарай жылжыса, ол да кейін қарай алыстайды. Осылайша оны тынымсыз видеолентаға түсіреді. Бірақ оны сезген алып жоқ. Ол өз әрекетімен әуре. Судан ішсе, балықтан жесе, сөйтіп қарны тойса болғаны.

Осындай әрекеттерді бастан кешірді алып суға бір батып, бір шығып жүрген кезінде. Оны тау басындағы үйшіктен ғалымдар да бақылап отырған. Алыптың әрбір қимыл-қозғалысы қызық. Оның тілі болмаса да, түсінігі болмаса да, сонша уақыт «ұйқыдан» кейін мына табиғи ортаны түсінбей жүргені сыртынан білінеді. Ол енді тағы да кол жағалап жүрді. Ара-тұра басын төмен салып жіберіп, судан ішеді. Егер оның мойны мен құйрығының жіңішке әрі ұзындығы, денесінің аса үлкендігі болмаса кәдімгі түйеге де келіп қалар еді. Ғалымдардың дені қазақ болғандықтан кейбірінің көз алдында жігерлі бураның қимыл-қозғалысы да қайталанғандай болады. Есеналыны жас шағында бір бураның қуғаны да бар. Өзі туып-өскен ауылдың сыртына бірде ол ойын қызығына түсіп барған. Содан анадай жерде топыраққа аунап жатқан бураны көрген Ол да мұны байқап қалады. Жас бала болса да одан бұрын бураның адамды қуатынын, ал қуып жетсе торт тізесіне, қарнына басып, үйкеп-үйкеп, басып өлтіретінін естіген болатын. Сол есіне түсіп, кейін қарай жүре берген. Сол кезде бура да мұны байқап қалады. Сөйтіп, орнынан ширақ түрегеп, бері қарай жүреді. Есеналы сол замат алды-артына қарамай қаша жөнеледі. Бура қуа бастайды. Енді біраздан соң ол барынша шабады. Бұл ауыл үйлерінің арасындағы кең көшеге түсіп қашады. Бура жетуге әзер қалады. Есеналы үйінің үлкен қақпасынан кіреді де, таре жауып, үйге кіріп кетеді. Содан сәл өткенде есігін ашып, қайта шықса, бура қақпаға асылып, аузынан ақ көбік атып тұр екен. Есеналының сондағы қорыққаны әлі күнге есінен кетпейді.

Көз алдына бура сияқтандырып елестетіп отырғаны да содан-ды. Алып кесіртке-динозавр бурадан көп есе ашулы. Егер жанында біреу болса, сарт деп, мойнын көз ілеспес жылдамдықпен бұрып, бір сәтте қылғытып жұтып жіберер еді. Ғалымдар оны жақсы біледі. Алып қазір аса ашулы емес. Бірақ тамағын таңқаннан кейін тыныштанғандай болған. Бірақ ол да көпке ұзамады-ау. Алыпқа бүгінгі табиғаттың көрінісі ұнамайтын сияқты. Қайдан ұнасын, өз заманында ғажайып жасыл табиғат, тыныштық, айнала толған өзінің «замандастары» болса. Қалағанын жесе. Қаламағаны жанында жатса. Ол кездегі өсімдіктер де, ағаштар да мұндай емес-ті. Алып адамша ойлай алмаса да табиғат көрінісінің екі жағдайын да сезеді. Сондықтан болар, ол анда-санда гүрілдейді, басын жоғары көтеріп, олай-бұлай сермеп, бірдемеге риза еместей бұлқынады. Ондай кезде бақылап отырғандардың өздері де орындарынан тұрып кетеді. Бейне бір алыптың жанына бірдеме батқандай. Ол енді тау жаққа қарай жүрді. Ұзын мойнын әрі-бері айналдырып, басын бір көтеріп, бір түсіріп, қандай да бір жатын орын іздегендей болады. Осындағы тауға алдын ала соған лайық үңгір де жасалған-ды. Ғалымдардың ойлағандарындай ол солай қарай жақындады. Ал сол таудың үстіндегі үйшікте бақылаушылардың өздері бар-ды. Алып жақындай-жақындай үңгірге жетті. Бірақ оған кірген жоқ. Ұзын мойнын қозғап, басып үңгірдің ішіне қарай салып, айналасьш шолып өтті. Содан соң сәл кейін шегініп, айналаны тағы қарады. Ештеме көзіне шалынбаған соң басын тік аспанға көтере ақырды. Даусы жер жаратындай. Тіпті тау басындағы үйшікте отырған ғалымдардың өздері де сескенген. Алыптың өзінің тобырластарын іздеп, жалғыздығына налаланғаны сезіліп тұрды. Жалғыздық хайуанат кана емес, адам үшін де қиын. Адам айналысатын, алда- натын нәрсе өмірде көп-ақ. Адам бос уақытын да қызықты өткізе алады. Жер шарындағы қаншама қалада қаншама жалғызілікті адамдар бар. Солардың бәрі де күнделікті тіршілігімен уақытының қалай өткенін сезбейді. Жұмыс, онан бос кезде кітап оқу, театр, кинотеатрға бару, серуен құру, қалаларға саяхат жасау сияқты тіршілік әрекеттері қалай жалықтырсын. Адам жалғыз тұрғанымен көрші-қолаңдарымен, таныстарымен, достарымен, жақын туыстарымен әңгімелеседі. Ал қала тұрғыны үшін бәрі дайын. Су тасымайды, от жақпайды, отын жармайды, қора тазаламайды, мал бақпайды.Соның бәр де адам үшін жеңілдік.

Ал хайуанат үшін одан ауыр сияқты. Олар да өз белгілерімен тілдесер, бірақ бәрібір адам дәрежесіне жете алмайды. Хайуанаттар күш жағынан басым келсе, адам баласы айла жағынан жол бермейді. Сондықтан да Жер ғаламшарының құдайы адам болды. Қалған хайуанаттар мен құстар, бауырымен жорғалаушылар, қос мекенділер жағы екінші қатарға сырғыды. Адам баласы уақыт өткен сайын ілгерілей берді. Ал кейінгі ғасырларда мәдени даму жылдам дамыды. Соның нәтижесінде адам баласы өз қолымен жасаған ғарыш кемелерімен Күн жүйесіндегі күллі ғаламшарларды, оның төңірегіндегі жұлдызды жүйелерді зерттеді. Ал сондай дамудың бір белесінде мына мезозой заманының тілсіз өкілін тапты.

Бірақ алып кесіртке-динозавр өзінің қай заманда екенін біліп-сезіп жүрген жоқ. Ол үшін дүниенің қандай болғаны да бірдей сияқты. Тек жерге жем болса, демалуға ауа, ішуге су, жайыларға жасыл шоп болса болғаны. Алыптың қазіргі жүріс-тұрысын, мінез-қүлқын бақылай отырып, ғалымдар ол заман мен бүл заманның арасында қанша- лықты айырма барын да біліп-сезіп отыр. Алып кесіртке- динозавр тілсіз болса да өзінің мимикасымен, дыбысымен, қимыл-қозғалысымен көп нәрсені аңғартады. Жалпы, адам баласының өзінің тілдесуінің өзі де бет мимикасы, қолдың қозғалысымен байланысты. Ғалымдардың зерттеулерінше адам баласы бір-бірімен сөйлескенде сол бет мимикасы мен қол, дене қозғалыстарын көп қолданады. Ендеше, әңгіменің жетпіс, сексен пайызы мимикадан түрады. Ал мылқаулар жүз пайыз мимикамен, саусақ, қол қозғалыс- тарымен тілдеседі.

Ғалымдар да алыпты бақылау барысында сондай-сондай адам баласы ескере бермейтін нәрселерге ерекше назар аударған. Өйткені, алыптың өрбір қимылы, өзін өршітуі бекер нөрсе емес. Оның бәрінде де үлкен мән бар. Алып та бейне бір өзін бақылап отырғандарды сезетіндей қорықтың ішінде айналды да жүрді. Қорық дегенде кәдімгідей үлкен табиғат ортасы. Ғалымдар тау басындағы үйшікте отырғанымен алыптьщ барлық қимыл-қозғалысын арнайы телебайланыспен де қадағалайды. Ал оның телекамерасы аспанда ұшып жүреді. Алыптың маңына дейін барады. Ол дыбыссыз ұшатындықтан және өзер байқалатындықтан алып кесіртке-динозавр сезбейді. Егер сезсе, оны лып еткізіп бір-ақ жұтар еді. Сол ұшатын телекамераны шебер басқарын отырғандар да бар.

Алып үңгірдің ол жақ, бұл жағын барлап алған соң қайтадан бұрылып, тегіске түсті. Айнала тауға, орманға, көлге қарады. Бірақ әлі де болса, өзінің қайда, қай заманда екенін сезе алмады. Алып түгілі, мұндай жағдайда адамның өзінің де басы айналып қалар еді. Жетпіс миллион жылдан кейін оянған адам айналасын қалай танымақ. Ол уақыт ішінде адам өмір сүргеннің өзінде ешқандай танысы қалмайды. Талай заман өзгереді. Өмір түрленеді. Бір тіршілік иесі жойылып, орнына басқасы келеді. Сөйтіп кете береді. Алып та сондай күйде. Бүгіндегі аң да, құс та, балық та ол көрмеген тіршілік иелері. Сондықтан алып оларды аңдап жейді. Кейбіріне тәбеті тартпайды. Ондайда ол тістеп- тістеп, бөліп-бөліп сілкіп лақтырып тастайды. Қандай қылық жасаса да ғалымдар үшін қызық. Сондықтан да бақылау ұзаққа созылды. Алыптың айналасын бақылауы да бітпеді. Ол өзін қайда қоярын білмегендей тынымсыз жүрумен болған.

Бақылаудың үшінші күні алып кесіртке-динозавр бар нәрседен көңілі қалғандай біраз тыныстады. Құйрығын орап, басын үлкен денесіне жанастыра жатты. Енді оны сырттан қараған адам домалақ бір үлкен тас па деп те қалар еді. Оның үстіне алып тап кәдімгі жуан жыландар сияқты, кракодилдер сияқты тырп етпей қалады. Оның не әлі, не тірі екенін білмейсің. Ал соны аңғармаған кейбір аңдар қасынан өтіп жатады. Алып кесіртке-динозавр тоқ кезде ештемеге назар аудармайды. Қасында қанша жемі - аңдар емін-еркін жүрсе де басын көтермейді, я қозғалмайды. Оның бір тойғаны бірнеше күнге азық. Соны сіңіргенше жатады. Тек ара-тұра көлге барып ұзын мойнын созып жіберіп ұзақ су ішеді. Ана үлкен денесіне талай литр судың кететіні де белгілі. Егер оған адам суды қолмен тасыр болса, титықтап қалар еді. Ғалымдар оның осындай ерекшеліктерін алдын ала ойластырған. Алып бұл заманның еркесіне айналды. Бірақ оның өзі өкінішке орай сол қамқорлықты сезбейді де, білмейді де. Оның қаншама суреттері Жер шары елдеріне тарап кетті. Динозавр атаулыға қызығатын адамдардың бәрінің үйлеріндегі қабырғаларда осының суреті ілулі. Егер алып кесіртке-динозавр саналы болса, өзінің даңқтылығын сезінсе, бақыттымын дер еді. Даңқының мәнін сезініп, өзін басқаша ұстамақ.

Ал қазір ол ешқандай даңқты, ешқандай құрметті білмейді. Өзін күтіп-баптап жүрген адам жанына бара қалса, сарт деп атылып, қылғытып жұта салады. Бар рахметі сол Ғалымдар да оны қаншама дәріптеп, қаншама күтіп, жағдай жасағанмен өздерін алыс ұстайды, сақ жүреді. Өйтпеске амал қанша. Тілсіз жануардың қатері аз емес. Айдағы қоймадағы жақындаудан кейін ешбір ғалым алыпқа қарай баспайды. Тек сыртынан бақылайды. Негізгі мақсат та сол. Оның жүріс-тұрысын, тіршілік-тынысын, мінез- құлқын бақылай отырып, сол мезозой арасындағы күллі тіршілікті көзге елестету. Арнайы күрделі жүйелер арқылы алыптың миында сақталған сол заман көріністерін телеэкранға шығару да көзделген. Бірақ онан бұрын алып мына ортаға қалыптасуы тиіс. Ал қалыптаса алмаса, он да өміріне қатер төнбек. Мына жасалған қоуық та соның арқасында тыныштыққа ие болды. Бұған дейін бұл араға келмейтін жан жоқ еді. Алып Айдан келгенше қаншама жұмыс жасалды. Айнала тор шарбақпен қоршалды. Іштегі демалған адамдар тастаған түрлі қоқыстар әкетілді. Алыптың көлден жұлып алып, былай лақтырып тастаған жеңіл көліктің қаңқасы да сол демалғандардан қалған қалдық болатын Ол ірі дегені. Майда-шүйдесі қаншама еді. Солардың біразын алып тісімен тістеп, олай-бұлай лақтырды. Ол түсінбегені еді. Егер түсінсе, бәлкім онан да зорын жасамақ. Алып біраз уақыт демалғаннан кейін қайтадан тамағын аңдауға кірісті. Ол орнынан тұрған кезде жаңа ғана қозғалыссыз жатқан үлкен бір тасқа жан біткендей болған. Енді ол батпандай-батпандай төрт аяғына күллі салмағын артып тұр. Жуан басталып бірте-бірте жіңішкере беретін ұзын құйрығы да өзінше бір тіршілік иесі сияқты қозғалады. Мойны жирафтың мойны сияқты тіктеніп көтерілді. Айдаһардың басына ұқсас басы мен үлкен қара көздері алыстан көзге анық шалынады. Ал дүрбі арқылы қараған адамға оның қалың терісі қыртыстанып, құмды дөңдегі қатпар-қатпар толқындарға ұқсап кетеді. Тыныс алуының жиілігі сол алапат денесінің жиі қозғалуынан сезіледі. Ол замандағы ауамен бұл замандағы ауаны салыстыруға оның осы ахуалы мысал сияқты. Алып өзшің мінез-құлқымен табиғат көрінісіне, ауаға, суға, жеп жүрген жемінің дәміне деген қанағаттанғысыздығын сездіреді. Бақылап отырған ғалымдар оны да біледі.

Алып кесіртке-динозавр басын олай бір, бұлай бір бұрып, жан-жағын барлап алды. Содан кейін қандай да бір дыбысты естігендей басын тауықтың басынша қалт-құлт қозғалтты. Басын қисайтып та қояды. Одан кейін мойынды төмен салып жіберіп, басымен жасыл шөпті сыдырып өтті. Ол да ұнаған жоқ. Өз заманындағымен салыстырғанда бүгінгі жер беті тықыр сияқты көрінсе керек. Ұнамады. Сөйтіп, басын қайтадан жоғары көтерді де бар дауысымен гүрілдеп берді. Ол гүрілі айналаны жаңғырықтырды. Егер осы маңда кездейсоқ жүрген бейтаныс адам алыптың барын білмесе, жан ұшыра қашар еді. Не екенін түсінбес еді. Дауыс аса ащы шықты. Қатты естілді. Бейне бір бұл үн сонау мезозой эрасынан, ғасырлар қойнауьшан жетіп жатқандай еді. Алып енді өзінің шынымен-ақ жалғыз қалғанын, басқа бір заманға тап болғанын сезінген тәрізді. Сол сезіну ішкі жан-дүниесін өртеп бара жатқан секілді. Тірі жан болған соң бәрі де мүмкін. Оның іштей қандай күйі- нннті өткеріп жатқанын жан баласы білмейді.

Сол үннен кейін тау басындағы бақылау үйшігінде отырған ғалымдар да бір-біріне қарап, тосырқап қалған. Алып Айдан табылғалы, оянғалы бұлайша үн шығарған емес-ті. Демалыстан кейінгі бұл жағдайы ғалымдарды да ойлантты. «Бәлкім, ол ауруға шалдығайын деген шығар» деіен де ой келген ғалымдарға. Бірақ әзір ешкім ондай жаман ойды айтуға асыққан жоқ. Алыптың одан әргі әрекетін бақылауға кірісті. Алып кесіртке-динозавр сол кезде осы тау басына да көз салды. Оның көзінің қаншалықты қырағы екенін кім білсін, бірақ қарасында бірдемені баиқап тұрғаны білінетін сияқты. Ол енді тұп-тура тауға қарай жүрді. Тау дейтін тау ма, алып шындаса, оған оп-оңай шығады. Мына кішкентай үйшікті де оп-оңай құлатып тастайды. Бірақ өкінішке орай ол сол үйшікті көздеген тәрізді. Алып өзіне қамқор болып жүрген адамдарды біршама біледі. Қанша жабайы болса да өзі көзін ашқалы көргені де сол адамдар. Тек адамдар емес, өз заманындағы алып кесіртке –құстар сияқты ұшатын жансыз бірдемелерге де көзі үйрене бастаған. Тек олардың дыбыстары ғана сол замандағылардікіне ұқсамайды. Кейбірі мейлінше алып. Өзінен әлдеқайда үлкен.Егер санасы болса, сондай бір алыптың ішінде ішінде бір жатқан ұшып келгенін де түсінер еді. Оның бар санасы – көзіне көрінгенді қармап қалу. Қирату немесе жұтып жіберу.

Қазіргі жүрісі де сондай мақсатта сияқты. Егер ғалымдар бақылау жүргізіп отырған үйшік көшпелі, кеме тәрізді ұша алатын болмаса, алыптың аузына оп-оңай түсер еді. Ол бура сияқты үйшікті таптап тастамақ. Алыптың жүгірісі де жаман емес. Тек мына ауаның тымырсықтығы ғана оған кедергі бола алады. Әйтпесе, ол талай жерді шарлап та тастар ма еді. Өз заманыңда болса ғой, өз күшіне мінбек. Алып кесіртке-динозаврдың тағы бір кібіртіктейтіні өзінің жалғыздығын сезінетіні. Егер тобырымен болса, мына айналаны өз дегендеріне айналдырар еді. Ғалымдар да оның бұл жүрісін жақсы деп ойлаған жоқ. Сондықтан да алдын ала қамданып, үйшіктің қанаттарын жайып, өздері ішіне кіріа, есігін жауып алды. Енді ол үйшік емес, кез келген бағытта ұша алатын әуе кемесі еді. Алып оны қайдан түсінсін. Көзіне оғаш көрінген нәрсе осы болғандықтан туралап келеді. Таудың қия-қиясындағы тастарды сақырлатып, бұталарды майыстырып өрлей берген. Ғалымдар да үйшік- кеме ішінде көтеріліп ұшып кетуге дайын отырды. Басқа амал да жоқ еді. Егер қандай да бір бөтен ғаламшарда болса, қаруларын алып, атуға дайындалар еді. Бұл өздері әлпештеп жүрген жалғыз жануарлары болғандықтан тек осылай етуге тура келеді. Алып кесіртке-динозавр қандай да бір жем таптым ба дегендей ара-тұра дыбыс шығарып, гүрілімен тау –тасты жаңғырып келеді. Бірақ ол көз алдындағы үйшік кеменің әуеге қарай құсша көтеріліп жөнелетінін сезіп пе. Оған аузына ілігетін нәпсе болса жетіп жатыр. Ғалымдар алыптың бұл шабуылынан қорыққан жоқ. Ол жақындаған бойда ұшып жөнелуге дайын отырған. Ол әрекет ұшқыштардың міндеті болса да ғалымдар да қанша дегенмен алаң болды.

Алып жақындап қалды. Тас біткен сақырлап кетті. Қаншасы төмен қарай домалап кетіп жатыр. Алып кесіртке-динозаврдың бұлайша тау басына өрмелегенін кім көріпті. Енді ғалымдар бұл оқиғаның да куәсі болды. Алыптың ұзын мойны, олай-бұлай айнала қарайтын басы адамның денесін түршіктіреді. Егер осындай алыптар көп болса, мына қорықта аң қалмас па еді. Ол кездесе қалған ац болса оны да қылғытып жіберуге даяр. Бірақ қайдан ұшырассын, оның ауаны қақырататын гүрілі мен батпан аяқтарының дыбысы айналаны жаңғырықтырып, талай жерге жетіп жатыр. Әсіресе ол тауға өрмелеген кезде қарсы тұстағы жарқабақтан жаңғырығып, екі есе күшейе түскен. Енді ол дыбысты тындаған адам мұнда бір алып емес, бірнеше алып жүр ме деген де ойға тіреледі. Ал жоғарылаған сайын оның даусы сонау елді-мекендерге де жеткендей сезіледі.

Алып кесіртке-дннозавр соңғы жайпақ тастың үстіне шыққан кезде үйшік-кемедегі ұшқыштар оған от қосты. Үйшік-кеме жайымен қалықтап көтеріле берді. Сол кезде алыптың да жан даусы шықты. Ол мойнын тағы да олай- бұлай сермеп, басын бұрай айналдырып, қатты әбігерге түсті. Содан бір кезде алдыңғы екі аяғын көтерді. Бұл бейне бір цирктегі пілдің әрекетін көзге елестеткендей еді. Тек ұзын мойны мен айдаһардыкіне ұқсаған басы ғана адам көзіне оғаш көрінеді. Үйшік-кемедегі ғалымдар да терезеден, телеэкранная қарай отырған. Бір кезде алып кесіртке-динозавр тұрған жалпақ тас оның салмағына ба, өлде өздігінен бе, төмен қарай жылжып кетті. Алып салмағымен төмен қарай құлады. Содан аунап жөнелді. Тастан тасқа, бұтадан бұтаға соғылып домалай сырғып, барады. Жан ұшыра шыққан даусы енді үзіліп-үзіліп естіледі. Ол оның аунағандағы жату жағдайына қарай еді. Алып шалқалай келгенде даусы анық қатты естіледі деп етпеттей түскенде ол күңгірттеніп, тұншығып шығады. Қалай болғанда да алыптың қатты азапқа түскені белгілі болды.

Ғалымдар үйшік-кеме ішінде шырылдап отыр. Қолдарынан келетін көмек жоқ. Көмек берер еді, егер алып саналы болса. Санасыз хайуанаттың жанына барудың өзі де катер. Кім батылданып бара қойсын. Есеналының дегбірі кетті. Үйшік-кеме ішінде әрі-бері жүріп, біресе терезеден, біресе телеэкранная алыптың жайын бақылаумен жүр. Не айтарын да білмейді. Ал алып бұл кезде тау етегіне таяп қалған. Егер оның дене-тұрқы төзімді, мықты болса тірі қалды. Әйтпесе, шаруасының біткені.Осыншама еңбектің босқа кеткені. Ғалымдар бұл жағын да ойлады. Тек ма, осындағы Саматай, Дәурен және тағы басқа ғалымдар, шет елден келген ғалымдар қатты толқыды. Дүние жүзі бақылап отырған бұл нәрсенің бұлайша аяқталғаны кімге жақсы болсын. Бір кезде шыдамаған Есеналы:

- Үйшік-кемені алып кесіртке-динозавр құлаған етекке апарып қондырыңыздар, - деді ұшқыштарға.

- Ол қауіпті емес пе? - деді олардың бірі.

- Несіне қауіпті болады? Ол тірі қала қоймас?

- Алыптың дене-тұрқы төзімді болса керек, — деді бас ұшқыш.

- Оны бара көрерміз. Соған жақындайық.

Ұшқыштар осыдан соң қарсы сөзге келмеді. Үйшік-кеме жайымен қисая бұрылып, кәдімгі әуе кемелерінше жерге қарай төмендей берді. Іштегі Есеналыдан басқалары кеме алый жаткан жерге жақындаған сайын үрейлене бастаған сияқты. Ал Есеналының көзі тұнып кеткен. Ол қазір тек алыптың амандығын ойлап келеді. Кеме ішінде тыпыршып та жүр. Алып домалай-домалай, тас пен бұталарға соғыла- соғыла етекке жетіп, гүрілдегені де бірте-бірте басылып, бір кезде тым-тырыс қалды. Бұл ғалымдарды онан сайын үрейлендірді. Соның өзінде де Есеналаның алыпқа жақындауына ешқайсысы келісім бермеді. Кеме жерге қонғаннан кейін де бәрі есікті ашып, алыпқа қарап тұрды. Ол қина- лып жатыр.

Өлмеген күннің өзінде қатты жараланғаны даусыз. Біраз қозғалғаннан кейін алып тым-тырыс қалды. Ғалымдар бір- біріне қарап тұр. Бүлар да тым-тырыс. Алыптың жаны қалай қиналса, өздерінің де бар денелері ауыр тартқандай күй кешуде. Бірақ бұлайша тұра берудің жөні бар ма еді. Есеналы есін тез жиды. Кейін бұрылды да:

- Тепкешекті түсіріңіздерші, - деді.

- Қазір.

Артынша сыр деген дыбыс естіліп, кеменің ғалымдар тұрған люгі жағынан тепкешекті саты түсті. Есеналы кідірген жоқ. Тепкешекпен жылдам-жылдам түсін, алып жатқан жерге карай асықты. Оның бұл алқынысынан қорыққан ғалымдар артынан жүгірді. Үйшік-кемедегі мал дәрігері Құдас Тамабайұлы кейінгілерден озып, Есеналының қатарына жетті. Есеналының тоқтар ойы жоқ. Жігерленіп кеткен. Алып кесіртке-динозавр есін жиса шап ете қалады-ау деп те ойлар емес. Құдас жете бере:

Есеналы Мұхитұлы, сақ болыңыз. Алыпқа сенуге болмайды. Ол жабайы ғой, —деді.

- Білемін, - деді Есеналы алдынан көз алмай, - бірақ ананың қандай жағдайда екенін білуіміз керек қой.

- Оған дауым жоқ. Сонша алыпқа екеуміздің әліміз келе ме?

- Көмек шақыру керек! - деді Есеналы кілт тоқтап, алқынғанын жасыра алмай, жиі-жиі демалып, - әйтпесе, мынау мерт болады! Соншама биіктен домалау оңай ма? Сонша салмақпен! Өзіңіз ойлап қараңызшы?! Не істеуге болады бұған? Дәрігерсіз ғой?

- Жедел жәрдем кемесін шақыру керек! - деді Құдас.

- Ендеше, хабарлаңыз! Үйшік-кемедегі ұшқыштарға айтсаңыз әрі қарай өздері-ақ жеткізеді!

- Қазір, - деді Құдас.

Сөйтті де төс қалтасынан кішкене телебайланыс құралын алып, жыпырлаған майда түймелерінің бірін басты. Оның кішкене дөңгелек экранынан ұшқыштардың бірінің бейнесі көрінді. Құдас демігін сәл басты да:

- Байқауымызша алып кесіртке-динозавр қатты жараланған! Жедел көмек керек!

Қалаға жеткізетін арнайы мал дәрігерлік үлкен жедел көмек кемесін шақырыңыздар!

- Түсіндік! - деді бас ұшкыш Жеңісбек Рүстемұлы.

- Оған дейін біз бақылай тұрамыз! Қолдан келер басқа шара жоқ!

- Түсіндік! Қазір хабарлаймыз!

Есеналы мен Құдас алыпқа жақындай түсті. Содан соң оны алыстан айналып» үлкен бір тастың үстіне шықты. Енді оның бар дене-тұрқы ап-анық көрініп жатыр. Расында да алып қатты жараланған. Денесінің кей жерінен қып-қызыл қан ағып, топыраққа араласып, қарайып, жиналып, ұйып қалған. Алып мүлдем қозғалыссыз емес. Сонда да ара-тұра басын көтеріп қояды. Құйрығы да жиі-жиі жиырылады. Ол біресе басын іші тұсына апарады, бірде құйрығын денесіне орайды. Қалай әрекет жасаса да жануардың жан-дүниесін түсінетін адамға оның қиналысы ап-айқын білінеді.

Есеналы енді не істерін білмей қатты қиналған еді. Тек ол ма, ғалымдардың бәрі де бүкіл еңбектерініц жоққа шыға жаздап тұрғанына қиналды. Бірақ сол кезде бәрінің де ал- дарынан бір үміт оты жылт еткендей болды. Аспаннан гүр еткен дыбыс естілді. Артынша бірнеше минут өтпей үлкен жедел дәрігерлік көмек әуе кемесі бірте-бірте төмендеп қонып келе жатты. Тұрғандар аралда қалған адамдардай қолдарын бұлғап тұрды.

**ТӨРТІНШІ БӨЛІМ**

КОСМОТАРИХ КУӘСІ

Аяғына тұрған алып

Үлкен қаланың күншығыс жағындағы үлкен хайуанаттар бағында апта бойы әбігершілік болды. Арнайы жасалған қорықтан алып кесіртке-динозаврды жедел кемемен осында жеткізген-ді. Мұндағы үйдің бары да көп жеңілдік туғызды. Оның ішіндегі тамақ беруге, алыпты күтіп-баптауға арналған түрлі епті манипулятор-қолдар енді оның қатты жарақаттанған денесіне операция жасауға ыңғайландырылды. Қорықтағы тауға жедел көмек кемесі арнайы тор үй апарған болатын. Алып соған салынып, көтергіш жүйелермен кеменің ішіне салынған. Содан осында жеткізілді. Ал алыптың бұл уақыт аралығында есін жиып, көзін ашып, ара-тұра гүрілдегені де белгілі. Ең бастысы да сол еді. Ол таудан домалап түскен кезде ғалымдар қатты қорыққан. Қауіп боламын десе оп-оңай екен. Қайта ауасы жоқ, суы жоқ, орманы жоқ Айда бұлайша қорықпаған еді ғалымдар. Ал Жерге келген сон алып кесіртке-динозавр өмірін ешбір қатерсіз жалғастыра береді делінген. Бірақ ол ой қате болып шықты. Алып үлкен жарақат алды. Ай үстінде болса, оның салмағы да алты есеге жеңілдер еді. Ал мұнда бар салмағымен домалаған. Үстінде майда жарақат толып жатыр. Ең үлкені арқа жонында еді. Үшкір тастың бірі терендете тіліп жіберген. Көп қан кетті. Ол өз алдына. Егер оған кір түссе, жағдайы қиын болмақ. Ғалымдар мен дәрігерлер сол жағына баса назар аударған-ды.

Алып кесіртке-динозавр арқа жанындағы үлкен жарақатты ауырлап, мойнын, басын қозғап көп қиналады. Алып та болса жанына батады. Жарақат пен ауру жаны бардың бәріне бірдей. Әркім өз дәрежесінде ауырсынады. Егер адам денесінде тап сондай жарақат болса, әлдеқашан сыра, ауырлап, мәңгілікке көз жұмып кетер ме еді. Ал алып сол ауырлықты өз дәрежесінде көтеріп жатыр. Күрделі көтергіш жүйелер арқылы алып жатқан тор үйді хайуанаттар бағындағы кең алаңға түсірісімен оның төңірегінде бір топ темір адамдар жүгіріп жүрді. Азулы алыптан қорғанудың бір жолы осы еді. Жесе, темірді жемек. Ол темір адамдарды арнайы пультте басқарып отырған адамдар да көп. Дәл қазір сырттан келген адам мұнда не істелінгелі жатқанын ажырата алмас еді. Бірі олай қарай, екіншісі бұлай қарай жүріп жатқан тіршілік. Ғалымдар да алып жатқызылатын үйдің ішінде. Олар бір-бірімен жиі- жиі кеңесіп, жай сөйлеседі. Операцияға ыңғайландырылған минипуляторларды тексереді. Алып жатқызылатын алаңды қарайды. Мұнда қарап тұрған жан жоқ. Жарақат ауыр болғандықтан көп кешіктіруге болмайды. Алып үшін тез арада сәйкес келетін хайуанаттар қанын алдырған. Ол қан арнайы цистернада дайын тұр.

Біраздан соң алыпты үй ішіне енгізу жөнінде ұсыныс білдірілді. Сол замат ол жатқан тор үй жоғары көтерілді. Содан жайымен жылжып келіп, үлкен үйдің төбе тұсынан төмен қарай түсірілді. Үйдің шатыры екі жаққа қайырыла ашыла беретін. Бұл алып кесіртке-динозаврдың тынысы тарылмауы мақсатында жасалған. Қажет кезде ашылады, қажет емес кезде жабық тұрады. Қабырғалар аса биік, әрі қалың, мықты болғандықтан алып оны бұза алмайды. Секіріп шығып кете алмайды. Енді сол қабырғаларды бойлап операция алаңына қарай жақындап келеді. Top үйді көтергіш техникамен қозғалтып отырған жігіт те терлеп кеткен. Алып сау болса бір жөн. Ал мынандай ауыр халінде кішкене соғып алудың өзі қандай азап. Адам баласы саусағының бір жерін кесіп алып, оған қол тисе қандай қиналады. Ал алып кесіртке-динозаврдың денесінде сау жер жоқ. Қайта ол өзінің құдіретті денсаулығымен бәріне төзіп жатыр.

Top үй тік төмендей-төмендей операция алаңына жақындаған мезетте басқарушы жігіт оны кілт тоқтатты. Содан соң тордың алып жатқан төменгі қабырғасын жайымен аша бастады. Алып бір жағына қарай ауып, жай жылжып, алаңға түсті. Қанша еппен жасалса да оның денесі өз салмағымен дүрс деп алаңға тиді. Алып бір ыңырсып, аунап түсті. Арнайы бөлмеде телебайланыс арқылы көріп отырған ғалымдар да демдерін ішке тартып, тым-тырыс қалған еді. Ыңырсыса да қажетті орынға аман-есен түскен соң алыптың жайын ез көздерімен көруге асықты. Алып жатқан алаңның айналасына жасалған темір қоршаудан қарап тұрды. Алып кесіртке-динозавр қатты жараланған екен. Әйтпесе, ол анау-мынауға дес бермес еді. Оны ғалымдар да түсініп тұр.

Есеналы қасындағы мал дәрігерлерімен әрі қарайғы іс жөнінде кеңесіп қояды. Мұнда Саматай да, Дәурен де, Айда бірге болған барлық ғалымдар да бар. Өздері ыстық-суығын көтерген алыптың одан әргі тағдыры қай-қайсысын да толғантады. Сондықтан енді операцияның сәтті ету жағын ойлауда. Ол әрекет кешіккен жоқ. Алып кесіртке-динозавр алаңға жатқызылысымен жан-жақтан епті манипуляторлар іске кірісіп кетті. Олар өте үлкен, жұмсақ, адам қолынан аумайтын еді. Сондықтан да алғашында алып ол қолдарға қарай тап бермек те болды. Бірақ ауырсынған денесі қанша дегенмен бұрынғысындай белсенділікке мүмкіндік бермеді. Қатты ауырсынған кезде манипуляторды қармамақ түгілі өзінің жанымен алысады. Басын қайта-қайта шайқап, гүрілдеп, тыпырлайды. Манипулятордың бірі оны ыңғайлап жатқызды. Екіншісі алыптың басып мықтап ұстады. Егер манипуляторлар соған сай үлкен болмаса, алып бір қозғалғанда кейін серпіліп кетер еді. Ал адамның қолы алыптың басымен салыстырғанда ергежейлінің қолындай ғана болар еді. Ал манипулятордың күші қарымды. Ол алып күшінен асып түседі.Сондықтан да ол енді аса қозғала алмайды. Жан- жақтан төнген басқа манипуляторлар оның аяқтарын арнайы орындарға бекітіп жатты. Енді бірі жуан болып басталып, жіңішкеріп кететін ұзын құйрығын мықты бекіткіштерге бекітті. Қысқасы, аз уақыттың ішшде алыптың арқа жаны операцияға дайын болды. Ендігі кезек тебе тұстағы бірнеше манипуляторлардыкі еді. Операция кәдімгі адамға жасалатын операциядан аумайды. Төбе тұстан қуатты шамдар жанды. Жан-жатқан үлкен-үлкен пышақтарын алған манипулятор-қолдар жақындап келіп, іске кірісіп кетті. Басқа манипуляторлардың бірі алыпқа инемен дәрі жібергендіктеп ол енді етінің кесіліп жатқанын, қаны шығып, оның орныны тазаланып жатқанын ауырсынбады. Бірақ қанша санасыз болса да арқа жанынан да суша аққан қанды сезбей қалған жоқ.

Операция біршама уакытқа созылды. Алғашында бәрі де тез бітетін сияқтанған еді. Жара терең болып шықты. Соншама биік таудан, соншама салмақпен құлау оңай ма.

Егер соның орнында адам болғанда әлдеқашан мерт болар еді. Мезозойдың таза ауасы мен таза суы, таза тағамын жеп емін-еркін тіршілік кешкен алыптың организмінің мықтылығы бұл. Егер бүгінгі заманның ауа-райы да сол замандағыдай болса, алыптың қуаты мұнан да күшті көрінер еді. Енді қанша мықты болса да, аса дамыған адамдардың қолына түсті. Өз заманында тек таяқ, таспен қорғанатын пенделердің енді осыншалықты айлакер, күшті болып кеткені де саналы болса, алыпты таңдандырар еді. Бірақ ол өзіне жасалып жатқан қамқорлықты сезгендей болады. Түйенің көздеріндей бақырайған қара көздерін қадап, «Енді не істемексіңдер маған» дегендей қозғалыссыз жатыр. Егер пышақтың кескені титтей білінсе, ол бұлқынып алып жөнелер еді. Ондай ештемені сезген жоқ. Сондықтан да ол арқа жонында не жасалынып жатқанын да білмеді.

Жара ішіндегі майда тас, кір тазаланып, іші жуылған соң оны тігу басталды. Ол да тез өтті. Содан кейін алыптың өзіне тән қанының мөлшері өлшенді. Жоғалған қанның орны толтырылды. Алып кәдімгідей тынышталып, жасалып жатқан операция жаққандай көзін жұмып жатты. Ғалымдар оны тыныштандыратын дәрілерді де манипулятор арқылы еккен-ді. Операция аяқталысымен әрбір манипулятор өзінің ісінің бітуіне қарай кейін жиырылып кетіп жатты. Төбе тұстан шамалы салқын самал есті. Ғалымдар да куанып, бір-бірінің қолын алып, мәжіліс өткізетін бөлмеге қарай жүрді. Енді алыпқа біраз уақыт тыныштық керек еді. Оны мұндағы әрбір адам айтпай-ақ түсінеді. Хайуанат бағының қызметкерлері өздерінің міндеттеріне кірісіп кеткен. Ол алып кесіртке-динозаврды қандай тағаммен қай кезде тамақтандыру болатын. Алыпқа ешкімнің де жақын бара алмайтыны белгілі. Оған тек манипуляторлар жақындайды. Олардың өздері де тіс батпайтын мықты материалмен қапталған. Әйтпесе, алып бір тістегенде пәршек-пәршегін шығарар еді. Ет те, су да, шөп те арнайы манипуляторлар арқылы жеткізіледі. Ал қазіргі жаралы кезінде тағамдар жанына апарылады. Жазылып, қалпына келген соң өзі осы үлкеп үйдің ішіне жіберілетін ірі қара малдарды ұстап, жарып жейді. Ең қиыны, алып кесіртке-динозавр енді тұрақты қамауда болады. Қорықтағыдай еркіндік те жоқ. Алыптын қорықта жападан-жалғыз өмір кеше алмайтыны, онын әрбір қадамына қатер төніп тұратыны таудан құлағанынан белгілі болды. Енді ғалымдардың өздері оны еркіндікке жіберуді қала- майды. Қорық сол қорық күйінде қалды.

Ғалымдар мен хайуанаттар бағының барлық қызметкерлері кеткен соң үй ішінде тыныштық орнады. Тек телебайланыстардың, үлкен манипуляторлардың ызыңдары ғана шамалы естіліп түрды. Ол алып үшін дыбыс па екен. Қозғалған жоқ. Тыныштандыратын дәрі егілген соң қайдан тырп етсін, сол баяғы өзінің мәңгілік ұйқысына қайта енгендей жатыр. Соны пайдаланған кейбір қызметкерлер үйдің ол жақ, бүл жағындағы аса дыбыс шығармайтын жұмыстарын жасап жатты. Ал ғалымдар болса, өздері мәжіліс өткізетін бөлмеге жиналып, болашақ жоспарларын жасады.Содан кейін әркім өзінің үйіне түскі асқа кетті. Алыптың аяғына тұратыны анық еді. Оған ешкімнің күмәні болған жоқ. Бүгінгі заманның дәрігерлік ғылымы мұнан да күрделі, қатерлі жара мен ауруларды оп-оңай жазбай ма. Жалғыз алып көп мамандарға ермек, тәжірибе ғана болғандай. Сонысымен де қызық ол. Ал бүгінде хайуанаттар бағына кірмекке талпынған халық та үзіліс бар ма еді. Уақытша жабылғандықтан бәрі де амалдары құрып, кері қайтып жатқаны. Алып кесіртке-динозаврдың хайуанаттар бағына келгені көпшілікті елең еткізген. Әуелде жасалған жоспардың орындалғаны бұл мекеменің басшысын да, қызметкерлерін де қуантқан. Енді олар мұнда күні-түні тынбай еңбек етуге даяр. Тек алып тірі болса екен. Бір топ мал дәрігерлері алыпты жиі-жиі бақылап тұрды. Тек түннің бір уағында ғана демалыс бөлмелеріне оралған. Таң да атуға таяп қалған еді.

**Тан алдында болған оқиға**

Тұла бойы шымырлап, кейбір жерлері шаншып жатса да қозғалуға ерінгендей болып жатқан алып кесіртке-динозаврды жан-жақтан шыққан бейтаныс дыбыстар жігерлендірді. Ол кенеттен басын көтеріп алды. Содан соң мойнын тіктей жоғары созды. Мұндай кезде қоршау тордың айналасындағы қабырғалар анық көрінеді. Бірақ ештеме байқалған жоқ. Алыптың сезінуінше, жаңағы дыбыстар тап осы маңнан шыққан. Ал өзінің неге мұндай қапаста жатқанын болса да сезген жоқ. Тек басын қозғап, тауықтың басы тәрізді жиі-жиі, қалт-қалт қозғап, көзін бұрып көрді. Одан да ештеме шықпады. Айнала жабық қабырғалар, ал бір шетінде қандай да бір саңылаудың орны бар. Бірақ темір есікпен бекітілген. Алып оның не екенін ажыратқан жоқ. Өзін өршіткен таныс емес дауыстар: маймылдардың шыңғыруы, аюдың ақыруы, жолбарыстардың гүрілі, қасқырдың ырылы, шиебөрілердің шыңғырғаны. Бірақ бұлардың аттарын білетін адамдар ғана. Алып үшін оның бірі де белгісіз. Тек дауыстары ғана елеңдетеді. Ал олардың неге мұнша шоғырланғанының сыры да алып үшін беймәлім. Сондықтан ол құлақ түре түсті. Енді сәлден соң денесіндегі жарақаттың ауырғанын да сезбегендей күй кешті. Бар сезімі сол дауыстағандарға ауған. Басқа қозғалысты алып байқаған жоқ. Жайымен орнынан көтерілді. Содан кейін ұзын мойнын біресе жоғары, біресе жан-жаққа созды. Онан да ештеме байқамады. Бірақ өзіне төнгендей болып көрінген қатер дыбыстарға жауап беруі тиіс еді. Өз заманында мұндай сәтті қалт жіберген емес. Төңірегіне қанша жауы жиналса да іліп тастап отыратын. Енді мына жағдайдың түсініксіздігі ішкі дүниесін өршіп түсті. Алып адымдап басып төрт қырлы темірге жақында ды. Сол кезде әлгі дыбыстар ап-анық естілді. Алып ең шыдамады. Төрт қырлы темірді тұмсығымен жанай сип өтті де, ілгері қарай қойып қалды. Ол қатты екен. Кәдімгідей ауьфсынып қалды. Бірақ қайтқан жоқ. Өмірдің қайтып көрген бе. Болмаған соң алып денесімен келіп әлг төрт қырлыны бар салмағы-екпінімен қойып кеп жіберді Темір есік сарт етіп ашылды. Ол орнатылған қабырғала да қозғалып кеткен. Алып сыртқа шықты.

Жаңағы улаған-шулағандардың да өзі сияқты бір-бір үйлерде қамаулы екенін көрді. Бірақ істің мәнін болса да ұққан жоқ. Олар жағалай орналасқан екен. Кей-кейде бас қа тұстан арыстан мен жолбарыстың дыбыстары шығады Алып олардың нелер екенін де білген жоқ . Бірақ көрпе келді. Жеу ниеті де болмай қалған жоқ. Жағалап жүрі қабырға бойына жабылған тор-темірлерді бір-бір тістеп майыстырып, ыңғайы келген жағына қарай лақтырып тастап отырды. Алғашқы жұлып алған торы маймылдарды еді. Олар одан сайын шыңғырып жөнелді. Ұрғашылар кішкене балаларын бірге жетелеп, үйдің ішкі түкпірін тығылды. Бірақ мойыны ұзын алып кесіртке-динозавр үші ол пана емес еді. Сондықтан ол бір-екі маймылды оп-оң тауып, үй бұрышында бүрісіп отырған жерлерінен, cap тістеп, қандарын ағыза қарш-қарш шайнап жұта салды.

Тек осы кезде барып соның алдында ғана көздері ілініп кеткен кезекші мал дәрігерлері бастарын көтеріп-көтеріп алып, бір сұмдықтың болғаның сезіп, орындарынан ұшып- ұшып түрегелді. Сөйтті де тіке сыртқа жүгірді. Шыққандары сол екен, хайуанат бағы ішіндегі алай-дүлей жағдай Көргенде не істерлерін білмей бірнеше секундтар бойы і үрып та қалған. Содан соң қайта үйге кіріп, видеотелефонға жармасты. Есіктерін тарс жауып алды. Егер алып бірдемені сезіп, осылай қарай жүрсе, мына үйшік, мына есік ол үшін жүк емес. Басып-жаншып өтеді де кетеді. Аузына іліккенін шайнап-шайнап жұтады. Бұл әрекет мал дәрігерлеріне жақсы белгілі. Сондықтан қазір хайуанат бағындағылардан гөрі өздерінің жағдайларын көбірек ойлады. Ойламай қайтсін, алыпқа қарсы тұратын халдері болмаса.

Ал бұл кезде бақтағы аласапыран оқиға жалғасып жатты. Алып кесіртке-динозавр барлық хайуанаттарды босатты. Құстардың айналасындағы темір торларды да жұлып тастады. Бақ іші у-шу болды. Шыңырған маймылдар, ақырған аю, ырылдаған қасқыр, шуылдаған шиебөрілер, құстардың даусы, қой мен ешкінің маңырағандары, жылқылардың кісінегені. Егер соның арасында адам болса, қайда қашарын білмей есінен танар еді. Хайуанаттар болса да бейберекет шапқылады. Біраз жылқылар биік деген темір қоршаулардың үстінен қарғып өтіп, бостандыққа шықты. Шиеберілер тапқан саңылауларынан зып-зып беріп шығып, басы ауған бағыттарына жөнелді. Ұша білетін құстар қанаттарымен жел есіп, шулап, қиқулап жоғары қарай ұшты. Солтүстік мұзды мұхиттың ақ аюлары қорбаңдап, құрғақ жермен жүре алмай қиналды. Бірақ оларға да жан керек, алып кесіртке-динозаврдан алыстап кетуге тырысады.

Алып кесіртке-динозавр олардың ешқайсысына тиіскен жоқ. Тек ұзын мойнын созып, аузын айдаһарша ашады да, жанай иіскеп өтеді. Қаша алмаған хайуанаттар өлімін күткендей жерге бүрісіп жата кетеді. Алып кесіртке- динозавр олармен бейне бір ойнап жүргендей көрінеді. Содан ол піл тұрған бөлімге келген. Екеуін сырттан салыстырып қараған адам енді піл екеш пілдің де әрі кетсе, сиырдай-ақ болып тұрғанына көз жеткізер еді. Алып кесіртке- динозавр мен пілдің салыстырмалылық көрінісі осындайтын. Бірақ оны қызықтайтын уақыт па. Хайуанаттар бағының іші у-шу. Абыр-сабыр. Қызметкерлер алыптың пілге барған сәтін пайдаланып үйден зытып шығып, қақпаға қарай қашқан. Одан әрі тұзу аллея. Бірақ осы кезде өздері шақырған көмек көлігі де келіп жетті. Қызметкерлер тез-тез мініп алды. Көлік ештемені күтпестен қаланың орталығына қарай жүйткіп жөнелді. Соның артынша дыбыс әуеге ауысқандай болды. Бірнеше жеңіл әуе кемесі хайуанаттар бағын айнала ұшты. Алып пен пілдің бір- біріне жасаған айбатын бақылап, кино-фотоға түсірді.

Алып кесіртке-динозавр өзінің заманындағы үш мүйіздіні көзіне елестеткендей мойнын шайқай, аузын ашып, тілін жалаңдатып, айбат шеге жақындай берген. Піл де қарап қалмады. Ол да қатты бір аңырап, ұзын тұмсығын тік жоғары көтеріп, алдыңғы екі аяғын көтеріп, қайта түсіріп, қорғануға кірісті. Әрине, екі жақтың күші тең емес еді. Егер өзінің заманындағы кең дала, тыныш бір уақытта болса, алып басқаша айқасар еді. Мына өзі түсініп болмайтын шулы заман қанша дегенмен сезіміне кері әсер еткен. Ол кідіріп қалды. Басын жоғары көтеріп, содан соң мойнын әпкішше иіп барып, пілдің денесін бір иіскеп өтті. Піл дір-дір етіп, алдыңғы аяқтарын көтере бере тағы аңырады. Көмекке келер ешкім жоқ сияқты. Адамдардың бәрі де тек алыстан бақылауға көшкен. Сырттан қараған адамдардың қорқыныштарына перде болып тұрған хайуанаттар бағының биік, мықты қоршауы. Оны да алыпты әкелер алдында жасаған. Ал бұрын ондай қорғанның қажеті болмайтын. Хайуанаттардың бәрі де кішкентайынан өсіріліп, үйретілетіндіктен оны бағушылар олардан қорықпайтын. Жылан екеш жыланның өзі де адамға үйренген кезде мойынға оралып, кейбір бұйрықты орындайды. Ол адамға таңсық емес. Осы хайуанаттар бағының атын күллі әлемге мәшһүр еткен де жалғыз алып динозавр. Оның тағдырының не боларын білгісі келетіндер қаншама десеңші. Енді сондай біреулердің көру сәті түсіп, биік бетон қорғандардың жалғанған жерлеріндегі кішкене- кішкене саңылаудан қарап тұр. Олардың да мұнда бұрылып келулеріне басты себеп болған осындағы кенеттен шыққан қатты шу еді.

Енді сырт адамдардың да, қызметкерлердің де, кино мен суретке түсірушілердің де көздері екеуде. Ол алып, кесіртке-динозавр мен піл. Екеуінің арбасуы біразға созылды. Бірақ тістесуге барған жоқ. Алып егер бұрынғысынша қуатты, сау болса, бәлкім ендігі пілдің төрт аяғы тарбиып жатар еді. Бақытына қарай алыптың жарасы да жеңіл емес-ті. Мана ол өзіне таңсық көрінген нәрселерді анықтағысы келгендей жатын орыннан шығып кеткен. Оның үстіне алғашқы қарқынмен жеп жіберген екі-үш маймылдың еті де сәл де болса тамақ болғандай. Енді мына пілді ермек ету керек сияқты оған. Ал пілде дегбір жоқ- Тілі болса, ендігі айқайлап, жан-жақтан көмек сұрап, егіл- тегіл жылаған болар ма еді. Оның шығаратын дыбысы адам үшін бір-ақ тонды сияқты. Ал бірақ олардың да шақыра- тын, кауіпті білдіретін, қашуды білдіретін дабылдары бар. Оны өз ара ғана түсініседі. Піл жалғыз емес-ті. Үй қораның ішінде тағы бірі жатқан. Ол аналық піл еді. Мынаның дау- сын естіген ол бері жылдам басып шығып, тұмсығын жоғары көтеріп, аңырап кеп берді. Екі пілдің дыбысы қосылған кезде бейне бір қосыла тартылған сырнай сияқты күй орнады. Алып айналасына қарай береді. Тосыннан бір жауы келіп қала ма дейтін сияқты. Өз заманында әрбір жауынан қорғана-қорғана осылай жалтақ болып қалған- ды.

Піл екеу болған соң сәл де болса жалтарайын деді. Басын жоғары көтеріп, биік қорғанның үстінен сыртқа көз жіберді. Оның басы аспаннан төнгендей болып көрінген кезде манадан бері қызықтағылары келіп тұрған адамдар тым-тырақай қаша жөнелді. Егер шындаса, бұл қорғандары да алып үшін түк емес. Құлатып, қопарып кетеді. Оның жайын ғалымдар жақсы біледі. Сондықтан да тездетіп, бір-біріне видеотелефон соғып, ақылдасып, мән-жайды қалпына келтіру үшін барлық әрекеттерін жасап жатыр. Хайуанаттар бағының қызметкерлері де болған жайды басынан бастап талай қайтара баяндап берген. Ендігі әрекет те алыпты торға түсіру-тін. Оны кешіктіруге болмайтыны да белгілі. Жаңағы төбеде айналып ұшып жүрген жеңіл әуе көліктеріндегі мамандар да соның жолын іздестіріп жатыр. Енді сәлден соң Есеналы бастаған бірнеше ғалым сондай әуе көлігіне отырып, аспанға ұшып шықты. Енді алып кесіртке-динозавр мен пілдердің көрінісі айқындала түсті. Бірақ осы кезде төбедегі шуды жақтырмаған алып ақырын жөнелді. Оның түрілі жер жаратын еді. Егер қазір сол бір тыныш заман болса, оның дауысы талай жерге жетпек. Оны естіген аңдар да сол алыстан бағытын өзгертіп құтылған болар еді. Ал қазір дыбыс та көп, шу да көп. Алын кесірттсе-динозавр олардың қайсысының қайдан шығып жатқанын да ажырата алмайды. Жиі-жиі елеңдейтіні де содан.

Алып босатқан аң мен құстар босып кетті. Шыққаны шығып, шықпағаны осы бақтың ішіндегі үйшіктердің басына тығылды. Кейбіреулері бір-бірімен кездейсоқ соқтығысып, бір-бірімен ырылдасып, төбелесіп қалып жатқандары да болды. Бірін-бірі жем тапқандай қуалағандарын қайтерсің. Күштісі әлсізіне шабуыл жасайды. Бұл өмірдің жазылмаған заңдылығы. Әрқашан да күшті жеңеді. Әлсіз жолдан таяды. Өмірдегі қайбір жәндікті, жануарды, жабайы хайуанаттарды, құстар мен балықтарды, бауырымен жорғалаушыларды алмайық бәрі де өмір үшін күреседі. Күштісі әлсізін жейді. Әлсізі оның жеміне айналады. Бірақ өмір бәрін де өзінше реттеп, өзінше сатылап қойған тәрізді. Қазір хайуанаттар бағында әлгі үшеудің сыртында түлкі қоянды, қасқыр қойды, жолбарыстар жылқыларды қуалап жүр. Оған назар аударып жатқан адам аз. Барлық ес негізінен алыпқа ауған. Ең қатерлісі де сол еді. Алып қалағанын қағып жейді. Басып таптаймын дегенін таптайды. Оған оқ атуға да, басқадай нәрсе қолдануға да рұқсат жоқ. Мұндай да зандылылық болады. Егер алып қандай да бір тіршілік иесін жұтып жіберсе, оған рұқсат сияқты. Ал ол үшін біреу оған қарай оқ атса, жауапқа тартылады. Бұл қазір ғана емес, сонау бір ерте кезден келе жатқан заңдылық. Оған ешкім де таңданбайды.

Біраздан кейін Есеналы өзі келе жатқан кемені алыптың тап үстіне қарай төмендетуді өтінді. Оның себебі, оның алдындағы екі пілді жазықсыз жаралы етпейін дегені еді. Ұшқыштар да оны тез түсінген. Ал кеме дүрілдей түсіп, төмендеп жөнелгенде, алып бейне бір төбе тұсынан алып жарқанат-құсты көз алдына елестетті ме, енді ғана азулы аузын пілдің біріне жақындата берген сәтінен кілт айнып, тіке төбе тұсындағы шағын кемеге қарай басын бұрды. Гүрілдеп, ақырып берді. Ол гүрілден айналадағы дыбыстардың өзі де тұншығып шықпай қалғандай еді. Есеналы терлеп кеткен. Кеменің терезесінен көз алмайды. Кеменің олай-бұлай қисайғанына, кілт төмендеп, кілт жоғарылағанына да назар аударар емес. Бейне бір әткеншек теуіп отырған адам сияқты. Бұл айланың сәтті болғандығы сондай, піл де сол сәтте қашып, өздерінің үй- тұрақтарына кіріп үлгерді. Алып оларды қумады. Төбесіндегі ұшқан кемемен әлек болып жатты.

Бірақ бұл қуаныш та ұзаққа созылмады. Алып жан-жақтан шыққан дыбысты, шу мен гүрілді ұнатпады. Бейне бір жүйкесі жұқарған адамдай бір орнында тұрақ таба алмай кетті. Содан ол жайымен басып биік әрі қалың қорғанға жетті. Ол кезде оның маңында тұрған қызықтаушы адамдар зым-зия жоғалған еді. Алып ұзып мойиын жоғары көтеріп, басын сол қорғаннан асырып төмен түсірді де, жерді иіскеп, аузын ашып, тілін жалаңдатты. Оны енді торға түсірмесе, жағдайдың әрі қарай не болатыны айтпаса да түсінікті болатын. Сондықтан Есеналы қасындағы, жердегі ғалымдармен кеңесіп, алыптың үстіне мықты тор тастауды ұйғарды. Ондай торды артқан кемелер манадан әуеде ұшып жүрген. Тек рұқсат жоқ болатын. Енді айтылған соң бірнеше кеме топасып, жақындап келді де, сол кемелерге бекітілген үлкен, ауыр торды манипулятор- қолдармен парашютше жайын барын, алыптың үстіне қарай тастады. Ол кілемше қалықтап келіп, алыптың арқа жанына түсті. Алып сол кезде онан сайын шошынып, жауынан қорғанатын әдісіне көшті. Аспаннан осылайша құлдилап келіп, арқа жонына жалп қона кететін, қанын соратын алып құстар сияқты. Алып кесіртке-динозавр қатты қорғанатын. Реті келгенде ол басымен, болмаса жуан әрі ұзын құйрығымен қағып жіберетін. Бірақ мынау бір нәрсе зіп-зілмендей, мұп-мұздай еді. Оның не екенін алып әрнне ажырата алған жоқ. Ендігі әрекеті тек онан қалай да арылу еді.

Оның жолы біреу-ақ болатын. Алып тілсіз, санасыз болса да одан арылудың жолын тез тапты. Бар даусымен гүрілдеп, ұзын мойнын бұрап, басын қайта-қайта шалқайта сілкіп, ауыр темір торды шынымен-ақ сәл де болса кейін жылжытты. Айналада алыстан қарап тұрғандар шошынайын деді. Төбеде ұшып жүрген әуе кемелері де қайта-қайта айналып жүр. Алып оларға да қарап қояды. Темір тордың анау-мынау жерлерін өткір азулы тістерімен қырт-қырт кесіп жіберді. Содан соң қайтадан сілкінді. Top биіктеніп, дөңестеніп келетін арқа жонына ілігіп қалған- ды. Енді онан біржолата құтылу үшін алып кесіртке- динозавр бетон қорғанға қарай асылды. Алғашында бетон да болса үстіңгі жағы сәл-пәл опырыңқырап кеткен. Шаң- тозаң, майда қиыршықтар үгіліп түсіп жатты. Алып оған назар аударған жоқ. Бар мақсаты қорғаннан асып арғы жағына түсу еді. Ал онан соң қайда, не үшін баратыны осындағылардың бәріне де белгісіз-тін.

Есеналы бастаған ғалымдар тобы мен жан-жақтан шақырылған мамандардың естері шықты. Алып қалаға шығып кетсе, талай адамды мерт етеді. Жолындағынын бәрін жайпайды. Біразын таптайды. Мұның бүйтіп хайуанаттар бағынан қашып шыққалы жатқанын қала халқының көбі біле бермейді. Көшеде алаңсыз кетіп бара жатқан адамдар мен ары-бері тынымсыз ағылған жеңіл көліктер қаншама. Екі дөңгелекті жеңіл көлікпен жүргендер үшін тіпті де қауіпті. Алып шындаса, кез-келген жеңіл көлікті батпандай табандарымен жанши салады. Көлік ішіндегі адам да мерт болмақ. Ғалымдар бәрін ұмытып осы жағына алаңдады. Тағы уайымдары — қала ішінде алыпты қолға түсіру де қиық Тау етегіндегі жазық емес. Самсаған зәулім үйлер бар. Мың сан тартылған электр, байланыс сымдары өз алдына. Алып кесіртке-динозавр солардың бәрімен соқтығыспақ. Өйткені ол қаланы да, көліктерді де, қым- қиғаш көшелер мен қым-қуыт сымдарды да өмірінде бірінші рет көрмек.

Есеналы өзі мінген кемені алыптың арқа жанына қарай тағы да төмендетуді ұсынды. Ұшқыштар өздері де толқып отырғандықтан бұл өтінішті екі еткен жоқ. Кемені қисайта солай қарай бұрған. Алып бір кезде мұны сезгендей жақтырмай мойнын олай-бұлай бұрап, басып жоғары қақшитып, тілін жалаңдатып айбат шекті. Егер осы құбы- лысты бұл оқиғадан мүлдем хабары жоқ адам көрсе, сол бір заманға тап болғандай қорқынышты күй кешер еді. Бірақ қазір ол маңда ешкім де қалған жоқ. Айналаны арнайы жеңіл әуе көлігін мінген мамандар босатпады. Дегенмен, алдын ала сақтық жасау үшін жағдай қаладағы көше-көшелерге орнатылған дыбыс күшейткіштер, тағы басқадай жедел байланыс жүйелері арқылы хабарланды. Мүмкіндігінше қала көшелерінде ешкімнің жүрмеуі сұрал- ды.

Бірақ алып кесіртке-динозаврдың қалай қарай баратынын ешкім де болжап біле алмаған. Ол қатты тырмысып жатты. Қанша дегенмен қорған да оңай емес. Алып та өзінің ежелгі күшіне салғысы келеді. Онысы бірте-бірте іске аса бастады. Талпына-талпына, жұлқына-жұлқына биік қорғанның үстінен асты. Содан ол арғы жағына бар салмағымен гүрс етіп құлады. Ғалымдар соның артынша- ақ жағдайы бітті ғой деген ойға да келген-ді. Жоқ, алып бұл жолы ешбір жарақатсыз төрт табанына тез тұрды.

Бойын қандай да бір ыза-жігер билесе керек. Бұрынғы бұрынғы ма, жиі-жиі гүрілдеп, мойнын бұрап, басын шайқап, аузын арандай ашады. Енді оған ештеменің де қажеті жок сияқты. Тек неге соншалықты буырқанғаны белгісіз болып қалды. Алып қорықта мұндай қылық көрсетпеген- ді. Ғалымдардың өздері де аң-таң. «Бәлкім, алып мына шуды, жыпырлаған үйлерді, ары-бері зырғып жүріп жатқан жеңіл көліктерді қаламайтын шығар» деген де ой келген Есеналыға. Оны ол қасындағыларына да айтты. Ғалымдар алыптың мінез-құлқына қарап, бұлқынуының оған байланысты емес екенін аңғарды. Алып қала ішінен бірдемелерді іздейтін тәрізді.

**Қалаға төнген қатер**

Бұл кезде қала халқы ертеңгілік жұмысқа асығып кетіп бара жатқан еді. Осы хайуанаттар бағы маңындағы зәулім мекеме үйлері мен ғимараттары, тұрғын үйлердің шамдары да жаңа сөнген. Дала жарықтанған бетте көшедегі жыпырлай қозғалған жеңіл көліктердің шамдары да жоғалды. Жаз айы болғандықтан жарық тез тарап, айнала түс кезіндегідей болып кетті. Енді ұйықтаған адамның өзі де өліге теңелер еді. Бірақ қала тұрғындарының көпшгілігінің жұмысты ерте бастайтыны белгілі. Завод, фабрика күттірмейді. Оған дер кезінде жету керек. Әрбір жұмысшының өз пульті бар. Келмесе, ол жұмысқа қосылмайды. Ал одан қаншама шығын. Қаншама өнім жоғалады. Жүмысшылар да өздірінің жауапкершіліктерін дүрыс сезінеді. Сондықтан да таң қылаң берісімен-ақ әркім өз бағытымен аттанып кетеді.

Сондай бір қарбалас кезінде көше-көшедегі дыбыс күшейткіштерден қандай да бір үлкен соғыс басталғандай қорқынышты жуан дауыспен хабар беріле бастады. Жұрт елеңдескен. Алып кесіртке-динозаврдың бұған дейінгі тарихы кім-кімге де белглі еді. Оны теледидардан қадағаламаған адам кемде-кем. Ал бірақ оның бүйтіп қаланың ішіне баса-көктеп кіріп кететінін ешкім де көз алдына елестетіп көрген емес-ті. Сондықтан да адамдар не істерлерін білмеді. Әсіресе, бар жауапкершілік жолаушылар көлігін жүргізушілерге түсті. Олар аялдамаларға тоқтап, дыбыс күшейткішпен қосымша ескертіп, олардың тез арада метро станцияларына түсулерін өтінді. Адамдарда ес қалмаған.

Бірі ашық тұрған дүкеннің ішіне, екіншісі жер асты өткеліне, үшіншісі мерто станциясына қарай жүгіруде. Бір жағдай болайын десе табан астында өстиді. Тып-тыныш тұрған дүние астаң-кестең болды да кетті.

Қала үлкен болғапдықтан оның хайуанаттар бағынан алыс аймақтары тыныш-ты. Оларға дыбыс күшейткіштер арқылы хабар жеткенімен ешкім де селт ете қойған жоқ. Өйткені кесіртке-динозавр қаншама алып болса да, мұндай қашықтыққа тез жете қоймайды. Бірақ соның өзінде алыпқа деген үрей әркімнің де ішінде бар еді. Әйел мен балалар жағы қатты алаңдаған. Хайуанаттар бағына қарай баратын кең даңғылды көше тәртібін реттейтін қызметтің мамандары жапты. Бұл маңдағы мекеме де, дүкен де, жер асты өткелі де жұмысын тоқтатты. Осының алдында ғана сасқандарынан соларға кіріп кеткен адамдар қайтадан шығып, метро станциясының ішіне түсіп, поезға отырып, өздерінің үйлеріне қарай кетіп жатты.

Ал бұл кезде алып кесіртке-динозавр қайта-қайта жерді иіскеп, гүрілдеп, кейде аяғымен жер тарпып, әлденені іздегендей болып, даңғыл бойымен келе жатқан еді. Өлген сиырдың орнына жиналып, қанын иіскейтін сиырлардың қылығын көпшілік біледі. Ал мынаның қылығы да көргендердің есіне бірден соны түсірген. Бірақ осыншама заман өткен кезде қайдағы алыптың өлігі. Ол әлдеқашан қурап, жоқ болып кетпеді ме? Бұл ақылға оншалықты қонымды емес-ті. Ал алылтың қылығы минут өткен сайын құбылып тұрды. Ол расында да жолындағыны қиратты, салмағы басатындарын таптап жаншыды. Тек алдын ала хабарлағандықтан алыптың аузына адам баласы түспеді. Көпшілік алып кесіртке-динозаврдың қылығын биік үйлердің ең жоғарғы қабаттарынан бақылап тұрды. Дүрбімен қарағандары қаншама. Жай көзге алып биіктен шамалы болса да кішірейіп көрінеді. Ол да өзінен де үлкен құрылыстың болатынына көз жеткізгендей әр үйдің қабыр- ғасын алапат денесімен бір-бір соғып өтеді. Қандай да бір наза бойын билеп, күйдіріп бара жатқан сияқты. Тек тіл жоқ. Сана жоқ. Ол екеуі болса, ғалымдар баяғыда тіл табысып, мән-жайды біліп алған болар еді. Енді онымен тілдеспек түгілі, торға түсірудің өзі күшке айналды. Қазір бірнеше жеңіл әуе кемелері оның үстінен гүрілдей ұшып, әрбір қимылын бақылайды. Жақын бара алмайды. Егер әуе көлігі алыптың басы жетер жерге дейін төмепдесе ішіндегілердің қорқыныштары да күшейе түспек.

Алып кесіртке-динозавр көше-көшеге бұрылып, асфальт жолды иіскеп, онан басын тік жоғары көтеріп, гүрілдеп ілгері кете берді. Топ-топ жеңіл әуе кемелері де оның төбе тұсында топ-тобымен ұшып жүр. Біраздан соң алып ол гурілдерге де, кемелерге де қарағанды қойды. Қаламаған үйлерін денесімен соғып өтеді. Көшедегі жол жүрісін реттейтін кейбір шамдар мен жол белгілерін азулы тісімен бір тістеп, былай тастап, басын олай-былай бұрып, айналасын барлай қарап қояды. Содан соң ілгері жүреді. Содан бір кезде бұл хабардан ештеме білмейтін бір жас бала ұшырасып қалды. Бала шамамен жеті жасар еді. Ол мына ғаламат алыпты көрген кезде қатты қорқып шыңғырып жіберді. Бала әке-шешесі байқамаған бір сәтте көшеге шығып кеткен-ді. Енді күтпеген жерден алыппен бетпе-бет келді. Қала үйлерінің ең жоғарғы қабаттарындағы қарап тұрған адамдар да, алыптың төбе тұсында құстарша топтанып ұшып жүрген әуе кемелеріндегілер де қатты састы. Бірақ қолдан келер ештеме жоқ.

Бала қайда қашарын білмей бір орнында қалшиып тұрып қалған. Енді біраздан соң жылағанын да қойды. Ешкімнің көмекке келе алмайтынын білген тәрізді. Тұла бойы қалш-қалш етті, алыптың жұтуын күткендей. Бірақ алып бұл жолы маймылдарға жасағанын қайталамады. Ұзын мойнын жоғарыдан иіп әкеліп, баланы бір иіскеп өтті. Сол кезде екеуін бақылап тұрғандардың тұла бойлары шымырлап жөнелген. Бұл көрініс Есеналыға қатты батты. Отқа жанып жатқан, суға кетіп бара жатқан, әуе кемесі ішінде бірге жарылған адам баласын құтқару қиын. Оны амалсыздан бақылайсын. Мынау көрініс те соған ұқсас еді. Егер баланың я әкесі, я шешесі көргенде өз өмірлерін пида етіп алыптың алдына барар ма еді. Енді ондай батыл табылмады. Бәрі де баланың тағдырының қалай бітерін күтумен шектелді.

Бірақ алып адам баласына күтпеген қылық жасады. Баланың ол жақ, бұл жағын шолып шығып, қайта-қайта иіскеген соң оның костюмінің бір шетінен тістеп алды. Осы сәтте айналада көрін тұрғандар демдерін іштеріне тартып, тым-тырыс қалды. Әйел жағы көздеріне жас алып, ерлер тістерін тістеріне қысты. Содан алып баланы шырқатып аспанға көтерді. Ендігі жағдай түсінікті сияқты еді. Ол не баланы асфальтқа тастайды, не рахаттана шайнап жұтады. Осы екінің бірі болуы тиісті. Адамдардың күткендері де сол болатын. Алып кесіртке-динозаврдың бұл қылығы адам баласымен ойнағандай көрініс. Өзімен ғалымдар қалай айналысса бұл да енді сол әрекетті қайталағысы келгендей. Бақылаушылардың күткендері де, түсінгендері де сол еді. Айнала тым-тырыс. Мұндай ты- ныштық қала жағдайында ешқашан да болып көрмеген шығар. Алып тұрған алаң кәдімгі цирк аренасы да, айналадағылардың бәрі көрермендер сияқты.

Алып тыпырлап, жылап, бұлқынып тұрған баланы біраз уақыт ұстап тұрды. Содан соң ұзын мойнын кейін қарай бұрып апарып, баланы арқа жанына отырғызды. Бұл бір адам баласы өмірде күтпеген ғаламат құбылыс еді. Ғалымдардың өздері де енді не істерлерін білмеген. Дайындалып, екінші рет тасталынғалы әкеле жатқан темір тор да аспанда, ілінген кемелермен бірге тұрып қалды. Темір торды әкелуші кемелер енді сәлден соң кейін қарай ұшуға мәжбүр болды. Мына құбылысты бұза алмайтын еді. Оның үстіне Есеналы бастаған ғалымдар тобы да тор тастауды тоқтатуды ұсынған. Ал бірақ одан әрі қарай не болатынын бірі де болжап біле алмады. Адам баласының өмірдегі ең әлсіз жері де осы. Бір сағаттан соң қандай оқиға болатынын да болжап біле алмайды.

Бала алып кесіртке-динозаврдың биік арқа жонында отыр. Тұла бойы дір-дір етеді. Қозғалуға болса да қорқады. Қозғалайын десе, алыптың азулы аузы дайын тұр. Оның қажет болғанда мойнының қозғалтқанына көз ілеспейді. Егер жұтамын десе, бала әп-сәтте жоқ болмақ. Бірақ неге екені белгісіз, алып оны жұтпады. Әуес көргендей ара-тұра мойнын бұрып,үлкен басын балаға жақындатады. Әрбір жақындау көрушілердің өміріне қатер төнгендей әсер береді. Ал баланың қандай күйде отырғанын тілмен жеткізу қиын. Ол енді өмірден біржолата түңіліп отыр. Түңілмей қайтсін, қол ұшын беретін бір адам болмаса. Ол дір-дір етіп, жылап отыр. Оның үстіне алыптың ғаламат денесімен, өмірде көрмеген қалың терісі, суық сұрқы бала түгілі айдаладан қараған адамның өзінің көңіл-күйін толқытқан жоқ па.

Осы кезде алыстан айқай шықты. Ол баланың әке- шешелері екен. Олар жағдайды кештеу естіп далаға қарай жүгірген. Одан көшеге шыққан. Баланың әкесі әлі келмейтін алыпқа карай тап-тап бергісі келеді. Бірақ оны көрші-қолаңдары жібермей ұстап тұр. Егер алып ашуланса, баланың тағдыры бір-ақ сәтте өзгермек. Сонда ол не істейді. Тіпті, алыпқа жақындап та үлгермейді. Оның үстіне бір бала емес, екеуі бірдей мерт болады. Ғалымдар бұл жағын да ойлауда. Баланы аямай, оны құтқарғысы келмей отырған ешкім де жоқ. Әсіресе, тас түскен жеріне дегендей, осы іспен айналысып жүрген Есеналы бастаған ғалымдар жағына да жеңіл соққан жоқ. Баланың әке-шешесі де тек алып емес, осы алыпты Айдан алып келген, оны осындай күйге жеткізген ғалымдарды да балағаттап жатты. Оған ешкім қарсы келе алмады. Не әрекет жасамады. Алыпты қуатты қарулармен жоқ етуге болар еді.

Бірақ олай етуге тағы рұқсат жоқ. Жетпіс миллионнан аса жылдан кейін тірілген жалғыз алыпты қалай жойсын. Енді адамдардың көз алдарында кішкене баланың тағды- ры тұрды.

Алып та бірдемені сезетін сияқты. Мына қылығына қарағанда ол кітаптарда жазылатындай аса жауыз емес. Әлде мынандай түсініксіз ғасырда, заманда жүрген соң, жалғыз болған соң сескене ме екен. Бұл жағы да өзінше бір жұмбақ нәрсе еді. Ол енді баланың костюмінен қайтадан тістеп алып, көтерген бойы ілгері жүрді. Оның алдыңғы жағында батылданып тұрған әке-шешесі де, оларды ұстап жібермей тұрған көрші-қолаңдары да кейін шегінді. Баланың әкесі қаншама жұлқынса да қасындағылар жібермей кейін қарай тарта жөнелген. Мұндай кезде алыпқа күші жететін небір епті манипулятор-қолдарды, алып роботтарды жіберуге болар еді. Бәрі де ондай әрекет кезінде алыпты ашуландырып, баланы мерт етіп алуымыз мүмкін деген ойға келді.

Сол кезде Есеналының шыдамы бітті. Ол алыптың алдына өзі бармақ болды. Қасындағылар мұндай әрекетінің аса қауіпті екенін ескертті. Бірақ ғалым тыңдамады. Өзінің тағдырын сынауға бекінді. Енді өзінен басқа баратын адам да жоқ сияқты еді. Баратын адам шыққан күнде де Есеналы жібермек емес. Ол енді баланың алыптың аузынан жұтылғанынан гөрі өзінің мерт болғанын қалады. Ал мүмкіндігі болса, алыпты жуасытудың да әрекетін жасамақ. Ғалымдар Есеналының бір беттігін жақсы біледі. Сондықтан оның мынандай батыл әрекетіне қарсы тұра алмады. Қарсы тұратын да ма еді, ана көз алдарындағы титтей де жазықсыз баланық тағдыры бәрін де ол қарсылықтан қаймықтырды. Бар болғаны енді Есеналынық жарақат алмай, алыптың аузына түспей аман-есен баланы құтқаруын ойластырды. Тездетіп арнайы комбинезон алдырылды. Оны Есеналы Айда киген болатын. Қоймада алыптың аузына түсе жаздаған кезі де болған. Ал қазіргі мақсат соны киіп, алыпты алаңдату. Баланы құтқару.

Сәл уақыт өтпей Есеналы адам танымастай болып шыға келді. Ол бір кісілік шағын кемеге ауысып мініп, өзі басқарып, алыптың қарсы алдына қонды. Содан соң кеменің есігін ашып, өзі сыртқа шықты. Сол кезде алып кесіртке-динозавр баланы қайтадан апарып арқа жанына отырғызды. Аузын арандай ашып, тістерін ақситып, Есеналыға қарай жақындады. Ғалым қорықпады. Қорықса да сыр бермеді. Басын өлімге тіккенін білдіріп-ақ тұр. Жоқ, алып тиіспеді. Есеналының ол жақ, бұл жағын қарап, иіскеп өтті. «Баланы босатып мені әкет» деп тұрғанын сезетіндей. Бірақ ол Есеналыны тістемеді де, көтермеді де. Бір кезде баланы костюмінен тістеп алып, шырқата көкке көтеріп әкеліп, кеменің жанына түсірді. Есеналы не істерін білмей кетті. «Ендігі кезек өзімдікі» деп те ойлап тұр еді ішінен. Алып та Есеналыға бауыр басып қалғандай екен. Таныды. Өзіне қамқорлық жасап жүрген адамды сезбейтін хайуанат бар ма екен. Ондайлар көп. Сонау бір заманнан жеткен алып кесіртке-динозаврда аяушылыққа көшкен тәрізді. Бұлай болады деп кім ойлаған. Айналада көріп, бақылап тұрған адамдардың өздері де аң-таң. Есеналы өзін о дүние мен бұл дүниенің арасында тұрғандай сезінеді. Әлі де сенім жоқ.

Содан бір кезде алып кесіртке-динозавр көз алдына бірдемелер елестегендей басын жоғары көтеріп, қатты гүрілдеді де, Есеналы мен балаға бұрылып қарамастан ілгері жүріп кетті. Сол замат ғалым да баланы кемеге отырғызып, жерден жеңіл көтеріліп жөнелді.

**Хайуанат бағындағы қарбалас**

Алып кесіртке-динозаврмен қала ішінде әрекет журіп жатқан кезде хайуанаттар бағындағылар да қарбаласта еді. Олар әуелі тұрған орындарынан шығып кеткен хайуанат- тарды, құстарды, бауырымен жорғалаушыларды, қос мекенділерді тауып алып қайтадан өз орындарына қамады. Кейбірі жуық арада тантырмай да кеткен. Оларды арнайы іздеушілер тобы қолға алған. Бір түннің, бір таңның аралығында күтпеген осындай оқиға болды. Бұл оқиға тек осы қала ма екен, күллі Жер шарына тарап кетті. Бүгіндегі хабар-ошар құралдары үшін тарату қиын ба. Оқиға болған сәтте-ақ ол жайлы үзіп-жарды көріністерді сонау алыс елдердін тұрғындары көріп жатты. Жер шарындағы уақыт белдеуінін біреу ғана емес екені ежелден белгілі. Бұл қалада таң атып жатса, бір жерде кеш батып, енді бір жерде түн ортасы болмай ма. Ал басқа бір елдерде уақыт кеш жүреді. Мұнда таң атқанда жүрт кешкі тамағын жаңадан ішіп, демалуға кіріседі. Жер шарының әрбір аймағындағы тіршілік әрқалай.

Сондықтан да хабар-ошар беретін орындағылар тәулік бойы хабар таратады. Болып жатқан соңғы жаңалыктарды жарты сағатқа дейінгі дәлдікпен хабарлайды. Мына хабар да сондай дәлдікпен уақытында тарап үлгерген-ді. Ел құлағы елу болған. Алып кесіртке-динозаврдың жаңа қылығы кімді елеңдетпесін. Осы оқиғаға дейін Жер шарының адам аяғы баспаған, бара алмайтын кейбір көлдерінде, батпақты жерлерінде алып бірдемелердің қараң етіп қалып жүргендері қашаннан бері жазылып келген. Алып туралы аңыз қаншама еді. Ал мына алып сол жазылғандардың бәрінің белінен бір-ақ сызған сияқты. Жұрт анау-мынау болжамды оқымайды бүгінде. Көзбен көргенді қалайды. Ал көретін жалғыз альш, мезозой заманының жалғыз өкілі осы еді. Сондықтан да ғалымдар ол қаншама бүлік жасаса да қарсы оқ ата алмайды. Жарақаттамайды. Тек мүмкіндігінше қоршап, ұстап өз дегендеріне көндіруге тырысады. «Түйенің көргені жапырақ» дегендей алып та алғашқыда қаншама бұлқынса да енді өзінің көзіне алғаш ұшыраған адам баласына аяушылық көзбен қарайтын сияқты. Ол Есеналыға тиіспеуінен, жас баланы жемеуінен көрінді. Содан кейін халық та алыпты жақсы көре бастаған. Бірақ бетпе-бет келгенде оның суық тұрқы кімді де болса шыдатпайды.

Сол суық денені көрген хайуанаттар бағының қызметкерлері де енді мүлдем басқаша қимыл-әрекет жасауда. Олар қазір кішкентай ғана маймылдың шыңғыруынан да селк ете қалатын күйге жеткен. Ал бақтағы хайуанаттарда ес жоқ. Әсіресе, адамға жақын маймылдардың қорқыныштарындай қорқынышты кездестіру қиын. Қазір олар кім жақындаса да шыңғырып жөнеледі. Әншейінде қаптаған халыққа қарап, түрлі өнерлерін көрсететін олар енді торға жақындамайды. Орындарындағы бұрыш-бұрышқа тығылып, берген тағамдарын сол жерде жеп, бір-бірінің үстілерін қарап, табандарын шұқылап отырғаны. Хайуанаттар бағының қызметкерлері де олардың жайын түсінеді. Маймылдар түгілі өздері де бүпнде жан-жақтарын абайлайды. Гүр ете қалған дыбыс шыға қалса, қаша жөнелуге қай-қайсысы да дайын. Бірақ алып кесіртке-дииозавр енді бірден келе қалмайды. Оны арнайы әуе көліктерімен әкеледі. Ол өзі-өзінен түсінікті.

Бақ қызметкерлері қашып-босып кеткен хайуанаттарды өз орындарына жайғастырып, тамақ, суларын бергеннен кейін алып кесіртке-динозавр орналастырылған, операция жасалған орынға қарай ауды. Ол жерде де жұмыс жететін еді. Бір тобы хайуанаттар мен құстарды,бауырымен жорғалаушыларды, қос мекенділерді іздеп, ұстап, қайтадан өз орындарына жайғастырып жүрген кезде, арнайы топ сол алып тұрған орындағы шашылған, сынған нәрселерді жинастырған. Енді бақтағы тұрғындар тынышталған соң бәрі де сонда жиналды. Алып қалың темір есіктің өзін оп- оңай бұзып шыққан. Соның алдында ғана операция жасалған арқа жнынан шамалы қан аққан. Қабырғаларға жағылған, шашырап тамған қан да бар. Қызметкерлер олардың бәрін робот-жуғыштарға тазартқызды. Мұнда роботтар да жеткілікті. Олар адамның таптырмас көмекшісі. Адам қолы жетпейтін, өзі бара алмайтын жерлерге солар жіберіледі. Егер алапат манипулятор-қолдар болмағанда алыпқа операция жасаудың өзі де мүмкін болмас еді. Солардың ептіліктерінен бәрі де тез біткен. Алыптың тез ес жиып, бақта бүлік жасап жүргені де соның арқасы.

Бақ қызметкелерінің бір түсінгені, алып кесіртке-динозаврды мынандай ортада қамап ұстаудың мүмкін еместігі еді. Оны қайтадан әкелген күннің өзінде оны қарау қиынға соқпақ. Адам баласы оған Есеналы сияқты батыл болып бара бермейді. Оның үстіне алыптың қандай әрекет жасайтынын ешкім де алдын ала болжай алмайды. Жабайы- ның аты жабайы. Оның үстіне онын заманында дел осындай көріністер болған жоқ. Адамдар да ол кезде жаңа- жаңа қалыптасып келе жатқан. Адам табиғатта әлсіз еді. Ол заманның негізгі қожасы да осы динозаврлар болатын. Адамдар алыстан қашып, үңгір-үңгірге тығылып, бір- бірімен ымдап сөйлескен заман еді ол. Ал бүгіндегі көрініске алып кесіртке-динозаврдың түсінігі жетпейді, Ол енді қанша мықты болса да зәулім үйлерді бұза алмайды. Алып әскери қарулармен айқасқа түспейді. Тіпті, шамалы қарудың өзі оны мерт етер еді. Бірақ адам баласы суық болса да, санасыз болса да оны көздің қарашығындай қорғайды.

Бірақ сол қорғаудың өзі де оңайға түскен жоқ. Алып санасыз болғандықтан, өз заманында емін-еркін әмір сургендіктен қазір де солай жүріп келеді. Бәлкім, ол сол замандағы өзінің тобырын да іздейтін болар. Ғалымдар осы жағын да ойлаған. Ендігі мақсат та алыптың ми қыртысындағы сақталған көріністерді экранға түсіріп алу еді. Бірақ қалай, қайтіп тыныштандыру керек оны. Ол өзінше бір көкейкесті мәселе болып тұрды. Хайуанаттар бағындағы қызметкерлердің негізгі жұмыстары да енді соған ыңғайланған. Алып кесіртке-динозавр тұрған үлкен үйдің ішіндегі көп нәрселер қайта өзгертілді. Операцияға лайықталған түрлі күрделі құралдар әкетілді. Енді тарихтың тірі куәсінің көзімен сол мезозой заманын көру жұмысы жоспарланды. Бұл да оңай іс емес еді. Оған дүние жүзінен ғалымдар келмек. Бәрі бірге ақылдаса отырып, жалғыз өкілдің көргендерін пленкаға түсірмек. Алыппен «тілдесудің» басқа жолы жоқ еді. Оның үстіне оның мына газ-түгінді ауада әлсін-әлсін демігіп, тұла бойы терлеп жатқан жайы бар. Соңғы кездері алыптың тамаққа тәбеті де онша болмаған. Осының бәрін ғалымдар мұқият зерттеген. Ал операциядан кейін хайуанаттардың дыбыстарын естіп, бұлқынып, есікті сындырып, сыртқа шығып кеткені тағы бар. Өстіп жүріп бірдемеге ұшырамай тұрған кезде онан сол бір заманның жағдайын көріп алудан артқан бағалы зерттеу жоқ еді. Оның үстіне алыптың мінез- құлқындағы өзгерістер де ғалымдарды ойлантты. Ол бірдемені іздейтін тәрізді. Сол іздегендерін таппайынша тоқтамайтын да түрі бар. Оған тосқауыл болудың өзі де қиын. Сөйтіп жүріп бірдемеге ұшыраса, жалғыз өкіл мәңгілікке көз жұмбақ. Содан кейін осыған дейінгі бүкіл еңбек жоққа шықпақ. Қай адам өзінің мандай термен жасаған еңбегінің жанбауын қалайды. Еңбектің жанғаны адамның бір арманының орындалғаны.

Хайуанаттар бағының қызметкерлері ондағы әрбір хайуанаттың мінез-құлқын, тамақтануын, демалуын мұқият бақылауға көшті. Алып кесіртке-динозавр тиіскеннен кейін олар да бұрынғысындай емес, шошынып қалған. Өздерін бағып-қағып жүрген адамдарды да кейбірлері жатырқайды.Әсіресе мұндағы түйе, піл, арыстан, жолбарыс сияқтылар ерекше шошыған. Алғашында Бағып-қағушы қызметкерлер оларға жақындауға да қорыққан. Енді бір-екі күн өткен соң жағдай дұрыстала бастады. Ал бірақ алып кесіртке-динозавр келгеннен кейін жағдайдың қалай болары тағы белгісіз. Оның әрбір гүрілі мұндағыларды шошытпақ. Қызметкерлер осы жағына да назар аударды.

Алыпты әкелген кезде хайуанаттар мен құстар бар бөлімдерді жауып тастау көзделді. Өйткені бұлардың шуы алыпқа да әсер етеді. Оның есікті бұзып шығуына себеп болған да осылардың шуы еді. Әсіресе, маймыл дейтін халық тынышсыз. Ағашқа өрмелегендері бір басқа, бірін, бірі қуып, шиқылдап, айқайлап кетерін қайтерсің. Ол ты- ныштықты қалайтын алып кесіртке-динозаврдың жүйкесіне басқаша әсер етіп, тұла бойын қоздырса керек. Осы дыбыстарды енді тыймаса, өткендегі көріністің тағы да қайталануы ғажап емес. Бақ қызметкерлері содан сақтанды. Ал мұнда тыныш жататындар крокодилдер мен үлкен жуан жыландар, тасбақалар, океанариумдегі су асты тіршілік иелері — түрлі балықтар. Қалғандары негізінен тынышсыз. Түйе де, арыстан да, жолбарыс та, аюлар да ара-тұра дыбыс шығарып қалады. Құстар да тыныш қалмайды. Бір қанатын қағады, екіншісі сайрайды. Хайуанаттар бағының өзі ғажайып бір өмір. Мұнда Жер шарындағы күллі хайуанаттар мен құстардың өкілдері жиналған. Бейне бір мұнда өмір бойы олардың дүниежүзілік жиыны өтіп жататын сияқты.

Бақ қызметкерлері хайуанаттар мен құстар тұраты бөлімдердің есіктерін жапты, торларды көлегейледі. А кейбір тынышсыз дегендерін уақытша басқа жаққа зоологиялық институттын арнайы бөліміне әкетті. Сөйтіп, бақ ішінде көп жұмыс тындырылды. Енді алып кесіртке- динозаврды әкелуге де болатын еді. Бұл кезге дейін оны қуалап жүргендер де біраз әрекет жасаған. Біраздан соң оның әкелінетіні жөнінде хабар да жетті. Қызметкерлер алып жатқан үйдің ішіндегі мида сақталған көріністсрді үлкен экранға шығаратын күрделі жүйелерді дайындады. Алдып ала бір-екі маймылдың миынан көріністер алып, тексеріп те қойған. Енді бәрі де аса үлкен, аса құрметті өкіл — алып кесіртке-динозаврды асыға күткен еді.

**Көшедегі бүлік**

Алып кесіртке-динозаврды ұстаушылар хайуанаттар бағындағыларға апарамыз деп хабарлағанымен жұмыстары біткен жоқ еді. Алып бұл жолы қатты бұлқынды. Анада қорықта ол еседгірегеннен кейін ғана оңай торға түскен екен. Енді қуаттанып алған алып кімге бой берсін. Қаланың өзіне тар көрінетін көшесімен алшаң басып біраз жер жүрген. Жолындағы кездескен көше реттегіш шамды да, тынымсыз ызғыған сан-мың көліктердің кездескенін де батпан аяғымен жаншып жіберді. Оған жеңіл көлік кішкене бір ойыншық сияқты көрінсе керек. Ол жол реттегіштің не екенін болса да түсінбейді. Адамдарда үрей жоқ. Бірінен кейін бірі естіп, бүкіл қала аяғына тұрған. Бүгінгі жұмыс та жайына қалды. Қала тұрғындарының айтатын әңгімелері тек осы жайлы. Осыдан сақтанудың жолдары.

Былайша қарағанда ешбір қарусыз, жарақсыз бір ғана алыптан қорқудың өзі де қызық еді. Бүгінде оны мерт етуге олі жететін қаншама қарулар мен биороботтар бар. Соларды қарсы жіберсе-ақ жағдайы бітіп жатыр. Бірақ оның сонау бір заманнан келген жалғыздығы бар адамзаттың мысын басып тұрғандай. Одан қаншалықты қорқып, қаншалықты қауіптеніп тұрса да сақталуын тілейді. Оның әлгі балаға тимеуі, одан кейін Есеналыға тап бермеуі адам жүрегін жылыта түскен. Содан соң-ақ алыпқа деген бір аяушылық та пайда бола бастаған. Енді оның үстіне тор тастамай-ақ басқа бір жолмен ұстауды ойластырған.

Істің басында өдеттегіше Есеналы мен Саматай жүр. Басқа елдерден келген ғалымдар тобы өз алдына. Динозаврлардың құпия тіршіліктерін зерттейтін мамандар да бүгінде ішер асып жерге қойған. Бәрі де алыптың әрбір қимылын, қылығын мұқият қарайды. Бір жаңалық тапқысы келеді.

Егер есептеп қарайтын болса, алыптың бүлдіргені біраз шығын болмақ. Ол кейбір шағын деген үйлерді де бұзып жіберген. Сондай үйлердің жанынақ орнынан әлденелерді іздейтін сияқты. Алып асфальт көшелерді де ұнатпады. Жүрісі өзгеріп, жиі-жиі гүрілдеп, кей жерлерін атша тарпып, қазбаққа да әрекетгенді. Асфальттің Күн көзіне қызған кейбір жерлері онсыз да бала еңбегіндей былқылдап жатты. Ондай тұста алыптың батпан аяғы батып кетеді. Ізі тайға басқан таңбадай болып түсіп жатыр. Алыптың төбе тұсында ұшып жүрген бірнеше шағын әуе кемелері оның бағытымен келеді. Бірақ бір де бір адам оған «қайт» дей алмайды. Тек бәрі де оны бағып жүргендер сияқты. Алып кесіртке-динозаврға мына дүниенің қалай көрінетінін бір құдай білсін, бірақ осы көріністің оған әсте ұнамайтыны айдан анық білінеді. Оның мінез-құлқы, жүріс-тұрысы, жиі-жиі гүрілдеуі соны байқатады.

Қала халқы ғалымдардың не ойлайтынын да түсінбеген. Арнайы дыбыс кушейткіштер арқылы сақтандырғандары болмаса, алыпқа енді тиюді де қойған. Ол қалай қарай жүрсе, олар да солай қарай ұшады. Осылайша күн өтті. Күн батыс көкжиекке таяп, қызарып, іліп қойған қызған шардай тұр. Алып оған ұзақ қарады. Содан соң тағы да басын көтеріп, гүрілдеп, тобырын іздегендей күй кешті. Жалғыз қалған қойдың қозысы қалай маңырап, безек қақса, бұл да енді өзінің жалғыздығын сездіре бастаған. Шамасы, алып өзінің жетпіс миллион ілгері аттап кеткенін әсте сезбейді. Оған бәрі де сол баяғы заман сияқты көрінетін болуы керек. Ал мына орнаған қала оған аспаннан келіп орныға салған бірдеме сияқты. Шулап жүрген адамдар мен түрлі көліктер оған өзін мазақ еткен бірдемелердей көрінеді. Оның жиі гүрілдеп, жолындағы тұрған үйшікті де, жеңіл көліктерді де батпан аяқтарымен таптап, кейбірін тістеп алып былай лақтырып жіберіп келе жатқаны да сонан-ды. Ғалымдар хайуанаттардың мінез-құлықтарын көптен бері зерттеп жүргендіктен оның әрбір қимыл- қозғалысына қарап, ішкі жан-дүниесін де сезінетін. Ал оның көргендерін экранға шығарған кезде көп нәрсенің сыры ашылмақ. Ғалымдар енді соған асықты.

Алып қаланың үлкен даңғылымен жүре-жүре бір шетіне шықты. Сол кезде шар табақ Күн де көкжиекке жартылай батып қалған-ды. Алып басын жоғары көтеріп, қимағандай оған ұзақ қарады. Айналасын шолып тұрды. Содан кейін барып қайта бұрылды. Ғалымдарға керегі де сол еді. Ол енді даңғыл бойымен хайуанат бағы бар жаққа қарай жүрді. Сол кезде қаланың кешкі шамдары да жанған еді. Алып үшін ол шамдар бір түрлі байқалса керек. Тағы да гүрілдеп кетті. Жолындағы жанып тұрған шамы бар баға- наларды азулы тістерімен бір тістеп, жұлып алып, былай тастап келеді. Ұзын мойны жететін үй қабаттарындағы пәтерлерге қарайтынын кайтерсің. Кейбір пәтердің терезесін тұмсығымен итеріп, әрі-бері тартып кесегімен жұлып алады да, ішіне бас сұғады. Мұндайда пәтерде бар адамдар жанұшыра айқайлап, әрі қарай шығып, сыртқа кашады. Алып үшін бәрі бір. Ол ештемеден саспайды. Ештемені түсінбейді. Оның көргені мұндай табиғат болмағаны өз-өзінен түсінікті. Ол соны аңсайды, соны іздейді. Алыптың артында қалып жатқан қираған нәрселер үлкен даңғылды бөгеп тастады. Қаша алған жеңіл көліктердегілер қашып үлгерді де, қаша алмағандары көліктерін тастап, өздері жан сауғалауда. Алып жайлы қаншама рет дыбыс күшейткіштен хабар беріліп жатса да оны естімей қалып, көлігімен шығып кеткендер кездесіп жатады. Бірақ әзір алыптың аузына түскен бірде-бір адам жоқ. Соның өзі де адамдардың алыпқа деген жылылығын оятуда.

Алып көп жағдайда шамасы келетін кішігірім үйлерді құлатады, бағаналарды жұлып алып былай тастайды, жеңіл көліктерді тістеп, жоғары көтеріп жерге соғады. Быт-шытын шығарады. Осылайша талай жеңіл көліктер талқан болды. Егер алыптың орнында саналы адам болса, осыншама шығынды мойнына салар еді, түрмеге жабар еді.Санасыз алыптан не қайран. Бір елдерде мысықты соттайтын заң да бар. Бірақ ондай заң алыпқа жүрмейді. Алып ғасырлардың асылы. Қандай қылық көрсеткенде де оны тірі сақтап қалу ғалымдардың басты міндеті.

Көшедегі түрлі түсті шамдар жанғаннан кейін алып кесіртке-динозаврдың мінез-құлқы да өзгерді. Қанша дегенмен түн мезгілі болған соң ба, бұрынғысын саябырсып, жүрісін де баяулатты. Қай жаққа жүрерін білмей састы. Осы кезде ғалымдардың басына да тамаша ой келген. Бұл ой Есеналыны о бастан мазалаған-ды. Олардың асықпай кешті күтулерінің де бір мәні осында болса керек. Ал қала халқы мұны әсте түсінген жоқ. Олар ғалымдарды жазғырумен болған. Енді міне, не үшін екені әрбір қала тұрғынының басына жайлап болса да жете бастады. Алып түрлі түсті шамдарды әрине ұнатқан жоқ. Олардың кейбірлерін басымен, кейбірін ұзын да қуатты құйрығымен қағып сындырды. Көше үсті сыныққа толды. Біраз шамдар сөніп қалды. Бұл бір жағынан ғалымдардың жоспарларына нұқсан келетіндей көрінген еді. Жоқ, қайта ол пайда көрінді.

Алып өзіне-өзі кедергі жасағанын сезбеді. Жолындағы барлық шамдар сөнген соң осы көшеде кәдімгідей қараңғылық орнады. Оның үстіне ғалымдар тиісті орындарға артық-ауыз шамдарды сөндіру керектігі жөнінде нұсқау берген. Шамдар сөнді. Адамдар енді алыптың қараңдаған қорқынышты мүсінін ғана көрді. Мұны бақылап тұрғандар көбінесе жоғарғы қабаттағылар еді. Үйлері биік әрі үлкен болғандықтан, алыптың шамасының жетпейтінін білгендіктен олар еш қорықпай терезелерінен бастарын шығарып, кейбірі балкондарында тұрып қараған. Қараңғылық түскен соң, барлық шамдар сөнген соң олардың көз алдарындағы қызық та біткендей болды. Алып шайқалақтап көшенің мына шетіне бір, ана шетіне бір шығып, кейде үй қабырғаларына соқтығысып келеді. Есеналы өзі мінген кемені оның үстіңгі тұсынан әкетпеді. Алып та андасанда басын жоғары қарай тік көтеріп, гүрілдеп, жақтырмай бұлқынып қояды. Егер оның басы мына шағын кемеге тиер болса, ол қаңбақтай ұшып түспек. Оған бұл кемені құлату ұшып жүрген көбелекті қағып құлатумен бірдей. Сондықтан да кемеге мінгендер одан сақ болады.

Сөйтіп жүріп Есеналы бастаған ғалымдар тобы талай істі ұйымдастырып та үлгерген. Алыптың шам жарығына деген өшпенділігі белгілі еді. Шам қай жақтан жанса, солай қарай жүреді. Оның осы өрекетін қамауға алу үшін пайдаланбақ болған ғалымдар. Алып жүрген көшенің басқа көшелермен қиылысқан жерлерін арнайы жылжымалы қорғандармен жапқан. Алып кесіртке-динозавр олардың бірін де бұзған жоқ. Қараңғы түскен соң тіпті де бұрылмады. Үлкен даңғылдың бойымен жүре берген. Бірақ оның көзінің қараңғылықта көргіштігі соншалықты, алыстағы кішкентай нәрсені де байқайды. Бұл жағына адамдар танғалысып койған. Содан ол көше бойымен жүре-жүре өзі қашып шыққан хайуанаттар бағының тұсына да жақындаған. Енді солға қарай бұрылатын кез еді. Өйткені қарсы алдында үлкен үй бар. Оны алыптың бұза алмайтыны белгілі. Ғалымдар да осы сәтті пайдаланды. Сол жаққа бұрылатын жерге алып жеткенше үлкен жарық бағытта- ғыш шам орнатқан. Шашың жанына алыпты қамауға алатын үлкен көлік қойылған. Егер алып осылай қарай жүретін болса, қалайша қамауға түскенін байқамай да қалады. Арнайы жасалған көліктің қарайған аузы да үңгірді елестеткен.

Алып жақындап қалды. Сол кезде манадан дайын тұрған қуатты жарық бағыттағыш шамдар да қосылды. Алып күтпеген жерден жанған шамға жалт бұрылды. Содан соң басын тік жоғары көтеріп, көздері шағылысып тұрса да, жарыққа қадала қарады. Алдыңғы екі аяғын көтеріп, қарсы алдынан бір жауы шыға келгендей айқасқа дайындалды. Бірақ жарық шыққан жақтан ештеме көрінген жоқ. Көздері қатты шағылысқандықтан оның арғы жағында не болып жатқанын көре алмады. Қатты гүрілдеп, ұзақ бұлқынды. Сол кезде жарық та кейін қарай жылжи берген. Алып солай қарай жүрді. Жарықты қуалап келеді. Ол кейін қарай жылжып барады. Айналаға қарағанмен де енді алып ештемені байқай алмайды. Тек төбедегі дүрілдеп жүрген бірнеше шағын әуе кемелерін көреді. Онан жоғарыдағы жыпырлаған жұлдыздарды қарайды. Басқа шарасы жок. Жарық оған бейне бір қас жауындай көрінген. Оның әрі қарай жылжуы делебесін онан сайын қоздыра түскен. Гүрілі де жиілеп кеткен. Сөйтіп жүре-жүре алдын ала қақпасы ашылған үлкен көлікке жақындап қалғанын да байқамады. Сол кезде шам күрт сөндірілді. Алып бір сәтке болса да ештемені көрмей қалды. Содан бір кезде көзі қараңғылыққа қайта үйрене бастаған кезде қарсы алдынан үңгір тәрізденген бірдемені көрді. Көзі қырағы болғандықтан оның іш жағын да аңғарған еді. Бәрі кәдімгі тас үңгірге ұқсас.

Алып жайымен жүріп барып соның ішіне енді. Сол заматта ғалымдар қақпаны жабу керектігін хабарлады. Қақпа сырт жабылды. Алып енді тас қараңғы дүниенің ішінде қалды. Олай бұлқынды, бұлай бұлқынды. Бірақ енді көзі қаншалықты қырағы болса да ештемені көре алмады. Көлік қорабының іші саңылаусыз еді. Алып та мұндай қараңғы- лықты алғаш көрген болар. Аса бұлқынудың да жөні жоқ сияқты еді. Ғалымдар тездетіп жерге қонды. Содан соң жеңіл көліктерге ауысып, хайуанатгар бағына қарай жүрді.

Соңдарынан алып мінген үлкен көлік келеді. Бұл кезде хайуанаттар бағындағылар да барлық нәрсені дайын етіп, алыптың оралуын күтіп отырған еді. Көп кешікпей алып салынған үлкен көлік те гүрілдей қақпа арқылы ішке енді. Ішіндегі алып кесіртке-динозавр бұлқынған кезде көлік кәдімгідей шайқалып, аунап кете жаздайды. Бірақ оған қарауға мұрша жоқ. Өзі келіп тұтқынға түсіп тұрған алыпты тездетіп өз орнына жеткізу керек. Көлік келген бойда алыптың үйіне еніп кетті. Содан соң оны басқарып келген адам сыртқа шықты да, сырттан радиобайланыс арқылы қақпаны ашты. Алып көліктен түсті. Оның түсетін жөні бар-ды. Үйдің іші бұрынғыдай емес, сол мезозой заманына сай көрініспен безендірілген. Алыптың екінші алданған жері осы еді.

Алып көліктен түскен бойды радиобайланыс арқылы көлік бері жылжытылып, ішкі қақпа жабылды. Көлік сыртқа шыққан бетте екінші қақпа сырт етті. Үлкен іс осылайша бітті. Ғалымдар мен хайуанаттар бағының қызметкерлері қарбаласқа түсті. Енді оны қатты қадағаламаса, тағы біраз нәрсе кұл-талқан болмақ. Оған ешкімнің де жібергісі келмейді. Алып бүлдірген нәрселер де аз емес-ті. Ендігі мақсат — оның аман-есенінде миындағы көріністерді арнайы видеолентаға жазып, экраннан көру. Бұл сол бір заман жайлы айтылып келген түрлі болжамдарды нақтыламақ. Қаншасы дұрыс, қаншасы бұрыс болады. Оны енді алып кесіртке-динозаврдың тірі көзі керсетеді.

**Ғажайып аймақ**

Арада үш тәулік өткенде алып кесіртке-динозавр біршама тынышталды. Арнайы манипулятор арқылы бұл уақыт ішінде ол бірнеше рет тамақтандырылды. Манипулятор- қолдар қабырғалардан жылдам шығатын да, етті, суды, шөпті, тағы басқадай тағамды қажетті орнына тастап-тастап қайта зып беріп жоқ болады. Алып оны көріп те үлгермей қалады. Мұндай жылдам қозғалатын тіршілік иесі өз заманында болмаған-ды. Сондықтан да альш кесіртке-динозавр үшін бұл замандағы көп нәрсе түсініксіз. Егер онын тілі сайрап тұрса, ананы-мынаны сұрап біліп алған болар еді. Оның шығаратын бір ғана дыбысы бар. Сол дыбысымен жұртты шошытады. Соңғы кездері онын гүжіліне ғалымдардың құлақтары да үйренген. Ол қанша гүжілдеп жатса да, елемейді. Тек жанына бармаса болғаны.

Есеналы соңғы күндері аз ұйықтайтын болған. Үйінде де сирек болады. Көп уақыт осында өтіп жатыр. Қасындағылары да айналшақтайды. Бәрі де алып кесіртке-динозавр аман тұрғанда оның миындағы көріністі арнайы видеоленталарға түсіріп алуды жөн көреді. Негізгі қарбалас та сол мақсатта болатын. Хайуанаттар бағының ішіндегі басқа хайуанаттар бүгінде біршама тыныштанып қалған. Өйтпеске шаралары қалмағандай. Қаншама санасыз, тілсіз болса да, алып кесіртке-динозавр келгелі дыбыстары сирек шығады. Өткен жолғы оның ойраны мықтап естерінде сақталса керек. Адамнан жақсылап таяқ жеген кез келген хайуанат ол жақындағанда сескенбейтін бе еді. Бақтағы хайуанаттар да сондай бір жалтақтыққа көшкен тәрізді. Қорқынышты тез қабылдайтындары тіпті, бүрісіп, жатын орнынан шықпай қоятынын қайтерсің.

Бұл тыныштық бір жағынан ғалымдардың өз істерін тездетулеріне жағдай туғызды. Өздері арпалысып жүргенде олар да шуылдап қабаттасып жатса, несі жақсы. Қанша дегенмен ғалымдардың ойлары бөлінбей ме. Енді хайуанаттарға тамақ, су беруді сонымен айналысатын адамдардың өздеріне тапсырып, басшылық жағы біржолата алып кесітке-динозаврмен айналысуға көшкен. Қанша дегенмен де ғалымдар хайуанат бағып көрген емес. Олар бәрін де теория жүзінде зерттеп келген. Тәжірибе аз. Егер бақтын қызметкерлері болмағанда, алып кесіртке-динозаврға тамақ берудің өзі де қиынға соғар еді. Алыптың аты-алып. Оған қаншама ірі қараның еті кетіп жатыр. Бәрі де жүк емес. Оның үстіне бүгінгі ет те қуат болмағандыктан алып тойынбайды. Әп-сәтте асап-асап, қатты ашыққандай қылғыта жұтады да, басын тік аспанға көтеріп, гүжілдеп береді. Кейде оның не тамақ сұрап, не өз заманын аңсап гүжілдейтінін де ажырату қиын. Қалай болғанда да оның ең бағалы жері миында болып тұр. Егер ғылым мидағы жазылғанды көрсете алатын күрделі жүйе жасап шығармаған болса, алып кесіртке-динозаврдың көргендерінен ештеме де алынбас еді. Онда оны ғалымдар өле өлгенше асырайды да, өлген соң каңқасын зоологиялық музейге сақтап қояды. Онан басқа шара болмас та еді. Енді ғылым мен техниканың жетістігі арқасында сонау алыс заманды мына тарихтың тірі куәсі арқылы көрудің мүмкіндігі тумақ.

Есеналы өзі бастап лабораторияға асыға кірді. Алып кесіртке-динозавр көрген ғаламат өмірді қайтадан көзбен көру де өзінше бір жаңалық болмақ. Ол жаңалық тек қазақ жері емес, күллі дүние жүзіне тарамақ. Сол оқиға болар күнге қарай шет елден қаншама журналы етер ағылып келді десеңізші. Бәрінде де бір-бір түсіретін құрал. Қойын дәптер. Тағы басқадай жазып алғыш құралдар бар. Олар немен келсе, онымен келсін, ғалымдарға керегі, алып кесіртке-динозаврдың миындағы табиғат көрінісі. Сондай- ақ сол замандағы басқа да тіршілік иелері сді. Қызықты оқиғаға санаулы сағаттар қалғанда осы іспен тікелей айналысатын бір топ ғалым шағын бөлмеге жиналып, күрделі істің жайын соңғы рет талқылады. Содан кейін барып, шет елден келген меймандарды қатыстырған баспасөз конференциясы өтті. Мұндайда уақытты кідіртіп көр. Есеналы қаншама жылдам жүріп, қаншама қолындағы сағатта жиі қараса да, қашқан уақыт қуға жеткізер емес. Оның маңдайынан шып-шып тер де шыққан. Оны ол бет орамалымен тез-тез сүртеді де, біресе ана бөлмеге, біресе ана бөлмеге барады. Қасындағы көмекшілері де әбігерге түсіп жатыр-ау. Өздері ғана болса бір сәрі. Мұнда шет елдерден келген қаншама мейман бар. Қазақ ғылымы жетістігін әлемге паш етер алдындағы үлкен оқиға болғандықтан ғалымдар қалай толқымасын.

Барлық мәселе біткеннен кейін ғалымдар да, қызықты оқиғаны көрушілер де алып кесіртке-динозавр қамалған үлкен үйге қарай беттеді. Оның сырты бірнеше қатар тормен қоршалған-ды. Іш жағында қалың қабырға. Қысқасы, алып кесіртке-динозавр қаншама бұлқынса да шыға алмайтын етіліп жасалған. Ғалымдар мен келген адамдар отыратын лоджиялар калың шынымен бөлінген. Бәрі де сол шынының бергі жағындағы жұмсақ орындықтарда отырады. Үлкен бөлменің орта тұсында үлкен экран ілінген. Экран делінгенімен ол кәдімгі Жер шарын көзге елестететін домалақ пішінді нәрсе.

Тарихты көрушілер орындарына жайғасқаннан кейін сол домалық шардың шеткі жағынан шам жанды. Сол кезде бөлме ішіндегі жарық шамдар да өлеусірей берген. Енді сәлден соң әлгі домалақ шар бейне бір ғарыштан қарағандағы Жерден аумай қалды. Солай деп те санауға тиіс еді отырғандар. Шардың әдемілігі сондай, ғалымдардың өздері де бір сәтке соған қарап отырып қалған. Өздері ғарыш иелері де, ал Жер көз алдарында тұрған бір ойыншық қана сияқты. Бұл да бір адам баласынын ғажайып құдіреттілікке жеткеннің айғағынай көрініс еді. Енді бір заманда өзі де Жерге қиыр ғарыштан сондай тұрғыдан қарайтындарына дау жоқ-ты.

Отырғандар тез тынышталды. Өйткені, істі бастайтын уақыт келген еді. Оны кешіктірудің жөні жоқ. Бәрі де алдын ала есептелген. Жабық бөлменің айналасы түрлі шамдар, суреттермен сол бір замандағыдай етіліп безендірілген. Алып кесіртке-динозавр санасыз болғандықтан оны ажырата ana ма, жоқ па ол да зерттелмек. Бері де орындарына жайғаса тусіп, қызық бір фильмнің басталуын күткендей отыр. Мұнда терге түсіп жүрген істі жүргізуші жергілікті ғалымдар ғана. Есеналыға бәрі де ерекше назармен қарайды. Ғалымның әрбір сөзі, жүріс-тұрысы, оларға ерекше болып көрінетіндей. Кім білсін, кімнің не ойлап отырғанын ішінен. Көбісінің Есеналы ғалымның даңқын әлемге шығарған осы алып кесіртке-динозаврдың ертегіге бергісіз түріне деген назары қатты ауған. Бәрі де алыптың кимыл-қозғалысын бақылайды. Оны қаншама рет телебайланыс арқылы анықтап көрсе де, өзіне жетпейді. Қасында болғанға не жетсін. Ал жергілікті қазақ ғалымда- рының көздері үйренгендіктен одан гөрі өздерінің жоспарларын көбірек ойлайды. Соны сәтті етудің жайын қарастырады.

Сөйтіп, көптен күткен сәт те жетті-ау. Алып кесіртке-динозавр гүж етіп, орнынан көтерілгенде айналада, қалың шынының арғы жағында отырғандардын көбі дерлік орындарынан түрегеп кеткен. Ол түрегеу алыптың қылығын көруден гөрі қорықкандықтан туған еріксіз қозғалыс еді. Қазақ ғалымдары оны бірден түсінді. Алып қаншалықты сұсты келсе де, көздері үйреніп қалған. Оның бұлқынысына да мән бермеқщ. Ал көрушілер оның әрбір оқыс қозғалысынан шошыныл, бірдеме бола қалса, сырт- қа карай лап қоюға да дайьпт отырған сияқтанады. Алғашында қызықтап, сонша жерден армандап келерін келсе де, енді қашар жер қалмағандай да күй кешіп отырғандары аз емес.

Сәлден соң Есеналы айналасындағыларға белгі берді. Сол замат түрлі шамдар қосылып, таң атып келе жатқан- дай кәрініс жасалды. Алып кесіртке-динозавр сол жарық пайда бола бастаған жаққа қаран, мойнын созды. Артынша жайымен жасанды Күн көтеріле берген. Ал айналаның табиғаты сол замандағыға ұқсас еді. Онда сол замандағыға ұқсастырылған ағаштар өсіп тұрғандай. Ара-тұра ұшатын кесірткелердің, жерде жүретін қорқынышты кесірткелердің түр-түрінің дыбыстары естіледі. Бәрі де арнайы қондырғылармен жасалған. Ол тек сол заманның өкілі -алып кесіртке-динозаврдың қандай әрекет жасайтынын қадағалауда. Ол айналасын ұзын мойнымен шолып шықты. Түрлі түсті шамдар мен алуан суреттердің көмегімен жасалған көрініс ғажап-ақ еді. Енді біраздан сон ол көрініс шын алып кесіртке-динозаврмен астасып, сол бір заман-ды көз алдарына әкелгендей де болған Есеналы біресе алыпқа, біресе алдындағы қағазына, оң тұсындағы жыпырлаған түймелері бар панельге қарайды. Барлық жазу, түсіру жүйелері қалыпты жұмыс істеп тұрған соң кішкене көңілі орнығады. Жанындағы ғалымдардың бәрі де алыпты мұқият қадағалап, алдарындағы қағаздарына бірдемені түртіп қойып отыр. Алып айналасын шолып болған соң басын тік жоғары көтеріп, қатты дауыс шығар-ды. Бұл шамасы, өзінің тобырын шақырғаны болса керек. Оның миынан сол заманда көргендерін жазып алып, көрініске айналдыратын күрделі жүйелер әлі қосылған жоқ. Оны қосардан бұрын алыптың айналасына қалыптасуын күту керек. Өз заманындағы көрініске шамалы болса да жақын келгендіктен бе, алып кәдімгідей саябырсып қалды. Енді сәлден соң ол олай, бұлай жүре бастаған. Өзі қамауда жатқан үйдің орта тұсындағы осы бөлменің кеңдігі де аз емес-ті. Динозавр еркін жүрген соң онан артық не керек. Бір өзіне салынған үй хайуанаттар бағының біраз жерін де алып кеткен.

Ғалымдар анда-санда бір-біріне қарап қояды да, жақсы бір сәтті жіберіп алғылары келмегендей қайтадан алыпқа қадалады. Ол болса, қабырғалардағы алдамшы көрініс- терді қызықтағандай алшаң басып жүр. Бірақ ол қабырғалардағы сол көріністерге жақындаған сәтте күрт сендіріледі. Алып кілт тұрып қалады. Санасыз болғандықтан ештемені түсінбейді. Бірақ сол заманнан саналы деген адам келсе де мән-жайды түсінбей тұрып қалар еді. Оған Қарағанда алыпқа кешірімді. Ғалымдардың оны бұлайша еліктірудегі мақсаттары сол замандағы көргендерін ми қыртысынан шығарту. Басқа жолы жоқ. Алып кесіртке- динозаврдың қандай көріністі есіне алатынын да білу қиын. Егер ол тілдесер болса, онда сөйлесе отырып, қажетті деген оқиғаларын көз алдына елестетуге болар еді. Енді қиын жағдай одан сайын күрделене түсті. Алдын ала жасалған болжам бойынша, алып кесіртке-динозавр осы көріністерден кейін тынышталып, біраз демалуы тиіс.

Жасанды Күн әдеттегі Күннен жылдам жылжыды. Түсінген адамға бұл планетарийдегі көрініс сияқты еді. Ал алып әзірге ештемені білмейді. Ол ара-тұра аспанға қарайды. Күн жылжи-жылжи, батысқа қарай ойысып, көкжиекке жақындады. Содан кейін ымырт түсті. Айналаны қараңғылық қоюлығы жеңе бере жасанды аспаннан жыпырлаған жұлдыз-шамдар жымың қақты. Алып түннің болғанын сезді. Күн тез өтіп кетсе де, жатуға ыңғайланды. Өзінің жатын орнына барды да түйеше баяу шөкті. Содан соң жуан басталып, жіңішкере беретін алапат құйрығы мен керікгің мойнына ұқсаған ұзын мойнын жерге төседі. Одан басын көтеріп алып, кейінгі жағына қарай салып, денесіне жанастыра тынышталды.

Жоспар сәтті өтті. Ғалымдардың ойлағанындай болды. Алып кесіртке-динозавр тәуліктің үзын қысқалығына мән бергендей. Ол заманда тәуліктің шын мәнінде де қазіргіден қысқа болғаны белгілі. Ол кезде Жер шары өз осінен жылдамырақ айналатын. Ал одан бергі өткен ұзақ уақыттың ішінде Күнде болып тұратын жарқыл әсерінен қас қағым сәтке болса да кідіре-кідіре келе бүгінгі тәулік қалыптасты. Осылай жалғаса берсе, енді бір заманда Жердің мүлдем тоқтап қалуы да мүмкін. Бұл ғылымда бар болжам. Ғалымдар оны жақсы біледі. Алып кесіртке-динозаврдың өз заманынындағы тәуліктік мерзімге тез көндіге кеткеніне ғалымдар бір қуанып, үлкен жетістікке жеткендей көтеріліп, көңілденіп қалды.

Бірақ бар қызық алда еді. Манадан бергінің бәрі де іс алдындағы тәжірибе сияқтанған әрекет болатын. Ғалымдар енді тырс еткен дыбыс шығармауға тырысып, алда- рындағы қағаздарына, жалпақ панельдегі жыпырлаған түймелерге қарап қояды. Сол пенельдерде дөңгелек экран да бар. Ал экранда алыптың кішірейтілген бейнесі.Ол бейнені үлкейтіп көру, кішірейтіп көру әр ғалымның өз қолында. Ең бастысы алып кесірткенің ми қыртысынан нендей көрініс шығар екен. Ғалымдар соны күтті. Есеналы негізгі панельде отырып, басқа ғалымдар мен шет елдерден келген мейман ғалымдарға бағыт-бағдар, кеңес беріп отырғандықтан терлеп те кетті. Маңдайына шыққан шып-шып терді сүртуге де шамасы келмеген. Онысын басқалар да түсініп отыр. Енді бәрі де бір-бірімен тек құлаққа ілетін дыбыстағыш арқылы, дыбыс қабылдағышқа сыбырлау арқылы ғана тілдеседі. Киносеанс басталғанда да мұндай тыныштық болып көрмеген. Ал дәл қазіргі сәтте шыбынның ызыңы да әуе көлігінің дыбысындай болып естілер еді.

Алып кесіртке-динозавр түн ұйқысына кеткен. Сол жатқан бойда тырп етер емес. Сол кезде оның тебе тұсынан дыбыссыз баяу жылжып, миындағы есінде сақталған көріністерді қабылдайтын күрделі жүйе түсе берді. Алып кесіртке-динозавр сезбеу үшін ол жүйелер ара-тұра тоқтатылып отырды. Оның жылдамдығы суға батып бара жатқан, және су түбінен көтеріліп келе жатқан сүңгуір қайықтардың шашпандығындай еді.Тіпті онан да баяу десе де болады. Егер мұнда осы іске берілген кілең ғалымдар отырмаған болса, басқа адамның іші пысып, шыдамы таусылмақ.

Ал ғалымдар үшін оның мейлінше баяу жылжығаны керек. Егер алып артық дыбысты сезе қалса, талай уақыт бойы жасалған құралдың әп-сәтте быт-шыты шықпақ. Алып оны бір-ақ қағып түсіреді. Алапат табандарымен таптап, майқандап тастайды, Ал содан соң оны қайтадан жасап көрсін ғалымдар. Онан да шыдаған дұрыс. Қозғалыс атаулының қанша баяу болса да, орын ауыстыратыны байқалады. Бір қарағанда қозғалмағандай, ілініп тұрғандай болған сол жүйелер біраздан соң алып кесіртке- динозаврдың басы тұсына да таяды-ау. Ғалымдар демдерін ішсе тартты. Өйткені енді ең күткен ғажайып сәт келген!

Есеналы да маңдай терін бет орамалымен сүртіп тастап, жанындағыларға иек қақты. Сол кезде күрделі жүйені басқарушылар бірнеше түймені дыбыссыз ғана нұқып- нұқып қалды.

Артынша үлкен бөлме қабырғасындағы үлкен экран жанды. Ғалымдардың әрқайсысының алдындағы кішкене дөңгелек экрандардың беттері жыбырлады. Содан соң үлкен экранның беті жыбырлай бастады. Өстіп бірнеше минут тұрды. Манағы терлеген терлеген бе, Есеналының үсті бой- бой болды. Ол енді ара-тұра мойнын да сүртіп қояды. Мына үлкен деген бөлменің іші де тымырсықтанып кеткен. Ал желдеткішті қосуға болмайды. Мұнда әрбір сырт еткен дыбыс қауіп тудырады. Жас нәрестенің ұйқысын қорғағандай көрініске айналды бұл енді. Ал алып болса, алаңсыз жатыр. Экран беттері әлі жыбырлауда. «Еңбегіміздің еш кеткені ме? Не болды бұған? Басқа хайуанаттарға жасаған тәжірибемізде олардың бір кезде көргендерін тап сол қалпындағыдай етіп көрсетіп еді. Қырсық шалды деген осы да. Әсіресе, мына шет елдік мейман ғалымдардың алдында масқара болатын түріміз бар» деп ойлап үлгерді Есеналы. Содан соң оң жағындағы жүйені басқарып отырған жігіттерге иек қақты. Олар бастарын қисайтты. Бірақ сөйткенше болған жоқ, үлкен экран беті жап-жасыл табиғат көрінісіне айналды. Ғажап көрініс. Қарсы тұста көл, оның арғы жағы орман. Онан әріде сілем-сілем таулар. Алып кесіртке қараған жақтың бәрі де ап-анық көрінеді. Кейде оның мойын бұру жылдамдығына қарай көріністер тез өте шығады. Ондайда пәлендей нәрсені аңғарып қалу қиын. Осындай әттеген-ай болмас үшін бұл жолы Есеналы жанына кибернетик Едіген Нағашыбайұлын отырғызған. Ол Есеналының белгісіне қарай көріністерді түрлендіреді.

Табиғат көрінісін адам мен хайуанаттардың қабылдауы бірдей емес. Ит үшін мына түрлі түсті бояуға боялған ғажайып әлем сұрықсыз көрінеді. Ал жәндіктердің түр- түрі де өз қабілеттеріне қарай әрқалай қабылдайды. Солар сияқты алып кесіртке-динозаврдың көру қабілеті де адаммен сәйкестенбейді. Соны кәдімгі ғажайып көрініске айналдыру мақсатында мұнда компьютерлік жүйе орнатылған. Оны кибернетик Едіген басқарып отыр. Үлкен экрандағы, әр ғалымның алдындағы шағын экрандағы көріністерде кибернетиктің басқаруымен құбылады. Алыптың мойнын жылдам бұрып өкеткен жерінде оны баяулатып көрсетеді. Сондықтан да айнала отырғандар пәлендей қиындықты сезген жоқ. Олар үшін алып кесіртке-динозавр дәл осылай көретін сияқтанады.

Есеналы Мұхитұлы ара-тұра жасанды қосымша бояуларды жоғалтқызып, алыптың өз көзімен көрінген табиғатты да байқатады. Отырғандар оны түсінеді. Егер мұнда бұл техникадан хабары шамалы адам отырса, бәрін де алып кесіртке-динозаврдың миынан алыстан ғажайып көрініс дер еді. Көрініс жалғаса берді. Көп жағдайда онын түрлі түсті варианты беріліп тұрды. Сол варианттардың бәрі де тек көрсетіліп қана қоймай, түрлі таспаларға, видеотаспаларға жазылып жатты. Өйткені, мұның бәрі де құнды материал болмақ.

Тек шамалы жүйесіздік бар. Егер бұл алдын ала жасалынған видеофильм болса, бәрі рет-ретімен көрсетілген болар еді. Ал санасыз алып кесіртке-динозавр нені есіне түсірсе, соны қабылдайды күрделі жүйелер. Ол өзі тырп етпей жатыр. Оның енді ұйқыда екенін, не жай жатқанын да ажырату оңай еді. Төбесінен төніп тұрған күрделі ми камерасы оны да білдіретін. Алғашқыда алып біраз ұйықтағанмен кейіннен бірдемеден денесі сәл тітіркеніп, қозғалып қойды. Бұл ғалымдар үшін тиімді емес-ті. Егер ол басын көтеріп я орнынан түрегеп кетсе, мына самсаған күрделі жүйелердін бәрі қирап қалмақ. Оларды тез көтеріп әкету де екі талай. Оған да еп керек.

Алып кесіртке-динозаврдың миынан жеткен үзік-үзік көріністер ғалымдарға көп нәрсені аңғартты. Алыптың өз жемін қалай қармап жегені де байқалды. Айналадан көптеген крокодилдер ауыздарын ашып, әлденелерге шабуыл жасап жатты. Төбеден келіп төнген қанатты кесірткелер де талай нәрсені жайпап өтіп жатыр-ау. Бірін бірі аңдыған мықтылар.

Әлі келгені әлсізін жеңіп, денесінін пәре-пәресін шығарады. Жегенін жеп, жемегенін сол жерге тастап кете барады. Қайнаған өмір. Бұл көрініс сондай бір өмірмен өлім айқасқан сәттерге қарап тыныш жатқандағы сақталып қалғаны еді. Алыптың көзі мен миындағы есте сақтау қыртысынан онан да басқа қызықты мәліметтер шықты. Бір кезде алып кесіртке-динозаврдың көзі жер бетінен жылдам жылжып өтіп, аспанға ауысты. Не іздегені белгісіз.

Әлде әдетінше қарағаны ма. Бірақ неге қараса, аспаннан оның көзіне қандай да бір жарық жұлдыз шалыныпты. Ол Шолпаннан кем жарқырамайды. Осы жерге келгенде ғалымдар да қозғалақтап, іштерінен: «Бұл қай ғаламшар болды екен?» деп те қалды. Расында да, ғалымдар осы күні бақылап көрмеген ғаламшар. Өзінің жарқырауы да, көлемі де өзгеше сияқты. Шамамен, бүгіндегі Қызыл ғаламшар мен Есекқырғанның екі аралығындағы өзіне тән айналым жолмен қозғалады.

Есеналы дереу Едігенге қараған. Ол да мән-жайды түсіне қойып, көріністі қайталап, баяулатып көрсетті. Ғалымдардың бәрі де экрандарға үңіле түскен. Шын мәнінде беймәлім ғаламшар. Қазіргі тоғыздың біріне де ұқсамайды. Есеналының ойына Фаэтон делінетін болжалды ғаламшар caп ете қалды. Бірақ үндеген жоқ. Әбден көріп алғысы келді. Ол Шолпандай болып лал-лап етеді. Жарықтығы жағынан сол Шолпанмен теңесетін сияқты. Ал үлкендігі жағынан Жер мен Қызыл ғаламшар шамасында. Оның шамалы кәгілдірлігі тіршілікті екенін де танытқандай. Егер осы алып кесіртке-динозаврдың орнында санады адам болса, оның мән-жайын баяғыда түсіндірген болар ма еді. Енді мына көрініс тез өте шықты. Егер қайталау жүйесі болмағанда оның бөтен ғаламшар екенін де ажырату қиынға соғар ма еді. «Оныншы ғаламшар шыныменақ болған екен-ау» деп қойды ішінен Есеналы. Мына процесс біткен соң тездетіп жұлдызды карталар мен атластарды ақтаруды да ойына түйіп отырды. Автоматты картотекалар үшін ол сөз бе. Әп-сәтте тауып бере қояды. Оны анықтаудың басқа да жолдары аз емес.

Жұлдыз экраннан жоғалғаннан кейін тағы біраз көріністер жер бетінен байқалды. Алып кесіртке-динозаврдың көзі қайда қараса, сол жақтағының бәрі дерлік жылт етіп көрініп қалады. Бірақ ол түссіз және күңгірттеу. Мұнда тек күрделі күшейткіш жүйелер мен түс қосатын құралдардың арқасында ғана ол кәдімгі видеофильмдегідей болып өтіп жатыр. Бұл оқиғадан мүлдем бейхабар адам оны телеэкраннан көре қалса, біреу видеокамерамен түсіріп алған ұқсас табиғат ортасы деп қоя салар еді. Ал шындығында осы бір минуттар аралығы замандар аралығындай болып көрінген. Адам неге қатты асықса, сол бейне бір жеткізбей кеткендей болады. Қырсық шалғандай көрінетіні тағы бар. Ондай жағдайлар әрбір адамның өмірінде күнде болмаса да, ара-тұра кезігіп тұрады. Дәл қазір де сондай бір қарбалас сәт өтіп жатты.

Бірақ ол ұзаққа созылмады. Сәл уақыт өтпей неден екені белгісіз, алып кесіртке-динозавр басын кенетген көтеріп алды. Жаңағы көріністер сол сотте-ақ зым-зия болды. Өйткені, алыптың төбе тұсындағы мидан мәлімет алғыш күрделі жүйе қирап үлгерген еді. Алып оның сымын бір тістеп, жұлып алды да, басын шырқата биікке көтеріп, шайқап-шайқап барып лақтырып тастады. Ол күл-талқан болды. Сымдардан от шығып, кей жерлерінде жалынның тілі жалаңдады. Алып онан сайын ышқынып кетті. Heгe соншалықты шошынғанын ешкім де болжай алмаған. Ғалымдардың бәрі де шынының бергі жағында, қауіпсіз орындарда да орындарыннан ұшып-ұшып түрегеліп, кейін шегінген. Техниканы басқарып отырғандар тез-тез жазылған таспа мен видеотаспаларды жинап алып, дәлізіге қарай жүгірді.

Алып бұлқынып жатыр. Ол бейне бір мына жасалған нәрселерді өзіне төнген қауіп деп қабылдаса керек. Жаңағы көріністерден байқалғандай ол кезде күтпеген жерден алып ұшатын кесірткелер теніп келіп қалатын. Сол кезде бұлар ұйқыда жатса да дыбысынан сезіп, басын тез көтеріп, айқаса кететін. Қазіргі жағдай да соған ұқсас еді. Бірақ мидан мәлімет алатын үлкен жүйе онымен қарсыласқан жоқ. Лақтырылған жерінде қалды. Алыпты оның лапылдап жанғаны тітіркентті. Ненің не екенін ол бейбақ қайдан түсінсін. Гүжілдеп жатыр. Алдыңғы екі аяғын көтеріп, басын ирелеңдете жоғары тік көтергенде биік деген уйдің төбесіне де таяп барып қайтты-ау. Ғалымдар тұрған орындарында қозғалмай қалған. Бәрі де алыптың ендігі әрекетін, оның жұлқынысының саябырсуын күтуде. Бірақ алып саябырсимын дегешне талай нәрсе де қирап бітті. Ол енді тіпті өзі тамақтанатын ыдыстарды да қарш-қарш тістеп жан-жаққа лақтырды. Кейбірі ұшып барып шыны әйнектердің бірін сындырып өтіп жатты. Есеналы дереу осындайда көмек беретін құрамды шақыртқан. Олар да қолдарынан келгендерін жасап жатыр. Ең бастысы - алыптың мына ортадан шығып кетпеуі еді. Өткен жолы бақтан көшеге щығып кеткенде қаншама нәрсені қиратқаны, қаншама адамды үрейлендіріп, ауруханаға түсіргені белгілі. Бүгінде алыптың аты аталса түн ұйқысынан ұшып тұратын қала тұрғындары да аз емес. Есеналы осы жағын ойлаған. Іштегі қираған заттар жай ғана нәрсе сияқты. Ал сыртқа шықса, оның сорақысы сонда болмақ.

Алыппен арпалыс ұзаққа созылды. Өйтетіндей де бар еді. Ол орналасқан орта адамға қаншалықты үлкен болып көрінгенімен алып үшін тар. Оның үстіне ішіндегі ауа да оған жетпейтін тәрізді. Қиналысы күшті. Мана тыныштанып, көзі жұмылып жатқанда ғалымдар оны ақылды санағандай болып іштерінен қуанып та қалған еді-ау. Енді бір- біріне не айтарларын да білмеді. Бәрі де абыржып жүр. Бірақ қалың шынылардың сыртында ғана. Ішіне әрекет жасап жатқан арнайы топ бар. Алып оларды да жолатар емес. Ұзын мойнын құрылыстағы көтергіш сияқты олай- бұлай шайқағанда жолындағы шамдар мен ол бекітілген ілмелердің бөрі де теңселіп, кейбірі ұшып жерге түсіп, шынылары күл-талқан болып жатты. Енді қоймаса, үй ішінде бір де бір сау нәрсе калмақ емес. Бұл да алып кесіртке-динозаврдың санасыздығы. Әйтпесе, саналы нәрсе өзінің үйін өзі осылайша талқандай ма. Ғалымдар осы жағын да ойлап қойған-ды. Бірақ оны біліп, түсініп жатқан алып жоқ. Ол біраздан соң төрт тағандап тұрып алды. Содан соң-ақ қатер күшейе түскен. Алып басын жоғары көтеріп, анау-мынау сымдарды, торларды жұлып түсіре берді. Сол арнайы құрамның адамдары бөлімнің қабырғаларының тесік-тесіктерінен ұйқы дәрісін шашты. Сол кезде барып ол шамалы саябырсып, қайтадан шөкелей жатты. Сонда да көпке дейін гүжілдеп, қырылдап, басын айналдыра шайқап, қиналғандай сыңай танытқан.

Онысын телеэкраннан, шынының бергі жағынан бақылаған ғалымдар тым-тырыс тұрып қалған. Ал Есеналының жайы мүлдем басқа еді. Ол үшін алып кесіртке-динозавр көрмеге қойылған нәрсе емес, өзіне ыстық көрініп кеткен сонау бір заманның өкіліндей-тін. Сондықтан оған жасалған әрбір қатаң шара Есеналының келісімінсіз жасалынбады. Ұйықтататын дәріні қолданар алдында да онан сұраған еді. Ол алғашында келісім бермеді. Тарихтың терең қойнауынан жеткен жалғыз алыптың денсаулығына зиян келтірмеудің жайын ойластыруға тырысатын. Сондай бір оймен біразға дейін дәрі қолдануды тежеген еді. Оған алып кесіртке-динозаврдың өзі де шыдатпады. Бұлқына-бұлқына үй ішіндегіден ештеме қалдырмауға айналған. Содан соң қайтсін, күллі ғалымдар келіп, өзіне өтініш білдіріп тұрған соң басын шұлғыған. Енді сол алыптың гүжілдеп, қырылдап, аяқтарын созып, құйрығын қозғалтып, басын ие орағанын көргенде оның ішкі жан-дүниесінде бір қиналыстың өтіп жатқанын сезіп, өзі қоса қиналғандай болды. Қасындағы мал дәрігерлері мен биолог, зоолог және басқа мамандардың айтып жатқан түсініктемелеріне де назар аударуды қойған. Алып кесіртке-динозавр өзіне қаншалықты қатер төндіріп тұрса да өзінің тұңғышындай санайды. Бейне бір алып оның перзенті сияқты. Адам баласының ит, мысық, күшік сияқты хайуанаттарға бауыр басып қалып жататыны да содан болса керек. Есеналының өзі де кішкене кезінде мысық асыраған. Күшігі де болған. Бүгінде ғылымның соңына түсіп, ондай іспен айналысудың да реті келмей кеткен. Сонда да ол қайбір жерден я мысық, я күшік ұстаған, ит жетектеген адамды көрсе сол жастық шағын есіне алып қоятын әдеті де бар-ды. Бірақ Есеналы хайуанаттарды жағдайластырылған пәтерлерде ұстауды қолдамайтын. Ал жеке үйлерде хайуанат аса қажет деп санайтын. Енді міне, өзінен пәленбай есе үлкен алып кесіртке-динозаврмен алысып жүр. Соның қамын ойлап тыным таппайды. Ғалымдар Есеналы Мұхитұлының бұл қылығын ұнатады. Өздері де оған еліктейді. Олардың да көбінің қабырғасы қайысып тұр. Бірақ амал не, ұйықтататын дәріні қолдануға тура келді. Ол бір жағынан алыптың біршама уақыт тынығуына да жақсы. Ал осы екі аралықта оның төңірегіндегі қираған заттардың бәрі тездетіп тазартылып, жаңамен ауыстырылады. Еыді ғалымдар соған асықты. Алып тым-тырыс қалған. Енді оның үстіне шығып, асыр салып ойнасаң да ояна қоймас. Ал ояна қалса, талай нәрсені тағы да қиратып жіберуден тайынбайды. Ол жағынан ғалымдардың тәжірибесі енді жеткілікті.

**Аяқсыз қалған көрініс**

Ертеңіне ғалымдар мен тілшілер Зоология институтының кең бөлмесіне жиналды. Ондағы мақсаттары кешегі аз да болса түсіріп алған көріністерін асықпай бір көріп шығып, ғалымдардың жеке пікірлерін тындау болатын. Кең бөлме ішіне шақырылғаннан екі есе көп адам жиналды. Көбінің шақыру қағаздары бар. Шет елден арнайы сапармен келген тележурналистерден басқа өз бетінше келген меймандар да көбейіп кетті. Олар әр журнал мен газеттердің тілшілері еді. Қазақ халқы қонақжай болғандықтан келген адамды табалдырықтан кейін итерген емес. Есеналы бұл жолы да қазақтың кеңдігіне салды. Ешқайсысын ренжіткен жоқ. Оның үстіне мұнда алып жоқ. Ал жазылып алынған нәрсе сол алыптың тыныш демалуына нұқсан келтірмейді.

Ал ғалымдар мен газет-журнал тілшілерінің бұл мәжіліске ынтызар болуының басты себебі — көріністің соңғы жағындағы қандай да бір жұлдыздың жылт етуі болатын. Оны ешқайсысы да анықтап көріп үлгере алмаған. Құралдың баяулатып көрсету тетігін басқанның өзінде де сол көрініс жылт ете қалады. Жұлдыз екені анық. Ғаламшардың да сол жұлдызға ұқсап жарқырайтыны бар. Әуелде ғалымдар оны жұлдыз деп атады да, сонынан ғаламшар дегенге ауысты. Өйткені, оның фотографиялық талдаулары мен түстері соны дәлелдеді. Осы кезге дейін ғалымдардың «Күн жүйесінде оныншы ғаламшар болған. Оның атын Фаэтон деуге болады» деп келген ұлы болжамдары дәлелденді. Мұны осы заманның ғалымдары ду қол шапалақтау арқылы қарсы алды, Үлкен бөлменің ішінде гу-гу әңгіме де болып жатты. Бірақ мұндай әңгімелер тек үзіліс кезінде ғана естілетін.

Мәжіліске көптеген жұлдызнамашылар да шақырылған. Олар жарқыраған оныншыны экрандардан бақылай отырып, сол ертеден болжалданған Фаэтон екенін де анықтады. Алып кесіртке-динозавр оған қараған болып шықты. Сол қараған сәтін жазу жүйелері түсіріп алып отыр. Алыптың көргендерінде әрине пәлендей жүйе жоқ. Оның көзі қалай қараса, сол жақтын бейнесі шалынады. Әншейінде байқалмайтын алып басының жылдам бұрылысы да отырғандарды таңдандырған. Тіпті, адамның өзі де жан-жағына жиі бұрылмай ма. Оны да тек зер салған біледі. Ал сол адам көзімен көргендерді осылай етіп түсіріп алса, ол да жылдам қозғалар еді. Жүйесіздігі де айқындала түспек. Қайта алып болғандықтан ба, динозаврдың басы кейде баяу бұрылады. Мұндай жерінде сол кезден ғажайып табиғаттың біраз аймағын анықтап көріп алуға мүмкіндік туады. Осындай заманға жетіп, осындай оқиғаға тап боларын, көзімен көріп, миы қыртысында сақталға- нын адамдардың қайта шығарып, экранға түсіретінін алып қайдан білсін. Оған жатын орын, таза тамақ, жүрер жер болса жеткілікті. Тск соңғысы орындалған жоқ. Қамауға түсті. Өз кезінде кең-жазира табиғатта алшаң басып жүрстін. Қалаған жемін жейтін. Дәрежелестерімен айқаса кететін. Жаулары да аз емес-ті. Оның шет жағасын ғалымдар көріністен байқап та қалған.

Оныншы ғаламшарды ғалымдар әбден анықтап көрді. Басқа да түрлі жүйелер арқылы ғаламшардың диаметрін, массасын, радиусын, Күннен, Жерден қашықтығын да компьютерлер арқылы жедел анықтады. Оның үлкендігі де Жерден көп аспайды. Табиғи жаратылысы да сол. Тек көріністің тез құбылғаны ғалымдардың көп нәрсені анықтай түсулеріне кедергі келтірді. Соған қарамастан ондағы мәдени дамудың дәрежесі белгілі болды. Жұлдызнамашы Сапар Сәрсенұлы мән-жайды толығырақ түсіндіру үшін сөз алды.

- Бұл ғаламшардағы саналы тіршілік Жерден әлдеқаида көп бұрын басталған, - деді ол қолындағы ғаламшар суретіне қарап отырып, — біз өткен саты сол кездін өзінде- ақ алыс кейінде қалған. Жер бетінде тіршілік жаңа-жаңа жанданып, тау мен көл пайда болып жатқанда, алыптардың заманы жүріп тұрғанда олар бүгіндегі біз мінген ғарыш кемелерімен жұлдызды әлемді емін-еркін шарлап жүрген. Ғаламшар беті жыпырлаған қалаға толы болыпты. Жарылыс жасаудың да түр-түрін білген. Ғаламшардың терең қойнауына да енген...

Ғалымдар жым-жырт. Кейбірі алдындағы кішкене қағаздарына бірдемелерді түртіп қояды. Екіншісі дыбыс жазғышын күрт сөндіріп қойды. Видеомагнитофондардың ысылы да тоқтаған. Ендігі сөзді кімнің алары да белгісіз- ді. Бірақ Есеналы бұл үнсіздікті ұзаққа созбады. Ғалымдарды ойлы жүзімен шолып өтті де:

— Мән-жай түсінікті деп ойлаймын, — деді орындығына шалқая жатып, - Күн жүйемізде оныншы ғаламшардың болғаны анық. Оны өз көздеріңізбен көрдініздер. Ал ондағы тіршілік жағдайын Сапар Сәрсенұлы түсіндіріп берді. Енді бізге керек болатын нәрсе, сол ғаламшардың нендей себептен жоғалып кеткенін анықтау! Осыған күш салуымыз керек.

— Біздің аға ғалымдарымыз Фаэтонды қандай да бір күштің әсерінен жарылып кеткен деп болжалдады, - деді сол кезде манадан үнсіз отырған физик Беркін Сәтбекұлы,

— сол болжалға көз жеткізудің қандай жолы бар? Әлде осымен тоқтаймыз ба?

— Оны қараптан-қарап жарылды деуге негіз жок, - Химик Жадай Қазымбекұлы сөзге араласты. - Өйткені ол жұлдыз емес. Егер жұлдыз болса, қойнауындағы термоядролық реакциядан бір кілтипан болды деуге болар ма еді. Ол — ғаламшар ғой. Оның үстіне тіршілік те бар. Саналы мәдени дамуы жалғасып жатты.

— Ендеше, нендей себеп? — Есеналы сәл түрегеп отырып, айналасына қарады. - Әлде сол бұрынғы болжалды құптап қана қоямыз ба?

— Ал біз олармен салыстырғанда болашақта тұрған адамдармыз. Сондықтан да, Жадай Қазымбекұлы, оның жарылу себебін дәлірек ашуымыз керек!

— Түсініп отырмын, — деді Жадай Есеналыға қарап, — ол ғалымдар өткен ғасырларда өмір сүріп, сол замандағы білім дәрежесінен, көзқарас дәрежесінен болжалдаса, біз болашақ заманнан болжалдаймыз. Екі жағы да алыс екен. Егер ол ғаламшар осы күнге дейін бар болса, ғарыш кемесін жіберіп, аз уақыттың ішінде-ақ бар нәрсені біліп алған болар едік.

Есеналы шамалы ойланды. Содан соң оң қолының сұқ саусағын оң бетіне тіктей жанастырып, Жадайға қарады да:

— Бұл сөзіңнің жаны бар. Бірақ өткен заманмен бұл заманды салыстыруға тағы болмайды ғой. Бізде оларға қарағанда ілгерілеу, даму, жетілу бар емес пе? Сондықтан дәлірек анықтауымыз керек. Ана Қызыл ғаламшар мен Есекқырған ғаламшарының арасында жыпырлап айналып жүрген қалдық тастардың да қандай да бір ғаламшардың бөлшектері болуы мүмкін деген болжам сол кезде айтылмап па еді. Ал біз сол болжамдарды қайталаумен шектелсек, онда не болғанымыз. Ғалымдығымыз қайда? Білімділігіміз қайда? Дамығандығымыз қайда? Рас, ондаған миллион жылдар бойы Айдың Күн сәулесі түспейтін көлеңкелі қазаншұңқырында мұз болып қатып жатқан алып кесіртке-динозаврды тірілтіп алдық. Бұл да ғылым құдіреті. Енді оның миында қалған жазындыны экранға түсіріп, фильм көргендей тамашалап отырмыз. Сөйте тұрып, бұрын өмір сүрген ғалымдардың болжамдарын ғана қайталағанымыз дұрыс бола қоймас дегенім ғой. Шындасақ, сол ғаламшардың шын мәнінде қалай жарылғанын да біле алар едік.

Ғалымдар алғашқыдай емес, сәл қозғалақтап, сергіп қалды. Соңғы сөйлеген Есеналының мына сөзі қамшы болса керек. Кейбірі жанындағысына қарап, әлденелерді сыбырлап та қойды. Бірақ әзір нақты шешім жоқ-ты. Сол кезде кибернетик Едіген Нағашыбайұлы мынаны айтты:

- Біз қазір болжалдайтын заманда емеспіз. Астымызда жүйрік ғарыш кемесі бар. Алыс жұлдызаралдарды даралап көрсететін қуатты бақылау құралдарымыз өз алдына. Сөйте тұрып ананы, мынаны айтудың өзі де бүгінгі саналық дәрежемізге келмейтін сияқты. Менің айтайын деген ұсынысым, алып кесіртке-динозаврды тағы да мазалауымыз керек. Біз оның миындағы жазылғанның бәрін көргеніміз жоқ. Бәлкім, сол жарылысты да көрерміз?

- Сонда сіз Фаэтонды тек жарылыстан жойылған деп есептейсіз бе? — деп қарсы сұрақ қойды оған палеонтолог Саматай Ыбырашұлы.

- Солай деп отырған жоқпыз ба? — деп күмілжіді Едіген.

- Ол да белгісіз. Біз тағы да сол өткен ғасырлардағы ғалымдардың болжамына қарай қисайып кеттік.

- Өзіңіз қандай дәйектеме айтар едіңіз? - деді оған Есеналы.

- Бәлкім, ол мәдени дамуы жоғары тұрғындары техниканың күшімен басқа жұлдыз жүйесіне көшіп кеткен шығар? - Бұлай деуге де болады, - деді Есеналы сәл сергіп, - ғаламшарды айналым жолынан шығару ондай мәдени дамуы жоғары тұрғындардың қолынан келеді.

- Сонда олар қайда кетуі мүмкін? - Беркін Есеналыға қарағая.

- Қайда болсын, өздері қалаған жұлдызаралға.

Есеналыдан кейін ешкім сөйлемеді. Шамалы үнсіздік

басты бөлмені. Содан кейін кибернетик тағы да өзінің дегенін қозғады.

- Біз тағы да алып кесіртке-динозаврдың миындағыны көрелік. Оның тас үңгірдің ішіне еніп, Жерден қандайда бір жарылыс күшінен ғарышқа серпілген сәтіне дейін көруіміз керек. Оған көп қалған жоқ. Алыптың мәңгілік өмір сүрмейтіні де белгілі. Несін аяймыз.

- Бұл пікіріңе қарсы емеспін, - деді Есеналы бір қозғалып қойып, - бірақ алып кесіртке-динозаврдың қандай жағдайда жатқанын өздеріңіз де білесіздер. Сондықтан бұл істі шамалы кейінге қалдыра тұрамыз да онда. Әйтпесе, екі нәрседен бірдей айырылып қалуымыз да ғажап емес. Сол жағын ойлайық.

- Өзім де соны ойлап отырмын. Қазір ондағы күрделі жүйелер қалпына келтіріп жатыр. Енді бірнеше күннен соң ол да бітеді.

Бұл хабарың жақсы екен, — деді Есеналы, - ендеше, достар, осы тұжырымға тоқталық. Алып бір күні мерт болса, еісі нәрседен айрылатынымыз шындық. Сондықтан бар күшті алып кесіртке-динозавр жатқан бөлімді қалпына келтіруге жұмсалық. Содан соң ғаламшардың, ондағы мәдени дамуы жоғары тұрғындардың тағдырларын анық білетін боламыз. Алып кесіртке-динозавр біз үшін тарихтың тірі куәсі емес пе? Ол арқылы бір ғаламшарды таптық. Енді оның қайда жоғалғанын білсек, ол тек бір ғана ғаламшар емес, күллі Күн жүйесінің тарихын білуге жол ашпақ. Біздің алдын ала жасаған талай жоспарларымыз жүзеге аспақ. Осымен мәжілісті жабық деп жариялаймын. Іске кіріселік.

Ғалымдар бастарын изеп, орындарынан көтерілді. Бір кездері «Осы алып кесіртке-динозаврды соншама қастерлеп не қажет. Бәрін қиратып жатса да, бәрін жойып жатса да оған сот жоқ. Осы ғалымдар да қызық халық» деп ренжігендер бүгінде үнсіз қалған. Алып кесіртке- динозаврдың миында сақталған көріністер арқылы табылған оныншы ғаламшар жайындағы жаңалық күллі әлемге хабар-ошар орындары арқылы лезде тарап үлгерді. Енді жұлдызнамашылар Қызыл ғаламшар мен Есекқырған айналым жолдары аралығындағы тас біткенге ерекше мән беретін болды. Жүйрік ғарыш кемелері олардың бірнеше үлгісін де әкеліп үлгерген. Оларды арнайы лабораторияларда зерттей келе «Ғаламшардың қалдығы болуы керек» деген бұрыннан келе жатқан болжамды нақтылай түсті. Енді оған күмән келтіретін жан жоқ еді. Есеналы басшылық еткен ғалымдар құрамы бүгінде елінің сүйікті азаматтарына айналған. Олардың қай-қайсысына да халық ерекше құрметпен қарайды. Расында да олардың еңбектері ерен еді. Сонау ауасыз, сусыз, әрі ыстық, әрі суық Айда талай уақыт болып, қиын-қыстау уақыттарда сәтсіздіктермен арпалыса жүріп тапқан алып кесіртке-динозаврлары ғылымға мынандай пайда келтіріп үлгерді. Зерттей түссе оның әлі де талай жұмбақ сырды ашуы ғажап емес.

Сондықтан да оның тіршілігі әрбір ғалымның алдында ерекше болып тұрды. Ғалымдар күні-түні соның жайын, жағдайын ойлайды. Бүгінгі қысқа мәжілістен кейін де Есеналы тура соған тартты. Ішіне кірмесе де оның төңірегіндегі түрлі күрделі жүйелер арқылы алыптың күллі жағдайын толық білуге мүмкіндік бар еді. Бұл жолы ол тыныш көрінді. Өткендегі бұлқынысы да басылған. Айналадағы ызың мен шудан жалыққандай ұзын мойнын кейін қарай орап, көзін тарс жұмып жатыр. Оның түсі қаншалықты суық болса да, ғылымға қажет болған соң онысы білінбей де кетеді екен. Есеналының өзі де: «Осы жылан ұстағыштар қалай қорықпайды. Кейбірі оны мойнына орап алады. Ал циркте тіпті, өзінен үлкен, ауыр айдаһарды мойнына орайтынын қайтерсің. Сусыған суық денесін аялы алақандарымен сипайды кеп олар. Сонда тітіркеніп отырушы едім. Енді ондай жағдай өз басыма да келді» деп ойлап қояды. Ғалымдардың кейбірі тіпті ит пен мысық ұстағандардың өзіне қайран қалып, «Солар болмаса өмір сүре алмай ма. Еріккеннің ісі бұл. Бір пәтерде итпен бірге қалай тұрады бұл бәтшағарлардың» деп кейитін. Енді ондай әңгіме жоқ. Қайта өздері туралы сондай әңгіме тарамаса екен деп те тілейді іштерінен.

Алып кесіртке-динозаврдың жағдайын білгеннен кейін ғалымдар үш күндік демалыс жариялады. Әркім өзнің балашағасының қасында болып өткенін есіне түсіріп, соңғыл-оқиғаны саралап, естерін бір жиюды мақсат етті. Хайуанаттар бағыныдағылар да бұл кезде алыптың жағдайымен әлек болып жатты. Оларға ғалымдардан кибернетик қана қосылған. Ол алыпың миындағы көріністерді жазып алатын құралдың жетілдірілген жаңа түрін орнатуды көздеді. Сол жағын басқарды. Оны Есеналы мықтап тапсырған. Оның өзі де тыным тапқан жоқ. Демалуға кетті дегені болмаса, үйінен хайуанаттар бағына жиі-жиі видеотелефон соғып, арнайы жасырын видеокамералар арқылы алыптың жағдайын көріп отырды. Демалғаны сол. Тек өзге ғалымдар ғана шынымен-ақ демалғандай еді. Бірақ олардың іштерінен да тынышсыздары шықпай қалған жоқ. Кейбірі хайуанаттар бағын мазаламаса да, Есеналының өзімен сөйлеседі. Ал Есеналы ондай сұрақтардан жалыққан емес, қайта, ішінен қуанатын. Бейне бір өзінің жанұясының бір мүшесінің халін сұрағандай толқитынын қайтерсің. Қарамағындағы ғалымдар Есеналының бұл мінезін жақсы біледі. Бірге қызмет істеп, бірге зерттеу жүргізіп жүрген соң білмей қайтсін.

Алып демалған үш күннің ішінде жер-жерден түрлі мамандықтың иелері келіп, хайуанат бағындағыларға ақыл-кеңестерін айтып жатты. Өткендегі оқиғадан кейін шет елден келген ғалымдар мен тілшілер де қайтпаған. Бәрі де істің соңын күткен-ді.

**Қатерлі тас жауыны**

Күн жүйесіндегі оныншы ғаламшарды көргеннен кейін Есеналыны түрлі ой мазалаған. Оның негізгісі - сол ғаламшардың нендей себептен жарылғаны еді. Өткен мәжілісте бұл жөнінде түрлі пікірлер айтылса да, оның жарылғаны жөніндегі ой шындыққа жақын келетіндей көрінген. Тіпті жұлдызнамашы онда өмір сүрген тұрғындардың қандай дәрежедегі адамдар екенін де айтқан-ды. Содан кейін-ақ ғалымдардың көкейінен сол бір оқиғаның елесі көз алдарынан кетпеген. Тек оныншы ма, Жердің болашағының не болары да белгісіз. Бірақ ғалымдардың бәрі де оптимист. Жаманшылық ойламайды. Газет-журналдарда экологиялық апаттар, озон ойығы, мұхит суының тартылуы және тағы басқадай қатерлі жағдайлар жөнінде жазылып, стереотеледидар мен стереорадиодан хабарлар беріліп жатса да, ғалымдардың біразы жуық арада келер апатты болжамаған. Рас, Жер шарында апаттың себеп-салдары көп. Тек айтылғандар ма екен, жер сілкінісі, топан су басу, жанартаулардың атылуы сияқты жиірек болатын апаттар да баршылық.Жер шарында жыл сайын ондай оқиғалар кездеседі. Оның қаншама жанды мерт ететінін, қанша адамның үйсіз жайсыз қалатыны, қаншасының жарақатты кемтар болып қалатыны бүгінгі жедел орындары арқылы дер кезінде жетіп жатады. Сондықтан ба, халық ондайға оншалықты дүрліге де бермейді.

Ғалымдар қаншама зерттеп, қаншама болжалдап келе жатса да оның кейбірі сәйкес келмей жатады. Ғалымдар көріпкел емес. Көріпкелдің өзі де кейде қателеспей ме? Алыптың өткендегі мінез-құлқына қарап сол заманда Жер шарында осындай қатерлі апаттардың жиі болғанын ғалымдар іштей болжалдаған. Әсіресе, Есеналы бір тыныштық көрген жоқ. Өзінің мамандығы да ғаламшар зерттеуші болғандықтан оқып-білмегені кем де кем.Үйінің бір бөлмесінің төрт қабырғасы толған ктап. Видеокассеталар мен жазба таспалар өз алдына бір төбе.Есеналы солардың бәрін пайдаланады. Оқуға да, көруге де уақыт талады. Онысына жұбайыньың өзі де қайран болып жүреді. Мұнда ұқыпты, мынандай еңбекқор адамды көріп пе бұл дүниеде.Тек жұбайы емес оның іскерлігі мен оқымыстылығы елге аян. Ай бетінде жүргізілген үлкен іске басшы етіп тағайындалуының өзі де танысының мықтылығынан емес ғалымдық қабілетінің мықтылығынан, тапқырлығынан еді. Сол сенімді бүгінде Есеналы ақтап отыр.Қазақ Ғылым академиясын күллі жер шарына паш етті. Онан артық, не керек. Бүгінде қазақ жері, қазақ елі, Қазақ Ғылым академиясы мен әншейінде екінің бірі елей бермейтін хайуянаттар бағы дүние жүзінің назарында.

Есеналы да, басқа ғалымдар да оны біледі. Сезінеді. Сол мақтаныш даңқты ақтауға тырысады. Оның бастысы - алып кесіртке-диназврды сақтау. Барлық мәселе соған келіп тірелген сияқты. Алып мерт болса, спектакль біткендей келгендер еліне тарап, шет ел шулап-шулап, бар дүрлігу басылып тыныштыққа айналмақ. Бұл тек даңқ емес, соншама едбектен де айрылу болып да Есеналы мен қарамағындағы түрлі мамандықтың ертемен келген Шет елден келген меймандар орындарынан тұрмай жатып, осында біраз мәселелерді шешіп алмақ болған. Оның бастысы - алып кесіртке-динозаврдың жағдайын ескеру. Шетел мейманадары үшін бәрібір. Оларға керегі алыптың миындағы керекті деген сәттерді экранға шығару да, сол тапқан жаңалығымен еліне оралу. Ал журналисттер олардан да өткен жылдам. Олар еліне бармай тұрып-ақ жазылып алынған көріністі, дыбысты осы жерден-ақ микротелебайланыс арқылы жеткізе салады. Зерттеу жүріп жатқан күндердің өзінде-ақ шетел газет-журналдарының беттерінде неше түрлі суреттер берілді. Бұл жылдамдық бұрыннан бар. Ал бүгінде ол таңғалғысыз нәрсе. Соған қарамастан жаңалықтың құдіреті халықты тыныш қалдырған ба. Қай елдегі болмасын баспасөз басылымдарын сататын шағын дүкендерде кезек тұрады. Білімқұмар халық тамақ ішпей кетсе де, осы алып туралы бір жаңалықты біліп қалуға тырысады. Мұндағы ғалымдармен, тілшілермен телефон, видеотелефон, ғарыштық байланыс арқылы жедел хабарласатындары қаншама.

Өткен жолғы оқиға қазақ ғалымдарына сабақ болған. Енді ондайды қайталамаудың әрекетіне көшпек Кибернетик Едіген Нағашыбайұлы да осы санаулы күннің ішінде ұйқы көрмей біршама салмағын да жоғалтты. Бәрі де елдің намысы үшін. Сонау Ай бетінен осындай ғажайып жаңалықты тапқан қазақ ғалымдарының есімдері бүгінде дүние жүзі елдері халықтарының әрбірінің аузында күнделікті қайталанып жүр. Бірақ атақты адам өзінің даңқын сезіне бермейді. Оның есімі елдің, жердің түкпір-түкпіріне жетіп жатса да, өзі оны біле бермегендіктен беймәлім адамдай сезініп жүреді. Есеналы да сондай күйде-тін. Ал оған қызметтестері де, шет елден келгендер де ерекше көзқараспен қарайды. Есеналының бар зейіні алыпта. Соның тағдырында.

Ертемен келіп, шағын бөлмеге жиылғаннан кейін жергілікті ғалымдар тікелей мәселеге көшкен. Бірінші кезекте сөзді кибернетик алып, жаңадан жасалған күрделі жүйелер жөнінде қысқаша айтып өтті. Содан кейін Сапар Сәрсенұлы өткен жолы түсіріліп алынған көріністегі ғаламшардың нақ сол Фаэтон екендігін тағы да тұжырымдады. Ол оған бірнеше мысалдар да келтірген. Сапардан кейін сөз алған физик Беркін Сәтбекұлы аз ғана сәттегі болса да суреттер мен видеолентадағы ғаламшардың бейнесінен оның қатер алдында тұрғанын ескертті. Бірақ алыптың миынан алынған көріністе ол ештеме болмайтындай жарқырап қана тұрған. Сондықтан да онан аз уақыттың ішінде пәлендей жамандық күту аса нанымды да сияқты емес-ті. Дегенмен, физиктің пікіріне ешкім қарсы келген жоқ. Бұл қысқа уақыттық жиындағы негізгі мақсат та ғалымдардың осындай нақты пікірлерін білу болатын. Оның артынша сөйлеген химик Жадай Қазымбекұлы Фаэтондағылардың термоядролық реакцияны жақсы меңгергенін айтып өтті. Бұл пікір физиктің пікірімен жанасатын сияқты еді.

Есеналы бәрін қысқаша тыңдап болған соң мәжілісті жауып, алып кесіртке-динозавр жатқан үлкен үйге қарай жүрді. Бұл кезде кейбір жаңалық құмар шет ел ғалымдары келіп те үлгерген еді. Бұлар оларға кейін түр деген жоқ. Көріністі жазатын арнайы бөлімге ертіп келген. Артынша ғалымдар бірінен соң бірі ағылды. Расында да үзіліп қалған көріністің жалғасын көруге құмар болмайтын адам бар ма екен. Ал бұлар ғалымдар. Қайбір нәрсені де соңына дейін жеткізбей тынбайтын халық. Есеналы оларды орын орындарына жайғасып болған соң алып кесіртке-динозаврдың қазір демалып жатқанын, оны оятуға болмайтынын ескертті. Оған шет ел ғалымдары ештеме деген жоқ. Тілмаштары арқылы емін-еркін тілдесіп, Есеналының ескертпесіне келісетіндерін білдіріп, кешірім өтініп жатты.

Арада екі сағат өткенде ғалымдар да, тілшілер де алып кесіртке динозаврдың миында жазылып қалған көріністің жалғасын көретін бөлімдегі орындарға жайғасты. Бірақ алып сол ұйқыдағы қалпында жатқан. Істі бастар алдында құлаққа ілетін дыбыс күшейткіштер арқылы Есеналы тыныштық сақтауды өтінді.Кішкене ғана артық қозғалыстың үлкен дүрлігуге апарып соғатынын тағы айтып өтті. Оны айналада отырғандардың өздері де жақсы біледі. Осының алдындағы алып кесіртке-динозавр қиратқан күрделі жүйелердің, түрлі заттардың шығыны аз болған жоқ. Ол шығынды осыған қатысатьгадардың бәрі де төлесуге даяр. Ол жөнінде келісім де жасалған. Ең бастысы - алыптың жағдайымен санасып, қажетті нәрсені толығымен алу. Алып та бұрынғыдай емес, күн өткен сайын белсенділігі азайып, тамаққа деген тәбеті де болмай, дене температурасы да жоғарылай берген. Оның жай-күйін арнайы алыстан сезгіш құралдармен біледі. Ал тамақты жеткізуді күрделі қол-манипуляторлар атқарады. Алыптың білетіні де сол тамақ беретін қолдар ғана. Қалғанын сезбейді. Өткен жолы оның бірден басын көтеріп, миынан көрініс алып тұрған камера мен басқа да күрделі жүйелерді қиратуына себеп болған осындағы бір тілшінің іске беріліп, өзінің жеке камерасын қосқаны еді. Сол ызыңнан алып шошып оянған. Бұл жолы да солай болмас үшін тілшілердің біріне де жеке камерамен кіруге рұқсат етілмеді. Тек ол емес, алыптың жүйке тамырына әсер ететін дыбыс атаулыны жойды. Ондай дыбыс шығаратын құралдар басқасымен ауыстырылған Енді алыптың не көргенін алаңсыз экранға шығаруға толық мүмкіндік бар.

Ертеңгілік қысқа мәжілісте, онан да бұрын бионик-инженер ғалым Жұмағали Амантайұлы бір ұсыныс айтқан-ды. Ол ұсыныс Есеналыға да, басқа ғалымдарға да ұна- ған. Сондықтан да оны іске асыру жөнінде баспасөз орындары қызықты етіп жазды. Келгендер ол тәсілден толық хабардар еді. Олар әрбір көріністі қалт жіберіп алмауға тырысып-ақ отыр. Тыныштық тағы қажет. Ғалымдар мен тілшілер отыратын кабиналар тығыз жабылған. Өттегімен қамтамасыз етілетін жүйелер жасалған. Олар енді ортадағы үлкен бөлімнен алып кесіртке-динозаврдың бар бет-бейнесін ап-анық көріп отырады. Соның өзінде де «Сақтықта қорлық жоқ» дегендей, артық дыбыс болдырмау жағы қайта-қайта ескертілген.

Көп кешікпей іс басталып кетті. Алып кесіртке-динозавр сол қалпында бірнеше минут бойы жатты. Оған ешкім тиіскен жоқ, артық дыбыс болған жоқ. Содан бір кезде Есеналы қасындағы кибернетик пен бионикке: «Ал, бастай беріңдер» дегендей белгі берді. Мұндай белгі берген кезде олардың алдарындағы панельдерден қызыл, сонан соң жасыл түсті шам жанатын. Ол екеуі түсіне қойды. Шамалы бас изесті де, алдарындағы бірнеше түймені басып-басып қалды. Артынша алып кесіртке-динозавр жатқан кең бөлімнен ысқырған дыбыс шықты. Түн мезгілі болғандықтан жасанды күмбезде жұлдыздар да жыпырлап тұрған еді. Желдеткіштер арқылы жел де соғып берді. Сол кезде алып кесіртке-динозавр басын көтеріп алды. Сөйтіп, айналаға қарай берді. Бір кезде ол орнынан ширақ көтерілді де, өзінің заманынан бірге келген тас үңгіріне барып еніп кетті.

Бұл кезде мидан көрініс алатын күрделі жүйелер жұмыс істеп тұрған еді. Алып кесіртке-динозавр әлденеден қатты қорқып, үңгір тас ішінен шықпай жатып алған соң оның миындағы осы сәтте жаңғырыққан көріністі экранға түсіру ісі басталды. Оның бетінде өткен заман көрінісі пайда болды. Айналада түрлі динозаврлар жүрген. Көл де, орман да, тау мен тас та көрініп тұр. Аймақ тыныш еді. Бір мезетте көрініс кілт үзіліп, түн мезгіліне ауысты. Алып қанша дегенмен күндіз көруге бейім тіршілік иесі болғандықтан көрініс те көмескіленіп кеткен-ді. Бірақ айналадағы түрлі дыбыстар алыптардың әлі де тыныштала қоймағанын байқатқан. Бір-бірімен айқасып жатқан, бірін өлтіріп қанын ағызып жеп жатқан алыптардың дыбысы айқын сезіледі. Ғалымдар да демдерін ішке тартып, мына ғажайып сәтті бақылап отыр еді. Кенет қараңғы аспанды жарқ ете түскен бірдеме жап-жарық етіп жіберді. Оның алдында дыбыс шыққан. Ол дыбыс ғалымдардың өздері жасағандай ысқырып шыққан еді. Содан дүние аласапыран болды да кетті. Кәдімгі жұлдыз жаңбыры басталды. Жаңа ғана маң-маң басып, алаңсыз жүрген алыптар мен басқа да тіршілік иелері тым-тырақай қаша бастады. Әрбір түскен тас жерді ойып кетіп жатты. Алып кесіртке- динозаврдың көзіне түскен кейбір тіршілік иелері жалп- жалп құлап, аяқтарын керіп-созып, жан тәсілім ете бастаған. Аспанда ұша алатындары да жерге бар екпін-салмақтарымен құлап жатыр. Ал ең жұмбағы құлағандардың да, өлгендердің бәрі де тек тас соққысынан емес еді.

Ғалымдардың бәрі де бұған алғашында аң-таң болысты. Бейне бір қызықты фильм көріп отырғандай бір-біріне сөйлеуден де қалған. Сөйлесе, барлық көрініс бұзылып кететіндей.

Өзі де солай еді. Алып кесіртке-динозавр бұл кезде тас үңгірдің ішінде тығылып, әлденеден қорқып жатқан. Оның миында жаңғырыққан нәрсенің бұзылып кетпеу жағып қай-қай ғалым да, тілші де ойлап отыр. Көрініс жалғасып жатты. Бірақ ол жылдам ауысады. Қанша дегенмен ол тәжірибелі кинооператордың түсіріп алған көрінісі емес. Алыптың көзіне түскендері. Ол басын қалай жылдам бұрса, я болмаса көзін жұмып қалса, көрініс солай құбылады. Көзін жұмған сәттерінде ол жоғалып та кетеді. Қайта пайда болады. Енді бір кездегісі жүгіріп бара жатып бір оқиғаны түсіріп бара жатқан кинооператордың түсірген көрінісіндей болып кетті. Бұл алып кесіртке-динозаврдың өзінің де жан сауғалап, осы тас үңгіріне қарай қашып бара жатқан сәті еді. Жарық бірте-бірте азая берген. Содан соң қайтадан жап-жарық болып кетті. Бұл алыптың қайтадан сыртқа қарай бұрылған сәті болатын. Дала әлі де аласапыран. Өлген алыптар мен басқа да тіршілік иелерінің саны минут өткен сайын көбейе берген. Ғалымдар мұндай тас жаңбырдың тек осы аймақта емес, Жердің барлық жағына дерлік жауып жатқанын іштей сезіп отырды.

Жас ғалымдар тас тимеген алыптар мен басқа да тіршілік иелерінің жалп-жалп құлап, аяқ тарпып, жан тәсілім етіп жатқандарына қайран болып отырды. Қандай да бір қатерлі бірдеме әсер ететін сияқты. Алыптың қараған жағында топ-топ болып жатқан алыптардың өліктері де енді майданнан кейін қырылған жауынгерлердің денелеріндей болып кеткен. Мұнда түсіп жатқан тас жауын емес, Жер шарындағы тіршілікті жоятын жойқын бірдемелер сияқты. Ал белгілі ғалымдар ол тастардың Күн жүйесіндегі бір айналым жолдан келіп құйылып жатқанын сезді. Есеналы үшін де көп нәрсе түсінікті еді. Бірақ дәл шешімін тапқан жоқ . Оның бәрін кейін анықтамақ. Әзірге ешқандай пікір айтудың жөні келмеген. Отырғандардың бәрі де өздерінше ой түйіп отыр. Қазір алыптың миынан жаңғырыққан барлық көріністі түсіріп алу. Сонан кейінгісі қиын емес.

Біраздан соң алып көзін жұмды. Сол замат жаңағы көрініс атаулының бәрі де жоғалды. Адам көзін жұмған сәтте бар дүние бір сәтте-ақ ғайып болғандай болмай ма. Мұнда да сондай жағдай. Ғалымдар өткен жолғыдай алыпты шошытып алмау үшін әлі де демдерін ішке тартып, Есеналының белгісін күткен. Алып бұл кезде қорқыныштан дір-дір етіп, әлденелерді есіне түсіргендей селк-селк етіп жатты. Одан кейін корініс жалғасқан жоқ. Есеналы дереу мидағы есте сақталған көріністерді қабылдайтын күрделі жүйелерді ажыратуға белгі берді. Кибернетик пен бионик-инженер ол белгіні дер кезінде түсініп, жүйелерді ажыратты. Сол кезде алып та тыныштыққа бөленгендей, әлсіреп, шаршағандай ұзын мойнын алып денесіне жанастыра орнықтырып, көзін ашпаған күйі тынышталды. Бұл оның ұйықтағаны, әлде қорыққаны екенін де ажырату қиын еді. Ең бастысы — алыптың денсаулығын сақтау керек. Есеналы үшін бірінші керекті нәрсе де сол.

Екінші көрініс бітті. Ғалымдар мен тілшілер отырған орындардағы қосымша шамдар жағылды. Дыбыс атаулы сөндірілді. Алыптың тыныш демалуына жағдай жасалды.

Бәрі дәліз арқылы шығып, келесі үйдегі кең бөлмеге жиналды. Шет елден келген ғалымдар мен тілшілер Есеналының қолын алып, рахметін айтып, өздері орналасқан қонақ үйлеріне тарап жатты. Қазақ ғалымдары үлкен мәдениеттілік пен білімділік танытып, олардың қолдарын қысып, шығарып салды. Содан соң алынған ұланғайыр материалдарды сараптауға кіріскен. Қорытындысын кейін айтпақ. Жаңа ғана болған көріністің әсері барлық ғалымға ерекше әсер еткен еді. Түзеуші компьютерлер арқылы алыптың көргендерін баяулатып және түстендіріп көрсеткен. Сондықтан да ол әсерлі еді. Шынында да ғалымдар мен тілшілер бұл арадан алыптың сол бір замандағы көзіне түскен көріністерін емес, бейне бір жақында ғана түсіріліп алынған фильмдерін көргендей әсерде қалған. Егер ғылымнан хабары шамалы адам көрсе, оны шынымен- ақ ғалымдар жасаған бір ғажайып фильм дер еді. Ғылым құдіреті де осында-тын. Ал өздері үшін ол үйреншікті нәрсе. Бүгінде ондай күрделі жүйелер арқылы қаншама адамның, хайуанаттардың миларындағы көріністі түсіріп ала алады. Сол әдіс арқылы қаншама қылмыс ашылды десеңізші. Бүгінде адам баласы өзінің ойындағысын жасырып қала алмайды. Ол жасырғанын жаңағы сияқты «сорып алып», экранға түсіріп, көз алдына жайып беретін құралдар баршылық. Соның арқасында енді талай ғасырлардан бері болжалданып келген оқиғаға тікелей көз жеткізілді. Алып кесіртке-динозавр тек сол заманнан жеткен ғажайып тіршілік иесі ғана емес, сол кездегі тарихтың тірі куәсі болып қалды. Сонысымен де ол қымбат еді. Дүние жүзінен күн сайын болмаса да апта сайын ғалымдар мен түрлі газет-журнал, теледидармен радио тілшілерінің келіп-кетіп жататыны да содан-ды. Бұл түсінікті нәрсе. Өйткені, алып кесіртке-динозавр Жер шары бойынша тірі жеткен бірінші алып.

Есеналы бастаған ғалымдар құрамы шет елдерден келген меймандар тарағаннан кейін де түннің бір уағына дейін отырды. Әлгі көріністі түзеді. Қосымша күрделі жүйелер арқылы жүйеге түсірді. Алып кесіртке-динозаврдың саналы еместігі өз-өзінен белгілі. Онымен тілдескен де ешкім жоқ әлі. Бірақ соған қарамастан оған таныс дыбыс естірту арқылы талай көріністі көз алдына әкелдірді. Егер алып саналы болса, оған алдын ала ескертіп, «мынаны есіңе ал», «ана сәтті есіңе ал» деп, немесе өзінен талай нәрсені сұрап алудың сәті түсер еді. Ал мына жағдай картаның ойыны сияқты бір құбылыс болды. Соған қарамастан талай нәрсе де айқындалып қалған. Алыптың тас үңгірге еніп, оның аузына үлкен бір тас кептеліп, нығыздай бітеп, онан кейін аспаннан түскен тағы бір алапат тас- тың жерді қопаруы кезінде ғарышқа қарай атылғаны ғана жоқ. Алып тас қараңғы үңгірде көзін жұмып алып, ал ол Жерден ғарышқа қарай атылған мезетте есінен айрылса, қайдан болсын. Оньщ одан әргі тағдыры ғалымдарға айтпаса да белгілі еді. Ең керегін көрді. Мән-жайды білді.

**Тасқа айналған алып**

Түннің бір мезгіліндегі видеотелефонның ащы қоңырауы Есеналыны селт оятты. Соның алдында ғана басы жастыққа тиіп, көзі ілініп, шым-шытырық шаршау түстер көріп жатқан-ды. Қоңырау даусы сол түстегі бірдемелерден шыққан дыбыстай болып елестей естілген. Бірақ өмірде сергек Есеналы көзін ашып алды. Басқа күндері болса бір жөн, әріптестерінің бүгін қоңырау соғатын жөні жоқ еді. Оның қатты шаршағанын да жұрт біледі. Жеке, тыныш ұйықтасын деп жұбайы да қасына келмеген. Ал Есеналы болса, уақытпен санасып, сол тыныштықты ұрлана пайдаланып, түн ортасына дейін алып жөніндегі болашақ ғылыми еңбектерінің жоспар-жобасын жасаған. Ғылымға берілген адамның ісі әрқашан осындай болады. Денсаулығы қаншама мықты болса да, мезгілсіз уақытта ой еңбегімен айналысуға болмайтынын ол жақсы біледі. Бірақ орындамайды. Оған әрбір минут, сағат қымбат. Тіпті кейде: «Осы адамдар ұйықтамайтын болса» деп қояды. Қатты шаршап тұрса да, жатқысы келсе де, ойындағыларын тез қағаз бетіне түсіріп алуға тырысады. Сондай бір ынта-ұмтылыстан кейінгі ұйқы еді. Шаршаған мидың қыртыстарындағы күндіз көрген кейбір көріністердің жаңғырығы болар. Шым-шытырық түс көрді. Ал жаңағы видеотелефон қоңырауынан кейін ол көргендері тым-тырақай қашқандай есінде қалмаған. Іштей жоруынша, жақсы істің белгісі емес. Ойлағанындай болды. Видеотелефон соғып тұрған хайуанаттар бағының түнгі кезекшісі Әділғазы Қамбарұлы еді.

- Есеналы Мұхитұлы! - деді ол толқып, - мезгілсіз мазалағанымды айып көрмеңіз...

- Айта бер... - деді Есеналы бір жайсыз оқиғаның

болғанын іші сезіп.

- Алып кесіртке-динозавр...

- Тағы да сыртқа шығып кетті ме? Талқандады ма бірдемелерді?

- Жоқ... Мен жедел мал дәрігерлік көмек шақырып қойдым. Бәріне хабарладым. Тез жетсеңіз...

- Алып тағы да бақтағы бір хайуанатты жаралады ма? Не болды? Неге кібіртіктеп тұрсыз?

- Жоқ. Бәрінің жағдайы жақсы. Тек алыптың өзі...

- Өзіне не болды?

- Жағдайы ауыр. Неден екенін түсіне алмадым. Үлкен жүрегінің соғысы да нашарлай бастаған.

- Не дейсіз?

- Иә, солай, Есеналы Мұхитүлы. Тез жетсеңіз.

- Ойпырым-ау, күндіз ғана сау еді ғой?

- Неден болғанын түсіне алмадым.

- Жүрегін, жүйке жүйелерін автомат жүйелермен

тексермедіңіз бе?

- Бәрін де жасап қойдым. Тек оны анықтау керек. Мен мал дәрігері емеспін ғой? Биологпын.

- Түсінікті. Мал дәрігерін күтіңіз. Мен жеткенше шұғыл көмек көрсете беріңіздер. Тек өздеріңіз де абай болыңыздар. Ол ұйқылы-ояу жатып, өткендегідей кенеттен басын көтеріп, айналасындағыларын талқан етіп жүрмесін.

- Сіз әлі де сенбей тұрсыз ба, Есеналы Мұхитұлы. Алыптың жағдайы шынымен-ақ қиындаған. Не болатыны белгісіз.

- Не дейсіз? Сонда оған не болды екен.

- Білмедім. Тез жетіңізші...

Есеналы осы сөзден кейін қоштасуға мұршасы келместен видеотелефон түймесін басып қалды. Жігіт бейнесі ғайып болды. Экран ортасынан кішкене қызғылт жарық көрініп, бірте-бірте кішірейіп ғайып болды. Есеналы өзін қоярға жер таппады. Апыл-ғұпыл киініп, сыртқа бет алды. Бұл кезде жұбайы да, балалары да оянып кеткен-ді. Бірақ олардың бірі де нақты жауап ала алмаған. Өйткені Есеналының өзі де анық-қанығын білмейді.

Ол есік алдына шыққанда хайуанаттар бағының белгісі бар бір көлік бұрылып келіп тоқтай қалды. Ішінде белгілі мал дәрігері Бексымақ Сламғазыұлы бар екен. Ол жедел мал дәрігерлік көмек деген жазуы бар есікті жылдам ашып, жерге қарғып түсті. Есеналы да артық сөзге келген жоқ. Қол алысып амандасып, көлікке отырды. Тек содан соң барып Бексымақ сөз бастады.

- Жаңа ғана хайуанатгар бағынан видеотелефон соқты. Алып қиын жағдайда ұқсайды. Соған сізді де ала кетпек болып бұрылған едім, жолым болғанда алдымнан шықтыңыз ғой.

- Иә, кезекші маған да видеотелефон соққан.Бұрылғаныңа рақмет. Енді тездетіп жетелік. Осы уақытқа дейін басқа ғалымдар да жеткен болар. Не жағдай екен. Түкке түсінбеймін. Оның денсаулығы жақсы еді...

- Не де болса бара көрерміз.

Бексымақ жүргізушіге бас шұлғыды. Бұл «Жылдамдық қоса түс» деген белгісі еді. Көлік жүйткіп жөнелді. Әп- сәтте талай көше қиялыстарын жүрісті реттейтін шамдардың қызылы жанғанына қарамастан арнайы дабылын беріп, шамын жыпылықтатып өте шығып, хайуанаттар бағының алдына келіп кілт тоқтады. Есеналының айтқанындай-ақ бар екен. Мамандар көп жиналып қалыпты. Ендігі күткендері де өзі болса керек. Бұлар олармен сәл ғана бас изеп амандасып, тіке алып кесіртке-динозавр жатқан үлкен үйге тартты. Бөлек есігінен кіріп, екінші қабатына көтерілді. Ондағы кабиналардың ішін де бір бір барлап шықты. Ондағы ойлары солардан біреу-міреу алыпты улаитын бірдеме тастамады ма екен деген күмәнді ой еді. Ондай да ештеме жоқ.

Есеналы қасындағыларымен бірге негізгі бөлімге енді. Осы жерден жыпырлаған көп экрандар арқылы алыптың бар денесін анықтап көрудің мүмкіндігі бар. Алыпқа та- мақ беретін манипулятор-қолдар да осыдан басқарылады. Есеналы жанына Бексымақты шақырды. Ол отыра бергенде-ақ түрлі автомат жүйелерді іске қосылды. Алыптың бар денесі жайымен көріне бастады. Ол мәңгілік ұйқыға кеткендей тым-тырыс жатыр. Аздап дыбыс берді. Селт етпеді. Ток жіберілді, оған да жауап бермеді. Содан соң манипулятор-қолдың бірі алыптың басын қапсыра ұстап, жоғары көтерді. Сол кезде оның тірі емес екені білінді. Есеналы есінен танар жағдайға сәл-ақ жетпеді. Бір орнында тұра алмай сәл тәлтіректеп те қалған. Оны дәрігерлер мен мамандар ұстап қалды. Бексымақ түрлі күрделі жүйелермен алыптың бар денсаулығын тексерді. Ең соңында оның көз алды да қарауытып кеткендеи болған. — Қараңыздаршы, мына экранға, - деді ол әзер сөйлеп,- алып өз заманында, тас үңгірге тығылар алдында аспаннан жауған қара тастардан радиация алған!

— Радиация?! - деп есін тез жиып алды Есеналы.

— Иә, өкінішке орай радиация, — деді Бексымақ, — сол Фаэтондықтар жасаған қарулар ғой. Содан... жарылған кезде ұшып шыққан тастар жердегі алыптарды...

Бөлме іші тым-тырыс. Есеналы қабырғаға сүйеулі орындыққа сылқ отыра кетті. Қалғандардың жағдайлары да мәз емес еді. Бәрі де сол алыпқа бауыр басып қалғандай. Оның енді мәңгілікке кеткені де анық болды. Дәрігерлік күрделі жүйелер соны көрсетті.

Есеналы өз-өзіне келген соң автоматты хирургиялық жүйелср арқылы алыптың ішін жарғызып, дене мүшелерін тексертті. Алысқа апарылып, арнайы орында түгелдей өртелді. Күлі ғана жердің терең қабатына көмілді. Ал есесіне оның өзінен бір миллиметрге де ауытқымаған тамаша тас мүсіні Қазақ Ғылым академиясының қарсы алдындағы кең алаңға орнатылды.

**ЖҮНІС САХИЕВТІҢ СЕРИЯЛЫ ҒЫЛЫМИ-ФАНТАСТИКАЛЫҚ РОМАНДАРЫ**

**Жәния Тапалова, ізденуші**

Қазақ әдебиетінде, оның ішінде ғылыми фантастика жанрында жиырмасыншы ғасырдың аяқ шенінде сериялы ғылыми-фантастикалық романдар дүниеге келді. Оны ғылыми жолын жұлдызды әлемді өз бетінше зерттеу- бақылаумен, еңбек жолын техника байланыс саласынан бастаған белгілі жазушы-фантаст, Қазақстан жазушылар одағы «Жандос» атындағы әдеби сыйлықтың лауреаты, Астрономия-геодезия қоғамының толық мүшесі Жүніс Сахиев өзінің «Кеңістік көшпенділері» сериясымен бастады. Серияның алғашқы үш ғылыми-фантастикалық романдары - «Тіршілік ұясы», «Борыш» және «Шеңбердің түйісуі» 1983-1991 жылдар аралығында «Жалын» баспасынан әңгімелер мен повестер жинағы болып жарық көрді.

«Маңызды мақсат», «Ұрпақтармен ұшырасқанда», «Қайтар жолда», «Тіршілік ұясы» атты төрт бөлімнен тұратын «Тіршілік ұясы» ғылыми-фантастикалық романында өзге жұлдыз жүйесіндегі Шұғыла делінген ғаламшарға қонған ғарышкерлер жерде бір заманда болып өткен. Мұз дәуірі алдында дамып-жетіліп, жұлдызды әлемді игеріп, Жерден сол жұлдыз жүйесіне көшіп кеткен тұрғындардың ұрпақтарымен жүздеседі. Жер бетіндегі кейбір керемет ескерткіш құрылыстардың солар қалдырған белгі екенін біледі. Зерттеулерін аяқтап, Жерге аман-есен қайтып оралғанда олар көш жұртына тап болады, өзге жұлдыз жүйесіне көшу кезінде түрлі себептермен қалып қойған тұрғындардың жаңа дамып жетіле бастаған ұрпақтарына жолығады. Осы оқиға арқылы жазушы-фантаст Жер ғаламшарының да тұтастай бір құс ұясы секілді адамдар өсіп- өнетін, ғарыш кеңістігін игеріп, жұлдызды әлемнен жаңа қоныс-ғаламшар тауып, жұлдызаралық кемелермен көшіп кетіп отырады. Тіршілік ұясы емес пе деген ғылыми негізді ойды оқырман есіне салады. Шығарма Әбен есімді ғарышкердің атынан баяндалады.

Үлкен ғалым, Қазақстан Республикасы Ұлттық Ғылым академиясының корреспондент мүшесі, фарабитанушы Ақжан Жақсыбекұлы Машановтың алғы сөзімен жарық көрген «Борыш» ғылыми-фантастикалық романында Жер шарындағы 646 делінген елде жасалған аса қуатты қару сыныптарының келешек ұрпақтар тіршілігіне қаншалық- ты зардап беретінін бас кейіпкер Әлімхан мен Әйкеннің тағдырлары арқылы көрсетеді. Ақжан Жақсыбекұлы Машанов бұл шығарманың мазмұны мен идеясына баға бере келіп: «...Жүністі қазақ халқының адамдық рухани қасиеті мен озық ойын халықаралық аренада таныта алатын жазушы-фантаст деп білемін...» деп сөзін аяқтаған еді. «Арман сапарында», «Адамзат үшін арпалыста», «Бақытты жолда», «Борыш» бөлімдерінен тұратын бұл шығарманың кезінде оқырман ықыласына бөленгені белгілі.

«Шеңбердің түйісуі» ғылыми-фантастикалық романында ғылым жетістігін өз пайдаларына шешкен қиянатшыл- мансапқорлардың қолынан қар адамдардың кейпіне түсіп, тау кезіп, ежелгі Атлантида аралы апатынан аман қалып, «Қар адамдары» атанып, қиянат кешкен адамдардың ұрпақтарымен кездесіп, олармен бірге тіршілік кешкен екі математик жас жігіттердің тағдырлары тартымды суреттеледі. «Шеңберлі аралда», «Даңқ шеңберінде», «Шеңбердің ширегінде», «Шеңбердің түйісуі» деп аталатын төрт бөлімде жазушы-фантаст қою сюжет, шым-шытырық оқиға арқылы ғылымдағы қателіктің адамзат дамуы бағытын күрт өзгертіп, қайтадан тас дәуіріне душар етуі мүмкіндігін оқырманның көз алдына елестете білген. Бұл шығарма 1994 жылы 30 қарашада Қазақстан Жазушылар одағы мен «Жандос» қоғамының Жандос атындағы әдеби сыйлығының лауреаттық дипломын алды.

Серияның төртіншісі - «Көктен келген көшпенділер» ғылыми-фантастикалық романы 1999 жылы «Жазушы» баспасынан жарыққа шықты. Бұл серияның толық нұсқасымен шыққан кітабы. Ал оның журналдық нұсқасы 1992 жылы «Зерде» журналының екі нөмірінде жарияланған болатын. Шығарма «Қазақ жері», «Тарылған табиғат», «Тазарған табиғат», «Жер жайлау» атты төрт бөлімнен тұрады. Бірінші бөлім кезекті еңбек демалысына шығып, қаладан ауылға келіп, ат мініп, ауыл сыртындағы биік төбе басынан айналасына көз жіберіп, өткен заманды, ата-бабаларының көшіп-қонған жерлерін, өзінің бала кезіндегі көріністерді көз алдына ойша елестетіп, ерекше толқыған бас кейіпкер белгілі жұлдызнамашы Жайлау Жаһангерұлының дара бейнесін суреттеуден басталады. Ол одан әрі қарай тау асады, ал Көкжайлауға жете бергенде кенеттен аспанда Андромеда тұмандығынан аумаған ақ тұман пайда болып, жайлау тосіне жайыла қона береді. Ал тұманның ішінде Бикеш шоқжұлдызын көзге елестететін мың-сан жұлдыз іспетті киіз үйлер бар.

Ол тұмандыққа жақындағанда Жайлауды ұйқы қысады. Оянып, көзін ашса, қазақтың киіз үйі іспетті тамаша баспананың төрінде, қазақ ұлтына тән киім киген, омырауларында Сатурн алып ғаламшарының бейнесіндей белгі таққан жылы жүзді, ілтипатты адамдардың көз алдарында жатыр. Жұлдызшы ғалым үй қабырғасындағы әлем суреттері мен миына бейтаныс құрандар арқылы жетіп жатқан ғылыми мәліметтерден бейтаныстардың миллиардтаған жұлдыздардан тұратын жұлдызарал-галактиканы бір ауылдың жеріндей игерген, елді-мекен еткен үшінші типті дәрежедегі өркениетті адамдар екенін біледі. Осы бөлімдегі ғылыми-көркем суреттеулерден оқырман көктен келген көшпенділердің халқымыздың көшпенділік дәстүрін қалай бойларына сіңіргендерін, көшпенділік өмірдің табиғатты қорғау мен аялаудағы дана тәсіл екенін сол жоғары даму сатысындағы адамдардьщ қазақ даналығын мойындауынан сезінеді.

Екінші бөлімде еңбек демалысын осы оқиғаға байланысты тоқтатқан Жайлау қалаға оралып, көктен келген көшпенділермен болған аз уақыттың ішінде естіген, көрген- білгеніне жауап іздейді. Қаладағы мың-сан үйлер мен көп қабатты ғимараттар, көше-көшеде ағылған мың-сан көліктер, өз тіршіліктерімен, ерсілі-қарсылы жүріп жатқан адамдар, топырақтан жасанды тасқа айналып жатқан табиғат байлықтарының болашағы толғандырады. Түн мезгілдерінде Күн жүйеміздегі алып ғаламшар Қоңырқай ғаламшар - Сатурнның ірілі-ұсақты тастардан тұратын ғажайып сақинасына ойлана қарайды. Көктен келген кошпенділердің омырауларында тап сол сияқты белгілердің бекерден-бекер тағылмағанын түсіне бастайды.

Үшінші бөлімде осы оқиғалар күрделене түседі. Қазақ халқының ертедегі өмірінің мәнділігі мен көктен келген көшпенділердің мақсат-мүдделерін Жер шарындағы барлық саналы адам баласы қолдай бермейді. Кейбір қарулы топтар келген көшпенділер орнаған жайлауға ажал оғын боратады. Бірақ ғаламды ауыл аймағындай шарлап көшіп- қонып жүрген көшпенділер үшін ол шыбынның ызыңындай ғана. Нәтижесінде аспан парасаттылары Жер шарының кей аймақтарындағы ондай төмен саналы әрекеттердің жазықсыз, мейірбанды халыққа үлкен зиян әкелетінін түсініп, ғарыштық көлемде көмек көрсетуді ұйғарады.

Сол көмектен кейін Жер шары тұтастай жасыл жайлауға айналады. Сондықтан да жазушы-фантаст төртінші бөлімді «Жер жайлау» деп атаған. Бөлімдегі ғылыми-әдеби суреттеулер мен шым-шытырық тартымды оқиғалар оқырманды тамаша табиғат аясындағы жаңа өмірге жетелейді. Көктен келген көшпенділер Жер жарасын «емдегеннен» кейін жасыл шөп пен хош иісті гүлдер, жасыл орман қайта қаулаған, жеміс-жидек пен жеміс ағаштары бас иген. Бұлақ, өзен, көл, теңіз бен мұхит Жер әрін аша түскен.

Жер халқы киіз үйге ұқсаған ақшаңқай түсті жеңіл жинамалы, шар тәрізді пішінге жинақталып, ұшып-қона алатын, көшпелі үйлерге орналасқан. Бұл - көктен келген көшпенділердің сыйы. Кең дала, таза ауа, жасыл жайлау қора-қора мал, араласып-құраласып жатқан адам баласы. Жайлау төсін дүбірлетіп, сәйгүлік аттарға мінген қазақ жігіттері. Ал бұл кезде оз мақсаттарын орындаған көктен келген көшпенділер Күн жүйемізден асып кетіп бара жатып, байланыс экрандарынан жайлау-жайлауға көшіп- қонып, табиғатты таза сақтап жүрген Жер тұрғындарын, Қоңырқай ғаламшар — Сатурнның сақинасынан аумай қалған Жер сақинасын тамашалайды, сапарларын одан әрі жалғастырады.

Ғылыми-фантастикалық романды мұқият оқып шыққан адам лирикалық-философиялық ой-сезімге бөленумен қатар шығарманың өне бойында еске салынып отыратын Сатурн ғаламшарының сақинасынан Жердің болашағын көз алдына елестетеді. Көктен келген көшпенділердің ата- бабаларының да сондай бір ғаламшарда өзгеріс жасап, өзге жұлдыз жүйесіне көшкенін түсінеді. Ғылыми-фантастикалық романның мәнділігі де осында жатыр.

Жүніс Сахиевтің 2002 жылы «Білім» баспасынан осы сериясымен жарық көрген келесі ғьшыми-фантастикалық роман кітабы — «Марстан шыққан жаңғырық». Күрделі шығармаға Жерден қоныс аударып, Қызыл ғаламшардың (Марстың) дүлейлі табиғатын игеріп, гүлдендіру жолындағы қазақ азаматтарының қайсар әрекеттері мен батыл күрестері арқау болған. Қазақ перзенттері әлі адам баласы баспаған Қызыл ғаламшар даласының алғашқы иелері болып, оның тұңғыш ауылын, үлкен ауылы мен қалаға бергісіз жайлаған елін қалыптастырудағы ерен еңбектері көркем тілмен, шым-шытырық тартымды да қызықты оқиғалармен қызықты өрілген.

«Екінші Жер» деп аталған алғашқы бөлімде халқымыз Қызыл жұлдыз деп атаған ғаламшардың Жермен ұқсастығы, қазақ азаматтарының сол ұқсас табиғатты жастық күш жігерлермен одан әрі жандандырып, табиғат аймақтарын көгалдандыру әрекеттері астрономиялық негізде ғылыми тұрғыдан суреттеледі. Марстың құмды дауылы, жаздың өзінде экватор бойында небәрі плюс 25 ғрадусқа дейін ғана көтерілетін жылылықпен таң мезгілінде екі жүз градусқа дейін төмендейтін қақаған суық жастарды оңай жағдайға қалдыра алмайды. Тып-тыныш, иесіз жатқан кең даланы қайта тірілту оңайға соқпайды. Жер мен екі арадағы кеме сабылысы Қызыл ғаламшардың келбетін, бет- бейнесін аздап болса да түрлендіре береді.

«Екінші өмір» деген келесі бөлімде саналы да білімді, күш-қуаты ерекше мол адам баласының жансызды жандандыратын қабілеті бар екенін айқындай түсетін оқиғалар зерделі оқырманды келешек өмірге қарай жетелей түседі. Қызық ғаламшарда тап Жеріміздегідей өмір тіршілігі жандана бастайды. Қоныстану аясы кеңи береді. Қызыл ғаламшардың қатаң табиғаты жасыл желек көбейген сайын жұмсара түседі. Ғаламшар қыртысын ұңғылап салынған үйлер де бірте-бірте жазық жерге қарай көбейеді. Шағын болса да ел пайда болады. Атмосферада да өзгерістер көп- ақ. Жауын-шашын, қар мен тұман табиғаты Жерден әкелініп төгілген көң-қоқыстардан нәр алып жұмсара түседі. Сөйтіп, Жерден кейінгі екінші өмір жанданады. Расында да кәдімгі өмір. Көрген адам оған ерекше қызығып, Жерден қоныс аударушылар саны да күн санап көбейе береді. Шығарма осындай ерекшелігімен оқырманын баурай түседі.

Адам баласы өзінің маңдай терімен жасаған ісін одан әрі қарай жалғастырумен қатар оны сақтай да білуге тиісті. Екінші атамекенге айналған Марстағы өмір жанданған сайын оның сырт бейнесі да ғажайыптана түскен-ді. Алғаш рет Жерден Айға жол салған ғарышкерлер қиыр кеңістіктен Жерді бақылаған кезде оның соншалықты сүлу екендігіне таңданған болатын Ал мына Марстан Жер көгілдір жұлдыздай ғана болып көзге шалынады. Ал онан гөрі Марсты жақын маңнан тамашалаудың жөні бөлек. Қанша дегенмен де оның бет-бейнесі Жердің бет-бейнесіне жақындады емес пе?

Жазушы-фантастың ғылыми негіздеп суреттеулерінен оқырман Қызыл ғаламшардың күллі табиғатын көзімен көргендей әсер алып отырады. Ондағы жайлау да, жазық жердеғі тасты аймақ та, құмды шөл де тап кәдімгі Жердегідей, елдегідей.

Солай бола тұрғанмен де ұзақ жылдардағы табиғатпен арпалыс, ой-толғаныс адам баласын қанша мықты болса да қажытпай қоймайды. Ғылыми-фантастикалық романның бас кейіпкері, Қызыл ғаламшардағы қазақ елінің ел басшысы Қайыргелді бірте-бірте сырқатқа ұшырайды. Қызыл ғаламшардың дүлейлі табиғаты да оған себеп. Ол өзі сырқаттанғанға дейін талай-талай достары мен замандастарын бақилыққа аттандырған. Жазылмайтын сырқат меңдегенде ол өзінің ең үлкені Ізбасарға өсиеті мен аманатын айта бастайды. Көңілсіз күз басталады. Жұбаиы Бүбіхан бес перзентіне ие болып қала береді.

Тіршілік әрекеті одан әрі жалғаса береді. Қараңғы кеңістікте Күннің сәулесінен әп-әдемі болып көрінетін Қызыл ғаламшарға әрі бір, бері бір ұшып өтіп жүрген бейтаныстар назар аудара бастайды. Кейбірі келіп, жайлауға қонып, зерттеу жүргізеді. Аттылы қазақ жігіттері сақтық жасап, олармен тілдеспекке әрекет жасайды. Алғашында ол нәтиже бермейді. Дегенмен де «Дайын асқа тап болғылары» келгендердің ол әрекеттерін сезген тұрғындар кеңесіп, оларға қарсы әрекет жасауды ойластырады. Мұндай әрекетгерінде олар туған Жерді еске ала отырып, қазақ жерін қанымен қорғаған ата-бабалардың рухына сыйынып отырады.

Ғылым-фантастикалық романның «Атамекен үшін айқас» деген төртінші бөлімінде Қызыл ғаламшардағы Қазақ перзенттерінің жаңа атамекенді сырт көз бен әрекеттерден қорғау жолындағы батыл да батырлық әрекеттері шындыққа бергісіз оқиғалармен шебер суреттеледі. Жердей болып гүлденген Қызыл ғаламшарға алғашқы бақылау мен шабуыл кеңістіктен басталады. Әуелі аспанда ұшатын беймәлім денелер пайда бола бастайды. Содан соң олардың жаулық әрекеттері күрделене береді. Сонша уақыт бойы тер төгіп, қаншама адамның тағдырын ауырлатып, қиын істерін ұрпақтан-ұрпаққа жалғаған қазақ перзенттерінің ерен еңбектерін лезде пайдалана қалмақшы болған келімсектерге тойтарыс беру жоспары жасалынады.

Қазақ халқы қашан да жауынгер, қашан да батыр халық. Сондықтан да дамудың қай сатысында да өзіне қарсы шыққан жаудан жасқанған емес. Қанша алыстан, жұлдызды әлемді серуен алаңына айналдырып алған болса да, бәрібір, Қызыл ғаламшардағы қазақ жерінің төл тұрғындары ешқандай күш-қуатқа дес бермейді. Екінші атамекенді таза қалпында сақтап қалады. Аспандағы бүлт сейіледі. Бұл оқиғаларды мақалада қысқа баяндағанымызбен, кітапты оқыған адамның өз халқына, оның ерлік әрекеттеріне деген сүйіспеншілігі артып, бойында патриоттық сезім пайда болады. Шығарма дала төсіндегі үлкен таудан жаңғырыққа дауыстың мән-мазмұнын түсіндірумен аяқталады. Қызыл ғаламшардың алғашқы тұрғындары әуелде табиғаттың да мәңгілік емес, оған да аялаудың қажет екенін дер кезінде түсінбеген. Жағдайлары қиындағанда олар компьютер-басқа барлық тарихты жазып қалдырған. Оның құпия кодын ғалымдар ашады. Ол компьютер-бастан шыққан дыбыс таудағы күшейткіштер арқылы күллі далаға тараған. Ат құлағында ойнаған қазақ жігіттері кең даланы дүбірлетіп кете барады. Олар енді қалай қарай атпен шабамын десе де өз еріктері. Дала кең, ол өздерінікі. Мұны оқыған кез келген оқырманның Қызыл ғаламшарға ұшып барып, атқа мініп, мен де дәл солардай кең даласында шапсам деген бір тамаша ойға шомады.

«Кеңістік көшпенділері» сериялы ғылыми-фантастикалық романдардың жалғасы — «Қимайтын әлем» ғылыми- фантастикалық романы. Бұл күрделі шығарма кезінде ана тілімізде, «Тіршілік» журналында «Простор», «Вечерний Алматы» басылымдарында орыс, Прагадан шығатын «Немизида» ғылыми-көпшілік журналында чех тілінде журналдық нұсқамен жарияланды. Ғылыми-фантастикалық романның негізгі идеясы пенденің ұлы Жаратушы сыйлаған тамаша қабілетіне әдейлеп жасалған қастандық әрекетімен айырылып қалмау. Адамның он екі мүшесінің қай қайсысы әлсірегенде де өмір ләззатының азаяры хақ. Әсіресе, өмірдегі ең ғажайып алғашқы әсерді адамның көзі арқылы алары анық. Оны түрлі түс әрлендіре түседі. Сондай қабілеттен мақрұм болып өскен Батыл есімді бөтен ғаламшардың өкілі жұлдызаралық метан кемеден ақау табылып, амалсыздан Жерімізге қонған сәтте үнемі түсті ажыратып, мәз болатын қара көзілдір - гімен табиғатымыздың ғажайып көркін көріп, сапарын одан әрі қарай жалғастырудан бас тартып, ауыл аясында қалып қояды. Өзінің мейлінше жылдам қозғала алатын қабілетін пайдаланып, үй ауласында жаюлы тұрған киімді білдірмей алып киіп шағын елді-мекеннің білім ордасы - мектепке келіп сыныпқа еніп, сабақ тыңдап, қазақ тілін үйреніп алған ол ел тіршілігін зерттеуге кіріседі. Шығарманың «Ғажайып әлем» дейтін алғашқы бөлімі осындай тосын да тартымды оқиғадан басталады. Бөтен ғаламшарлыққа мектептің жас мұғалімімен танысып, сырласуға тура келеді. Бірақ қыздың ұнатқан жігіті бар. Ол жігіт қызғаныш білдіріп, бөтен ғаламшарлықты сүйген қызынан алыстатуға тырысады.

Жас мұғалім Еңлікгүл бөтен ғаламшарлықпен әңгімеге келгеніне қанша өкінсе де одан арыла алмайды. Ол көшеде келе жатқанда бұрқ ете түскен шаңды қас қағым сәтте жанына келе қалған Батылды көреді. Өзінің сүйген жігіті Қалыбек те оған күш қолданып үлгере алмайды. Содан о достарымен мылтық алып Батылдың ізіне түседі. Қапысын тауып, оның түрлі түсті әлемді көріп, онан ләззәт алу қабілетіне күш-көмек беретін көзілдірігнен біржола айрылады. Шығарманың бірінші бөлімі Батылдың осында қайғы мұңды көңіл-күйімен аяқталады.

Ғылыми-фантастикалық романның келесі бөлімін жазушы-фантаст «Екі түсті әлем» деп атапты. Ол бекер емес. Әлемді түрлі-түсті етіп көрсете алатын көзілдірігінен айрылған Батылға әдемілік атаулыдан леззәт алу дан еді. Ол бір күні Еңлікгүл түратыи үйдің бағына келіп онымен кездесіп, бар шындығын айтады. Жерлік емес екен де жасырмайда. Қыз мейманды түспеді. Оның ерекше көзін елге көрсетпеуі үшін әуелі дәке таққызады, содан соң кәдімгі қара көзілдірік тағады.

Осы белімде Батылдың ауыл тіршілігіне қоян-қолтық араласа түсу әрекеті айқындала береді. Ол енді Еңлікгүлдің көмегімен мектеп директорына кіріп аула сыпырушысы болып орналасады. Оның өз жұмысына деген жауапкершілігінің мұқият екенін көрген директор өз міндетін қызмет көлігін жүргізуді де ұсынады. Бірақ жылдамдыққа үйренген Батыл ол көлікті шектен тыс жылдамдықпен айдап аударып алады. Өзін де, директорды да өртеніп жатқан көліктен ерекше жылдамдықпен дін аман құтқарып алады.

Оқиға шиеленісе түседі. Көлік шығыны директорды біраз сарсаңға түсіреді. Оны түсінген Батыл көліктер жөндейтін орынға барып қалған-құтқан бөлшектерден өзіне ұнайтың, ерекше жылдам жүйтки алатын жеңіл кәлік құрастырып шығады. Осындай әрекетімен ол директордың шығынын қайта қалпына келтіреді.

Үшінші бөлімде Батылды ауыл тұрғындары алдындағы беделі артып, есімі елге кеңінен тарайды. Ол өзі көлікпен директорды зымыратып облыс орталығындағы мәжіліске жеткізеді. Жылдам жүретін көлікті байқап қалған халық сақшылары қуалап жете алмайды. Батыл қаладағы жол қиылыстарында тұратын қызыл, сары, жасыл шамдардың түстерін ажырата алмайтындықтан талай-талай қатерлерден сытылып шығады. Осындай-осындай әрекеттері ел астанасындағы ғалымдардың құлағына жетеді. Батыл ауыл шетінен өзіне үй соғып алған. Ол әрекеті Қалыбектің қызғанышын күшейте түседі. Мұратхан есімді досы екеуі оны ұрмаққа барып, есігінің алдында Батыл жылдам сытылып кеткендіктен оған сілтенген сойыл өздерінің бастарына тиіп қатты жараланады. Оларға Батыл көмек кәрсетіп, дәріханаға жеткізеді. «Ақиқат жолында» бөлімнің соңында Батылға астанадан ғалымдар келіп, алып кетуге келісімін сұрайды.

«Оянған қабілет» делінген төртшші бөлімде Батыл, Еңлікгүл мен Қалыбек арасындағы оқиға табиғи түрде өрби түсіп, шарықтау шегіне қарай бет алады. Батылды астанаға алып кеткеннен кейін одан күдер үзген директор Айдос Пернебайұлы көлік жүргізушіге Қалыбекті алады. Ол Батылдың көлігін ашық далада әбден айдап жаттыға- ды, кәдімгідей игереді. Бір мәрте мектеп директорын ауыл орталығына алып барып та келеді. Бірақ келесі жолғысында жылдам ағып бара жатқан көліктің алдынан қандай да бір елес адам көрінгендей болып, соның салдарынан Қалыбек көлікті жолдың жар жағына қарай кілт бұрып кеп жіберіп, көлік биіктен аунайды. Директор ауыр жарақат алып ауру- ханаға түседі. Ақыр соңында ол мәңгілікке көз жұмады.

Кейіннен ол елес адамның Батыл екені айқындалады. Оны Батылдың өзі Қалыбекке айтып береді. Еңлікгүлге Қалыбекпен отау тік деп өсиет етіп кетсе де ол Қалыбекке оның өліміне себеп болғаны үшін жақындамай жүрген еді. Мектепке жаңа директор келеді. Ол Батылды өзінің қызмет көлігіне отырғызады. Оған да Еңлікгүл араласады. Сөйтіп, жаңа директор Еңлікгүл, Батыл және Еңлікгүлдің құрбысы Бәтима бәрі ол қызметті Батылдың үйінде атап өтеді. Оны достарымен бақылаған Қалыбектің ішкі ызы-кегі қайнайды. Түнімен ұйықтай алмаған ол ертеңіне мылтық алып, өзен жағасына қарай қатар кетіп бара жатқан Батыл мен Еңлікгүлдің ара тұсынан оқ атады. Оқ Батылдың екі жауырынының арқа тұсына тиеді. Батыл Еңлікгүлді қорғап қалады. Соның артынша Батылдың сүйген қызы Гүлдәрі кеңістіктен оралып дәрігерлік жәрдеммен Батылды аман алып қалады. Сол қиналыста Батылдың түсті ажырату қабілеті оянады. Екі жұп табысып, отау тігеді. Шығарма осындай әсермен аяқталады.

Серияның жетінші ғылыми-фантастикалық романы «Шолпанға көшкен ауыл» ғылыми-фантастикалық романында жазушы-фантаст Күнжүйесі кеңістігін жақсы игерген қазақ халқының ерекше даналық әрекетін паш етеді. «Аптапты аймақта» деген алғашқы бөлімде Шолпанды зерттеуші ғарышкер ғалымдардың ғаламшар табиғатына тән іс-әрекеттері мен Жерге, елге деген сағыныш сезімдері кәркем беріледі. Адам пенденің қайда жүрсе де туған Жерге, елге деген сағыныш сезімінен арыла алмайтынын оқырман шығарманы оқи отырып, ерекше ой толғамында сезінеді.

«Іздеу сапарында» бөлімінде ғалым ғарышкерлер араларындағы гүлдей жайнап жүрген Шолпан есімді жас қыздарынан қапелімде көз жазып қалып, оны іздеу жолына түседі. Осы сапарда ғаламшардың көптеген құпия-сырлары ашыла түседі. Ол құпия-сырлар ғалым ғарышкерлеріне Жердегі ауылды Шолпан ғалымшарына көшіру жөнінде ойсалады.

«Дүниенің көзі» бөлімінде ғалым ғарышкерлердің іс- әрекеттері ширыға түседі. Олар Шолпанды табады. Жас қыз бекерден-бекер адаспай әзінің болашақ өмірлік серігін тапқан. Оның есімі Абзал Абзалдың ауылы қандай да құпия күштің әсерінен Шолпан бетіне орныққан. Бөлімде Шолпан мен Абзалдың қазақ салт-дәстүрін сақтап, оны дамытып, ғарыш кеңістігінде де ұлт мерейін тасыта түсетіндерін жазушы-фантаст мейлінше шебер де нанымды суреттейді. Екі жастың махаббаты ғалым ғарышкерлердің Жердегі Шолпан ауылын қас қағым сәтте Шолпанға көшіруге деген ынта-ықыластарын еселей түседі.

«Шолпанға көшкен ауыл» бөлімінде тек қана ғалым ғарышкерлер емес, күллі қазақ халқының арман-тілегі орындалады. Ғаламат жарық жұтқыш арқылы Жердегі тұтастай бір ауылды қуатты сәулемен шамалы уақыттың ішінде Жерден Шолпанға көшіріп, Абзалдың ауылымен көрші етеді. Бұл идея Жүніс Сахиевтің шығармасында 1974 жылы жазылып, 2004 жылы ғана Астанада «Елорда» баспасынан кітап болып жарық көрді. Ал оның шындаққа айнала бастағаны жөнінде 2002 жылы 18 маусымда «Қазақстан» және ОРТ телеканалдарынан арнайы айтқан болатын. Австралияның ұлттық университетінің ғалымдары арнайы күрделі құралмен лазер сәулесін қандай да бір затқа бағыттап, оны белшектеп жіберіп, қас қағым сәтте оны екінші бір жерге кешіріп апарып қайта қалпына келтіруге болатынын тәжірибе жүзінде дәлелдеді. Ғалымдардың жетекшісі Пин Кой Леннің айтуынша, тек қана заттар емес, тірі дүниені де, адамды да, жануарларды да дәл сондай әдіспен екінші жерге көшіруте болады.

Менің бұл талдап саралағандарым Жүніс Сахиевтің «Кеңістік көшпенділері» сериялы ғылыми-фантастикалық романдарының кітап болып жарық көргендері ғана. Оның осы сериядағы бір-біріне ғашық екі жастың түсінісуіне дәнекер болған ғажайып қабілеті бар гүл жайлы сыр шертетін «Ғарыштан келген гүл», оқырманын Ай әлеміне апарып, онан табылған кесіртке-динозаврдың куәгерлігі арқылы бәтен ғаламшар тұрғындары жіберген қателіктен Жердегі жазықсыз алып жануарлардың жойылып кету себебін терең ғылыми көркем сөзбен суреттеген «Космотарих куәсі» ғылыми-фантастикалық романдарының журналдық нұсқалары мерзімді баспасөзде жарияланған. Бүгінгі күнге дейін жазушы-фантаст 64 (алпыс төрт) ғылыми-фантастикалық роман жазып бітіріпті. Аты аталғандардың басқаларының бәрі де жариялануын күтіп жатыр. Ендеше, қазақ ғылыми фантастикасын халқымыздьщ ұлттық дәстүрімен, салт-санасымен Ғаламға танытуға бет қойған жазушы-фантаст Жүніс Сахиевке тек ашық жұлдызды жол тілейік.

**Мазмұны**

Бірінші бөлім

Құпиясы мол қойнау- 3

Жаңа құрам - 3

Адамаяқ баспаған аймақта - 12

Айдағы сілкініс 23

Жердегі жаңалық 29

Қараңғьшықтағы жаттығу - 34

Жерді еске алу - 40

Жер жарығындағы жарқылдар- 46

Техникалық дайындық 51

Архимедтік әдіс 56

Екінші бөлім 6

Мұз құрсақтағы алып мүсін 66

Жерден келген жүк кеме 66

Солтүстік бүйірге сапар 71

Іс басындағы кідіріс 81

Айдан келген жаңалық 88

Ұйқыдағы алып 94

Қоймадағы дайындық 101

Жерден келген мамандар 105

Тағы бір жаңалық 115

Қанатсыз ұшқан алып 120

Үшінші бөлім

Ғасырлар қойнауынан жеткен үн 131

Тоңазытқыштардағы ақау 131

Айға аттанған кемелер 137

Қоймадағы сілкініс 142

Айда оянған алып 147

Алыппен арпалыс 156

Жолдағы жағдай 164

Өзгерген жоспар 170

Отбасындағы қауышу 177

Айналаны барлау 184

Төртінші бөлім

КОСМОТАРИХ КУӘСІ 197

Аяғына тұрған алып 197

Таң алдында болған оқиға 201

Қалаға төнген қатер 209

Хайуанат бағындағы қарбалас 214

Көшедегі бүлік 219

Ғажайып аймақ 224

Аяқсыз қалған көрініс 236

Қатерлі тас жауыны 242

Тасқа айналған алып 250

Жәния Топалова. Жүніс Сахиевтің сериалы ғылыми-фантастикалық

романдары 254